
1932-ieji. Kada ji ateis 


— Kada ji ateis? - nenustygsta Maksas. 

Jis niurzga kaip vaikas. Ore tvyro dulkės. Viešbučio kambarys 
sutvarkytas nekaip. Pasvarstau, gal paskambinti varpeliu ir parody- 
ti kambarinei dulkių dryžį ant šviestuvo gaubto, bet vien ta min- 
tis man per sunki. Nuovargis smėliu girgždina sąnarius, plaučiai 
spaudžia diafragmą. Aš per mažai miegu. Per mažai, nors, atrodo, 
daugiau nieko neveikiu, tik drybsau lovoje. 

— Kada ji ateis? 

- Ji vėluoja. 

— Pavargau belaukdamas. 

— Gerai, kad bent turime ko laukti, - atkertu. Kada aš pavirtau 
grizliu seniu! Kada susenau? Kada nustojau gauti iš gyvenimo, ko 
įsigeidęs? "Io, ką maniau gaunant kitus. 

— Atvažiavau į Helsinkį tik laukti. Išvien, - tarė Maksas. 

Užsisakėme kambarį „Bokšto“ viešbutyje. Kaip per miglą prisi- 
menu statybų pastolius ir pro šalį riedančių tramvajų bildesį. Tais 
metais viešbutį dar tik statė. Helsinkis atrodė skurdesnis nei anks- 
čiau, suplėkęs. Lyg išsitraukęs iš mados išėjusią suknelę. Kitados ji 
buvo graži, tinkama šokiams, iki juodaodžių orkestrantų pirštai iš 
nuovargio sustings, bet kabanti spintoje atrodo šiek tiek juokinga. 
Kaspinėliai susiploję, rankovės per plačios, margumai nusiskalbę. 

Aš esu Izaokas. Tokį vardą, kai buvau dešimties, davė bulgarė 
tigrų tramdytoja, mano pirmoji meilužė. Visut visas savo gyveni- 
mo naktis aš pramiegojau šalia brolio. Bulvių maišų krūsnyse, ga- 
liniuose viešnamių kambariuose ir pataluose su 60 dolerių vertės 
siuvinėtais užvalkalais. Gerasis Makso bruožas tas, kad jis knarkia 
tik sekmadieniais. Blogasis - kad geria, nes mudu turime vienas 
kepenis. 


— Negaliu pakęsti sugrįžimų, - sako Maksas. - Sugrįžimai — tik 
nuvytusioms nebyliojo kino žvaigždėms, kurias kamuoja alkoho- 
lizmas. 

— Tą patį galima pasakyti apie tave. 

— Per mažai dabar geriu, kad lipčiau ant scenos. 

Maksas negalėjo pakęsti nuotraukų albumų, nostalgiškų pobū- 
vių, vėl į madą grįžtančių ilgų sijonų. Jis dažnai sakydavo, kad is- 
torija kuriama tik žengiant į priekį. „Kas per istorija, jeigu ji nesi- 
traukia? Dabartis tuo gera, kad daugiau jos išgyventi nereikės.“ Jis 
troško kasdien valgyti vis kitokius valgius, vis kitoje lovoje miegoti, 
vis kitai publikai vaidinti. Maksas nenorėjo sugrįžti į Helsinkį. Aš 
jį įkalbėjau. 

Ji irgi prisidėjo. Dėl jos Maksas dabar sėdėjo ant kilimo „Bokšto“ 
viešbučio kambaryje, prasmirdusiame buvusių gyventojų odekolo- 
nu ir cigarečių dūmais. Tai dėl jos brolis apsikentė pastirom aksomo 
užuolaidom, svetima neaiškia kalba, kupina dainingų ho-ho-ti-ti 
garsų. Bet aš jau nebemokėjau jo prajuokinti. Ir jo dejonių numal- 
dyti jau nebemokėjau. Maksui netiko senti. 1928-aisiais jis buvo 
linksmas, dailus. Šaunusis Maksas Ilgasis su savo broliu vaidino 
visose scenose nuo šito miesto lig Stambulo. Dar vakar mačiau, 
kaip jis, nukėlęs skrybėlę, pamerkė akį kambarinei. Ta nusigręžė, 
bet pastebėjau, kad jos kaklą palei gilią iškirptę išmušė raudonis. 
Taip, Maksas dar ne viską prarado. 

O man, man sykiu su Iris dingo visos spalvos. Nors ji niekada 
man nepriklausė. Tokios, kaip Iris, nepriklauso niekam. 

Pačiupinėjau kišenėje laišką. Skaičiau jį tiek sykių, kad mokėjau 
atmintinai. Ilgai keliavęs iš paskos, laiškas mus pasiekė Leipcige. 
Pašto antspaudai buvo nusitrynę, bet rašyseną atpažinau, nors ne- 
prisiminiau, ar kada nors buvau ją matęs. Rašė ponia Kiaušė. Ne- 
skaitęs žinojau, kas laiške: Iris įkliuvo į bėdą. Kaip visada. 


1928-ieji. Helsinkis 


Per Esplanadą skuto balta žiurkė. Gatvės viduryje ji pastatė ausis, 
pauostinėjo orą. Jos ūsai virpėjo. Praeiviai keikė, o žiurkė pranė- 
rė pro pardavėjų sijonus ir nuskuodė caksendama nagais asfaltą. 
Apsuko ratą apie tramvajus ir metėsi į parko želdynus. Serenčiai 
sušvylavo ir žiurkės nebebuvo matyti. 

Helsinkis kvepėjo skrebučiais ir jūra. Gatves viltingai vadindama 
bulvarais, sostinė skendėjo gaubiama mažmiesčio reikšmingumo. 

— Idiotiška vieta, - pasakė Maksas. —- Paryžiuje šoka juodukės su 
stručio plunksnomis, o mudu pelijame čia. 

Sušlaminau laikraštį tikėdamasis, kad brolis kalbės tyliau. Es- 
planadoje vaikštantys žmonės gerai suprato vokiškai. Apsižvalgiau, 
bet niekas į mus nežiūrėjo. Žuvėdros pešėsi dėl parke priešpiečiau- 
jančių miestiečių trupinių. Rudenio vėsoje garavo arbatos puodelis. 
Apie gerą kavą šiame mieste negalėjai net svajoti. Vasarą praleido- 
me gastrolėse, bastėmės užsukdami į mažus miestelius. Tikėjomės 
gauti Sovietų Sąjungos vizas, ketinome per ją keliauti į Ameriką, 
nūsdami pasiekti didesnes scenas. Laukėme. Dokumentus gauti 
sunkiau, nei mes manėme, bet ką padarysi. Ir Helsinkyje galėjome 
jų laukti. Šokdamas Maksas vis dažniau uždusdavo, o šįryt, kai 
paėmė arbatos puodelį, drebėjo rankos. Pereitą naktį pabudau ir 
pamačiau jį atsimerkusį, įsmeigusį akis į lubas. Norėjau apsaugoti 
brolį nuo Monparnaso kortų stalų, brukamų alaus bokalų, moterų, 
kurios dingdavo sykiu su naktimi. Helsinkyje į mus visi žvelgė iš 
aukšto, bet Maksas buvo pernelyg nelaimingas, kad tai pastebėtų. 
Laimė, gerai nesupratom kalbos. Gatvės berniūkščių užgaulės lėkė 
pro ausis. 

— Net džiazo čia nepaklausysi, - tęsė Maksas. - Tik akordeonas 
ir arbata. 


— Blaivybė tau į sveikatą, - atsakiau. 

— Po velniais tą sausą įstatymą, - suniurzgė brolis ir mirktelėjo 
pro šalį einančiai padavėjai. 

Išsitraukiau iš liemenės kišenėlės laikrodį. Vilkėjau naują lieme- 
nę ir ja didžiavausi. Net Maksas neturėjo ko jai prikišti. Sėdėjau 
išskleidęs laikraštį ant kelių, bet nepajėgiau susikaupti ir skaityti. 
Akys ieškojo tarp žmonių pažįstamo veido. 

— Kada jis ateis? 

T4 akimirką pamačiau Robertą pereinant gatvę. Susitikome su 
juo per pobūvį. Jis visą vakarą spoksojo į mus, o išeinant trūktelėjo 
už rankovės. Nusišypsojau tikėdamasis greitai jo atsikratyti. Mudu 
su Maksu gyvename iš nepažįstamų žmonių dėmesio, bet kartais 
norisi pailsėti nuo to. Robertas išsiėmė iš kišenės eskizų sąsiuvinį 
ir padavė man. Norom nenorom jis padarė įspūdį. Greiti ryškūs 
brūkšniai - mudu su Maksu sėdime, kvatojame, gestikuliuojame. 
Šį rytą ūkvedė su pusryčiais atnešė telegramą, kuria Robertas pa- 
kvietė mudu susitikti. 

Kilstelėjom nuo kėdės, kai jis priėjo. Jis šaltai paspaudė mums 
rankas, prieš atsisėsdamas pamindžikavo. 

— Norėčiau užbaigti tuos eskizus, - pasakė. 

Susivokiau žiūrįs į laikraščio reklaminį skelbimą: „Ruusuvuori 
Oy“ pristato avalynės modelius, kurie turės kuo didžiausią paklausą. 
Neabejotinai madingiausia šį sezoną smėlio spalva ir visi jos atspal- 
viai. Priimami pageidaujamų dydžių užsakymai. Prašome pranešti, 
kokio pado norėsite: natūralaus kaučiuko, prancūziško ar su medi- 
niu kulneliu.“ Greta skelbimo puikavosi batelio su sagtele piešinys. 

— Mes skubam, - pasakiau. Laukimas mane erzino. 

— Niekai! - tarė Maksas. - Aišku, papozuosim. 

Robertas pasirausė kišenėje. 

— Ateikit rytoj. Štai mano kortelė. 

Jis padavė per stalą kartoninį lapelį. 

— Bulvaro 14, - per petį perskaitė Maksas. Kortelė buvo bran- 
gaus popieriaus, bet šalia vandenženklio juodavo piršto atspaudas. 


Pasižiūrėjau į Robertą. Jo apynagės buvo molinos. Pastebėjęs mano 
žvilgsnį, jis paslėpė ranką. 

— Netoli nuo čia, - pasakė. - Paklausite praeivių. 

Jis atsistojo. 

— Nieko negersi? 

— Skubu prie darbo. Bet jūs ateisite? — Robertas glamžė rankose 
kepurę. Jis dairėsi į šonus. Pastebėjo mano žvilgsnį - paraudo. 

— Turiu su kai kuo susitikti. Bet man reikia jūsų. Juk ateisite? 

Aš linktelėjau. Nežiūrėjau, kai nuėjo. Nuleidau akis į laikraštį. 
Eilutės lakstė pirmyn atgal kaip vabalėliai. 

Maksas buvo užmiršęs padavėją ir ėmė mėtyti žvilgsnius į prošal 
žingsniuojančią merginą. Po valandėlės ji dar sykį praėjo, o tada 
prisėdo prie mūsų stalelio. Nusišypsojo sučiaupusi lūpas, neparo- 
dydama dantų. Suknelė atrodė madingai sukirpta. Audinio margi- 
niai buvo išblukę - suknelė iš likučio, pirkto gamyklos sandėlyje. 
Ant krūtinės austiniai gėlių žiedai buvo gundomai išsitempę. Mer- 
ginos krūtinė kilnojosi. 

— Eime, - pasakiau Maksui, nes tuoj mus išmes. 


Apie Robertą pasišnekėjome tiktai kitą rytą. 

— Ką manai... - pradėjau aš. 

Mano žodžius nutraukė beldimas. Nenorėjau atsisukti. Kam- 
barinė padėklą paprastai pasiimdavo kitu metu. Dažniausiai mu- 
dviem išėjus. Ji bijojo arba akį traukiančio mūsų pavidalo, arba 
mitrių Makso pirštų. Atsigręžiau į duris tik išgirdęs šniurkštelėji- 
mą. Šeimininkė. Nutaisiau mandagią šypseną. 

Nakvynės namai stovėjo Alberto gatvėje, žydų kvartale. Grindys 
buvo išklotos ryškiai žaliais kilimais, tarpulangiuose galėjai rasti 
prieš dešimtmetį sutraiškytų uodų. Ant užuolaidų lingavo palmės. 
Krėslas puikavosi tokiu pat vaizdu, audinio užteko net ir sofos pa- 
galvėlėms. Kas rytą atmerkus akis ir pamačius užuolaidas, šiek tiek 
susvaigdavo galva. Žydros vandens vilnys, palmes apsivijusios gė- 
lės su delno didumo žiedais rėkte rėkė apie skurdą. Iš skalbyklos 


apačioje smelkėsi šarmo tirpalo garai, nuo kurių gniaužė pilvą. 
Užuolaidos dvokė blakių nuodais. Vien nuo kvapo niežėjo nugarą 
ir rankas. 

Nežinau, ar kambario pigumas atpirko įtarią šeimininkės veido 
išraišką ir polipų užkimštą nosį. Ji stovėjo prie durų įsisprendusi. 
Laukėme. Mintyse perėjau viską: už kambarį sumokėjome iš anks- 
to, kambaryje drabužių nelyginome, batų nublizginti nereikalavo- 
me. Atrodo, Maksas suprato, kas negerai, ir paslapčia numetė nuo 
lovos šilkinę kojinę. Tai, atrodo, šeimininkę užvedė. 

- Čia ne viešnamis! 

Piktumas moters veidą gelsvino kaip vaškas. Jos rankos buvo 
šarmo nuėstos, smakras atvipęs, nepatenkinta burna išsižiojusi. 
Prijuostė margavo tabako spalvos dėmėm. 

— Turėčiau manyti, kad ponia tyčia šitaip sako, - nusišypsojau. 

Šypsena - vienas iš pirmųjų dalykų, kurių išmokstama cirke. 
Šypsotis nelabai sunku: reikia tik kilstelėti lūpų kampučius ir pa- 
mirksėti akimis. 

Moteris vėl šniurkštelėjo. 

— Čia padorūs namai. 

Atrodė, kad pati tikėdama tuo, ką sako, šiems žodžiams ji sutei- 
kė daugiau svorio. Atsidusau. Tuoj vėl trūktelės nosį ir su kiekvie- 
nu šniurkštelėjimu mūsų skola vis didės. 

— Kiek! 

Šeimininkė sukluso - galų gale priėjome prie reikalo. Ji iškart 
pasakė sumą, prilygstančią bemaž savaitės nuomai. Įbrukau į delną 
paskutinius pinigus, ji nesusiraukė gavusi suglamžytus banknotus. 
Tokiems pirštams sektųsi Paryžiaus vagišių plotuose. 

— "Tu su savo vakarykšte, - mečiau Maksui, kai moteris išėjo. 

— Turiu būti ištikimas toms, kurių dar nebuvau sutikęs. 

— Ar bent patikrinai leidimo verstis amatu kortelę? Dar niekad 
nemačiau tokios, kuri būtų užmiršusi kojinę. Diletantė. 

Maksas paėmė kojinę nuo grindų, pauostė. 

— Šita mergina kitokia. Tokia tyra. 

— Jos visos vienodos. Uždirba pinigus mokslams arba motinos 
gydymui. Moteris visada ras dingstį. Todėl taip maža tarp jų rašy- 
tojų. Visą kūrybinę energiją jos iššvaisto kurdamos priežastis. Ar 
šitos dantis matei? Du priekiniai sugedę. Gerai, kad neiškrito per 
patį karštumą. 

- Ji tokia graži. 

— Gražumas - pats blogiausias dalykas. Gražios mano, kad ama- 
to mokėti nereikia. 

- Et, tu labai griežtas! 

Spausdamas delnu kaktą, Maksas dramatiškai krito ant lovos. 
Susverdėjau. Bet išsilaikiau sėdomis pasirėmęs alkūne. 

- Jeigu nemoki vaidinti Garbo, galėtum tai daryti bent po prieš- 
piečių, - suniurzgėjau. 

Maksas atsikėlė. 

— Tu daraisi ciniškas. Mes tam per jauni. 

— Gal tu jaunas. Aš jaučiuosi kaip šimtametis. 

— Aš nejuokauju. Tu panašus į piktą senbernį. Prasčiausios rū- 
Ššies. 

— Mudu žadėjome susitikti su Robertu. 

— Ne, kada tu paskutinį kartą... - pirštais skaičiavo Maksas. Tar- 
si reikėtų skaičiuoti. 


Mes, aišku, pasiklydom. Sukom ratu, kol supratau, kad iš vidinio 
kiemo paskambinus į duris galima įeiti per nedidelį galinį kam- 
barėlį. Ant durų žvilgėjo žalvarinė lentelė. Lampisuo - tokia buvo 
pavardė. Buvo matyti juodi pirštų pėdsakai, bet lentelė atrodė nese- 
niai pablizginta. Persisvėrusi pro raštinės langą, viršutiniame aukš- 
te mergina rūkė cigaretę. Ji vėpsojo į mus suraukusi lūpas. Kai pa- 
žvelgiau į ją, krūptelėjo. Paskui nusispjovė. Girdėjau krenkštelint, 
nors atstumą sudarė keli metrai. 

— Belsim į duris ar grįšim atgal? - paklausiau aš. 

Maksas nusivalė plaukų talką nuo pečių. Pabeldžiau krumpliais 
į duris. 

Robertas atidarė pats. Jo švarkas baltavo gipso dulkėm. Buvau 
užmiršęs, koks jis aukštas. Mudu su Maksu nesugadinti augumo ir 
aš, kaip visi žemaūgiai, žaviuosi aukštais žmonėmis. Kai Robertas 
atvėrė duris, laukan šmurkštelėjo puskailiniais apsivilkusi mergi- 
na. Probėgšmais spėjau pamatyti tik trumpai nukirptus tamsius 
plaukus ir sunkius auskarus. Rudens vėsoje tvyrojo pakalnučių 
muilo kvapas. 

— Modelis? - šnibždomis paklausiau Makso, Robertui triūsiant 
prie savo viryklės. 

— Meilužė, - spėjo brolis. - Brangūs auskarai. 

- Ji nuvarys vaikiną į bankrotą. 
kėti. 

Robertas nesiteikė paaiškinti, ko buvo atėjusi mergina, o mes ir 
nesiteiravome. Pinigai padarė mus taktiškus. 


— Ar galima pažiūrėti? - paklausiau. 

Pasirąžiau. Stovint vienoje vietoje pradėjo skaudėti nugarą. Ro- 
bertas nedarydavo pertraukos, jeigu neprimindavom. Kimšte kim- 
šom sardines iš skardinių, užpildami arbata su spiritu. Robertas 
nuspyrė tuščias dėžutes ant molio dulkių nugultų grindų. Maksas 
raukė nosį nuo tos nešvaros. Brolis krūptelėdavo kaskart, kai pa- 
stebėdavo per kambarį bėgantį tarakoną. Helsinkio tarakonai at- 
rodė mažesni nei žemyne. Šaltis ginė juos į krūvas. Jie krutino 
plonus ūsus ir ničnieko nepaisė net trypiami bato kulnu. Sekundė- 
lę pagulėdavo kaip negyvi, bet nugręžus akis dingdavo tamsiuose 
kampuose. 

— Gal padarom pertrauką? - pasikasė sprandą Maksas. 

Jo paakiuose buvo susimetę maišeliai. Brolio ūsai prisitraukė 
baltų dulkių, o jis prunkščiodamas mėgino jas nupūsti. Tris savai- 
tes Robertas piešė sąsiuviniuose, ant laiškų vokų, anglimi terliojo 
rudą popierių. Apeidavo apie mus, apžiūrėdavo ir imdavo piešti. 
Mes pasklisdavome popieriuje tūkstančiais anglies dryksnių, vi- 

sokių proporcijų pavidalais. Kai jis vieną dieną pasiėmė gumulą 
molio, man norėjosi šaukti iš džiaugsmo. Bet Robertas maigė tą 
gumulą porą dienų. 

Man patiko žiūrėti į jo rankas, kai dirbdavo. Į stiprius krumplius 
ir ilgus plonus pirštus. Dailias darbininko rankas, kokias pats no- 
rėjau turėti. 

— Pailsėkit, - nudūręs akis į darbą, krimsčiojo apatinę lūpą Ro- 
bertas. Jo kakta rasojo prakaitu, per skruostą ėjo molio dryžis. 

Nušokome nuo pakylos. Su pasididžiavimu stryktelėjome pa- 
brėžtinai guviai. Greitus dviejų kūnų judesius reikia numatyti iš 
anksto. Mudu su Maksu išmokome skaityti vienas kito mintis. 
Nujaučiau kiekvieną Makso žingsnį, rankos judesį ir atodūsį. Aš 
jaučiau jį savo kūne, ir ne tik jame. Siamo brolį galima palyginti 
su nutirpusia ranka. Pavidalą jauti, bet jos judesiai keistai svetimi. 
Panašiai jautiesi, kai nakčia pabundi numiegojęs ranką. Matai ją, 
judini. Gali sulenkti pirštus. Bet atrodo, kad tai ne tavo kūno da- 
lis. Pamažu ją pradeda peršėti, kraujas plūsteli gyslomis. Skausmas 
buvo valandėlę numalšinęs jos pojūtį. Toks ir mudviejų su Maksu 
ryšys. Aš išmokau trumpam atskirti jį nuo savęs. Išmokau atstumti 
kažkur anapus, tik ne visada. Mes nesam du žmonės, bet nesam ir 
vienas. Nors laikomės stipriau vienos bambagyslės nei embrionas. 

Robertas pažengė atatupstas porą žingsnių ir sustojo pasigėrėti 
savo darbu. Užėjome jam už nugaros. Žvelgiant nuo pakylos tai 
buvo panašu tiktai į krūvą molio. Maniau, Robertas priklauso tai 
grupei kubistų, kurių darbų buvau matęs Paryžiuje. Darbai atrodė 
įspūdingi, bet man neįkandami. Mūsų mamos salone kabėjusi im- 
peratorės Eugenijos graviūra skleidė daugiau jausmų negu tie kūri- 
niai. Pažvelgiau Robertui per petį. 

— Oho! - šūktelėjo Maksas. 

Mudviejų skulptūra buvo kokių keturiasdešimt centimetrų 
aukščio, įkūnijo visą mūsų figūrą. Ji stovėjo ant medinio pagrindo. 
Robertas ją lipdė rankomis, bet šalia gulėjo geležinės vielos atkarpa, 
gremžtukai ir peiliai. Kai kurie įrankiai labiau tiko kankinimams 

nei darbui su minkštu moliu. Tikriausiai darbas bus gerai įvertin- 
tas. Mano išsilavinimo tam neužtenka. Spoksojau į susiklijavusius 
mudviejų su Maksu kūnus. Nelyg vienas perskilęs kiaušinis, iš 
kurio išėjo du kūnai. Molyje brėžėsi Makso veidas. Brolio lūpas 
virpino šypsnys. Akys tarsi laukė kitos akimirkos, kokio nuotykio. 
Mano veidas liko šešėlyje, buvo matyti tik jo apybrėžos. Antakiai 
kiek suraukti. Aš irgi laukiau. Gal kitų Makso žodžių, gal pasiūly- 
mo pasižiūrėti. Dirbtuvė tyliai alsavo. Į šnerves skverbėsi saldžios 
gipso dalelytės. Sveikąja ranka nusibraukiau nuo pečių dulkes. 
Staiga suėmė nuovargis. 

- Patinka? - paklausė Robertas. Žvilgsnis prašė pagyrimų. 

- Labai vykęs darbas, - sumurmėjo Maksas. - Ar mano kojos 
tikrai tokios trumpos? 

— Arjis jau baigtas? - paklausiau aš. 

Robertas iškėlė rankas. Pasirąžė. Girdėjau traškant stuburo 
slankstelius. Jis žiovavo nenuleisdamas nuo skulptūros akių. 

— Ne, bet pabaigsiu. 

Man pasidarė šalta. 

— Mes turime apsirengti. 

Nusivilkome už širmos gimnastų kostiumus. Maksas tylomis 
jaučiausi nuogas. Robertas parodė mumyse tai, ko nenumaniau jį 
matant. 

— Bus puikus darbas. Tik tekstūrą reikėtų labiau išryškinti. 

Žvilgtelėjau į jį akies krašteliu. Vos susivaldžiau nedustelėjęs gar- 
siai. Matyt, vaikinas nesuvokė. Kai kurių rankos jautresnės už akį. 


Papozavęs Maksas panūdo karštos vonios, nors negalėjome sau 
leisti prabangos. Reikiamo didumo vonią rasti buvo nelengva, o 
viešoje pirtyje Maksas praustis nenorėjo. Baiminosi kontrabandi- 
nių gėrimų įaudrintų vyrų, girtumo kurstomo smalsumo, darbi- 
ninkų gaižių pastabų. Maksas nutrindavo vonios skudurėliu mu- 
dviejų kūnus iki raudonų dėmių. Vonioje jis mirkdavo, kol bemaž 

verdantis vanduo susidrumsdavo. Kartais panirdavo po vandeniu ir 
spoksodavo į mane atmerkęs akis. Iš nosies kildavo burbulai. Aš 
negalėjau šito pakęsti. Brolis mėgaudavosi mano susierzinimu. Jis 
išsilaikydavo po vandeniu ilgiau kaip minutę, nors buvo gana silpnų 
plaučių. Galop prunkščiodamas išnirdavo. Traukdavo orą, kosėda- 
vo. Mane imdavo siutas, noras jį papurtyti, tėkštelti per savimylišką 
veidą. Makso akys iš juoko prisimerkdavo. Vandenyje suglebę ūsai 
nukardavo prie lūpų. Negalėjau ilgai pykti ant Makso. Su šlapiais, 
ant akių užkritusiais plaukais jis atrodė graudžiai. Ir jaunai. Maksas 
buvo vienintelis žmogus, kuris mokėjo prajuokinti mane. 

— Aš mirsiu ne vandenyje, - atsakydavo Maksas, jeigu pradėda- 
vau bambėti. 

Užtai jis kartais sutvarkydavo mano sveikosios rankos nagus: 
mediniu pagaliuku atsargiai atstumdavo apynages, citrina kvepian- 
čių tepalu patepdavo opeles. 

— Tavo ranka kaip mergaitės, - jis dažnai tą sakė. 

— O kita - kaip velnio talkininkė. 

— Tiesą sakant... - nusiviepė Maksas. - Ji panaši į kiaulpienės 
šaknį. 


— Pažiūrėkim, kaip juda darbas, - pasakiau aš. 

Stumtelėjau Roberto dirbtuvės duris ir atsitraukęs praleidau 
Maksą. Jis turėjo nemalonų įprotį kairiuoju šonu pirmas prasi- 
brukti pro duris. Tvirtino šitaip darąs dėl pusiausvyros. Dirbtu- 
vėje tikėjausi išvysti pažįstamą chaosą, įsijautusį į darbą Robertą, 
vyliausi išgersiąs skardinį puodelį romo ir sočiai užkąsiąs tuščiom 
meno pasaulio apkalbom. Aš klydau. Šalia Roberto ant pakylos sė- 
dėjo permatomas apatinis ir spygavo. Apatinis buvo rausvo dirb- 
tinio šilko ir brangus. Mergina, kuri jį vilkėjo, irgi buvo neprasta. 
Per pavilkinį buvo matyti jos kūno apribai, pilvo išlinkis, bamba, 
krūtinės ląsta. Gražiausi buvo sėdmenys. Nepriekaištingi. 

— Nors man labiau patinka tie modeliai, kurie išgeria dėžę alaus. 
Dar geriau dvi, - vėliau pasakė Maksas. 

Sėdmenys prasimušė tik tiek, kad modeliui šmurkštelint už šir- 
mos galėjai suprasti, jog tai mergina. Atmintyje blykstelėjo anąkart 
pro duris išsmukusi jauna moteris, jos sunkūs auskarai. Robertas 
suraukęs antakius atsigręžė į mus. Tada linktelėjo galvą: 

— "Tai jūs! 

— Turbūt sutrukdėm, - pasakiau. Pažvelgiau širmos pusėn. Ro- 
bertas stebėjo mano žvilgsnį. 

— Gavau užsakymą. 

— Sveikinu. 

- Jūsų skulptūros nebaigiau. Tiesą sakant, atrodo, kad perpratau 
tą temą. 

— Štai kaip! 

— Ketinu sukurti Naują žmogų. Naujus Ievą ir Adomą. Naujosios 
Karalystės vaikus. 

Neprašyti atsisėdome ant sofos. Atrodė, kad sofa buvo nupirk- 
ta jau nenauja. Labiausiai nutrintų vietų buvo pasigailėta priden- 
giant siuvinėtu šaliu. Roberto darbo kambarys atrodė pasikeitęs, 
pilnesnis, kvapnesnis, nelyg moteris. Gal tik todėl, kad apšvarin- 
tas. Reikmenys ir įrankiai kabėjo ant sienų išrikiuoti pagal didu- 
mą ir nuvalyti. Dirbtuvės kampai tarsi iššveisti, kaip ir Robertas. 
Kai susitikom jį per pobūvį, vilkėjo gipso dulkėm apėjusį aksominį 
švarką, buvo atsainiai pasirišęs tabaku išdėmėtą kaklaskarę. Dabar 
nebuvo nė menkiausio rusvos barzdos šerelio, oda blizgėjo švelni 
kaip paauglės. Stebėjau už širmos judančias kojas. Klausiausi šilki- 
nio pamušalo šnaresio. 

— Kas ta panelė Apatinis? - paklausė Maksas, linktelėdamas gal- 
vą ten, kur žvelgė mano akys. 

— Kas? Ak, tai Iris! 

Robertas pamerkė akį. Jam tai netiko. Su dailiai sušukuotais 
plaukais atrodė kaip paikšis. 

— Avalynės pardavėjo žmona. Nori įsiskverbti į aukštuomenę. 
Patraukliai turtinga. 

— Suomė; 

— Rusė. Gyvena čia dešimt metų. Gerų kaulų, ar ne? Galėtų būti 
kiek apkūnesnė. Atrodo nelabai kolchoziška. 

Pėdos už širmos šmurkštelėjo į batelius. Svarsčiau, ar mergina 
girdėjo, ką plepėjo Robertas. 

"Tas pasišvaistė ore kaltu. 

— Vyras įsimanė jos portreto. Įsivaizduojat! Kas dabar juos paišo? 
Tegul nusiperka porcelianinę piemenaitę. Aš paversiu Iris Naujuo- 
jų ŽMoOguMi. 

— Jūs kalbate apie skulptūrą, ar ne? 

Balsas buvo švelnus kaip vata. Atsisukome į jį. Robertas nusi- 
šypsojo taip, lyg mergina būtų vien jo kūrinys. Avalynės pardavėjo 
žmona vilkėjo lininį sulaidytą sijoną ir raktikaulius atidengiančią 
palaidinę. Mums stebint ji užsimovė pirštinaites. Berniukiškai su- 
glaustyti plaukai žvilgėjo. Be skrybėlaitės ji atrodė gražesnė. Pama- 
čiau nė kiek neapsirikęs dėl sėdmenų. 

— Iris Rūsuvuori, - pasakė ji, ištiesdama mums ranką. 

— Madam, - sučiulbo Maksas. 

Jis paėmė merginos ranką ir pakštelėjo lūpom beveik paliesda- 
mas jos pirštinę. Kartais Maksas elgėsi kaip idiotas. 

Mergina atrodė kažkokia trapi - gal dėl kalbos būdo, gal dėl 
švelnios vaikiškos tarties ar nenatūralios žurnalinės šypsenos. Vie- 
ninteliu netobulu jos veido bruožu galėjai pavadinti didelę kumpą 
nosį. Kai padaviau ranką, mergina kiek prasižiojo, bet akių neiš- 
sprogino. Pro plaukus auksu ir perlais suspindo didžiuliai auskarai, 
jie man pasirodė tikri. 

— Izaokas, - prisistačiau. 

Šypsena sutvisko ir jos akys. Švelnia ir linksma, kuždančia, 
kad mudu sieja bendra paslaptis. Iris plaštaka ištirpo mano delne. 
Smulkūs jos rankutės kaulai atrodė labai trapūs. Per pirštinaitės 
nėrinius galėjai jausti odos šiltumą, šiek tiek smailėjančius nagus 
ir delną kryžmai kertančias gyslas. 

— Maksas, - pakartojo ji. - Maksvelas ar Maksimilianas: 

— Maksas, - tarė brolis. 

— Maksimilianas jis būna tik ketvirtadieniais, - atsakiau aš. 

— Kodėl tik ketvirtadieniais? 

— Nes tai nėra jo vardas. 

— Vadinasi, Maksvelas. 

— Per daug britiškas. 

— Maksas? 

- Ir tas vardas ne jo. 

— Nesuprantu, - Iris nusijuokė aukštu balsu, kaip juokiasi žavūs 
žmonės, norėdami nuslėpti sumišimą. - Ė-ė, tai reikia atšvęsti! 

Iris pakreipė galvą ir jos protilis išryškėjo. Ji priminė romėnų 
kekšę. Maksas linktelėjo man. Įvertino gerą vaidybą. Robertas su- 
raukė antakius. 

— Aš nebaigiau darbo. 

Jis norėjo atsikratyti mūsų. Svarsčiau, kurio iniciatyva užsimez- 
gė ryšys. Gal moterį apėmė nuobodulys? 

— Eime į „Ekberg“ kavinę. Ten baisiai daug senų tetulių, bet aš 
mirštu iš bado. 

Iris paplekšnojo korseto nesuvaržytą pilvą. 

— Turiu tuoj pat sukimšti čia kelis pyragėlius. Jaučiu, kaip žarna 
žarną Iyja. 

— Mudu su Maksu skubame. 

Nenorėjau rodytis viešumoje. Bent jau už dyką. Iris susiraukė. 

— Suprantu jus, madam, - nusilenkiau. - Sutuoktinio giminaičių 
nervinimas teikia malonumo. 

Iris ranka sustingo. Ji žiūrėjo į mane. 

— Manau, „Ekberg“ kavinė nenusipelnė skandalo. Jūsų pasirody- 
mą reikia atidėti tinkamam metui. 

— Bet ką nors galite išgerti čia, - sužvalėjo Robertas, staiga ta- 
rytum prisiminęs šeimininko pareigas. Jis palietė merginai petį. - 
Būk gerutė, atnešk mums ko nors. 

Iris kilstelėjo vieną antakį. Mokantis tai daryti prieš veidrodį tik- 
rai pralėkė ne viena valanda. Ji pažvelgė į mudu. Sidabrinės akys, 
pamaniau. Jei pašviesėtų, būtų bespalvės. 

— Aišku! Tu tikriausiai išvirsi mums arbatos. 

Iris sutiko taip greitai, tartum gyvenime nieko kita neveikė, tik 
vaikščiojo į kepyklos krautuvę. Tarpduryje pamojo mums neatsi- 
gręždama ir būdama tikra, kad žiūrime į ją. Mes ir žiūrėjome. 


Iris Rūsuvuori pleištiškais dantukais kramtė pyragėlį su karameli- 
niu kremu. Valgant ant krūtinės biro trupinėliai ir ji buvo panaši 
į šermuonėlį. Jos pirštukai laužė marcipaninių rožių žiedlapius ir 
šokoladinius lapelius po gabalėlį, nageliai smigo į cukraus glazūrą, 
man apsisuko galva. Ji valgė be pirštinių, nagai buvo nukramtyti 
ir plokšti kaip vaiko. Daili, įvertinau aš. Bet neypatinga niekuo. 
Rausva bėbė pyragaičio luobelė jos burnoje traškėjo it ledo plutelė. 
Mačiau, kad Maksas bedžiodamas „Aleksandro“ pyragėlį spygso 
į Iris. Mergina nusišypsojo jam ir brolis nusuko akis. Man ji ne- 
patinka, dingtelėjo. O gal patinka? Aš nežinau, kokia ji. Atrodo 
maloni, bet turtuoliai - aikštingi. Jie turi galimybę rinktis. Aš lau- 
kiau. Spiginau į ją akimis, stebėjau, kaip ji valgo. Atrodė, jos tai 
netrikdo. 

- Iris baisiai daug valgo, - tarė Robertas. 

— Aš išalkusi, - atsakė ji. Tai buvo jos pirmieji žodžiai valgant. 
Susivokiau jau spėjęs pasiilgt jos balso. 

— Tu visada išalkusi. 

— Cukrus iškart išsiskiria per odą. 

Įsivaizdavau, ką pajusčiau laižydamas trapius it morenginis py- 
ragėlis riešus, iki mėlynumo siurbdamas jos odą palei sprandą, tir- 
damas per kraują pyragėlių saldumą. Išlepinta kalaitė, pamaniau. 
Jie abu išlepinti. Erzina vienas kitą. Geidžia vienas kito. Būdami 
tikri, kad pasaulis jiems duos viską, ko panorės. Tyčia spoksojau į 
Iris lūpas. Svarsčiau, ar nuo mano žvilgsnio ji paraus. 

— Jūs ne vietinė! - paklausė Maksas. - Madam, - pridūrė prisi- 
minęs. 

— Ne, - pasakė Iris. - Gyvenu Kaivopuisto rajone. Bulvaras labai 
triukšmingas. 


— Bet jūs ne suomė! - spyrė ją Maksas. 

- Ji iš Peterburgo, - tarė Robertas. 

— Pabėgote nuo revoliucijos? — vėl įbedžiau akis aš. 

— Atvykau vėliau, - atsakė Iris. - Koks skirtumas! Dabar aš suomė. 

— Mudu su Maksu - pabėgėliai. 

— Nuo ko jūs bėgate? - paklausė Iris. 

Aš gūžtelėjau pečiais. 

— Manau, pirmiausia nuo nuobodulio. 

— Kartais norėčiau pasikamuoti nuoboduliu, - tarė Iris. 

— Tu? - paklausė Robertas. 

Iris įsidėjo į burną paskutinį pyragaičio kąsnelį. 

— Viską reikia išmėginti. 

— Visut viską? - paklausiau aš. 

Iris nusilaižė nuo apatinės lūpos dažus. Bedžiau šakute į pyragė- 
lį. Glaistas įskilo. Baltas įdaras išsiveržė paviršiun. 

— Kas čia? - paklausė Maksas. 

Pažvelgiau ten, kur krypo jo akys. Ant sienos kabėjo pusnuogės 
moters su vaikais ant rankų graviūra. Trejetas laikosi urve. Į slapta- 
vietę skverbiasi pirmieji silpni saulės spinduliai. Motinos veide iš- 
gąstis, ji iki pusės nuoga. Kojas dengia tamsus apsiaustas, plaukus 
plastina vėjas. Moters galvą puošia karalienės tiara. Vienoje ranko- 
je ji laiko durklą. Glebius ir putnius kaip paršeliai vaikus motina 
glaudžia prie savęs. 

— Delakrua, - tarė Robertas. - Mačiau Luvre tikrą. 

— Kodėl moteris rankoje laiko durklą? - domėjosi Maksas. 

Jam prabilus per stalą nusklendė trupiniai. Pažvelgiau į Iris, bet 
ji tebešypsojo Robertui. Kai kurių moterų šypsena nepuošia. Iris 
gražiausia būdavo tada, kai užsičiaupdavo. Tada, kai regzdavo gal- 
voje kitą sakinį ir atrodydavo, kad mąsto apie kokią paslaptį. 

— Tai Medėja, - paaiškino jai Robertas. 

— Kas? - paklausė Iris. 

— Graikų senė. Čia ji rengiasi nužudyti savo vaikus. 

Iris krūptelėjo. Pamaniau, kad ir ji galėtų kam nors perpjauti 

gerklę, jei diena per daug prailgtų. O dabar privalo vaizduoti trapią 
asmenybę. 

— Ketina juos suvalgyti? — spėjo Maksas. - Vaikai atrodo ganėti- 
nai mėsingi. 

Vėl pasižiūrėjau į paveikslą. Ryto drėgmėj vieno vaikelio plaukai 
susigarbanoję. Kraujo nematyti. Kruvinas darbas dar nepadarytas. 
Vaikai miega, kupini tikėjimo - jie pasitiki motina. Gal nė vienas 
neprabus, kai durklas smigs į švelnią krūtinę. 

— Bjauru, - suraukė nosį Iris. 

— Graikai - nuožmi tauta, - išsišiepė Robertas. 

— Barbarai, - tarė Iris. 

— Barbarai - tai tie, kurių papročiai kitokie. 

— Arba tie, kurie turėjo laimės gyventi iki mūsų, - pridūrė Maksas. 

— To gebėjimo nereikėtų sumenkinti, - pasakiau aš. 

— Gyventi! 

— Išlikti gyvam. 

— Sugalvojau, - tarė Iris. 

Iškėlęs puoduką Maksas suraukė antakius. 

— Ak, nereikia, - nusišypsojo Robertas. 

— Pasiimkim automobilį ir važiuokim į kaimą. Į Porvą. 

— O darbas? —- Robertas mėgino. 

— Ruduo dar koketiškas, - tarė Iris. - Nusikaltimas pradanginti 
tokią dieną. 

— Nusikaltimas - mesti darbą, - sumurmėjo Robertas. 

— Aš vairuosiu, - tarė Iris. 

— Mes ketinome eiti, - pasakiau aš. 

— Niekad nebuvau Porve, - tarė Maksas. 

Dėbtelėjau į jį. Sakytum aš buvau. 


Iris važiavo gerai, greitai, nepaisydama kelio duobių. Buvo nuleidu- 
si automobilio stogą. 
— Noriu jausti, kad važiuoju, - pasakė ji. - Antraip eičiau pėsčia. 
Vėjas mušė į skruostus, pagriebė kaklaskares, mums ašarojo 

akys. Užmiestyje kvepėjo rudeniu ir mes godžiai traukėme jo kva- 
pą. Pakeliui vilnijo miežių laukai, mums pravažiuojant nuo jų kilo 
juodieji strazdai. 

Tolstant nuo Helsinkio prasidėjo dykynės, akmeninius miesto 
namus pakeitė miškai, duburiuotos ganyklos. Čia atsiskleidė skur- 
das, miesto centre jį slėpė kavinių ir parkų sterilumas. Dumblina 
žemė dvokė kaip pisuarai. Keliu ėjo pilkai apsitaisę žmonės. 

— Kur jie eina? 

Robertas mostelėjo ranka. Paskui palietė Iris skruostą. Gestas 
atrodė nebūtinas. Žvelgdama į kelią Iris atstūmė jo ranką, bet nu- 
sišypsojo lyg norėdama sušvelninti šiurkštų mostą. 

— Kur nors! Valkatos. Ieško darbo. 

Mašina pralėkė pro juoda skarele apsigobusią moterį, ji sustojo ir 
įsižiūrėjo mums pavymui. Moteris keliavo su visu turtu. Prie juos- 
mens jai kabėjo ryšuliai. Pėdos buvo basos. Batai švytavo pakabinti 
po kaklu. Tas pats praktiškas taupumas kaip Bretanės žemdirbių, 
pagalvojau. Nusišypsojau moteriai ir pamojavau ranka. Ji pasižiū- 
rėjo į mane. Išsigandau piktumo, tvieskiančio iš senutės akių. Ji 
išsižiojo. Keli palikę dantys jau virto iš burnos. 

— Tartum prakeikė mus, - pasakė Maksas ir persižegnojo prisi- 
dengęs paltu. Maksas netikėjo Dievo, bet apsigynė. 

— Ji tik duoneliauja, - akies kampučiu Robertas žvilgtelėjo į Iris. 

— Kelyje pasitaiko visokių žmonių. Dar jaučiasi karas. Iš Rusijos 
vis atplaukia padugnių, pavargėlių. 

— Kas vyko Rusijoje, kai tu išvažiavai? - paklausiau Iris. 

— Daug laiko nuo tol prabėgo. Neprisimenu. Panašiai kaip čia. Ir 
kitaip. Žmonės skirtingi, skurdas tas pats. 

— Iris šeima dingo pirmosios vyriausybės valdymo metu, - į paš- 
nekesio toną taikė Robertas. 

- Ir jaunikis. Braukšt! - mostelėjo per petį Robertas. 

Iris šypsojosi. 

— Tai buvo seniai. Jakobas apsaugojo mane. Mes susituokėm. 

Iris sumažino greitį. 

— Aš noriu gerti. Sustokim valandėlę. Bijau, kad per daug įkais 
variklis. 

Iris pasuko į apleistą sodą. Lipom iš automobilio trindami ran- 
kas ir kojas. Giedojo juodasis strazdas. Nusibraukiau nuo kelnių 
dulkes. Iris prisėmė į pieno butelį šaltinio vandens ir supylė į radia- 
torių. Robertas priėjo prie obelies, spyrė į kamieną. Nukrito pora 
žalių ir vienas sunokęs obuolys. Tas bumbtelėjo žolėn mudviem su 
Maksu po kojų. Robertas pačiupo jį, nė vienam iš mūsų nespėjus 
pasilenkti. Atsikando obuolio. Lūpų kampučiuose sublizgo lipnios 
sultys. 

— Toks gyvenimas. 

— Šitom šakom patogu lipti. 

Robertas nusijuokė. Suglumo. Paskui pažvelgė į Maksą. 

— Judu nelabai panašūs į akrobatus. 

— Izaokas lipa mitriau nei Saulius. 

— Saulius. Iš Biblijos? Kitaip tariant, jūsų Biblijos? Žydų? 

Iš nugaros priėjo Iris, šluostydamasi alyvuotas rankas. 

— Pusę gyvenimo vyrai tik giriasi. 

Ji įsikibo medžio ir rudi bateliai akimoju pradingo tarp lapų. 

— Neužsigauk! - šūktelėjo Robertas. 

Kaip atsakymas po kojom nukrito trys obuoliai. 

— Žiūrėk ten užsilipusi! Apačioje stovi žmonių. 

Tarp lapų pasigirdo kikenimas. Tada vėl pabiro obuoliai. Išniro 
Iris veidas, tamsūs plaukai buvo uždrikę ant akių. Saulė švietė jai už 
nugaros. Ji nusijuokė parodydama dantis, subraukė plaukus už ausų. 

— Ar gana' 

— Lipk žemyn. 

Ant žemės dar nukrito obuolių. Robertas vos spėjo atsitraukti. 
Iris iššoko iš medžio taip pat lengvai, kaip įlipo. Pasitaisė sijoną, 


ww 

— Laimė, ryte neužsimoviau kojinių. 

Prisikišom paltų kišenes rūgščių raukšlėtų obuolių. Kandant 
stora vaisių žievė traškėdavo ir burna priplūsdavo sulčių. Iris nusi- 
smaukė apatinį sijoną ir ėmė rinkti į jį obuolius. Mačiau sušvytuo- 
jant šlaunis. Oda buvo balta, virš kelio tamsavo pjautuvo pavidalo 
apgamas. 

— Žmogus turi pasirūpinti vakariene, - Iris pasiūbavo iš apatinio 
sijono pasidarytą maišą. Jos akys blykstelėjo. Gal pastebėjo, kad 
spoksau. 

— "Tu tikra Ieva, - pasakė Robertas. Jis įkišo kelis sukirmijusius 
obuolius į Iris maišą. 

— Šitokių niekas nevalgo. 

- Jis nesupranta, kad sugedę... 

Robertas metė obuolį į Iris. Obuolys pralėkė jai pro petį. Iris nu- 
metė maišą ir mažais kumštukais puolė Robertą. Jie kvatojo, ki- 
keno raičiodamiesi ant žemės. Iris šviesus sijonas išsižaliaukavo. 

— Žiūrėk, ką padarei! 

— Nupirksiu naują, - pažadėjo Robertas. 

— Mes truputį pasivaikščiosim, - pasiūliau aš. 

Palauke ėjo siauras griovys. Ore tvyrojo sunkus vilnūnės kvapas. 
Atokiau tyliai šnekėjosi Iris su Robertu. Aš pastačiau ausis. 

— Meilužiai, - tarė Maksas. 

— Nuo šito griovio eina smarvė. 

— Augai kaime, o lenkiesi tikro mėšlo kvapo? 

Gūžtelėjau pečiais. Griovyje pukšėjo žalias dumblas. Girdėjau 
atokiau atsidūstant Iris. 

— Nestumk manęs į griovį, susigadinsiu batus. 

— Mums abiem šis takelis per ankštas. 

— Kas čia? 

Pažvelgiau ten, kur rodė Maksas. Ant griovio krašto gulėjo kaž- 
koks daiktas, suvyniotas į laikraštį. Per sulenkimus sunkėsi tam- 
sus skystis. Brolis taip smarkiai pasilenkė, kad aš susverdėjau. 

— Ar tau būtinai jo reikia? 

Maksas pavartė paketą rankose. Žiūrėjo neatplėšdamas akių. 
Mitriai atraišiojo ryšulio virveles. Tas gniužulas buvo maždaug eše- 
rio didumo. Vietomis buvo prilipęs prie popieriaus kraštų ir primi- 
nė žuvies vidurius. Maksas bedžiojo jį lazda, bet aš atsitraukiau. 
Iris su Robertu prislinko prie mudviejų. Iris veidas buvo nukaitęs, 
sijono siūlės persikreipusios. 

— Kas ten? 

Robertas prisiartino prie radinio. Brolis pastūmė jį Robertui. 

— Embrionas. 

— Esu jų matęs, - pasakė Robertas. - Dykynėse pasitaiko. 

Iris spaudė glėbyje obuolių ryšulį, nepratarė nė žodžio. 

- Gal išmeskim jį miške? - pasiūlė Maksas. 

— Vargšai, - tarė Robertas. 

— Aš noriu valgyti, - pasakė Iris. Robertas numetė ryšulį į griovį 
ir paėmė Iris obuolių maišą. 

— Likusį kelią galiu vairuoti aš. 

Kai įriedėjom į kiemą, Robertas iššoko iš automobilio ir pripuo- 
lęs atidarė dureles Iris. 

— Šitos sėdynės ne mums, - sumurmėjo Maksas taip, kad dau- 
giau niekas negirdėtų. 

Šnopuodami ropštėmės pro dureles. Teko bruktis šonu, pasi- 
laikant rankomis. Nuo Makso antkurpio ant automobilio odinių 
apmušalų liko neryškūs dryžiai. Vedžiojau juos pirštais, nužiūrinė- 
damas namą. 

— Baltas, - pasakiau Maksui. —- Kodėl turtingųjų vilos baltos? Kuo 
blogos kitos spalvos? 

— Atsargiai, žolė šlapia, - perspėjo brolis kilnodamas kojas. - Jei- 
gu tuojau pat negausiu išgerti, paleisiu į ką nors batą. Šimtas fran- 
kų Sen Žermen de Prė, viena iškyla į kaimą ir - sudie, bateliai! 

Prie vartų vazone geibstančios rudeninės astros prašyte prašėsi 
nuskabomos. Verandą puošė ąžuolo lapų motyvų drožiniai. Į jūrą 
atsisukęs namas atrodė vienišas. Iris pačirškino skambutį, paskui 

pro atviras duris įėjo vidun. Ten buvo tamsu, bet mačiau baltus 
apdangalus. Vila jau miegojo žiemos miegu. Ant grindų bolavo 
šviesios dėmės, likusios išvežus baldus į miestą. Vidurinės klasės 
vaiduokliai. Krūptelėjau išvydęs artėjantį pavidalą, bet baltavo tik 
prijuostė. Moters veidas švytėjo kaip vaškinis. Jai žengiant šlamėjo 
juodas šilko drabužis. Juodasis strazdas, pamaniau. Tik tiek, kad 
nečiulba. 

— Užsukome aplankyti, Sara. 

— Vakarienė bus paruošta po poros valandų. 

Moteris pažvelgė į mudu ir jos šnervės suvirpėjo. Paskui jos 
žvilgsnis nuslinko nešvaria Roberto apykakle, nepriekaištingai iš- 
krakmolytais Makso marškiniais, mudviejų kūnu. Pasitaisiau ka- 
klaraištį, stebeilydamas į ją. Pasirodė, kad jos akys blykstelėjo. Tar- 
tum nusijuokė. Tada ji nusuko žvilgsnį į Iris ir greitai nusišluostė 
rankas į prijuostę. 

— Mažai ką turime. Nelaukėme ponų. 

— Neabejoju, kad paruošit, ką galėsit, Sara. 

Iris papylė prieškambaryje ant žemės obuolius, atmetė plaukus. 
Vaisiai ritosi blizgančiomis grindimis, keletas tyliai bumbtelėjo ant 
raudonai marginto juodo kilimo. Ukvedės veidas nė nevirptelėjo. 
Mačiau, kad žvilgsnis užtruko prie rausvo Iris apatinio. 

— Obuolių pyragui, - nusijuokė Iris. 

— Kaip pageidausite. 

Žiūrėjau į jos nugarą. Įsivaizdavau, kad scenoje ji galėtų vai- 
dinti bet ką. Ne viena Berlyno kino studija gerai už ją sumokėtų. 
Jos veide nebuvo likę jokios jaunatvės, nors tikriausiai ėjo dar 
tiktai ketvirtą dešimtį. Man ji priminė išsunktą apelsiną. Ukvedė 
skleidė orumą, priešingai Iris džiaugsmingumui, priešingai Iris 
vaikiškumui. 

Sara patiekė mums vakarienę verandoje. Iris nusišypsojo jai. 

— Sėskitės ir jūs. 

Sara teikėsi papurtyti galvą. 

— Vakaras toks kaip tada Peterburge, pameni? 

— Nesuprantu, apie ką kalbate, ponia. 

— Jakobas nuomojosi kambarį pas Sarą. Nuo tol prabėgo daug 
metų. 

— Labai daug, ponia. 

— Nesakyk taip, - nusijuokė Iris. - Aš pasijuntu susenusi. 

— Kažin ar tai įmanoma, ponia. 

— Sara labai prisirišusi prie mano vyro. Iš Saros brolių tik jis vie- 
nas likęs gyvas, - tarė Iris. 

— Taip, ponia. 

— Sara duoda suprasti, kur mano vieta, - nusišypsojo Iris, paro- 
dydama dantis. - Ji nesėda prie stalo su padugnėm. 

Varčiau šaukštą sriuboje. Robertas garsiai nusijuokė. 

— Gertuvėje liko viskio. Ar tiks? - šnarindama sijoną atsitraukė 
Sara. 

— Atrodo skaniai, - pasakė Maksas. 

Valgėme moliūgų sriubos, šalto kepsnio, virto liežuvio su rau- 
gintom daržovėm ir sidro drebučių su vynuogėmis. Obuolių pyrago 
plutelė traškėjo tarp dantų kaip vaikystėje. Robertas papilstė viskio 
iš savo gertuvės. Gėrimas išdegino burnoje visas valgių subtilybes. 
Vakaras vėso, nuo jūros slinko drėgmė. Susisupau į Saros atneštą 
apklotą. Robertas prisidegė pigų cigarą, Maksas ėmė rinkti pypkę. 
Seną, gintarinę, sidabru aptaisytą ir smarkiai apdaužytą. Pypkė pa- 
kerėjo Iris. 

— Man reikia jos, - paprašė ji. - Jakobui, mano vyrui. 

— Ką jis veiks su sena pypke? - paklausė Robertas. 

— Tuomet pati pasimokysiu rūkyti. Ji tokia daili! Aš ją dievinu, - 
pasakė Iris ir nusišypsojo Maksui. 

— Tuomet pypkė jūsų, - atsakė Maksas ir linktelėjo galvą. - Bet 
kainuos nemažai. 

— O, aš sumokėsiu! 

— Ne pinigais, - atrėmė Maksas. - Istorija. 

Iris ėmė ploti. 

— Oho, kaip pasakose! Kokia istorija? 

— Pati sugalvok. 

— Vaikų žaidimai! Čia šalta, - tarė Robertas. - Eime į vidų. 

— Tu eik, - tarė Iris. - Ir kaip reikiant pakurk židinį. Sara šykšti 
malkų. 

Robertas suraukė kaktą, bet nepakilo. 

— Tai Saros istorija, - pasakė Iris. - Viena dalis Saros - Juodosios 
Saros istorijos, - pridūrė ji ir sukikeno. - Sara turėjo brolį dvynį. Ji 
buvo viena dvynių pusė, kaip ir vienas iš jūsų. Ne visai taip, kaip 
judu. Ji, aišku, buvo atskira. 

— Pusinė, - tarė Maksas. - Taip mes vadinam kitus. 

— Jų amžiaus skirtumą sudaro trys minutės. Sara gimė pirmiau. 
Kad praskintų kelią į pasaulį jaunesniam broliukui, pasak jos pa- 
čios. Sara tokio būdo - gynėja, kaip Berno zenenhundas. Brolis buvo 
gražus — toks gražus, kad kartais, žiūrėdama į jį, Sara dusdavo iš 
meilės. Ji žinojo, kad pati tėra nyki mergiūkštė, kurios susivėlusias 
garbanas, suvilgytas vandeniu, rytais reikia kietai supinti į kasas. 
Brolio akys buvo tamsiai pilkos, plaukai - kaštoniniai. Sara man 
pasakojo, kad maža dažnai įsivaizduodavo, kaip gelbėja brolį. Kaip 
išneša jį iš degančio namo ar ištraukia iš vandens, apvirtus valčiai, 
kaip derasi su juodu apsupusiais plėšikais. Sara su broliu Davidu 
gyveno viename iš geresnių Peterburgo kvartalų. Tuo metu žydai 
dar nebuvo užtverti atskiruose rajonuose. Jų tėvas buvo kažkaip 
susijęs su kariuomene. Manau, parūpindavo kariuomenei unifor- 
mų. Pirkdavo, atgabendavo. Sarą ir Davidą tėvai rengė vienodais 
drabužiais. Jiedu žaidė su tais pačiais žaislais, kol auklė pasakė, 
kad tiek laiko leisdamas su mergaite Davidas netvirtėja ir kad ber- 
niukas turi žaisti vyriškesnius žaidimus. Davidas buvo perkeltas 
į atskirą kambarį. Jis tris dienas rėkte rėkė, kol auklė pasidavė ir 
leido broliui su seseria vėl susieiti draugėn. Septyniolika metų jų 
niekas neišskyrė. Pasakoju taip, lyg pati ten būčiau buvusi. Panašiai 
kaip spektaklį. 

Sara nekantriai laukė Davido. Jie ketino eiti nusifotografuoti į 
ateljė kvartalo gale. Pasidaryti tikrą gimtadienio nuotrauką, nes 

už mėnesio jiedviem turėjo sukakti septyniolika. Manė pateiksią 
šeimai staigmeną. Buvo susitaupę pinigų. Netrukus jie turėjo 1šsi- 
skirti. Ne visai, bet Davidas rengėsi stoti į universitetą. Manė, kad 
Sara ištekės. Ir jie nebegalės gyventi nerūpestingai kaip vaikai. Da- 
vidas vėlavo. Sara trepsėjo koja. Ta proga ji buvo apsiavusi naujus 
suvarstomus batus, kurių blizgantis paviršius atspindėjo veidą. Kai 
tarpduryje pasirodė Davidas, Sara išsižiojo. 

„Oi, Davidai! - tarė ji ir prunkštelėjo. - Ką tu čia dabar?“ 

Davidas vilkėjo juodą suknelę - tokią, kaip Saros. Tikriausiai 
buvo išsitraukęs iš jos spintos. Ant galvos buvo užsidėjęs juodą 
beretę. 

„Tu negalėsi“, - paprieštaravo Sara, nors suvokė, kad jis galės. 
Jis tai ir rengėsi daryti. Nusifotografuoti kaip mergina. Sugadinti 
brangią nuotrauką. Ir Sara neprivers jo apsigalvoti. Bet diena visai 
sugadinta nebus - nebus, jeigu Sara įsitrauks į žaidimą. Jeigu jiedu 
drauge vaidins. 

Viskas sekėsi gerai. Beveik gerai. Fotografas patikėjo Davidu. Jis 
nebuvo matęs žavesnės merginos. Dėl visa ko Davidas dėjosi dro- 
vus, neištarė nė žodžio, nors fotografas merkė akį ir klausinėjo, ką 
mergaitės veiks vakare. Sara paraudo, o Davidas tik užsiėmė delnu 
burną ir žiūrėjo į fotografą mirksėdamas akimis. Tas vyras dar la- 
biau susižavėjo. Fotografuojant kažkas pabeldė į duris. Tarpdury- 
je stovėjo vyriškis, gana jaunas, kaip atrodė Sarai. Bet aukštas, su 
puikiu paltu ir cilindru. „Ar judu esat Sara ir Davidas! - paklausė 
nepažįstamasis, spygsodamas į Davido suknelę. - Mane pasiuntė 
parvežti jūsų namo, - tęsė vyras. - Tarnaitė sakė, kad jūs čia. Per 
pietus bus svečių. Aš - jūsų tėvo verslo partneris. Tiksliau sakant, 
verslo partnerio sūnus. Tėvas atvežė mane čia pasimokyti.“ Sve- 
timšalis spoksojo į Sarą ir Davidą. Jo lūpas virpino juokas. Sara 
pajuto, kad šnekėdama su tuo vyru mikčioja. Davidas nesuglumo, 
o stebeilydamas į atėjūną pakvietė nusifotografuoti drauge. Sarai 
keistai pervėrė papilvę. Bet Davidas reikalavo primygtinai. Nepa- 
Žįstamasis turėjo sutikti. Jis garsiai nusijuokė ir linktelėjo galvą. 

Kartą mačiau tą nuotrauką. Ji kabėjo virš vieno žmogaus lovos. 
Dvi merginos, pamaniau, ir aukštas svetimšalis, kuris žiūri ne į 
objektyvą. 

— Na ir kas? - paklausė Maksas. - Kodėl tu pasakoji šią istoriją? 

Iris gūžtelėjo pečiais. 

— Sara turėjo brolį. Norėjau, kad žinotumėt. Ir viskas. 


Į miegamąjį tykinome per verandą. Pypkė tebegulėjo ant stalo va- 

— Jau pučia nuo jūros. Bus šalta naktis, - pasakė. 

— Ruduo šiaurėje bjaurus. 

— Mūsų galūnėms ruduo bjaurus visur. 

— Ilgiesi Vokietijos? 

— Grįžkime į vidų. Drėgmėj maudžia lūžusį petį. 

Prieš užmigdamas girdėjau koridoriuje bruzdesį. Burkuojantį 
kikenimą. Ant kambario sienų apmušalų viena apie kitą vijosi ro- 
žės. Palei naktinį stalelį prie sienos buvo priplotas uodas. Paliečiau 
jį pirštais. Nukrito lengvai lyg voro blakstiena. Prieš belaikę mirtį 
uodas buvo spėjęs kupinai prisisiurbti. Kraujo dėmė vienodo raus- 
vumo kaip apmušalų rožės. Apvedžiau pirštu dėmę. 

— Panaši į Afrikos žemyną, - nusižiovavo Maksas. Pasikasiau 
įkąstą blauzdą. Gumbelio vidury baltavo taškas. Ten, kur uodo 
straublelis pradūrė odą. Kažkur trinktelėjo durys. Namas alsavo 
drėgnu rudens oru. Maksas nusižiovavo ir bakstelėjo man. 

— Ko dabar? 

— Prisimeni tą laboratoriją? Papasakok apie ją. 

— Daktarą Fėlgeburtą? Juk ir pats ten buvai. 

— Kartą gyveno du berniukai... - pradėjo Maksas. 

— Kai sukako devyneri, teta nuvedė mudu pas gydytoją, - pradė- 
jau aš. - Buvome sunkiai persirgę kiaulyte, stypčiojom, kojos dar 
plonos kaip pagaliukai. Daktaras Fėlgeburtas turėjo kabinetą netoli 
Centrinio parko. Ant durų spindėjo žalvarinė lentelė, prie jos teta 

stabtelėjo ir susitvarkė kuodą. „Laukiau jūsų, - pasakė Fėlgeburtas 
ir papurtė Maksą už peties taip, kad ir aš susiūbavau. - Galite pa- 
laukti už durų, - linktelėjo jis tetos pusėn. - Išeikite.“ 

Daktaro stalas buvo toks aukštas, kad mūsų kojos tabalavo 
pakilusios nuo grindų. Ant lentynos buvo išrikiuota eilė stiklai- 
nių su liulančia rausva mase. Iš vieno stiklainėlio tartum žiūrėjo 
akys. „Pereitą savaitę buvau sutikęs gerbiamą jūsų mamą, - pasakė 
Fėlgeburtas čiupinėdamas mūsų raumenis. - Išgerkite, tai kaka- 
va.“ - „Mamos?“ - paklausė Maksas ir išgėrė mudviejų abiejų por- 
ciją. Daktaras apvyniojo mus gipso tvarsčiu. „Nejudėkite. Forma 
sukietės per valandą.“ - „Krūtinę duria. Labai veržia“, - knapsė- 
damas suniurnėjo Maksas. „Ką sakė mama?“ — pratrūkau šaukti 
aš. Tą minutę pro duris įpuolė teta, suriko ir ėmė barti daktarą. 
Ji atvedusi vaikus apžiūrėti. Kodėl jie suvyturiuoti kaip mumijos? 
Makso lūpos buvo pamėlusios. Teta pradėjo daužyti gipso formą. 
„Skauda“, - šaukiau aš. „Nesudaužykit formos“, - rėkė daktaras 
Fėlgeburtas. „Jūsų formos“, - užriko teta, skėčiu nubraukdama ant 
grindų stiklainėlius. Šimtai tūkstančių šukių susimaišė krūvon. 

— Grįžtant namo teta nupirko mums spurgų, - prisiminė Mak- 
sas. Jo akys užsimerkė. Palėpėje tapeno paukštis. Užpūčiau lempą. 


Iš ryto pabudęs nesusivokiau, kur gulįs. Išsigandau, bet paskui 
pajutau Makso širdies dūžius. Jam ant akių buvo užkritęs plaukų 
kuokštas. Alsuojant plaukai virpsėjo. 

— Pabusk, - papurčiau jį. 

Maksas užsimiegojęs mostelėjo ir ryto vėsumoj prisiglaudė prie 
manęs. Nuo jo trenkė prakaitu. Atsidusau ir palindau giliau po ap- 
klotu. Anksčiau mėgau tas valandas, kada Maksas miegojo. Tada 
galėjau įsivaizduoti esąs vienas. Vienas viename kūne. 

Siamo dvyniams paslaptys - prabanga. Kitas visada šalia. Tai vie- 
natvė be vienumos. Fiziškumas, viršijantis santuokos ribas. Mes 
išmokome užmerkti akis, nusisukti į šalį, kitam kalbant. Kai Mak- 
sas vedė, pakabinome virš lovos užuolaidą. Perskirdami per vidu- 

rį lovą, sukurdavom Makso žmonai trumpalaikę iliuziją, kad tai 
poros santykiai, o ne trejeto. Prisimenu jų šnopavimą. Prisimenu 
širdžių plakimą ir iki šnabždesio prislopintus balsus, kad aš negir- 
dėčiau. Prisimenu, kaip maldydavau susijaudinimą, kai Makso or- 
ganizmas gamindavo testosteroną mums abiem. Kaip brolio kūnas 
įsitempdavo per ejakuliaciją. 

Gulėjau aukštielninkas ir spoksojau į kambario lubas. Prisimi- 
niau Iris. Iris, geriančią arbatą. Stangrų, korseto nevaržomą kūną, 
kai vaikščiojo. Su rausvuoju apatiniu. Su suvarstomais smailiaga- 
liais batais. Žingsniuojant jos batai skylėm varpo orą. Kokia bal- 
ta buvo jos kojų oda. Maksas sušvokštė per miegus. Prisitraukiau 
savo nudžiūvusią ranką. Kraujas nuo ausų nušvokštė į paslėpsnius, 
nuogus ir belyčius kaip lėlės. Glosčiau pirštų galiukais randą. Skai- 
čiavau rumbelius baltoj plonoj odoj. Užmerkiau akis. Mano delnas 
virto pražiota Iris burna. Suspaustais tarpupirščiais pėdų, apautų 
bateliais. 

Rytas švietėsi skaistus. Kai išsiritome iš lovos, paklodės maloniai 
kvepėjo džiovintais rozmarinais ir levandom. Pažvelgiau į Maks, 
bet jis žiovavo. Prausiamajame dubenyje ribėjo vėsus vanduo, ant 
stalelio gulėjo skutimosi reikmenys. 

— Galva tuoj sprogs, - tarė Maksas. Jo veidas buvo tartum paža- 
liavęs. 

Makso pirštai mikliai suko iš laikraščio skiautės suktinę. Pa- 
kėliau prie veido veidrodį. Ant smakro stirksojo keli gyvaplaukiai. 
Auksaspalviai, lindo lauk tarytum kirminėliai. Vieną po kito žny- 
bau pincetu ir pešiau. Į akis sušoko ašaros. Ant delno gulėjo keli 
susirietę milimetriniai plaukeliai. Pasukau galvą, ištemmpdamas 
smakro odą. Ryškioje šviesoje atrodė blyški. Vasaros gastrolių įdegis 
blanko. Maksas prisidegė suktinę. 

— Nesirengi manęs nuskusti? —- paklausė jis. 

Koja suėmiau prausimosi dubenį ir pasikėliau arčiau. Nušluos- 
čiau skustuvą į rankšluostį. 

— Būtų gerai, kad nerūkytum, kol skusiu. 

Maksas išpūtė dūmus man į akis. Apžilpęs mirksėjau, kol nu- 
stojo peršėti. 

— Ar būtinai turėjai taip padaryti? 
ėmiau šepetėlį ir ištepiau jo veidą putomis iš indo, kurį laikiau 
koja. Turėjau padėti šepetėlį, kad galėčiau paimti į ranką skustuvą, 
bet Maksas man nepagelbėjo. Būdamas vienarankis pripratau nau- 
dotis kojomis, bet džiaugiuosi, kai Maksas man padeda. Braukiau 
skustuvu broliui smakrą. Atsargiai apėjau smakro duobutę. Maksas 
paveldėjo ją iš mūsų tėvo. Aš, deja, ne. 

— Usus tvarkyti! 

— Ne. Aš blogai jaučiuosi. 

— Per tave ir man pagirios. Galėtum mažiau gerti. 

— Parduočiau sielą už plaktą kiaušinienę, - pauostinėjo orą Maksas. 

— Beje, ta mergina... 

Nušluosčiau skustuvą į rankšluostį ir ėmiausi žandenų. 

— Ji apgavikė. 

Skustuvas slystelėjo. 

— Ai! Ką darai! 

— Tu sujudėjai. 

Maksas čiupo rankšluostį, prisispaudė prie ausies. 

- Parodyk, - paliepiau. - Įbrėžimas nedidelis. 

Maksas žiūrėjo į kraujo dėmelę ant rankšluosčio. Atrodė mažu- 
mėlę šviesesnė. 

— Aš apie tą merginą. 

— Ji vardu Iris. 

— Jeigu ji... 

— Tu per daug laiko praleidai arenoje. Tikrame pasaulyje žmonės 
turi tikrus vardus. Tik vieną vardą. 

— Stebėk jos veidą. Ji artistė. 

— Visos moterys artistės. 

— Tie žvilgsniai. Laipiojimai į medį. Mačiau, kaip į ją žiūrėjai. 
Pasisaugok. Ta moteris aferistė. 

— Klausyk, ką gali padaryti viena miesto poniutė? Kas, tavo gal- 
va, gali nutikti? 

Maksas papurtė galvą. 

— Gal tai viskis, bet mane apėmusi tokia nuojauta. 

— Pastarąjį kartą nuojauta tave buvo apėmusi lošiant „Uogų 
maišelį“, kai praradome pusę atlyginimo. 

— Diletantų žaidimas. Net nenumaniau, kad galima sukčiauti. 

— Eime į lauką, - pasakiau. - Uždarame kambaryje man skauda 
galvą. 

Žolę klojo lengva ūkana. Po kojom traškėjo ledukas. Maksas 
stipriau apsimuturiavo šaliku ir suniurzgė. Atsilošiau, kad plaučiai 
prisipildytų oro. Visa aplinkui rodės lyg pasidabruota. Obelų lapai 
virpėjo, oras draskė plaučius. Gėlynuose dar žydėjo kelios vėlyvos 
rožės. 

— Gražu, - tarė Maksas. 

— Taip, - atsakiau pažvelgdamas į jūrą. 

Sėdėdama prieplaukos gale Iris švytavo kojomis. Buvo apsivil- 
kusi dukslią suknelę. Drabužis vos siekė kelius, todėl ji priminė 
greitai išstypusią mokinukę. Kojos buvo basos. Nekreipė dėmesio, 
kai mes priėjom. Iš arti galėjai įžvelgti smulkias raukšleles akių 
kampučiuose. Išpešiotų antakių linkiai buvo neįprastai aukšti. Ru- 
dens ryto šviesoje oda atrodė plona kaip stiklas. Rankoje blykstelėjo 
sidabrinis butelis. Mums prisiartinus, butelis greit pradingo tarp 
sijono klosčių. Pamačiau, kad jos kulkšnys plaukuotos. Matyt, Iris 
neskuto blauzdų kaip paryžietės. 

— A, tai jūs, - tarė ji. - Išsigandau pamaniusi, kad Sara. 

Ji pakratė gertuvę. 

— Ar martinis tiks? 

— Ar ne per anksti martiniui? 

— "Tu teisus, - Iris tėkštelėjo koja vandenį. - Todėl ir geriu spiritą. 

Atsisėdome ant prieplaukos. 

— Ar jai skaudėjo? - paklausė Iris. 

— Kam? - perklausė Maksas ir nusispjovė į vandenį. 

— Ta moteris galėjo mirtinai nukraujuoti. Ir pakliūti į kalėjimą. 

Dėbtelėjau į ją iš padilbų. Klausimas nuskambėjo gana kvailai. 
Apie jos raineles švytėjo sidabriniai žiedai. 

— Skurdas skatina elgtis neviltingai. 

Iris pakratė gertuvę. 

— Tuščia. 

Ji sviedė butelį aukštyn. Saulė liestelėjo blizgančią gertuvę. Auk- 
sinis blyksnis pervėrė akis. Atviroje jūroje klykė žuvėdros. Iris ran- 
ka buvo nepaprastai stipri. Butelis pliumptelėjo tik prie medinio 
plūduro. 

— Gražu, - pasakiau. 

— Nekenčiu gamtos, - pasakė Iris. - Plynuma, kur tiktai hori- 
zontas veria tuštumą, man baisi. Kaime visi saulėlydžiai vienodi. 
Negaliu pakęsti tokių vietų, kur girdžiu savo mintis. 

— Papasakok, - paprašiau aš. 

- Ką? 

— Kaip atklydai į šią šalį. Tu ne vietinė. 

— Vietinė, - atsakė Iris. - Tiek čia, tiek kitur. 

— Na, papasakok, kaip jūs švęsdavote Kalėdas. 

— Aš žydė. 

— Nesąmonė! - paprieštaravau aš. - Šimpanzė tikresnė žydė nei 
tu. O aš mačiau daug šimpanzių. Nė viena nenešiojo šlikės. 

— Kalėdų rytą keldavomės anksti ir eidavom parsinešti eglu- 
tės... - pradėjo Iris. 

Tai buvo ilgas, bet beprasmis pasakojimas apie žygį su užkan- 
džiais ir blizgų dovanų popierių. Iris papasakojo mums apie savo 
katiną vardu Katilėlis, apsakė, kaip visa šeima leisdavosi ieškoti 
pirmųjų raktažolių. 

— Žibantys eglutės žiburėliai, - tarė Maksas. - Kvailiau sugalvoti 
negalėjai. 

— Kurioje vietoje atspėjote? - paklausė Iris. Ji atsigulė ant šono ir 
įmerkė ranką į vandenį. 

- Kai važiavote rogėmis, - atsakė Maksas. - "Toje vietoje perlenkei. 

— Jeigu būtinai turi sugalvoti laimingą vaikystę, turi sugalvoti ką 
nors įspūdingiau. 

Iris šypsena nublanko. 

— Jūs nieko apie mane nežinote. 

— Na, na, mergyte, - pasakė Maksas, - mes žinom, kokia turi 
būti gera istorija. 

— Labai lengva užmiršti, kad tavo likimas tragiškas, - išsišiepė 
Iris. - Kartais visas rytas prabėga, kol prisimenu. Paskui netikėtai 
dingteli galvon. Oi, tada pagalvoju, viskas būtų kitaip, jeigu mano 
vaikystė būtų buvusi laiminga. 

— Tai tiesa, - linktelėjo Maksas. - Kančiai kęsti reikia kitokios 
valios stiprybės nei, tarkim, santuokinei neištikimybei, ligoms ar 
mirčiai jaunystėje. Pastarieji dalykai - tarsi koks laisvalaikio pomė- 
gis. O kančia - profesionalų reikalas. 

— Mirtis jaunystėje negali būti pomėgis, - nutraukė Iris. 

— Ne, - linktelėjau aš. - Bet ar girdėjai kokį seną meistrą pasirin- 
kus tokią mirtį? 

— Sarą sutikau Peterburge, dabartiniame Leningrade. Ar sakiau tai? 

— Sakei. 

— Sara persergėjo, kad netekėčiau. 

— Kodėl? 

— Tiesą sakant, ji gana miela. Bet laikosi principų. 

— Pažinojau vieną vyrą, kuris laikėsi principų, - pasakiau. 

— Kas jam nutiko? - pasmalsavo Iris. 

Gūžtelėjau pečiais. 

— Cirke jis buvo gyvas patrankos sviedinys. Žuvo pralėkęs pro 
taikinį. 

— Norėčiau kada nors nukakti į Ameriką, - tarė Iris. 

— Žmonės visur gana panašūs. Dauguma nori gyventi ramiai. 
Dirbti darbą, sukurti šeimą, jaustis saugūs. 

— Saugūs, - nusijuokė Iris. - Taip, tai svarbu. 

Ji pašoko ant kojų ir pasipurtė kaip šuo. 

— Eime maudytis. 

— Maudytis, - purkštelėjo Maksas. - Vanduo ledinis. 

— Gaivus! - atrėmė Iris. - Kaip tik šito mums reikia po sentimen- 
talaus išsikalbėjimo. 

Ji nusitraukė per galvą suknelę ir valandėlę pastovėjo prieplau- 
koje. Lengvas jūros vėjelis virpino jos apatinius. Ji tarytum dve- 
jojo. 

— Nekvailiok, - pasakė Maksas. - Gausi plaučių uždegimą. 

Iris susuko į ryšulį apatinius drabužius, numetė ant prieplaukoje 
padriektos suknelės ir nubėgo iki pat galo. Atrodė mažytė, bejėgė. 
Rankos kojos liesos, nugaros mentės stirksojo kaip sparneliai. Bė- 
gant jos krūtys liumpsėjo. Tarpkojis buvo apaugęs stangriais gyva- 
plaukiais, it tamsus šešėlis jie žėlė iki bambos. Iris šoko į jūrą. 
Galva dingo po vandeniu. Maksas atsiduso. Akimirka ištįso. 

— Kur ji prapuolė? - paklausiau aš. 

— Prakeikta pamišėlė! 

Tą minutę Iris galva išniro į paviršių. Ji gaudė kvapą. Plaukai lipo 
prie veido. Iris nusibraukė juos nuo akių. 

— Nuostabu! - sušuko ji. - Šokit ir jūs. 

— Ui, - pasibaisėjo Maksas. 

— Bailiai! — sušuko Iris, atsivertė ant nugaros ir leidosi tolyn. 
Tamsaus vandens paviršiuje švytėjo baltas kaklas. Stebėjau, kaip 
ji tolo nuo kranto. Aš tam gabus - stebėti iš mudviejų gyvenimo 
pasitraukiančius žmones. Tai mano ypatingas gebėjimas. 

- Ji - tavo skonio, - tarė Maksas. 

Žiūrėjau į juodą Iris galvutę, slenkančią vandeniu. Jos juokas 
aidu atsimušė nuo kranto. 

Aš dažnai nuūsiviliu žmonėmis. Nemėgstu prisirišti. Galiu būti 
draugingas kaip Maksas, bet džiaugiuosi, kai galiu atstumti naują 
pažįstamą. Iš meilės ir draugystės randasi nusivylimai, paskubomis 
palikti rašteliai, nemalonūs prisiminimai. Atradęs kokį trūkumą, 
pastebėjęs egoizmą ir žiaurumą, gali suteikti sau teisę atsitraukti. 
Širdis man atlėgsta, jei gatvėje pavyksta praeiti pro pažįstamą nepa- 
sisveikinus. Jei pasikalbėtume, galėtume tapti draugais, siuntinė- 

jančiais vienas kitam atvirukus. Aš dalyvaučiau jo vaikų krikštyno- 
se. Pasakočiau apie savo motiną, 0 jis mane suprastų, užjaučiamai 
linkčiotų galvą. Aš prisiriščiau ir jo ilgėčiausi. Susigraudinčiau 
pamatęs laikraštyje jo nuotrauką šalia straipsnio apie mus. Gai- 
lestaučiau dėl savo naivumo. Tad verčiau lenkiuosi tų draugystės 
užmezgimo ritualų ir pagundų įsimylėti. Įsimylėjęs prisimeni bu- 
vusias meiles, skausmus ir nusivylimus. Visada save pasveikinu, 
jei susilaikau nepakėlęs telefono ragelio. Jeigu jau žinau bjauriau- 
sius skambintojo bruožus. 

— Ji vėl dingo, - tarė Maksas. - Iris. 

Pašokau. Juodos galvos vandens paviršiuje nesimatė. 

— Iris! - sušukau aš. - Iiii-ris! 

Virš mūsų galvų lanku sklendė žuvėdra. Aukščiau, baltame 
name pasigirdo balsai. Tikriausiai Sara atsikėlė. 

— Iiii-ris! - šaukė Maksas. 

— O jeigu ją sutraukė mėšlungis? 

— Eik jau! - metė Maksas. - Ji paikioja! 

— Iiii-ris! - sušukau ir nusiplėšiau marškinius. Maksas atsisegė 
kelnes ir atsikvėpė plūstelėjus šaltam vandeniui. Plaučiai, rodės, 
susitraukė. Paskui apėmė palaima. Nuo nesvarumo, kuriuo mėgau- 
juosi, kai plaukiu. Tolygiais mostais judėjom tolyn. 

— Liii-ris! - šaukė Maksas. 

Prie povandeninės uolos plūduriavo kažkoks baltas daiktas. Ka- 
sėmės jo linkui. Šaltis jau kaustė raumenis. Tai buvo plūduras. 

— Uolos ženklas, - pūkštė Maksas. - Sukam į krantą. 

— Iiii-ris! - rėkiau aš. 

Šaltis slopino balsą. Įsikibau akmens. Maksas plakė vandenį vie- 
noje vietoje. 

T4 minutę Iris išniro į paviršių. Ji juokėsi. Akys žibėjo, lūpos 
buvo pamėlusios nuo šalčio. 

— Atsiviliojau, - pasakė. 

— Iris! - suirzau aš. 

— Paika lėlė, - sušvokštė Maksas. 

Iris atsivertė ant nugaros ir leidosi plaukti. Krūtys kyšojo iš van- 
dens nelyg mažutės salelės. 

— Žinojau, kad pulsit gelbėti. 

— Mes išsigandom! - šniokštavau aš. 

Iris apsivijo rankomis man kaklą. 

— Atsiprašau. 

Ji pakreipė galvą ir pabučiavo mane. Paskui atsitraukė ir leidosi 
kranto link. 

Atsirėmiau į uolą. Sušalusios lūpos dar degė. Prieš mane vėrėsi 
bedugnė, kuri šaukė savin. Jaučiau, kad krentu jon. 

Kai atsikapstėme iki prieplaukos, Robertas apsiautė Iris savo 
švarku. Mes stovėjome vandenyje ir laikėmės medinių laiptų pako- 
pų. Nenorėjau, kad Robertas pamatytų mūsų nuogus kūnus. 

— Kvailystė! - pasakė jis. - Kas per įnoris suvilioti Iris maudytis. 
Dar susirgs plaučių uždegimu! 

— Brrr, - pasipurtė Iris. 

— Paprašysim Saros, kad įkaitintų tau sauną. 

— Nenoriu saunos, - atsakė Iris. - Negaliu pakęsti. 

— Tada eik į lovą. Gerai apsiklok. Turi sušilti. 


- Žinai ką, Izaokai, - tarė Iris, iki nosies užkasta apklotais. - Me- 
luoti kvaila. Pradedi lengvai. Paprasčiausiai ką nors nutyli. Žmo- 
nės žiūri palankiau, jei gali papasakoti istoriją, kurią jie tikrai nori 
išgirsti. Aš darau žmonėms paslaugas. Būnu tuo, ko jie iš manęs 
tikisi. Galiausiai prasideda netikras gyvenimas. Lyg kitokio nė ne- 
buvę. Melas virsta tiesa ir negali tvirtai pasakyti, ar tikroji Iris kada 
nors iš tiesų egzistavo. 

— Papasakok mums vieną istoriją. Vieną tikrą. 

— Anksčiau įsivaizduodavau, kad turiu draugę, - tarė Iris. - Var- 
du Iris. 

— Kaipgi kitaip. 

— Antroji Iris sėdėdavo ant palangės. Ji atrodydavo lygiai taip, 
kaip aš. Tik prašmatniau aprengta. Atsirasdavo vakarais, kai akys 

merkdavosi. Sunkiai pūtuodama gretimoje lovoje, dantimis griežda- 
vo teta. Aš neužmigdavau. Teta buvo stipri moteris ir turėjo stiprios 
moters dantis. Pusę dienos pabuvusi maloni visiems klientams, visą 
naktį grieždavo dantimis. Girgžt. Gargžt. Svajojau būti didumo kaip 
dešrelė. Už Mažąją Iris mažesnė Mažoji Iris. Pakliūti tarp galingų 
tetos žandikaulių. Šokčioti tarp didelių arbatos nugelsvintų dantų. 
Gal vien iš baimės šitai susapnuoti aš negalėdavau užmigti. Tada at- 
eidavo antroji Iris. Staiga bilsteldavo langas ir ten jau sėdėdavo jinai. 
Širdelės formos veidu, kaip ir aš. Lygiais kaip karčiai juodais plau- 
kais. Bet įsivaizduojamos Iris kojos nebuvo liesos kaip šakaliukai 
ir molinos. Jos kojelės buvo putnios, gražios, kaip turgaus fontano 
skulptūros vaikų. Suknelė buvo fabrikinio audinio, kurio užteko ir 
raukčiams. „Labas“, - mostaguodama kojomis tardavo antroji Iris. 
Ji avėdavo blizgančios odos batais, jos prijuostė būdavo su kišene. 

— Ką judvi veikdavote? - paklausė Maksas. 

— Ką veikia mergaitės? Kikendavom, dalydavomės paslaptimis, 
mokydavomės bučiuotis. Kartais stogo lataku užlipdavom ant 
stogo ir žiūrėdavom į miegantį miestą. Antroji Iris nugvelbdavo 
džiūvėsių iš podėlio virtuvėje arba net kokį dešrigalį. Prisirankio- 
davom iš spąstų pelių galvų. Išdžiovindavom saulėje iki baltumo. 
Prie stoglatakio buvo landa, kurion žuvėdros neįlįsdavo. Antroji 
Iris mane išmokė šaudyti iš laidyklės. Pykšt - tiesiai į langą. Pelių 
kaukolytės būdavo tokios lengvutės, kad jo neišdauždavo. Pokš- 
teldavo į stiklą, kartais subyrėdavo arba atšokdavo ir nukrisdavo 
ant šaligatvio. Kartais likdavo ant palangės ir stebeilydavo dangun 
trapaus kaulo kiaurymėm. Mudvi juokdavomės, kai langas nušvis- 
davo ir pasirodydavo keiksmus laidančio gyventojo veidas. Iš juo- 
ko vos išsilaikydavom ant stogo. Juokdavomės matydamos žmogų 
išsigąstant pelių kaukolių. „Katė“, — surikdavo jis kažkam kitam 
kambaryje. Ar visam būriui kitų. Milonskos gatvės nuomojami bu- 
tai paprastai būdavo vieno kambario ir jame gyvendavo visa šeima. 
Ant suolo virtuvėje miegodavo vyriausia duktė. Arba jauniausias 
brolis. Kai kurie gyventojai negalvodavo apie nesveiką lauko orą ir 

miegodavo atsidarę langus. Nelengva būdavo įšauti pelės kaukolytę 
pro praverto lango plyšelį. Užvis smagiausia būdavo, kai pelės galva 
pataikydavom į miegančią moterį. Kildavo riksmas, kaukimas! Prie 
lango pripuolę nuogi kūnai tampydavosi mėgindami atsikratyti pe- 
lės kaulų. Milonskos gatvės gyventojai miegodavo nuogi. Ir vienas 
prie kito prisistūmę čiužinius, dieną juos išnešdavo į lauką. Sto- 
vėdamos ant stogo mudvi net nesigūždavom, kad jie nepamatytų 
mūsų. Naktys Milonskos gatvėje būdavo tamsios, o mes - mažos. 
Galiausiai antroji Iris dingo. 

— Kur? 

— Tikriausiai aš jai nusibodau. Per didelė užaugau. 

Iris glaudžiau susisupo apklotu. 

— Pasikviečiau kelis žmones į svečius. Baisu! Nieko nenoriu 
matyti. 

— Liepk Robertui atšaukti pobūvį. Jie visi supras. 

- Atšaukti! Šitaip daryti negalima! 

— Būna daug blogesnių dalykų. 

Iris užsitempė apklotą ant nosies. 

- Juk jūs pasiliksit pobūvyje, pasiliksit? 

Maksas atsiduso. Aš paėmiau Iris ranką. 

— Nusiramink. Pasiliksim. 


Svečiai pasirodė po pietų. Lipo iš automobilių blizgančiais šonais, 
Iris balta suknele lekiojo aplinkui. Pristatinėjo svečius vieną kitam, 
liepė patarnautojams pilstyti gėrimus ir nešti iš virtuvės padėklus 
su kokteiliais, tik niekas jų supratingai nelietė. Mudu su Maksu 
sėdėjome nuošaliau verandoje. Maksas rūkė tiek, kad pirštai buvo 
nuėję rudom dėmėm. Robertas kaip Iris šešėlis skubėjo vykdyti jos 
Įsakymų. Vaidino šeimininką viloje be šeimininko. 

— Gal mes galėtume išeiti? - paklausė Maksas. 

— Sukrimskit sumuštinį su agurku, - pasiūlė prie mūsų prišokusi 
Iris. Skruostai buvo nukaitę. Rytinio liūdesio nė šešėlio. Su kiekvie- 
nu judesiu sijono klostelės išsiskleisdavo kaip žiedas. Nosis nėmaž 

neblizgėjo. Lūpos degė raudonai lyg įspėjamasis trikampis. Garba- 
nos prie smilkinių gludo kaip iškrakmolytos. 

— Tu panaši į egiptietę, - tarstelėjo Maksas. 

Atrodė, Iris tai patiko. Auskarai su turkiu skimbtelėjo, kai pasu- 
ko galvą. 

— Galėtumėt pamokyti mane šokti, - nusišypsojo ji, žiūrėdama į 
svečius. - Kokį nors rytietišką šokį. Manau, būčiau puikiai įsigyve- 
nusi faraono rūmuose. Nefertitė - štai ta moteris turėjo stilių! Pora 
vergių prie šio apdaro labai derėtų. 

Išsišiepiau. 

— Tau tiktų sėdėti piramidės viršūnėje ir šaukti: „Nukirskite jam 
galvą.“ 

Maksas kramsnojo paduotą sumuštinį. Atrodė, nesiklauso 
mūsų. Nuo ūsų biro trupiniai. 

— Kas tas vyrukas mėlynu kostiumu? 

Iris pažvelgė jo pusėn. Vyras buvo pailgo berniukiško veido, 
duksliu paltu, sudribusios laikysenos. Apie veidą krito lygūs, švie- 
sūs kaip stiklas plaukai. Burna tokia maža, kad jam tikriausiai 
buvo sunku išsižioti. Jis buvo arti trisdešimt, bet atrodė kaip gim- 
nazistas. Iris nusiviepė. Paskui veidą nušvietė šypsena. 

— Erikai! - bučiavo jį supantį orą Iris. - Mielas drauge, tu atėjai! 

Erikas droviai nusišypsojo Iris. Jie tikriausiai buvo bendraam- 
žiai. Nuo jo dvelkte dvelkė tenisu ir fortepijono pamokomis. Iris 
buvo visai kitos padermės, iš kitos pasaulio dalies. Nepažįstamasis 
priklausė tai rūšiai sveikų suomių, kurie po kelerių metų užvaldė 
Hietaniemio skerdyklos atliekų sąvartyną ir ant atliekas užklojusio 
paplūdimio smėlio ėmė tiesti rankšluosčius. Sveiki, raumeningi, 
jie tysodavo prilipę vienas prie kito, gerdavo limonadą ir mėtydavo 
žuvėdroms duonos trupinius. Jų kūnai buvo tokie sveiki, kad mau- 
dymosi kostiumai kūrė persūdyto padorumo vaizdą. 

Iris siekė vyrui tik iki peties. Ją tai, aišku, trikdė, todėl laikėsi 
nuo jo per žingsnį tarytum vengdama palyginimo. 

— Robertai, greitai atnešk Erikui išgerti. 

Robertas atzvimpė kaip kulka. Ir kiti pastebėjo atėjusįjį. 

Apie jį subruzdo nemažas svečių būrelis. Nuvilko paltą, pakabi- 
no, įbruko į ranką taurę, plekšnojo jam per nugarą, sveikinosi. 

— Kas jis toks? - paklausiau Iris. 

— Tiesiog svečias, - atsakė Iris. 

Iris tarsi atgavo spindulingumą. Smulkios piktumo raukšlelės 
palei nosį išsilygino. 

— Robertai, štai kokteilis! 

Balsas dar turėjo šaižumo, bet jį slopino šypsena. 

— Puikus oras buriuoti, - tarė Erikas. - Įlankoje pasiektum mažų 
mažiausiai penkiolika mazgų. 

Subruzdusiųjų būrelis palinkčiojo galvas. 

— Oi, grynas oras, - liūdnai tarė Iris. - Jeigu būčiau stipresnės 
sveikatos!.. 

Tai padarė įspūdį. Valandėlę ji atrodė tokia gležna ir sergalinga, 
kad Eriką visi užmiršo. Svečiai puolė klausinėti, kaip ji jaučiasi. Jai 
buvo atnešta taurė konjako. Patarinėjama ir nurodinėjama. Vienas 
pagyvenęs ponas suskato girti kojų tepalą, kurį pats vartojo. Tas 
tepalas, sakė jis, skatina ilgą amžių. Tinkamai tepamas veikia net 
hemorojaus mazgus. 


- Iris, brangioji! 

Moteris lingavo it didžiulis kiaušinis. Skruostai liulėjo net tada, 
kai nekalbėjo. Ponia vilkėjo žalią apdarą, kuris rodė mums jos ran- 
kas. Šiltas kaip tešla rankas, kurios pakratė mudviejų plaštakas. 

— Opa! - šūktelėjo ponia Kiaušė. - Tuoj prasidės linksmybės. 

— Viskio, - paprašė jos palydovė ponia Kju. 

Iris pašnibždėjo man į ausį, kad toji moteris palaidojusi du vyrus 
ir turi gerą vardą. Bent jau buvo pakenčiamos figūros. Odą apie 
lūpas raižė daugybė raukšlelių ir ji kalbėdama atsukdavo dailesnę 
veido pusę. Ponia Kju pažvelgė į mus visko mačiusiom akim iš po 
mėlynai nudažytų vokų. Įtariu, kad iš tikrųjų ji nebuvo verta gero 
vardo. 

— Nuostabu, kad paskambinai, Iris! „Operos rūsyje“ šiandien 
taip nuobodu. 

— Mes norim viskio su soda, - pareiškė ponia Kiaušė. 

— Be jokios abejonės, - atsakė Iris. - Robertai, būk geras, paruošk 
ponioms gėrimo. 

Ponia Kju (ta, kuri turėjo gerą vardą) vėl pažvelgė į mudu. Jos 
akis traukė lengvas svaigulys. 

- Jūs - du. 

— Oho! - atsakė Maksas. - Ponios pastabumas pasigėrėtinas. Bet 
gali būti, kad ponia kauštelėjusi ir mes dvejinamės. 

Mačiau, kad ponia Kju tai svarsto, bet paskui ji papurtė galvą: 

— Ne, jūs tikrai du. 

Ir kaip galutinį įrodymą paskelbė: 

— Antrasis - be ūsų! 

— Ar jums patinka Iris? - žibintų šviesoje ponios Kiaušės akys 
blizgėjo. Pagurklis liulėjo girtu pasitenkinimu. - Ar ji tokia? 

— Tokia? 

— Bolševikų šnipė, - tyliai sukikeno Kiaušė. 

— Mačiau Rūsuvuorio automobilį įriedant į kiemą. Tada, kai ją 
atvežė. 

Moteris linktelėjo pati sau. Maksas kaip užkerėtas spoksojo į jos 
dvigubą pagurklį. 

— Tada ji atrodė kitaip. Rankos - kaip ištemptas kramtomosios 
gumos gabalėlis. Šnekėjo vien rusiškai ir tuo žydų darkalu. 

- Jidiš? 

— Taip. Automobilio vairuotojas sakė, kad vargšas vaikelis stovė- 
jo viena su dviem lagaminais, didesniais už ją pačią. 

— Vaikelis? 

— Kažin ar jau turėjo aštuoniolika. Nenustebčiau, jei ji net ne- 
kontirmuota. Nors jie ir nelanko konfirmacijos mokyklos. Tokie, 
kaip ji. Giminės pamelavo jos amžių. Norėjo atsikratyti. Turbūt 
papirko kokį nors pareigūną Rūsuvuorio pinigais, kad mergina gau- 
tų visus reikalingus dokumentus ir kelionės leidimus. 

Maksas krenkštelėjo ir aš spyriau jam į kulkšnį. Norėjau išgirsti 
ir pabaigą. Apie Iris - jaunutę nuotaką. Kaip juokinga! 

— Oi, ką tu čia... 

Moteris buvo įsibėgėjusi. 

— Mergina vadinosi ne Iris. Kažkaip... — moteris suraukė anta- 
kius. - Sunkus buvo vardas, gerai, kad pasikeitė į madingesnį. 

— Makonenas, automobilio vairuotojas, iškraustė jos lagami- 
nus ir spėkit, ką rado? - Ponios Kiaušės pečiai sukrutėjo mėnulio 
šviesoje. - Vien žurnalus. Kai kurie buvo išleisti iki revoliucijos. 
Rūsuvuoris sakė sudeginęs jų visą kalną. Jis baiminosi ligų. O 
mergina per ašaras kelio nematė. Dievas žino, ką ji tose šiukšlėse 
matė. 

— Gal ji norėjo išsaugot ką nors iš ankstesnio gyvenimo? 

— Kam reikia tokio gyvenimo! Ruskyno! Ten vaikelis badavo. Per 
kviestinius pietus jos lėkštė pirmiausia ištuštėdavo. Duonos gaba- 
lėlių iššluostydavo paskutinius sultinio lašus. Porą kartų pastebė- 
jau ją susiverčiant į rankinę lėkštę saldumynų. 

— Negali būti, - paprieštaravo Maksas, pamerkdamas man akį. 

— Pasakiau tai Jakobui ir jo garbei turiu pridurti, kad jis nenulei- 
do negirdom. Jis paprašė Iris atnešti rankinę ir išeidamas išvertė 
ją ant stalelio prieškambaryje. Man kaito ausys dėl Iris, o ji nė 
nemirktelėjo. 

Iris priėjo prie mūsų. 

— Štai kur jūs tarškat. Netikėkit niekuo, ką sako Kiaušė. Ji - pik- 
čiausia miesto liežuvautoja, ar ne, brangioji? 

— Kiekvienas daro, ką sugeba. 

— Ar jums smagu? - paklausė Iris ir laikydama dantyse cigaretę 
atsisuko, kad Kiaušė pridegtų. 

— Linksma, - atsakė Maksas. 

— Puiku, - tarė Iris. - Nemėginkit flirtuoti su Kiauše. Jai išpjovė 
gimdą, be to, manau, kad ji lesbietė. 

— Aš... - pradėjo Kiaušė. 

— Nieko tokio, — tarė Iris. - Ir aš tokia būčiau, jeigu sutikčiau 

tikrai nuostabią ir turtingą. Tai vienas iš tų dalykų, kurių dar ne- 
mėginau. 

Ji mąsliai žvelgė į nueinančią Kiaušę. 

— Kas nors turėtų pasakyti, kad jai žalia spalva netinka. Ji pa- 
naši į kariuomenės palapinę. Kiaušė geriausiai Helsinkyje rengia 
pobūvius, ji siaubingai turtinga, ir dar kažkokia Jakobo giminaitė. 
Manau, ji mane įsimylėjusi, - Iris mąsliai suraukė antakius. — 
Gal ji norėtų permiegoti su vienu iš jūsų? Arba investuoti į jūsų 
teatrą. 

— Mes ką tik su ja susipažinome! 

— Reikia judėti į priekį, - pasakė Iris. - Vargšais senatvėje pabūsit. 


Nuo krituolių obuolių sodas kvepėjo rūgstančiu sidru. Galvoje ūžė 
išgertas alkoholis. 

— Nuostabūs ir visiškai tikri, - pasigirdo Roberto balsas už obelų. 
Ištempiau ausis klausydamasis slapto pokalbio. 

— Daug išmoningiau už tą nykštuką per Holmio pobūvį. 

Žvilgtelėjau į Maksą. Jo šypsena sustingo. Brolis suko nuo ma- 
nęs akis. 

— Jie nėra visai vienodi, - išgirdau gailestaujant Kiaušę. - Tas 
mažesnis neleido man pačiupinėti raumenų. 

— Visko negali gauti, - pasakė Robertas. - Pačiupinėkit mano, 
jeigu norit. 

— Klausyk, - prislopino balsą Kiaušė. - Manai, kad jie... Kad jie 
kartu daro visiškai viską? 

— O kur dėsis, - pastebėjo Robertas. - Jie visada drauge. Valgo ir 
šlapinasi stovėdami greta, aš mačiau. 

— Bet visiškai viską... 

Atrodė, Robertas nesuprato. Ponia Kiaušė atsikrenkštė. Balsas 
virto girtu šnypštimu. 

— Klausiu, ar jie buvo vedę? Ar tai ne savotiškas svetimavimas' 

— Aha, - nušvito Robertui. - Sakote... Manote, kad jie... Su ta 
pačia moterim? Gal ponia pati išsiaiškintų? 

— Ne, - paraudo Kiaušė. - Aš tik paklausiau. 

- Iris labai džiaugiasi galėdama juos mums parodyti. Anksčiau 
jie nerengė privačių pasirodymų. Už kitas paslaugas ponia turbūt 
turėtų mokėti atskirai. 

Ant laiptų susidūrėme su Iris, kurią, atrodė, lydėjo Erikas. Iris 
akys buvo apsiblaususios. Gal buvo girta. 

— Nesakei, kad nori mus samdyti, - metė Maksas. 

— Aš... - pradėjo ji. - Tai Robertas... Susipažinkite: Erikai, tai 
Izaokas ir Maksas. Erikas - mano vyro... verslo partneris. 

— Klausyk, gali paskelbti jiems, - linktelėjau sodo pusėn, - kad 
pasirodysim vienuoliktą. 

— Jūs neprivalote, - atsiduso Iris. 

— Tikrai, - atsakė Maksas. - Mes net drabužių neturime. 

Iris tarsi sužvalėjo gavusi išspręsti tą klausimą. 

— Palėpėje pilna seno šlamšto. Gal ką nors rasime. 

— Šita Kleopatra tiek nuodų pritvinkusi, kad nė gyvatė nenuveik- 
tų, - sumurmėjo Maksas, kai rengėmės. 

Iris atnešė mums ryšulį teatrinių drabužių. Tai buvo kitados vi- 
loje vykusių kaukių balių apdarai, o gal gyvųjų paveikslų blizgučiai. 
Auksinio popieriaus karūnos, aksomo apsiaustai, apsiuvinėti foli- 
ja, krištolo akmenėliais, dirbtinėm gėlėm ir karamelinių saldainių 
popierėliais. 

— Niekam tikę, - tarė Maksas. - Tas pats, kas nuogiems šokti. 

— Kodėl ne? - atsakiau aš. 

Maksas pažvelgė į mane iš padilbų. 

— Ar tu tikras? Šita publika to neverta. 

Kai nusileidome į apačią, temo. Sode degė žibintai. Gurktelėjau 
seiles silpnoje šviesoje pamatęs blizgančius akių baltymus. Svečiai 
Susispietė į būrelius. Girdėjau, kaip Iris paskelbė mūsų pasirody- 
mą. Ėmė traškėti gramofonas. 

— Šios vasaros sensacija! 

Šurmulys nuščiuvo. 

— Maksas ir Izaokas Ilgasis. 

Kažkokia moteris iš susijaudinimo suriko. Girdėjosi dirglus 
bruzdesys. Prieblandoje švietė Iris suknelė. 

Kamščio milteliais nujuodinta mūsų oda blizgėjo. Skimbčiojo 
ant juostos sukabinėti niekučiai. Į nuogą kūną plūstelėjo rudens 
vėsa. Pažvelgiau į Maksą ir linktelėjau galvą. Brolis atsitiesė, o aš 
atsilošiau. Į plaučius sruveno oras. Rodės, kylam ant sparnų. Su- 
gniaužiau Makso delną. Gyvaplaukiai ant brolio rankos stirksojo 
pasišiaušę. Jis spustelėjo man pirštus ir atitraukė ranką. Muzikos 
garsas stiprėjo. 

Šokis tampė kūną. Publika pavirto dviem akim. Skimbčiojo vė- 
riniai. Temo naktis, nuo jūros slinko drėgmė. Šokome nekvėpuo- 
dami. Ritmas liejosi į klubus, vieną po kito perėmė kūno organus, 
skverbėsi į krūtinės ertmes. Pirmas žingsnis į priekį, tada sulenkia- 
mas kelis. Grandinėlės man draskė odą. Žibėjo Makso akys. Jau- 
čiau greitėjantį jo alsavimą. Jį pagavo ritmas. Šokom tarsi vienas. 

Šokdami mudu nejaučiam skausmo. Tada palieka tiktai judesys, 
tik sąnario sulenkimas. Šokti mokėmės vien iš priešgynumo, tetai 
mušant tamburiną. Mokydamas triukų šunį, laksto šeimininkas. 
Aš mėgavausi kiekvienu į mus nukreiptu žvilgsniu. Mačiau kelias 
moteris nusukant akis, pasibjaurėjimą virstant siaubu, baimę — 
susižavėjimu. Akys slinko mano ranka, slydo į tarpukojį, vertino. 
Prunkščiojimai tilo. Pritardamas gramotonui, girtas vyras mėgino 
dainuoti, bet greta stovintys svečiai jį nutildė timpčiodami skver- 
nus. Iris lūpos pavirto į brūkšnį, bet akių ji nenusuko. Tik smakras 
pradėjo virpėti. Tarytum tramdant raudą. 

Pasibaigus pasirodymui, išėjom pasivaikščioti į pakrantę. Prie- 
plaukoje rymojo Robertas. Jo akys blizgėjo šviečiant ant turėklo 
pakabintam popieriniam žibintui. Jis buvo girtas. Robertas prabilo 
taip, lyg jau ilgokai būtume kalbėjęsi. 

— Pabaisa! — suvapėjo. 

— Kas! 

Dingtelėjo, kad pabaisom mus vadina taip dažnai, jog vertėtų 
pasikeisti pavardę. Maksas ir Izaokas Pabaisa, Siaubo gatvė 3. 

— Kuris! — paklausė Maksas. Robertas nekreipė dėmesio. 

— Rūsuvuoris, — sušnypštė jis. - Pabaisa, - tęsė jis manydamas, 
kad kliudė esmę. - Elgiasi su Iris chiauliškai. Neatvašiavo! Ji labai 
nušiminuši, - paskutinį žodį ištarė šnypšdamas, tarsi prašydamas 
patvirtinti žodžius, kurie nenori pripažinti savo buvimo. - Vaikys- 
tėje ji gyveno bėdinai. Vargšelė! - Robertas klestelėjo ant žemės ir 
nunarino galvą. 

- Iris? - nusistebėjau aš. Robertas dėbtelėjo į mane. 

- Jis privertė ją pozuoti man. Norėjo, kad nuliečiau iš bronzos. 
Vaikutis buvo labai įsitempusi, sugirdžiau jai dvi taures viskio, tik 
tada ji mažumėlę atsipalaidavo. Gal mėnuo praėjo, kol įprašiau po- 
zuoti su tuo apatiniu. Ji prieštaravo, lyg norėčiau ją išprievartauti. 

Robertas pakreipė į mus gudrų prasilakėlio veidą. 

— Grįžkim į vidų, - pasiūliau aš. 

- Jos kūnas sukurtas skulptūrai. Tik ausys man nepatinka. 

— Tomis ausimis ji turbūt visai gerai girdi. 

— Pavargau, - tarė Maksas. - Dingstam iš čia. 

— Įkalbėjau ją nusikirpti plaukus. Kai susipažinome, suko juos 
į mazgą kaip kaimietė. Palaidi beveik siekė kelius. O dabar atrodo 
kaip tikra paryžietė, - Robertas linktelėjo su neabejotinu pasiten- 
kinimu. Įsivaizdavo esąs pagrindinis spektaklio veikėjas ir tuo mė- 
gavosi. 

— Cirke buvo dramblys, kuris mokėjo piešti, - pasakiau. 

Roberto akys žvelgė pro šalį. 

— Nepaprastai gabus padaras buvo. Mokėjo nupiešti savo atvaiz- 
dą. Pradėdavo nuo uodegos, brūkšteldavo dailią liniją iki straublio. 
Paskui nupaišydavo kojas. Visi atpažindavo dramblį. 

— Jis priklausė romantikų mokyklai — tas dramblys, - pridūrė 
Maksas. — Robertas - ekspresionistas. Mano, kad reikia parodyti 
jausmus. 

- Galiausiai nupiešdavo neva laikomą straubliu narcizą. Dėl to 
narcizo prižiūrėtojas jam atnešdavo geltonų dažų. 

— Iris... - pradėjo Robertas. 


49 


— Sykį vienas vyras tą dramblį stebėjo tylomis. Neišreikšdamas 
jausmų. Drambliui tai nepatiko. Jis buvo pripratęs prie dūsavimų 
ir plojimų. O tas vyras tik šlemštė skrudintus kukurūzus. Vidury 
vaidinimo dramblys pakabino straubliu dažų kibirą ir išvertė ant 
jo. Žmogelis liko stovėti varvėdamas narcizo geltonumo vandeniu. 

— "Tai būtų galima pavadinti menu, - pasakė Maksas. 

— Dramblio savininkas uždirbo daugiau už Rodolfą, tą beplaukį 
neūžaugą. Cirke jis turėjo ir atskirą vagonėlį. 

— Ji mane myli, - tarė Robertas. 

Nespėjome atsakyti, nes jis užknarkė. Palikome knapsantį prie- 
plaukoje. 


Už poros savaičių viešbutyje mūsų laukė telegrama: „NELAIMĖ. PA- 
SIIMKITE MANE ŠEŠTĄ VALANDĄ. IRIS.“ 

— Kas per velnias, - tarė Maksas, - mes neisim. 

— Gal kas nors bloga nutiko? Juk mes turime laiko. 

Iris pati atidarė duris. Tvirčiau susisupo chalatu, lyg prieškam- 
baryje būtų buvę šalta. Drabužis lipo prie šlapio kūno, apie ją tvy- 
rojo šiltas garas. 

- Išlipau iš vonios. 

Ji atsainiai panėrė pirštus į plaukus. Ant kilimo nuo jų kapsėjo 
vanduo. Prie smilkinių plaukai garbanojosi. Nedažytom lūpom ji 
atrodė labai jaunutė. Mirksėjo akimis, šluostėsi nuo kaktos muilo 
putas. Pastebėjau prie plaukų prikibusį mažytį burbuliuką. Pagavo 
noras susprogdinti jį. 

— Sara kaime. 

— Tau reikia pagalbos? 

— Taip. Įkliuvau į baisią bėdą. 

Daugiau nieko nepaaiškinusi, ji apsisuko, o mudu ėmėm laisvintis 
iš paltų. Ant raudonų prieškambario apmušalų skraidžiojo paukščiai. 
Durys buvo tokios plačios, kad mudviem nereikėjo pro jas eiti šonu. 
Ant grindų blizgėjo šlapių Iris kojų pėdsakai. Nedrąsiai sugretinau su 
jais savo koją. Mudviejų su Maksu žingsnio ritmas susipainiojo. 

— Ko tu striksi? 

Maksas irzo jau antra diena. Brolio nuotaikų svyravimai papras- 
tai neužtrukdavo taip ilgai. Aš susirūpinau. Tuoj Maksas pradės 
grizinti, kad važiuotume į Berlyną, Paryžių, bet kur. Vizas kurį laiką 
galim užmiršti. Maksas nurimdavo tik keliaudamas. 

Visuose kambariuose degė elektrinės lemputės, nors Iris buvo 
namie viena. Salone šiek tiek buvo justi naftalino kvapas. Ant 
raudonmedžio komodų stovėjo užmirštos taurės. Nustūmiau 
nuo sofos krūvą drabužių, ir Maksas atsidusęs atsidrėbė sykiu 
su Manimi. 

— Šitie batai mane pribaigs. 

Pakėliau koją ir atsilošiau, kiek leido atkaltė. Maksas paplekšno- 
jo kišenes ieškodamas pypkės. 

— Cigaretės kažkur ant stalo, - iš kito kambario šūktelėjo Iris. 

Pro praviras duris mačiau ją nulenkta galva džiovinant plaukus. 
nė. Radom nuvalgytą šokoladinių saldainių dėžutę, teatrinius žiū- 
ronus ir gabalėlį sūrio. Cigarečių nebuvo. 

— Ne, jos čia, - atsakė Iris. 

Ji nudrožė į kambarį, paėmė dėželę nuo fortepijono. Kažkuriuo 
metu buvo apsivilkusi apatinį. Vaikštant švytavo kojinių kraštelis. 
Tiesios siūlės lyžčiojo blauzdas. Kojines Iris rinkosi priekabiai. Ant 
sidabrinės dėžutės dangtelio blizgėjo monograma. Inicialai buvo ne 
jos. Gal kokio nors Iris sutuoktinio giminaičio. 

— Gerai, kad radot tuos saldainius. Aš jų ieškojau. 

Maksas pridegė jai cigaretę. Ji pamosavo ranka. Deganti cigaretė 
nubrėžė lanką ore. 

— Baisu! Visai užmiršau, kad šiandien trečiadienis. Vakar Janas 
buvo surengęs pobūvį. Aišku, atėjo daugybė studentų. Juk šitokiu 
metu mieste nieko nėra. 

— Hmm, - sumurmėjau aš. 

Maksas žaidė žiebtuvėliu. Iris užsitraukė cigaretę ir numetė į 
atvirą židinį. Pelenuose baltavo daugiau nuorūkų. 

— Šiaip ar taip, mudu su Robertu nesugalvojom nieko smagaus. 
Todėl išgėrėm kontrabandinio spirito. 

Iris tarškėjimas pasigirdo kitame kambaryje. Maksas primerkęs 
akis, atsilošęs rūkė. Kažkur čiurleno vanduo. 

— Ar užsukai čiaupą? - šūktelėjau Iris. 

Ji išdygo tarpduryje su kažkokiu juodu apvilku. Apdaras priminė 
maišą. 

— Prašiau Roberto nuvežti mane į uostą. Sako, vokiečių laivuose 
galima nusipirkti kokaino... 

— Ar vonioje vanduo nebėga? Ar užsukai čiaupą? 

— Oi! - šnibžtelėjo Iris. Paskui nusijuokė. - Gal galėtumėt! Kaip 
nors? Aš turiu apsirengti, antraip pavėluosime. 

Linktelėjau galvą. 

Vonios grindys plūdo vandeniu. Maksas pakilnojo blizgios odos 
batais apautas kojas, reikšmingai suraukė prieš mane kaktą ir ėmė 
raišiotis batus. Užsukau čiaupą. Emaliuotoje vonioje ribuliavo at- 
vėsęs vanduo. Atitraukdamas ranką įmerkiau į vandenį rankovę. 
Įsivaizdavau Iris, išlipančią iš vandens varvančiomis šlaunimis, 
gulinčią vonioje. Užmerkiančią akis ir grimztančią į vonią. Plaukai 
kyla į viršų, limpa prie veido. Iš burnos veržiasi burbuliukai. Mo- 
ters akys plačiai atsimerkia. Stebeilija į mudu su Maksu. Vaizduo- 
juosi Iris kūną. Kojų keliai išnirę iš vandens kaip salos. Kojų pirštų 
oda susiraukšlėjusi kaip skenduolės. 

Ant vonios krašto buvo prilipęs juodas plaukas. Suėmiau jį, ap- 
sivyniojau apie pirštą. Apžiūrėjau vonios druskos dėžutę. Etiketėje 
buvo nupiešta pusnuogė moteris žydinčioje pievoje. Moters plau- 
kai siekė kelius, ji juokėsi. Matyt, lakstymas po gėlių pievą teikė 
didelį malonumą. Atidariau dangtelį, pauosčiau. Užsikosėjau nuo 
stipraus kvapo. Prie vonios stovėjo rausvai nudažyta taburetė. Ant 
jos buvo palikta peleninė. Iris vonioje rūkė. Nuorūkos galas buvo 
raudonas nuo lūpų dažų. 

— Kokia moteris eidama į vonią dažosi lūpas? - paklausė Maksas. 

Gūžtelėjau pečiais. 

— Pėdinam iš čia, - atsakė Maksas. - Kojos sušlapo. 

— Kodėl nusiavei batus? 

- Juk žengiant į haremą visada nusiaunama? 

Niūktelėjau jam į šoną. Džiaugiausi, kad nustojo raukytis. 

Iris laukė salone jau apsirengusi. Batų kulneliai ją taip paaukšti- 
no, kad nosis beveik siekė mums pakaušius. Batai buvo žalios zom- 
šos. Juodais apvadais. Lūpas buvo išsidažiusi jūros plūduro spalvos 
dažais. Tą vakarą ji tikrai nebūtų nuskendusi, jei būtų plaukiojusi 
bent viena gelbėjimo valtis. 

— Gražiai atrodai, - pasakė Maksas. 

— Tikrai? - paklausė Iris. 

— Nuostabiai. Kam mus pasikvietei? 

— O kaip tau, Izaokai? 

— "Iu graži. 

— Baisu! Šiandien buvau visai viena. Nežinojau, ką veikti, pas- 
kui prisiminiau jus. Galit nusivesti mane kur nors pavakarieniauti. 
Mirštu, kaip noriu valgyti. 

— Sakei, kad ištiko bėda, - pertariau aš. 

— Sakiau? Vadinasi, man taip atrodė. 

— O Robertas? 

- Pfui! Robertas - idiotas, jo moteris - skulptūra. Žinot, iš ryto 
jaučiausi siaubingai. Laimei, prisiminiau jus. Vieną minutę norėjo- 
si nusiskandinti vonioje. 

— Kas atsitiko? 

- Et, nieko! Ar jums pažįstamas tas jausmas, kai krūtinę veržia 
geležinis lankas ir vis labiau spaudžia širdį? Kai plaučiuose nebe- 
lieka oro ir pulsas pašėlusiai muša? Tokią valandą kažin ką padary- 
tum, kad tik ištvertum lig kitos dienos. 

— Ką tu tada darai? 

— Kartais ištveriu nusipirkusi naują suknelę. Kartais pavagiu kokį 
niekutį, kokį mažmožį, kuris niekam nereikalingas. Turiu bent aki- 
mirką pasijusti įdomi ir mylima. Šiandien aš noriu pavalgyti. 

— Gerai, - atsakiau aš. - Bet mes nuspręsime, kur. 

— Tu išsitepęs pudra, - pasakė Iris. 

Ji palinko, suėmė man smakrą. Jos pirštai deginte degino. Ieško- 
jau kokio stipraus sąmojo, bet tą sekundę nė vienas neatėjo į galvą. 
Matyt, reikėtų nešiotis užrašų knygelę. Iris priglaudė lūpas. Paju- 
tau jos liežuvio galiuką prie dantų. Jos lūpos buvo šiltos. Girdėjau 
Makso atodūsį. Brolio širdis tvaksėjo. O gal mano? 

— Taip, - pasakė ji. - Prisiminiau, kad tai smagu. Eime, - ji su- 
ėmė man už dilbio kaip vyras. - Galėčiau sušlamšti visą vežimą 
kaip arklys. 


— Na, štai, - tariau aš Iris. 

Sėdėjome „Kamp“ viešbučio vadinamajame „Kabinete“. Mums 
jis buvo per brangus, bet čia nesvilino įkyrūs žvilgsniai. Maksas 
naikino vieną patiekalą po kito. Retsykiais pasižiūrėdavo į mane 
lyg prikišdamas idėjų kvailumą. 

— "Tu turėjai papasakoti istoriją, - pasakiau aš Iris. - Už vaka- 
rienę. 

— Nemokamų pietų nebūna, - pridūrė Maksas, prisikišęs pilną 
burną užkrūčio liaukos troškinio. 

— Apie save. Turbūt apie save. Nuobodu klausytis istorijų, kurių 
pagrindinis veikėjas neįdomus. Gerai. Gal tiek esu skolinga. 

Pripyliau jai taurę. 

— Mano teta turėjo drabužių krautuvę, - pradėjo Iris ir gurkš- 
telėjo iš taurės. - Dėvėtų drabužių, skudurų. Skudurininko sesers 
duktė —- puikus romano pavadinimas, ar ne? 

— Neblogas amatas, - atsakiau. 

— Neblogas, - susimąstė Iris. - Nuo mažumės sėdėjau tetos krau- 
tuvėje. Žaidžiau su sagom ir margų audinių skiautėm. Krautuvės 
durys varstėsi dažnai. Vieniems pirkėjams teta šypsojosi, o ki- 
tiems - tik galvą linkčiojo. Nesiteikdavo pakelti nuo krėslo užpaka- 
lio. Žinot, pagalvojusi apie tetą, aš prisimenu tą krėslą. Tetą juodu 
drabužiu, susisupsčiusią skarom, daigstančią per siūles nusinešio- 
jusį paltą. Jos regėjimas buvo puikus. Tetai nereikėjo akinių, jos 

akys buvo geros ir tada, kai mačiau ją paskutinį kartą. Man net 
mestelėjo pastabą, kad apykaklė persikreipusi. 

Į tetos krautuvę užsukdavo tarnaitės, kurioms šeimininkės už 
darbą mokėjo senais drabužiais. Ką joms išeiginiai apdarai ir akso- 
mo skrybėlaitės! Bet kai kurios norėjo puoštis kaip tikros ponios, 
nors tokios nebuvo, - šypsojo Iris akys. 

Maksas nusižiovavo. Jis žvilgčiojo šokių salės pusėn. Kilnojo ko- 
jas. Makso raumenys troško judesio. 

— Tetos krautuvėje lankėsi geriausios Peterburgo kekšės. Iš tik- 
rųjų teta nebuvo šiurkšti, bet brėžė ribą tarp savęs, kaip garbingos 
skudurininkės, ir gatvinių. O koks tarp jų skirtumas? Šito niekada 
nesupratau. Kai užeidavo tokios pirkėjos, teta išvarydavo mane į 
galinį kambarį. Žiūrėdavau į jas pro rakto skylutę. Iki šiol tebegir- 
džiu dirbtinio jų sijonų šilko šlamesį. Prisimenu gėlėtus kiniškus 
skėčius, kurie suskleidžiami girgždėdavo. Dirbtinį juoką, kylantį 
lyg įkvepiant oro. Teta derėdavosi, kekšė keikdavosi, galų gale abi 
sulygdavo ir likdavo patenkintos. Prisimenu jų kvepalų dvelksmą. 
Pakalnučių kvapsnį, kuris joms išėjus ilgas valandas tvyrodavo troš- 
kioje krautuvėje. Įsivaizdavau, kad užaugusi ir aš tokiais kvepėsiu. 
Tuomet jau nebebus jokių pelėsių nei išverstų drabužių. Nors teta 
mane rengė gražiai, kaip miesto panelę. Aš buvau valyviausia Mi- 
lonskos gatvės mergaitė. Svajojau apie naujus drabužius. Apie tuos 
laikus, kai avėsiu tik blizgios odos batus. Prie rankogalių prisisiū- 
siu tikrų perlų sagas. Vieną kekšę prisimenu itin gerai. Ji neturėjo 
trijų viršutinių dantų. Buvo graži, bet visada šypsodavo sučiaupusi 
lūpas. „Kai išsipirksiu iš Tjedos, įsistatysiu auksinius dantis“, — 
dažnai sakydavo ji tetai. Tjeda buvo jos „draugas“, jos suteneris. 
Gal jis ir išmušė tuos dantis. „Tada atsidursi kokioj nors tarpuvartėj 
be dantų, - atsakė teta. - Ar kada nors matei kekšę su auksiniais 
dantim?“ Mergina nusišypsojo. „Tuomet aš jau nebegyvensiu Pe- 
terburge. Aš turiu sužadėtinį Suomijoje. Išvažiuosiu tenai.“ Ieta 
atsiduso. „Su pamišėliais ir šventaisiais nesiginčijama.“ Mergina 
žvilgtelėjo galinio kambario durų pusėn. „Perduok mažiukei lin- 

kėjimų. Turiu jos amžiaus sesutę.“ Teta įbedė į ją akis. „Pirksi tą 
skrybėlaitę, ar ne? Ar taupysi kraičiui?“ 

Kartą vienas tetos pirkėjas padovanojo man lėlę. Tas vyras turėjo 
verslo reikalų su geresnėm šeimom. Žinot, tom, kurios turi vardą, 
bet nebeturi pinigų. Kurios gaudavo kvietimų į pobūvius su dera- 
mais drabužiais, kurių dukterys su kraičiu, bet tie žmonės neturi 
rublių. Tokios šeimos pardavinėjo savo linines paklodes ir užvalka- 
lus, senus drabužius, pirkdavo, išsiversdavo į kitą pusę ir nešiodavo 
tetos krautuvėje įsigytus sijonus. Aš neprisimenu to vyro vardo. 
Keista. Jeremijas, tikriausiai jis buvo vardu Jeremijas. Jo akys visad 
juokėsi, ant kostiumo jis vilkėjo apsiaustą su gobtuvu. Kaip karei- 
vis, sugrįžęs atostogų. Teta nemėgo Jeremijo. Nemėgo, nors tetai jo 
žūtbūtinai reikėjo verslo sandėriams. Sandėriams? Ar ne taip vadi- 
nama! Jakobas visada kalba apie sandėrius. 

Linktelėjau galvą. 

— Lėlė buvo nuostabi, - pasakojo Iris. - Tamsiais šukuojamais 
plaukais. Beveik nesugadinta. Vienas skruostas įskilęs, bet akys 
sveikos. Aš ją mylėjau. Mylėjau ir Jeremiją, nes jis padovanojo 
man lėlę. 

— Buvai laiminga, - sumurmėjo Maksas. 

— Laimingoji skudurininkės sesers duktė, - atsakė Iris. - Lėlė 
neturėjo drabužėlių, tik medvilninį kūną. Kita mergaitė su ja žaidė 
taip, kad išlindo kamšalai. Bet lėlės galva buvo tikro porceliano. 
Skruostai skaistūs kaip jazmino žiedai. Jeremijas laikė iškėlęs lėlę, 
o aš šokinėjau mėgindama ją paliesti. „Ko jūs norit? - paklausė 
teta. - Mergaitė per didelė žaisti su lėlėm.“ - „Ne per didelė“, - 
atsakiau. Išsigandau, kad negausiu lėlės. Jos stiklinės akys liūdnai 
žiūrėjo į mane. Jeremijas nusilenkė tetai. O paskui man, tada įdėjo 
lėlę į laukiančias mano rankas. Aš iš karto užlindau už drabužių 
kabyklų. Toliau nuo tetos ir Jeremijo, kad niekatras nesumanytų 
atsiimti brangenybės. Girdėjau juos kalbant garsiau, ginčijantis. 
Nesupratau, ką jie šneka, bet Jeremijas išėjo trenkęs durimis. Bi- 
jojau tetos ir nesirodžiau. Teta kokiai mažei ir už plaukų peštelda- 

vo, jei pasipainiodavo po kojom. Pamenu, tuomet tai ir prasidėjo. 
Keisti metai. Vis dėlto aš žinojau, kad vyksta karas. Tik kažkur 
toli. Milonskos gatvės jis nepasiekė. Tos gatvės gyventojai visada 
skurdo - ir karo, ir taikos metu. Tiesą sakant, karas mudviejų su 
teta gyvenimą paveikė kitaip. Radosi daugiau išverčiamų drabužių. 
Daugiau prekių. Vis daugiau brangių paltų likdavo ant tetos krau- 
tuvės kabyklos. Nuo skraisčių buvo ardomi ispaniški nėriniai. 

Iris nusišypsojo. 

- Štai ir viskas. Nuo šitos vietos pasakojimas darosi nuobodus. 

— Pasakok toliau, - paprašiau aš. 

— Et, — atsakė Iris, - neverta! Jau dabar skamba kaip pigus ro- 
manas. 


Kitą dieną Iris panūdo apsipirkti. Universalinės parduotuvės pa- 
vadinimas buvo vokiškas, bet jį dengė statybų pastoliai. 

— Bus kaip danguj, kai pastatys aštuntą aukštą. Sako, viršuti- 
niame aukšte įrengs gazuoto vandens šaltinį ir eskalatorių. Eime į 
antikvariato skyrių. Paskutinį kartą ten užėjau tokią bjaurią širmą, 
kad turėjau nusipirkti. 

Sekiojome paskui Iris ir aš pamažu supratau turįs reikalą su me- 
nininke. Apie Iris sukiojosi trys pardavėjos ir vis nešiojo jai prekes: 
muzikines dėžutes, pripučiamus čiužinius, teniso drabužius, deko- 
ratyvinius kupranugarius ir juokingas skrybėles. 

— Juk tu nežaidi teniso, - pasakiau aš. 

— Gal pradėsiu, - atrėmė Iris. - Be to, balta spalva man tinka. 

— Man skauda nugarą, - sudejavo Maksas. Jis nešė po pažastim 
Iris nusipirktą paukščio narvelį. 

— Smagu, - tarė Iris. - Jūs man lyg kokia draugė ar panašiai. 
Aš niekada neturėjau tikros draugės. Moterys manęs kažkodėl ne- 
mėgsta. 

— Neįsivaizduoju, kodėl, - sumurmėjo Maksas. 

— Manau, dėl hormonų apykaitos, - svarstė Iris. - Pakenčiamos 
moterys po gimdymo sukvailėja, o smagios pavirsta tikrom bobom. 

Pasitaiko ir tokių kaip Kiaušė. Ji turbūt geriausia mano draugė, bet 
baisiai plepi. Nuo šiol jūs būsit mano draugės. Juolab kad Izaoko 
oda švelnesnė nei daugumos merginų, - Iris susimąsčiusi kramtė 
apatinę lūpą. - Dabar eisime pas siuvėją, nes judviem reikia smo- 
kingų. Turiu keturis bilietus į baletą. Robertas irgi eis. 

— Mes jau turime kostiumus, - atsakiau. 

Nenorėjau, kad mane pusnuogį čiupinėtų nepažįstamas siuvė- 
jas. Vis dėlto Iris pasiekė savo. Už ketvirčio valandos vyriškis baltu 
švarku matavo mudviejų pečius. Mes stovėjome ant pakylos užuo- 
laida atskirtame kambaryje, o Iris tysojo krėsle su odine atkalte ir 
be atvangos tarškėjo. Koja jaučiau matavimo juostos šaltumą. 

— Nesidrovėkite, - tarė Iris, - aš jau mačiau jus nuogus. 

Žvilgtelėjau į siuvėją, bet šis susikaupęs laikė dantimis smeig- 
tukus. Mudu su Maksu drabužius siūdindavomės pagal užsakymą. 
Mano marškiniai ir švarkas atsegami nuo kairiojo šono, Makso — 
nuo dešiniojo. Aš naudojuosi tik dešine ranka, Maksas - abiem, 
bet aš vis tiek noriu, kad drabužis dailiai gulėtų ant abiejų pečių. 
Nesvarbu, kad jie nevienodo platumo. 

— Vadinasi, jums reikia smokingo? - paklausė siuvėjas, duoda- 
mas ženklą savo padėjėjui. 

— Dviejų, - atsakė Iris. - Taip pat jojimo drabužių, išeiginių ir 
žieminių kostiumų iš storesnio audinio. Paskui apžiūrėsime tuos 
marškinius minkštom apykaklėm. Man rodos, kietos apykaklės iš- 
eina iš mados. Viską įrašykite į Rūsuvuorio sąskaitą. 

— Nereikia, Iris, - paprieštaravau aš. 

- Žinot, baisu, kad mes taip smagiai leidžiam laiką, o vargšelis 
Robertas vargsta dirbtuvėje. Turim jam ką nors nupirkti. 

- Ką? 

— Dovaną. Kaip manot, ar jam patiktų fotoaparatas? - Iris ėmė 
ploti delnais. - Nupirkim jam kino kamerą. Galės sukurti filmą 
apie mus, - Iris priglaudė delną prie kaktos. - „Mergelė įkliuvo į 
bėdą“ ar panašiai. Aš tikrai tikčiau tam vaidmeniui. Jūs apsisiausi- 
te juodu apsiaustu ir pagrobsite mane. 

— Ar turi tiek pinigų! 

— Jakobas turi, - pamąstė Iris. - Gal ji ir per brangi. Nereikia 
išlepinti vaikino. Bet vis dėlto juk būtų puiku? Stebuklas, kad judu 
nieko nenuveikėte kine. Jūsų veidai artistiški. 

„Stockmann“ pardavėja tikino, kad filmavimo įrangos jų parduo- 
tuvėje nėra, bet jeigu ponia sutiktų palaukti, jie užsakytų. Iris atsa- 
kė nenorinti laukti. Kameros jai reikią dabar. Galų gale jai atnešė 
juodą dėžę su naudota aštuonių milimetrų kamera, atlikusia nuo 
tų, kurias buvo užsisakiusi Helsinkį filmavusi užsieniečių koman- 
da. Ponia galinti ją nusipirkti. Iris buvo patenkinta. Ji švytėjo. Tada 
pareikalavo trisdešimt kilogramų sveriančią lagamino didumo dėžę 
suvynioti į aukso spalvos popierių ir paprašė, kad pasiuntinukas 
nuneštų ją į Bulvarą. 

Robertas neapsidžiaugė, kad nutraukėme darbą. Mus su pasiun- 
tinuku jis žvilgsniu sutrypė į grindų plyšius. 

— Aš negaliu daryti pertraukos. Moliui nepatinka džiūti. 

— "Tu turi išpakuoti dovaną! — maldavo Iris, plėšdama popierių. 
Robertas piktai nutėškė šlapią skudurėlį ant nebaigto darbo. 

— Aš tau ne kekšė! - užriko jis. - Nepirkiok man dovanų! 

— Mes galėsime sukurti filmą! - sušuko Iris. 

Mudu atatupsti žengtelėjom durų link. Atrodė, kad nė vienas iš 
jų nemato mūsų. 

— Tai ne kokia kvaila paroda! Kaip manai, kas žmonėms iš tikro 
14“? Kam iš tiesų įdomios negyvos gipsinės galvos? 

— Nešk tą dovaną savo vyrui! - suriko Robertas. 

— Gal ir nunešiu! 

— Tu tik išlepinta kekšė! - sustūgo Robertas. - Nepakartojama, 
kaip kalėdinis atvirukas! 

Iris išėmė kamerą iš dėžės. Turėjo kelti ją abiem rankom, stovas 
buvo sunkus ir ji susvyravo. 

— Šunsnukis! - suspigo ji ir tėškė kamerą ant grindų. Lęšis sudu- 
Žo ant grindų plytelių. 

Valandėlę dirbtuvėje vyravo tyla. Paskui Robertas čiupo paltą ir 
puolė pro duris. Atsisėdau ant grindų greta susmukusios Iris. Ji 
dirbtinai nusišypsojo mums. 

— Na, štai, - drebančiom rankom prisidegdama cigaretę tarė ji. - 
Dar vienas šliužas. 

— Tai žeidžia jo garbę. Jis nenorėjo tavęs užgauti. 

— Cirke buvo nykštukas, vardu Rodolfas, - tarė Maksas. - Jis no- 
rėjo užsiželdinti ilgą barzdą ir laikyti joje žmonos gaktines utėles. 
Vien iš keršto, kad galėtų parodyti, kokia neištikima jo žmona, už- 
leidusi jį svetimo vyro utėlėm. Jam nebuvo lengva. Rodolfo giminės 
vyrams blogai žėlė barzdos. Kad ir kokius stebuklingus serumus jis 
naudojo, išdygdavo tik pora varganų barzdaplaukių. Galiausiai Ro- 
dolfas nuleido rankas ir išsiskyrė su Žmona, nes ši pašiepė ne tik jo 
kaip meilužio gebėjimus, bet ir jo pliką smakrą. Prabėgus metams 
po skyrybų, įvyko stebuklas. Rodolfui iš tiesų pradėjo želti barzda. 
Jis nesiskuto kelis mėnesius. Nežinau, kodėl. Matyt, norėjo įrodyti 
buvusiai žmonai savo teisumą. Meilė - keistas dalykas. Vieną die- 
ną, kai Rodolfas vaidino gyvą patrankos sviedinį, barzda užsidegė. 
Pliūptelėjo didžiulė liepsna. Vienas žiūrovas puolė gelbėti, bet buvo 
per vėlu. Rodolfas visiškai nudegė veidą. Jis turėjo išeiti iš cirko, nes 
ėmė bijoti patrankos ir dar vieno gaisro. 

— Kas čia bendra? - riktelėjau aš. - Kvaila istorija! 

— Kaip ir tavo motinos, - atšovė Maksas. 

— Papasakokit apie tai, - paprašė Iris. 

— Apie ką? 

— Apie savo gimimą. Manau, jūs sudraskėt savo motiną į skutus. 


1899-ieji. Susitikimas bakalėjos krautuvėje 


Mūsų tėvas turėjo dailiai sušukuotus ūsus ir atsikišusį viršutinį 
žandikaulį. Tėvai, nuskurdę savosios klasės atstovai, troško, kad 
jis taptų teisininku. O tėvą labiausiai domino jo studijų miesto 
aludės. Bet vieną dieną, einant pro dailės reikmenų krautuvę, jo 
akį patraukė nuotrauka vitrinoje. Tai buvo rūke paskendusio miš- 
ko vaizdas. Anapus miško medžių šokanti šviesa kvietė lyg į kokį 
slėpinį. Tai, ko tėvas visada ieškojo. Miško apribai miglojosi kaip 
impresionistiniame paveiksle, todėl vaizdas darėsi aiškesnis tik- 
tai atsitraukus atokiau. Žvelgiant iš arti jis sutirštėdavo į purviną 
masę. Laikas sustojęs, žmogus valdo tikrovę. Krautuvės lange tėvas 
matė savo veido atspindį. Šviesios žandenos džentelmeniškai api- 
brėžė suapvalėjusį veidą. Skruostai buvo įraudę nuo susijaudini- 
mo ir ką tik sukirstų pietų. Pro susimetusius riebius veido raukus 
žvelgė siauros tamsios akutės. Ant galvos kūpsojo kiek pakrypęs 
cilindras. Nuo nešvarių rankų ant kraštų buvo matyti riebių pirštų 
pestingai prikimštos palto kišenės pūpsojo išsižiojusios. Siekdamas 
atsainaus įspūdžio baltą kaklaskarę tėvas buvo apsivyniojęs 4 Ja 
Byron stiliumi. Jis taip prisiplojo prie vitrinos stiklo, kad ant jo 
susidarė garų dėmė. Vakarui vėstant tėvo pirštai sugrubo, bet jis 
to nepajuto. Jo galvoje radosi svajonė. Svajonė, kuri praskriejo pro 
neįdomias studijas, pašaukimas, kuris turėjo pakeisti gyvenimą. 
Iėvas troško sustabdyti pasaulį. Paversti jį nespalvota jo atraiža, 
objektyvų ir stiklo plokštelių krūvomis. Iš realybės sukurti sidabro 
sulfato šešėlių sapną. Kitą dieną tėvas užstatė savo laikrodį - auk- 
sinį „svogūną“, dovanotą tėvų, kai sukako penkiolika. Už gautus 
pinigus nusipirko pirmą fotoaparatą. 

Kai sutiko mamą, tėvas jau turėjo nedidelę fotografijos ateljė 
mūsų gimtajame mieste. Kartais mėginu įsivaizduoti savo motiną 
jaunystėje. Šypsnį viena puse lūpų ir žydras akis. Tokias pat, kokias 
matau Makso veide. Akis su bemaž bespalvėm Makso blakstienom. 
Makso akys visada ko nors laukdavo. Cukruotų slyvų, blauzdos 
kyštelėjimo iš po sijono, skaistaus žiemos ryto šiltuose namuose. 
Makso akys juokėsi, geidė, kuteno kiekvieną sutiktą. Mamos akis 
nuotrauka nutamsino, ilgas išlaikymas sustingdė šypseną. Bet tos 
akys tikrai juokėsi, tikrai žavėjo. 


Įsivaizduoju mamą, stovinčią bakalėjos krautuvėje už prekystalio. 
Ore tvyrojo džiovintų abrikosų ir mairūnų kvapas, viršutinėje len- 
tynoje užslėpti eau de cologne buteliukai. Mama dubeniu rėmėsi į 
prekystalį. Pagal madą apie juosmenį suveržtas čežantis sijonas į 
apačią platėjo. Lengvo vėjelio suvirpinti sušlamėdavo visi treji apa- 
tiniai. Mamai už nugaros ant lentynų stovėjo stiklainėliai. Juose 
persišvietė gurgždantys šokolado su riešutais gabaliukai, į popierė- 
lius suvynioti tąsukai ir prie gomurio limpančios mėtinės pastilės. 
Kartoninių dėžučių etiketės ženklino aliejų plaukams ir žiurknuo- 
džius. Nuo medinių dėžių su obuoliais tarpduryje sklido šiltas sidro 
kvapas. 

— Ką tik atvežė obuolių. 

"Tėvas pažvelgė į pardavėją. Susikišo rankas į palto kišenes. Jų 
pamušalas buvo nusinešiojęs iki skylių. Lauke pūtė vėjas ir tėvas 
panūdo mažumėlę pasišildyti. 

- Prašom, - pasiūlė mergina. - Parduotuvė vaišina. 
kaip mamos oda. 

— Dėžutę pastilių, - padėjęs pinigus ant prekystalio, tėvas minty- 
se skaičiavo likusias monetas. Iš fotografijos ateljė dar mažai buvo 
užpelnęs. Bet troško, kad mergina dar sykį nusišypsotų. Pažiūrėti, 
kaip jos akys susiaurėja iki mažyčių plyšelių. 

— Brrr! Lauke šalta. 

Mama linktelėjo. Jai buvo nuobodu. Tokiu šaltu oru iš namų 
niekas neina. Stovint jai nutirpo kojos. Kambario draugės Lotė ir 
Malisa laisvadienį leido su šeimomis, valgė virtą liežuvį, žirnius, 
pudingą ir Briuselio kopūstus. Ji nieku gyvu nepavydėjo — vande- 
ningi Briuselio kopūstai mamai buvo bjaurūs. Mama stybtelėjusi 
paėmė nuo lentynos dėžutę pastilių. Ji gyveno viename kambaryje 
su trim kitom krautuvės pardavėjom. Jei ne tos merginos, mamą 
būtų labiau kamavusi vienatvė. Miestą smelkė akmens dulkių ir 
anglių kvapas. Su kokiais reikalais šitas vaikšto, pasvarstė mama, 
akies kampučiu žvilgtelėdama į tėvą. Ji privalėjo šypsotis. Dabar jo 
niekaip neatsikratysiu. Dailus, pamanė. Rankogaliai atspurę. Tik- 
riausiai studentas. Bet su jais taip pat sunku, kaip su kitais. 

"Tėvas apsižvalgė. 

— Arbata, apelsinai, varžtai - viskas, ko gali prireikti praeiviui. 
Kasdieniškos smulkmenos. Reikia užsirašyti. Tikrai gili mintis, - 
sumurmėjo jis. Žibalinės lempelės šviesa silpnai mirgėjo. Krautu- 
vėje traukė. Pakvipo saldymedžiu. - Pieštuką? Ar turite pieštuką? 

- Pirksite? 

— Ne, rašysiu. 

— Juk rašoma su plunksnom. Ne nosis jomis krapšto. 

— Ne, norėčiau pasiskolinti. 

— Čia ne paštas. 

— Paskolinkit trumpam. Nenoriu pamesti minties. Aš meninin- 
kas, - paaiškino tėvas ir įsidėjo į burną pastilę. 

— Poetas? — išsigando mama. Dar blogiau nei ji manė! Ji galėtų 
šauksmu šaukti — tokiu oru po gatves niekas nevaikšto. 

— Fotografas, - atsakė tėvas. 

Gal tėvą sužavėjo bakalėjos apstybė, kuri supo mamą. Gal grakš- 
čios mamos plaštakos ir padoriais raukčiais pridengta iškirptė. O 
gal tik amerikietiškom pastilėm, kurių tėvas kasdien sučiulpdavo 
Po dvi dėžutes. Pastilėm, nuo kurių jam dantys išbyrėjo nesulaukus 
nė trisdešimt. Kartais įsivaizduoju tėvo dantų protezus. Naktį jie 
mirkdavo dubenėlyje ant stalelio prie lovos. Įsivaizduoju jo įkritusią 

bedantę burną. Ką jautė mama bučiuodama bedantį vyrą? Ar artu- 
mas buvo intymesnis? Jo burna labiau priminė vaiko ar senelio? 
Galimas daiktas, dantys trukdo suartėti iš tikro. 

— Pozuoti? - mamos viršutinė lūpa suapvalėjo. 

"Tėvas iš nuostabos paraudo. 

— Aišku, nieko nepadoraus. Tai tik menas. Jūsų, panele, kūnas 
sudėtas kaip Junonos. 

— Kieno? — Junona skambėjo gražiai. Kas ji tokia, mama vėliau 
išklausinės bendrabučio merginų. 

Primerkusi akis mama griežtai pažvelgė į tėvą. Kartais ji su mer- 
ginomis gaudavo nebrangių parterio bilietų. Po teatro vakare drebė- 
davo prisiminusi tvinksinčias Damos su kamelijomis kaklo gyslas. 
Ir jos drąsą. Štai koks turi būti gyvenimas: meilė ir šampanas - iki 
paskutiniosios. Ji pasižiūrėjo į vyrą. Kažin ar jis toks pavojingas. 
Paltas atrodo nunešiotas, bet kadaise kainavo nepigiai. Gal vaiki- 
nas ją slapta įsimylėjęs. Ir tik dabar išdrįso užkalbinti. Romantiš- 
kiau būtų, jei būtų parašęs laišką. Galbūt vaduodamasis mirtimi 
džiovos patale. Romantiška, bet nelabai linksma. Mirštgyvis men- 
kai šildo. Bet vaikinas, be abejonės, mielas. Mama įsiminė jo žo- 
džius, kad vėliau galėtų pakartoti juos merginoms. Ji vėl nedrąsiai 
pamirksėjo akimis. 

— Dūmai graužia? - paklausė tėvas. - Leiskit pažiūrėti. 

Jis peršoko prekystalį ir priėjo taip arti, kad matėsi jo odos poros. 
Mama sustingo. Vaikinas suėmė ją per juosmenį ir pasodino ant 
prekystalio. Tai reikėtų įvertinti, nes net jaunystėje mama nebu- 
vo lengvutė kaip elfas. Ji taip nustebo, kad nesusiprato prisidengti 
kulkšnių. Sušvytavo jomis palei prekystalį, siekdama saugaus pa- 
mato. Tėvas suėmė mamos smakrą ir įsižiūrėjo prisimerkęs. Mama 
spoksojo į atsainiai apskustą vyro barzdą, bet negalėjo ištarti nė žo- 
džio. Studento smarkumas ją apstulbino. Tėvas iškišo liežuvį. Ma- 
mai dingtelėjo, kad jis panašus į deserto drebučius, bet jai nespėjus 
nė krustelėti jaunuolis kyštelėjo į akį liežuvį. 

— Štai taip, - patenkintas tarė tėvas. - Nebėra krislelio. 

Mama stebeilijo į kažką nematoma ant vaikino piršto galo. Pa- 
stebėjo jo juodas panages. Tėvo rankos nuo ryškalų visad būdavo 
dėmėtos, oda gelsva. 

— Blakstiena, panele! Papūskite. 

Mama papūtė. 

— Sugalvojot norą? 

Mama linktelėjo galvą. Žodžių tarsi nebeliko. 

— Turim tai atšvęsti. 

Tą akimirką ji susivokė dėbsanti vaikinui į nugarą. Paklojęs ant 
prekystalio savo paltą, kaklaskarę, jis tuštino bakalėjos spinteles. 

— Liaukitės, - paprieštaravo mama. - Mane atleis iš darbo. 

— Reikia atsikratyti turčių jungo, - kramtydamas obuolį pasakė 
vaikinas. - Ar turit kuo atidaryti limonado butelį? 

Mama susivokė linktelinti galvą. 

— Kuo jūs vardui 

- Ką? 

— Kuo jūs vardu, panele? Turiu žinoti tikrąjį Junonos vardą, kuris 
slepiamas nuo mirtingųjų. 

Mama prunkštelėjo. Vaikinui buvo ne visi namie. 

— Estelė. 

— Estelė? Nevokiškas vardas. Ar kada girdėjai, kad Zygfridas būtų 
pažinojęs Estelę? 

— Zygfridas? 

— Ne, turim sugalvoti panelei kitą vardą. Nuimti dirbtines gran- 
dines. Turime išlaisvinti panelę. 

— Aš tikrai nenoriu išsilaisvinti! — suriko mama. - Ir prisiekiu: 
gyvenime nesu sutikusi studento Zygfrido. 

— Korsetas sugadins jūsų kūną. Argi Junona nešiojo korsetą? O 
imperatorė Teodora? 

— Palikite mano korsetą ramybėje. 

— O gal ką nors motiniška... - pasikasė kaktą tėvas. - Gal Lotė 
su vaikais... 

— Jeigu Lotė užsiminė, kad aš ir... 

— Ne, jūs ne motiniško tipo. Deivės paveikesnės. Gal prie kokio 
miško ežerėlio? 

— Jei atėjot čia skleisti visokių tuščių paskalų, iš karto eikit lauk! 

— Mėgstate imbierinį alų? 

— Imbierinį? Mėgstu. 

— Tada turėtumėt paduoti man dar vieną butelį. Šitas jau nuseko. 

Per pusę valandos mama suvalgydino vaikinui visą brendžiu su- 
vilgytą vaisių pyragą ir datulių maišelį. Ką jau kalbėti apie imbierinį 
alų. Tėvas turėjo puikų apetitą. Po valandos mama sutiko pozuoti 
ambicingai tėvo „Olimpijos“ kompozicijai. 

Jie - mūsų tėvai — ilgai sėdėjo atsirėmę į bakalėjos prekystalį. 
Lauke įsižiebė dujiniai žibintai. Apšviesta krautuvė gatvėj buvo 
matyti iš tolo. Sniegas gulė į pusnis. Snaigės buvo didžiulės, krito 
lėtai. Žibintų šviesoje jos atrodė auksinės. Krautuvėje pokštelėjo 
1mbierinio alaus kamštis. Mama nusibraukė nuo sijono pyrago tru- 
pinius, nusijuokė. Garbanos prie smilkinių išsileido. Mama jas su- 
sišukavo, ėmė sukti aplink pirštą. Ir klausėsi tėvo pasakojimo apie 
svajonę. Apie stebuklą, gimstantį ryškalams pasiliejus popieriuje. 
Apie lėtai susikuriančius pavidalus, pamėkles, kurios pamažu virs- 
ta rankomis, garbanomis ir šilkiniais apdarais. Galų gale tėvas iš- 
siėmė iš liemenės kišeninį laikrodį. Tik pasidabruotą, nes auksinį 
buvo palikęs lombarde, bet mamai ir tas padarė įspūdį. 

— Vėluoju vakarienės. O Dieve, maniškiai pakels triukšmą. 

Mama atsistojo, nusipurtė sijoną. Susisegė smeigtukais plaukus. 

— Turiu uždaryti krautuvę. 

— Teks šaukt kabrioletą. Pėsčiomis tikrai nespėsiu iki Sodų mies- 
to dalies. 

— Sodų? 

— Taip. Iki namų. 

— "Tu ten gyveni? 

— Taip. Nesuprantu tų, kurie nori gyventi šiame akmeniniame 
pragare. Sodų rajone bent jau yra kuo kvėpuoti. Gėlės, oras, didelės 
šeimos... 


66 


Mama pagalvojo apie merginas, su kuriomis dalijosi virtuve. Ko- 
jas, kurios šalo net dviem porom vilnonių kojinių apmautos. Le- 
duką prausimosi puskubilyje žiemos rytą. Ji žiūrėjo į studentą. Jo 
akys buvo šiltos, malonios. Jis pritauzijo daug niekų, bet atrodė ge- 
ras. Tiesą sakant, vyrui nereikia būti protingam. Ji suėmė studento 
smakrą. Vaikinas mažumėlę nusigando, bet neatsitraukė. Mama 
priglaudė savo lūpas prie tėvo. Jos buvo šiltos, tik sausos. Barzdos 
šeriai trynė smakrą. Liežuvio galiuku mama atsargiai palietė vir- 
šutinę lūpą. Atrodo, tada studentas suprato, ko iš jo laukiama. Jis 
pabučiavo mamą prie krepšio su apelsinais. Ant grindų barškėjo 
tušti imbierinio alaus buteliai. 


Teta pasakojo, kad gimę mes atrodėm kaip kruvinos mėsos gniu- 
žulas. Aš buvau apglėbęs Maksą lyg užsigrobdamas vietą ankšto- 
je gimdoje. Dvigalvė pabaisa su keturiom trūkčiojančiom kojom. 
Mano pėdos buvo mėlynos, bambagyslė apsisukusi apie kaklą, aš 
surikau tik akušerei papurčius. Moteris pliaukštelėjo mums abiem 
per užpakalius. Tai nepadėjo. Mano rankos ir kojos nebuvo tokios 
putnios, kaip Makso. Aš buvau išbalęs ir liesas. Mano nudžiūvusi 
ranka stirksojo tarp mudviejų kaip morka. Gulėjom ant akušerės 
rankų glebūs, kruvini. 

- Šitas negyvens, - pareiškė ji. - Ir gerai. 

— Šitas? — paklausė gydytojas. Jis tik tada pasirodė. Tėvo punšas 
jį domino labiau nei kūdikis. Per gimdymą mažai ką gali nuveikti. 
Kūdikis arba gyvens, arba ne. Vargšui neverta atsisakyti punšo. 

- Šitie, - patikslino akušerė. - Kad ir kaip juos pavadinsit. 

Jeigu būtų turėjęs pinigų, padorų amatą ar bent pakenčiamą 
paltą, tėvas gal nebūtų vedęs. Mamai nebūtų reikėję stingsoti po- 
zuojant su apelsinų žiedų vainiku ir kietai suvarstytu avikailių ap- 
daru. Tikriausiai ji buvo miela ir jautri, — juk dar nė dvidešimt 
neturėjo, - bet vestuvinėje nuotraukoje šito nematyti. Teta visada 
sakydavo, kad mama buvo graži, bakelito spalvos akimis, aukštyn 
sušukuotais šviesiais plaukais. Tėvas stengėsi. Fotografavo mamą 

iš visų pusių — vakariniais apdarais, su figos lapais, bet nieko dora 
iš jos neištaisė. Tik blankią deivę, tarytum laukiančią kavos per- 
traukėlės. Tėvas neatrodo išvaizdus. Ūsai nesušukuoti, smokin- 
go apykaklė smaugia. Fotografas turėjo iškirpti tėvą iš vestuvinės 
nuotraukos. Joje tėvas atrodo nereikalingas. 

Bent kiek kitokio būdo vyras viską būtų sutvarkęs geriau. Tai 
buvo daroma siaurų gatvelių kvartaluose ar kaime. Per pirmus 
tris mėnesius įkišus pagaliuką moteris persileisdavo. Kartą ma- 
čiau vieną „Marinaros teatro“ merginą negyvai nukraujuojant po 
nenusisekusio aborto. Toks buvo gyvenimas. Visokios grėsmės, 
greiti išvykimai, metalinės lovos, pasruvusios krauju. Pardavėjos 
sugrįždavo į kaimus. Ištekėdavo už ūkininkų arba išsiųsdavo savo 
verkiančius paklydimus į vaikų namus ir stodavo tarnauti kitoje 
vietoje. Vienos atsidurdavo „Marinaros teatro“ aksomu apmuštuo- 
se kambariuose, kitos profesinėm šypsenom klientus gundydavo 
kavinėse. 

— Juk mama turėjo ką nors turėti? - mygau aš tetą. 

Man buvo aštuoneri, kai įtampa tarp lyčių kelia malonų jaudu- 
lį paslėpsniuose. Tada kaulydavau mūsų tėvų gyvenimo duženų. 
Be atvangos prašinėjau tetos pasakoti apie mamą. Kaip ji vaikščio- 
jo, kaip valgė, kokius žaidimus žaidė vaikystėje. Teta pasakodavo. 
"Tos istorijos kito pagal mūsų amžių ir Makso nepaklusnumą. Juo 
geresnė buvo mama, juo labiau raitėsi jos angeliški plaukai, juo 
griežtesnio auklėjimo, tetos akimis, mudviem reikėjo. Tokios ge- 
ros ir kuklios moters vaikai negalėjo virsti šitokiais bjaurybėm. Juo 
daugiau alaus bokalų teta išmaukdavo, juo tirštesnės buvo istorijų 
spalvos. Teta piešė mums prieš akis, kaip jos su mama bėgiojo po 
griovį. Plikom kojelėm jiedvi šlepsėdavo per purvą. Mama šnypšda- 
vo savo prijuostėn sesers nosį. Ir stūgaudavo visokias nešvankybes 
prie gležnų mergyčių linkstantiems darbininkams. 

— Atsiknisk, kiaušingalvi! Jos ne tau! 

Mama atstatydavo liesą krūtinę. Po suknele kilo dar bemaž ne- 
pastebimi kauburėliai. Mergaitės ištrūkdavo iš tų darbininkų le- 

tenų. Jos kikendamos pasprukdavo. Dvi plonytės kaip šakaliukai 
mergaitės. Ieta ir mama. Mama ir teta. 

„Papasakok apie mamą“, - vis reikalaudavau iš tetos. Norėjau, 
kad papasakotų apie garbanas prie mamos smilkinių, apie raukšle- 
les, susitelkusias akių kampučiuose. Norėjau išgirsti, kaip mama 
mokėsi tiesiai sėdėdama valgyti su šakute ir peiliu. Kaip nesišypso- 
jo prastesniems už pastorių ir nepaisė kitų merginų pašaipų. 

Kuo ji manosi esanti? Poniutė! Pastoriaus kekšė! Lepūnėlė! 

Mama pro blakstienas svaidė žvilgsnius į kaimo mokyklos mo- 
kytoją. Apvalėjančiais klubais ir ryžtingumu rinko gerus pažymius. 
Tokius, su kuriais galėjo gauti geras rekomendacijas. Su jomis ir 
dailia išvaizda galėjo gauti pardavėjos vietą mieste. 

- Jūsų mama! - atsidusdavo teta. - Toji mergaitė suprato murzi- 
nais keliais galėsianti suvilioti daugių daugiausia keliaujantį felčerį, 
kokį kraujaleidį ar batsiuvį. O taip ir būna. Visą gyvenimą tenka 
zulinti nuo prakaito nugeltusias apykakles. Jūsų mama žinojo, ko 
nori. Ji pasičiupo puikų laimikį. 


— Kas ta moteris? Iš kur? - paklausė senelis. 

— Pardavėja, - atsakė senelė. - Aš tau aiškinau. Nedidelės krau- 
tuvėlės pardavėja, stebiuosi, kad ne siuvėja sykiu. 

— Aš vedu, - pasakė tėvas. - Turėtumėte džiaugtis. 

— Kiek ta paukštytė nori? - paklausė senelė. 

— Santuoka - Dievo institucija, - atkirto tėvas. Jis tai jau tikrai 
žinojo, kad mūsų mama Estelė - pardavėja. Ir tai, kad tėvai nusi- 
statę prieš pardavėjas. Bet, susipažinę su Estele, jie pamatys, kad 
ji kitokia. Garbinga. Tėvas norėjo ką nors sukurti. Apsupti save 
gražiais daiktais, pavyzdžiui, japoniškais medžio raižiniais, kuriuos 
buvo matęs dailės galerijoje; ir Estelės norėjo. 

— Šeima... - pradėjo tėvas. Jis ieškojo tinkamų žodžių. Tokių, 
kurie galėtų suminkštinti gimdytojų širdis. Atskleisti jo mintis. Juk 
tėvai jį mylėjo, linkėjo vien gero. Nieko jam nedrausdavo. 

Ir vaikystėje jis, atkaliai pazyzęs, gavo kačiuką. Bet tėvai jo tikrai 

nesuprato. Kai keturiolikos jis pareiškė pabėgsiąs į jūrą, tėvas tepa- 
sakė: „Aha, neprisivalgyk iki vakarienės sausainių. Neturėsi ape- 
tito, o vakarienei ruošia menkę.“ Menkę! Tėvai turėjo permanyti 
jo jautrumą, jo ilgesį, menininko sielą. O jie šnekėjo apie menkę! 
Kaip tėvas troško, kad Estelė būtų šalia. Estelė jį nuramindavo. Šalia 
Estelės jis jausdavosi protingas. Rimtas jaunas vyras su rimta atei- 
timi. Jis ilgėjosi vėsių Estelės delnų, nuglostančių galvos skausmą 
nuo amoniako garų. Ilgėjosi jos ramaus balso, apvalaus madonos 
veido. Ne, jo motina klydo. Estelės moteriškumas nebuvo pigus nei 
vulgarus. Kaip mergina paraudo, kai jis pasipiršo. Ji nesitikėjo nie- 
ko panašaus. Tiesą sakant, ir jis. Tėvas buvo šiek tiek išgėręs: ke- 
lios jo nuotraukos pakliuvo į parodą, jie šventė tai ir gėrė portveiną. 
Geras daiktas. Ne tos pamazgos, kurias jis paprastai perka. Estelės 
skruostus išmušė raudonos dėmės. Ji vilkėjo tamsią violetinę su- 
knelę, tėvui kalbant maloniai šypsojo, linkčiojo galvą. Tą akimirką 
tėvas panūdo ją vesti. Kodėl ne! Juk kada nors reikės. O šita mergina 
tokia miela, tokia jautri. Ir jos blakstienos gražios: kai užsimerkia, 
atrodo kaip raukčiukai. Kokia poetiška pastaba! Gal jis ir yra poe- 
tas? Menininkas, poetas. Tai Estelės nuopelnas. Jis ves šitą mielą 
būtybę. Tėvas susikaupęs svarstė, kaip Estelė atrodo nuoga. Sunkios 
jos rankos, karališkas sudėjimas, krūtys, kurių dailumo nenustelbė 
paprasta suknelė. Kartais tėvas pakilnodavo delnu čia vieną, čia kitą 
Estelės krūtį. Oda po krūtimis buvo rausva, sušutusi. Mama smar- 
kiai prakaitavo. Liepos mėnesį šiltas prakaito kvapas apie ją tvyrojo 
tirštu debesiu. Mamai pakilus virš tėvo, krūtys bumbsėdavo jam į 
veidą. Bum. Bum. Bum. Didelės kaip smėlio maišai. 

Vieną pavasario antradienį mama Estelė atėjo arbatos. Buvo ap- 
sivilkusi baltą šnarančią suknelę, sageles užsisegiojusi iki kaklo. 
Kai lipo iš kabrioleto, abi senelio tarnaitės puolė prie langų. Mama 
pasitaisė skrybėlaitę. Pažvelgė į tėvą, kuris tiesė jai ranką. Tik iš 
šito buvo galima suprasti, kad ji nervinasi. Gimtieji tėvo namai 
buvo pagrindinėje Sodų rajono gatvėje. Name buvo septyni mie- 
gamieji, bet, stokodami pinigų, seneliai vieną kambarį nuomojo. 


70 


Dėl šito nuosmukio senelės gailėjo komitetai, kurių varomoji jėga 
ji buvo anksčiau. Į nuomininką seneliai žiūrėjo kaip į garbingą sve- 
čią, lyg kartą per mėnesį nebūtų ėmę iš jo pinigų. Vargšas nuomi- 
ninkas nepermanė savo apmaudžios padėties. Pietaudamas ir prie 
kavos stalelio jis elgėsi kaip nevalyvas hunas. Torto dėjosi du kartus 
daugiau, riaugėjo prisidengęs servetėle. Senelei prašnekus apie iš- 
kilnius dalykus, burbėjo. Nuomininkas buvo pašto valdybos parei- 
gūnas. Ką jau ką, o jį nelabai domino mėlyni atspalviai ankstyvųjų 
meistrų darbuose. 

Tarnaitė atidarė duris rimtu veidu. Mamos akys žymėjosi paauk- 
suotus veidrodžių rėmus, minamą minkštą kilimą (nusinešiojusį, 
bet ligi tol neregėtą rytietišką patiesalą), šilkinius užuolaidų kutus, 
sidabro lėkštę su vizitinėmis kortelėmis. Kai kurios jų buvo paliktos 
Liubeko pirklių, senelis jiems buvo skolingas, bet mama šito neži- 
nojo. Tai buvo pasaulis, į kurį ji troško pakliūti. Tai buvo namai, ku- 
riuose ji turėjo gimti. Vėliau, porindama tetai apie tuos namus, ji be 
vargo apsakė visas kiniškas lėkštes, puošusias salono sienas. Perlais 
išsiuvinėtą pagalvėlę ant fortepijono kėdutės ir žemą kambarinės 
tūpsnį. Užtat visos šnekos čiurleno jai pro ausis kaip vanduo. Ji 
prisiminė servetėlę po kaklu pasikišusį nuomininką, kuris išsižiojęs 
spoksojo į ją. Prisiminė senelės kamėją, kuri kilsavo aukštyn žemyn 
šiai alsuojant, todėl atrodė, kad kamėjoje išraižyta moteris dreba iš 
šalčio. Mama atitoko tik tada, kai išgirdo senelę sakant: 

— Vaikeli, juk tu supranti, kad tavęs čia niekas nepripažins, - mos- 
telėjo į knygų lentynas senelė. - Sodų rajonas - tai kitas pasaulis. 

Mamos lūpos ištįso į brūkšnį. Paskui ji nusišypsojo, priglaudė 
prie lūpų servetėlę ir neišskleidusi pasidėjo ant kelių. Jiedvi žiūrėjo 
viena į kitą. Tėvas jautėsi pašalinis, sėdėjo lyg po vandeniu. Jis tikė- 
josi, kad Estelė jam viską paaiškins vėliau. 

Mama su tėvu susituokė po mėnesio. Iš pradžių mama pagelbėjo 
tėvui fotografijos ateljė. Kai paaiškėjo, kad ateljė duoda pelno, metė 
dirbti, įgijo popiečio migreną ir laisvų pažiūrų kambarinę. Mamos 
tėvas kalbose iškilo iki nuskurdusio bajoro, bakalėjos krautuvė buvo 

užmiršta, o kaimišką mamos tartį pradangino prancūzų kalbos pa- 
mokos. Aišku, niekas nieko neužmiršo. Tik nustojo kalbėti apie 
mamą. Praėjus penkiems mėnesiams nuo vestuvių, gimėme mes. 
Du juodaplaukiai šliužiukai, kuriuos stumdama lauk mama išvertė 
pusę vidurių. „Ir kažkoks žalias lipnus skystis plūstelėjo, - prisimi- 
nė teta. - Stebuklas, kad ji nenukraujavo negyvai.“ Iš akių švietė, 
kad teta mėgaujasi tuo prisiminimu, o mes nuščiuvę mąstėme apie 
nuotraukose matytą apvaliaakę mamą su senamadiškai subanguo- 
tais plaukais prie smilkinių, standaus juodo audinio apdaru. 

Galimas daiktas, mamos pasiryžimas būtų buvęs bevaisis, jei- 
gu prieš metus senelės nebūtų ištikusi apopleksija. Ponia senelė 
nakčia išnešė lauk naktipuodį ir benešdama paslydo. Iš Anglijos 
parvežtas porcelianinis naktipuodis sudužo į druzgus. Ponia senelė 
iki ryto pragulėjo ant mėlynai išrašinėto balto porceliano šukių, 
šlapimo ir dar balažin ko. Jos lūpų kampučiai trūkčiojo. Kojos buvo 
sustingusios, ranka sulenkta dailiai, kaip balerinos. Balti naktiniai 
marškiniai, susikėlę iki juosmens, apnuogino nukarusį pilvą ir iki 
pat dėmėtų šlaunų išpampusias venas. Šitokią ją rado. Tarnaitės 
baisiai bijojo ponios senelės, tad nė necyptelėjo. 

Senelės kūnas atsigavo, bet bejėgiškumo ir gėdos prisiminimas 
niekuomet neatsitolino. Po pusės metų ji jau vaikščiojo. Galėjo 
vaikščioti, išskėsti rankas. Bet kariauti jau nebepajėgė. Nei pasi- 
priešinti mamos Estelės švelniam balsui ir pirštinėtam padorumui. 
Tėvui buvo leista vesti. Dėl fotografijos ateljė veiklos jokių garanti- 
jų nebuvo. Tam reikėjo pinigų, o jų trūko. Nuogas basas net vesti 
negalėjo. Senelė buvo realistė. Vis dėlto lankoma nesileido. Užteko 
ir nuomininko. 

Jaunavedžiai susikraustė į dviejų kambarių butą virš fotografijos 
ateljė. Butas buvo ne ką didesnis už tą, kuriuo mama dalijosi su 
krautuvininko padėjėjom. Darbo diena ateljė trukdavo ilgai, laisvi 
buvo tik sekmadieniai. Juos tėvas troško skirti kūrybai. Jaunave- 
džiai ėmė rengti iškylas prie miško ežerėlių, upelių atvangoje - ten 
tvyrantį rūką tėvas nūdo paversti juodais ir baltais taškeliais. Foto- 

aparato pastovu nešina mama mynė suvarstomais pusbačiais pa- 
vandenių molynus paskui tėvą. Atsiguldavo su baltu muslinu ant 
drėgnos žolės ir vaidindavo dvasingą esybę, o tėvas nukreipdavo į 
ją magnio lempą. Tėvo fotoaparato ekspozicija trukdavo beveik de- 
šimt minučių. Ilgas laikas atrodyti gležnai, ką jau kalbėti, kad nuo 
žolės ant balto muslino lieka nenuskalbiamų dėmių. Tas jos gyve- 
nimo tarpsnis nuo ankstesnio mamai skyrėsi tik tuo, kad ji rūpino- 
si buitimi viena, be jokių pamainų, kaip prie krautuvės prekystalio. 
O ji manė pakliūsianti kažkur kitur, į kutuotų šilkinių užuolaidų 
šlamesį. Jai buvo žadėta sidabro lėkštė su vizitinėm kortelėm. Ne- 
nuostabu, kad ji jautėsi apgauta. 

Nuotraukoje, kurią mudu su Maksu nukniaukėme iš komodos 
stalčiaus, mama nėščia. Laisvas graikiškas kirpimas augantį pilvą 
paslepia, bet putnios kulkšnys liudija, kad jai tino kojos. Tai viena iš 
tų nuotraukų, kurias tėvas darė lauke. Fone dūluoja gebenių prižėlusi 
miško laukymė. Mama atsirėmusi į medį. Nugręžusi veidą nuo foto- 
aparato. Teta sakė, kad fotografuojant mama nebuvo blaivi. Kad at- 
sipalaiduotų, tėvas išgerdavo mažiausiai pusę vyno butelio, o mama 
paprastai jį pabaigdavo. Mano mama - Makso ir mano mama - plo- 
na suknele, atstačiusi nuo nėštumo papilnėjusias krūtis, remiasi į 
medį, kad nepasirodytų lengvai apgirtusi. Pro drabužį prasimuša žas- 
tų raumenys - fizinio darbo žala grožiui. Vaikystėje įsivaizduodavau, 
kaip tos rankos mane apkabina, kaip mano galva saugiai priglunda 
prie jos kaklo duobelės. Tėvas plyksteli magnezijos žaibu. Jo jaunutė 
žmona panaši į nusipenėjusią deivę. Tas vaizdas jį jaudina ir baugi- 
na. Galimas daiktas, jis mažumėlę prisibijo jaunosios žmonos. Savo 
švelniosios Estelės drėgnom akim, kurios blyksi nemoteriška valios 
stiprybe. Pažemintosios Estelės, buvusios krautuvininko padėjėjos. 
Mano mama aprengta kaip Junona. Mano mama - Medėja. 

Kažkas pasakojo, kad tėvas pardavė tos nuotraukos pozityvą sal- 
dainių fabrikantui, o šis pasidirbdino graviūrą ir pradėjo spausdinti 
ją ant karamelės dėžučių. Sakė, kad mamos nuotrauka tris kar- 
tus padidino tos saldainių rūšies perkamumą ir fabrikantas atidarė 

krautuves Prahoje bei Vienoje. Atsidėkodamas jis dažnai siuntinėjo 
mamai saldainių su vyšniom ir šokolado lašelių. Ir dėl to saldumy- 
nų plūsmo tėvui be laiko sugedo dantys. 

Nėštumui ganėtinai pažengus, mama pareiškė tėvui daugiau 
nebedirbsianti fotografijos ateljė. Nebebūsią daugiau ilgų vakarų 
tamsiame kambarėlyje, klientams išėjus ji daugiau studijos nebe- 
tvarkysianti. Esą, amoniako garai kenkia kūdikiui (tuomet mūsų 
turėjo rastis tik vienas). Netikėtai mamą parėmė senelė, kuri atsi- 
kvošėjo suvokusi, kad turės anūkų. Ji jau regėjo akyse vaikišką jū- 
reivio kostiumėlį ir pavydo perimtus kaimynus. Galų gale mama 
vėl buvo pakviesta arbatos į baltąjį namą Sodų rajone. Šįkart ji 
taip pat žinojo, ko iš jos tikimasi. Niekas nebūtų jos palaikęs kai- 
miete. Ryškalų nudėmėtos rankos buvo apmautos pirštinaitėm. 
Kaip vedeklė, mama iki gimdymo buvo pripažįstama. Paskui at- 
siradome mes. 

Iš pradžių niekas netikėjo, kad mes išgyvensime, sakė teta. Vi- 
siems tarytum palengvėjo. Bet paskui Maksas atmerkė akis - žyd- 
ras akis be blakstienų, ir visi kambaryje krūptelėjo. Maksas suriko. 
Tai buvo gyvo sveiko vaiko riksmas, jis visiems kambaryje sužadi- 
no akmens amžiaus instinktus. Ir aš atitokau nuo visa veriančio 
Makso klyksmo. Tyliai šnarpštelėjau. Lyg mėginau klyktelti, bet 
paskui prisispaudžiau prie Makso tikėdamasis, kad brolis už mane 
padarys viską, ko tikimasi iš naujagimio. Akušerė apšluostė mudu 
ir suvystė į rankšluostį. Ji ruošėsi priimti nuovalą. Akušerė buvo 
praktiška moteris, pasirengusi gelbėti tai, kas svarbiausia - mūsų 
ponią mamą... Pabaisoms dar bus laiko. Ji įbruko naujagimius dak- 
tarui į glėbį. 

Gimdymą prižiūrėjo šeimos gydytojas Tomas Fėlgeburtas, tiks- 
liau tariant, Nusipelnęs Daktaras. Fėlgeburtas buvo vienas iš tėvo 
sugėrovų, netikėlis, kilęs iš neprastos giminės. Per ryšius ir padlai- 
žystes gavęs nusipelniusio daktaro vardą. Kaip gydytojas buvo nie- 
ko vertas. Bet kaip nusipelnęs daktaras, gana protingas ir garbėtroš- 
ka, žinojo, ką laiko ant rankų. Jis atsargiai praskleidė rankšluostį 

ir apžiūrėjo mudu. Naujagimis Maksas pažvelgė taip, kad daktaras 
krūptelėjo. Siamo dvyniai. Suaugę šonais. Dvi poros kojų. Makso 
koja šoktelėjo, kai daktaras švelniai įžnybo man padą. 

— Keista, — garsiai tarė nusipelnęs daktaras. Jis dar kartą žnyb- 
telėjo man. Maksas suriko. - Refleksai kažkokie keisti, - dakta- 
ras apčiupinėjo man krūtinę. - Kai kurie vidaus organai tikriausiai 
bendri. Bet plaučiai dveji, širdys dvi, - jis priglaudė ausį prie vieno, 
paskui prie kito krūtinės. - Dvi sveikos širdys. 

Vieno kūdikio ranka buvo nudžiūvusi. Ir šiaip jis atrodė silpnes- 
nis. Gal jis neišgyvens. Kūdikių galvutės buvo apžėlusios juodais 
plaukais ir jie priminė troliukus. Vis dėlto daktaras pastebėjo, kad 
vieno jų rausvas lyties organas stirkso tarp kapšelių kaip visų vai- 
kų, o kitas turi kažką keista. Neįmanomas daiktas, kad tai mergai- 
tė. Daktaras žinojo, kad iš vieno kiaušinėlio skirtingų lyčių dvyniai 
neužgimsta. Kaip įdomu! 

— Parašysiu į Berlyną. 

O gal kliauda tik ta, kad penis nenusileidžia normaliai. Kartais 
naujagimių lytiniai organai išryškėja tik po kelių mėnesių. Žinoma 
ir tokių atvejų, kad tik penkiolikos sulaukusiai mergaitei smakras 
apžėlė juodais barzdaplaukiais ir ėmė kimti balsas. Ginekologi- 
niai tyrimai atskleidė, kad jos sėklidės neišsivysčiusios, nors orga- 
nus turėjo neabejotinai vyriškus. Barzdotos cirko moterys... Taip, 
mokslas išaiškino daugybę stebuklų. Nusipelnęs daktaras Tomas, 
prilaikydamas galvutes, iškėlė mudu aukštyn. 

— Tai gali būti ir mutacija. 

Mama gulėjo virš fotografijos ateljė plūste plūsdama krauju ant 
atsineštinių paklodžių. Mes išdraskėme jai dubens raumenis ir 
tarpvietę. 

— Greičiau, daktare! - sušuko akušerė. - Ji labai kraujuoja! 

— Jie parašys straipsnį. Gal ne vieną. 

Nusipelniusio daktaro Tomo Fėlgeburto veidas nušvito. Jis iškeis 
Šitą ryšulį į pluoštą banknotų, minkštas šlepetes ir taurę maderos. 
Prisiminė studijų laikų operacinę Vienoje. Stikliniuose induose 

užkonservuotus dvigalvius veršelius, smegenų vandene sirgusią 
mergaitę, kurią operavo per studentų praktikos darbus. Mama rėkė. 
Kambaryje tvyrojo salsva muskuso ir kraujo smarvė. Tarnaitė pri- 
puolusi atidarė langą. Iš lauko plūstelėjo deguonis, ir nusipelnęs 
daktaras atitoko. 

— Gydytojau! 

Jis nenorom padavė mudu tarnaitei. Ši stebeilijo į mus išplėtusi 
akis. Tarnaitė žinojo turinti nunešti kūdikį tėvui pasidžiaugti į kitą 
kambarį. Bet ką daryti su šituo? Ką daryti su dviem berniukais, 
kurie iš tiesų nėra du? Brolis susiraukė. Mes buvom užsimerkę. 
Mergina atsargiai palietė mano ranką. Tą vidurinę, kuri priminė 
nuvytusią gėlę. Aš praplėšiau akis. Drėgna audinio skiaute mergi- 
na nušluostė kraują man nuo skruosto. Maksas, kuris buvo arčiau 
merginos, knirktelėjo ir sujudino lūpas lyg žįsdamas. Tarnaitė pri- 
nešė mus prie vienintelio stalo kambaryje, paguldė. Tada suvilgė 
rankšluostį, apšlakstė spiritu ir apvalė bambagysles. Švariai nu- 
prausė mudu. Maksas sukliko. Tai sužadino nusipelniusio daktaro 
dėmesį. Jo žingsniai buvo platūs, ryžtingi. Jis mintijo apie Berlyną. 
Galbūt apie kvietimą į konferenciją. 

— Jie gyvens? 

— Sveiki šunyčiai, - atsakė tarnaitė. - Gyvi kaip kaži kas. 

Ji buvo kilusi iš Brėmeno ir kalbėjo su tarmės akcentu. Apie 
Hamburgą žinojo nedaug, bet apie vaikus - viską. Ji turėjo dvylika 
brolių ir seserų. Visų išlaikyti tėvai negalėjo. Tik keturi paskiausi 
dar buvo maži ir negalėjo dirbti pas svetimus. 

— Puiku, - atsiduso nusipelnęs daktaras. - Germanų laikais pir- 
mesnį berniuką dvynį perverdavo kalaviju. Taip darė šitų vaikų pro- 
tėviai. Grynas vokiškas kraujas! Kas per stebuklas! Siamo dvyniai. 
Ir gyvi. Jaunas būdamas Kėnigsberge mačiau penkių mėnesių em- 
brionų operaciją. Žavu. 

— Šiaip jau jie labai mažyčiai. Vienas mažesnis, sakytum antrasis 
buvo užėmęs ir jo vietą. 

— Juk jų kraujagyslių sistema bendra. Esu girdėjęs apie bandy- 

mus pakeisti veršelių venų kraujotaką. Matėt tų vaikų refleksus! 
Jie kaip vieno. 

— Ar ponia mirs! 

Nusipelnęs daktaras Tomas Fėlgeburtas buvo pakiliai nusiteikęs. 
Tereikia tik įkalbėti vaiko, tai yra vaikų, tėvus. Parodos, kalbos, 
galbūt Kaizerio akademijos medalis. 


— O tėvas? - kartą paklausiau tetos. - Ką jis sakė? 

Teta papurtė galvą. 

— Ponas jūsų tėvas buvo išauklėtas kaip tikras džentelmenas. 

Ji sučiaupė lūpas, lyg krautuvėje skaičiuotų smulkias monetas. 

— Vaikai —- moterų reikalas. Jis nufotografavo judu. Buvote gal 
poros savaičių. Beveik kaip lerva. 

— O močiutė, o seneliai? 

Teta susiraukė. Mačiau, kad nežino. Apie tą apsilankymą mama 
jai nepasakojo. 

Įsivaizdavau juodu šilku susisupusią ponią - senelę uostant 
amoniaką ir skundžiantis, kad jai svaigsta galva. 

„Kaip jaučiatės?“ — „Nuostabus oras.“ - „Bijūnai turbūt jau nu- 
žydėjo.“ 

Mama nukreipė akis į vazą ant naktinio stalelio. Rausvi bijū- 
nų žiedai kniubo prie lakuoto paviršiaus. Žiedlapiai biro ant stal- 
tiesėlės. Mamos dubuo buvo sutvarstytas. Verčiantis ant šono jai 
skaudėjo. Jautė, kad sunkiasi kraujas. Tokiose vietose, kurių pava- 
dinimų senelė niekada nebuvo girdėjusi tariant balsu. Nusipelnęs 
daktaras Tomas susiuvo mamą dvidešimt dygsnių. Bet ji buvo svei- 
ka. Nuolankiai šypsojo. Sukryžiavo ant krūtinės citrinos vandeniu 
nubalintas rankas. Šypsojo. Paklausinėjo apie naująją tarnaitę. Se- 
nelė linktelėjo galvą. Maloningai įvertino apmušalų atspalvį. Atsar- 
giai paklausė, kaip mama jaučiasi. Jos sušneko apie nusipelniusį 
daktarą Tomą. Toliau šypsojo. 

— Dar turėsite vaikų, - pasakė nusipelnęs daktaras. 

Mama užsimerkė. Bet prisiminė svečius ir praplėšė akis. Pagal- 

vojo apie du kūdikius, gulinčius per siaurame lopšyje. Vieno vaiko 
lopšyje, kurį uošviai buvo atnešę iš tėvo kambario Sodų miesto da- 
lyje. Vaikų kumštukai buvo mažyčiai. Ant keturių kojelių jie turėjo 
po penkis pirštukus, iš viso dvi dešimtis mažų kojų pirštų nagelių. 
"Tobulas apvalias akis, blakstienas. Kodėl visa tai neteisinga? Kodėl 
Dievas neužbaigė savo darbo? Mama svarstė, ar kūdikiai išgyvens. 
Įsivaizdavo jų kvėpavimą. Jai ausyse tebešvokštė. Įsivaizdavo vaikų 
riestas noseles kyšant iš po žydro apkloto. Svečiams išėjus, tarnaitė 
jai atnešė vaikus. Jie godžiai susirado krūtis. Žindo suraukę lūpas, 
uostė šiltus pienuotus spenelius kaip šunyčiai. 

— Ar galima juos atskirti? - paklausė mama nusipelniusio dak- 
taro Tomo. - Ar galite padaryti juos normalius? Tokius, kaip visi? 

— Atskirti? Nelygu, kokie organai bendri, - nusipelnęs daktaras 
papurtė galvą. - Bijau, kad ne. Nėra buvę nė vieno sėkmingo atvejo. 

— Bet kodėl... - atsiduso mama. Po gimdymo ji nebuvo tokia stip- 
ri, kaip anksčiau. - Kodėl jie gimė čia? 

Sodų rajone Siamo dvyniai negimsta. Sodų rajone negimsta vai- 
kai su nepadoriu skaičium rankų ir širdžių. Net bute virš fotografi- 
jos ateljė negimsta vaikai, kurie atsiduria kabaretuose. 

— Paduokit lapą popieriaus, - paprašė mama. - Noriu parašyti 
seseriai. 

1932-ieji. „Bokštas 


Naktį išbudina noras šlapintis. Mirkčioju tamsiame kambaryje, 
mėginu patogiai atsigulti ant čiužinio. Šlapimo pūslė pilna. Susi- 
kaupęs mąstau apie dykumą, nesibaigiantį kelią, išdžiūvusius lau- 
kus. Apie stinksus. Visokiausius dalykus, kad tik nereikėtų keltis iš 
šiltos įdubos po apklotu. Bet pradeda dar labiau troškinti ir noras 
šlapintis nenuslopsta. Pabaksnoju Maksui, kad pabustų. Brolis su- 
sierzinęs trina akis. 

Čiurškiu į viešbučio klozetą. Maksas užsimerkęs remiasi į sieną, 
žiovauja. Atsuku vandens čiaupus, bet išgirstu tik šnypštimą. Galų 
gale pliūpteli rudas vanduo. Nusiplaunu rankas praustuvėje, nusi- 
šluostau į pižamos kelnes. Prileidžiu į puodelį vandens, pauostau. 

— Rūdys, - sakau Maksui ir išgeriu vienu mauku. 

— Reikia dezinfekuoti, - sako ir prisipila pusę stiklinės viskio. — 
Spalva nepasikeitė, bet ne taip peršti gerklę. 

— Ar tu nori? - klausiu segiodamasis pižamos prarėžą. Maksas 
papurto galvą ir nuryja viskį. 

— Galvok apie tekančią upę, - sakau. — Baltas putotas bangas, 
slenkančias akmenimis. Vėsų vandenį brendant. 

Maksas nuryja paskutinį gurkšnį ir dėbteli į mane. 

— Moterys skalbia drabužius, - pasakoju toliau. - Jos merkia ran- 
kas į vandenį, galvok apie vandenį kubiluose, apie lietaus vandenį, 
surinktą į kibirą prie namo kampo, kuriuo teta trinkdavo plaukus. 

Maksas stumteli mane ir nusismaukia kelnes. Jis iki šiol ne- 
supranta, kam reikalingas praskiepas. Nusisuku nuo jo, šypsausi 
sau. Mažytė pergalė - nereikės nakčia keltis dar sykį, kai brolis 
užsimanys šlapintis. 

— Tu tiki meilės istorijom? - klausiu. 

— Knyginėm! Žinai, kad man greit pavargsta akys. 

— Prisimeni Liselotę? 

Maksas nuslenka po anklode, aš prisitraukiu jį arčiau. 

— Papasakok man dar kartą, - paprašo jis ir užsimerkia. - Galvą 
lyg koks lankas spaudžia, veržia su kiekvienu įkvėpimu. Aš pavar- 
gęs, o užmigti negaliu. 

— Kur tos daktaro paliktos piliulės? 

— Man jų nereikia. Nuo jų sapnuojasi keisti sapnai. Papasakok 
tą istoriją. 

Atsidūstu, bet pradedu pasakoti. 

— Kitados pažinojau merginą su drambliškom kojom. Ji buvo var- 
du Liselotė, kilusi iš Alabamos. Grakšti kaip lėlė, tik kojos stambios, 
gumbuotos, ataugom apėjusios. Nagai geltoni, stori kaip vėžlio šar- 
vas. Sakė, kad ji serga kažkokia odos liga. O gal ją kamavo augliai. 
Jos kojų oda buvo labai juoda, net mėlyna. Merginos tėvas buvo 
švedas, todėl ji vadinosi tokiu vardu. Motina buvo pusiau juodaodė, 
pusiau čerokių genties indėnė, o senelis - iš Graikijos čigonų. 

Liselotė sakė, kad pirmuosius žingsnius žengė trejų. Vaikščioti 
ją išmokė buto, kurį nuomojo jos motina, šeimininkė. Netrukus 
šeimininkė įsidukrino mergaitę. Mat motina mėgo išgerti, o švedas 
dingo vos mergaitei gimus. Tikriausiai sugrįžo į Malmę. Ko dau- 
giau iš tokių laukti. Šeimininkė turėjo verslininkės gyslelę ir ėmė 
rodyti Liselotę žmonėms už tam tikrą užmokestį. Greitai parody- 
mų pasidarė per maža. Kam įdomu žiūrėti tik į storas kojas. Kad ir 
apmautas kojinėm su siūle. Ar gali patikėti, kad mergina mūvėjo 
šilkines kojines? Liselotei jas siuvo pagal užsakymą. Šeimininkė 
išmokė Liselotę šokti. Aprengė kaip kabareto šokėją ir ėmė vežioti 
iš vienos varjetė į kitą. Pasirodymai buvo sėkmingi. Žmonės grūste 
grūdosi žiūrėti šokančios drambliakojės. Tiktai kankano Liselotė 
nešoko. Kojos buvo per sunkios. Nors, sakė, net paskutiniais gy- 
venimo metais ji taip aukštai iškeldavo koją, kad galėjo numušti 
vyrui nuo galvos kepurę. Ir programoje buvo toks numeris. Žiūrovų 
prašydavo mesti į cilindrą monetas. Paskui Liselotės šeimininkė ar 

koks samdytas juokdarys užsidėdavo skrybėlę ant galvos atvirkš- 
čiai, Liselotė spirdavo į ją ir išbarstydavo sidabrą. 

Maksas nusijuokia - lyg ne šimtąjį kartą būtų girdėjęs. Jo pirštai 
ieško mano rankos. Aš pasakoju toliau. 

— Liselotei buvo penkiolika, kai šeimininkė mirė. Testamentu 
ji paliko Liselotę dukteriai ir žentui. Šis atrakcionų parke parda- 
vinėjo balionus. Tad Liselotės kelionės baigėsi ir ji nuo tol vaidino 
atrakcionų parke. Aišku, merginos uždarbis smuko. Jaunoji pora 
apmaudavo. Jie nusprendė padidinti pajamas, pardavinėdami mer- 
ginos paslaugas. 

— Kojos - keistas dalykas, - sako Maksas. - Kai kurie žmonės dėl 
jų tikrai pamišę. 

— Gandas pasiekė atrakcionų parko vadybininko ausis. Jis buvo 
principingas žmogus ir rasių tarpusavio santykiai jam buvo nepri- 
imtini. Jo protėvis kitados kūrė Kukluksklano Meksikos skyrių. Va- 
dybininkas nusamdė teisininką, kad nutrauktų sutartį su ta pora. 

Teisininkas pasakojo, kad, pirmąkart išvydęs Liselotę, jis valan- 
dėlę nematė spalvų. Stojo tyla, tiktai vėjas nešė atrakcionų parko 
smėlį. Liselotė jam nusišypsojo parodydama visus baltus dantis, ir 
teisininkas turėjo prisiminti, kaip įkvėpti, kad plaučiai gautų oro. 
Po penkių minučių teisininkas, kurio žmona ir trys vaikai buvo likę 
Bostone, susivokė įsimylėjęs šokėją. Jį sukrėtė, kad visos merginos 
pajamos, - Liselotė jau turėjo daugiau kaip dvidešimt vienus, - ati- 
tenka buvusios buto šeimininkės dukteriai. Vadybininkas iškėlė jai 
bylą. Teismai truko trejus metus, bet galų gale Liselotė tapo pati 
sau ponia. Teisininkas būtų ją vedęs. Gaila, kad jo pirmoji žmona 
buvo nelabai supratinga. 

- Žmonės visada viską apsunkina. 

— Taigi teisininkas tapo Liselotės vadybininku. Cirko verslas ne- 
buvo matęs rūpestingesnio vadybininko. Liselotė pražydo. Pradėjo 
rengtis dailiai kirptais drabužiais. Vilkėjo apdarus su ilgais, blauz- 
das parodančiais prarėžais. Tais laikais - gana drąsiais. Bet juk jos 
kojas žmonės norėjo matyti. 

— Prisimenu jos akis, - sako Maksas. — Linksma mergaičiukė. 
Šokėja buvo prasta. Per daug vilko kojas. 

— Kartą Liselotę pakvietė pašokti per vieno gubernatoriaus va- 
karienę. Tai nutiko rytinės Amerikos pakrantėje. Gal tai nutiko 
Bostone, teisininko vadybininko gimtajame mieste? Liselotė buvo 
mažumėlę persišaldžiusi ir nenorėjo eiti į tą vakarienę. Bet teisi- 
ninkas vadybininkas ją privertė. „Tai didelė garbė, - įkalbinėjo jis. - 
Ta vakarienė stebuklingai pakeis tavo karjerą.“ Jam jau atrodė, kad 
Liselotė kaip menininkė deramai nevertinama. Šioks toks aukštuo- 
menės kilstelėjimas jai nepakenktų. 

„Jeigu pažadi, kad nesnigs“, - tarė Liselotė. „Dangus visai ra- 
mus“, - įsakmiai atrėmė teisininkas vadybininkas. Liselotė nega- 
lėjo nešioti batų. Todėl taip jaudinosi dėl savo kojų. Nors kojų oda 
buvo kaip dramblio, Liselotė greitai sušaldavo. Be to, ji buvo iš Ala- 
bamos. O ten niekada nesninga. 

Snigti pradėjo tada, kai Liselotė rengėsi vakarinį apdarą. Dra- 
bužis buvo atvežtas iš Niujorko. Naujausio kirpimo. Plačiom kaip 
pudelio kojos rankovėm. Kambarinė prisagstė Liselotei į plaukus 
segtukų su drugeliais. Drugelių sparnai buvo iš baltų plunksnų 
ir juoduose merginos plaukuose tvaskėjo it perlai. Liselotė žiū- 
rėjo į krintančias snaiges. Jos leidosi ant žemės kaip jos segtukų 
plunksnelės. Ji mąstė apie gubernatorių, svečius, savo nuovargį. 
Paskui prisiminė teisininką vadybininką ir pati sau nusišypsojo. 
„Persirengsiu dūmų mėlynumo suknele.“ — „Bet panele?.. Oskarui 
patinka ta mėlyna suknelė.“ Oskaras buvo teisininkas vadybinin- 
kas. Šaligatviai buvo užversti sniegu. Kabrioletai neprivažiavo prie 
gubernatoriaus namų. Liselotė turėjo klampoti per visą kvartalą. 
Atėjus pas gubernatorių teko džiovintis sijono kraštus. Drabužis 
varvėjo vandeniu. Liselotė stengėsi išlikti tvirta. Svečiai sakė dar 
nematę tokios žavingos panelės Liselotės. Ji šypsojo garbioms po- 
nioms, sveikinosi su pianistais ir aukso medaliais apdovanotais 
menininkais. Persimetė pora žodžių su plieno verslovių magnatu. 
Parodė nepaprastą jautrumą teisininko vadybininko poniai ir man- 

dagiai paklausinėjo, kaip laikosi jos vaikučiai. O kaip ji šoko! Žiū- 
rovai pamatė ištraukas iš „Gulbių ežero“ ir „Žizel“. Jos plaukuo- 
se virpsėjo plunksniniai drugeliai. Storos kojos sklandė be garso. 
Smulkutė Liselotės figūrėlė sukosi lengvai kaip šilkinė virvelė. 

Kitą rytą Liselotė susirgo. Mėlynoji suknelė buvo per plona. 
Sniegas per šaltas. Ji susirgo bronchitu ir numirė. Karolio institutas 
Švedijoje už jos kūną siūlė 20 000 dolerių, bet teisininkas vadybi- 
ninkas atsisakė parduoti. Ant Liselotės kapo jis pastatė undinės 
statulą, o ne įprastą angelą. „Liselotei patiko undinės, - pareiškė 
teisininkas. - Ji sakė, kad undinės neturi kojų, todėl taip lengvai 
juda.“ 

— Abejoju, ar tai meilės istorija, - sako Maksas. - Tik tiek, kad 
visiems blogai baigiasi. 

— Ką tu pagalvojai, kai pirmą kartą pamatei Iris? - klausiu Makso. 

— Neprisimenu. Spoksojau tik į jos blauzdas. 

— Prisimeni, kaip mokėme ją septyniolikto numerio? 


1900-ieji. Vaikystė 


Mudu bėgome. Žolė gulė po mūsų pėdom. Vasaros vakaras driekė 
šešėlius. Basos kojos dulkino smėlėtą kelią. Nuo lauko netoliese 
pakilo gervių pulkas. Prisimenu jų irzlų klyksmą. Makso širdis 
daužėsi. Medžius supstė prieblandos žydrumas. Sustojome atsi- 
kvėpti. Pasiklausiau, ar mūsų niekas neseka. Makso skruostai 
degė. Linktelėjau griovio pusėn, Maksas neprieštaravo. Linko ož- 
karožės. Griovyje buvo šlapia. Dumblas sunkėsi pro kojų tarpu- 
pirščius. Po liūties griovys paplūsdavo ir vanduo nupliuškėdavo 
upės link. Bet ši vasara buvo sausa, todėl pačiame dugne žliugsėjo 
kelios balutės. Molyje veisėsi musės. Vasaros pradžioje žalsvų są- 
našų paviršiuje plūduriuodavo varlių kurkulai. Prisirinkdavom jų 
į stiklainius, maitindavom miltais ir stebėdavom, kaip iš kurkulų 
išsirita buožgalviai. Buožgalvių virsmo varlėm pamatyti nespėjo- 
me. Teta rado juodais kirminais apėjusius uogienės indus ir iškra- 
tė sąvartyne. Paskui katė su žuvėdrom pešėsi dėl spurdančių varlių 
jauniklių. 

Ore tvyrojo sutrintų dilgėlių kvapas. Vėjas atnešė senelio balsą. 
Gūsis nurijo šūksmo pradžią. Pabaigą pakartojo aidas. 

— ...enaudėliai, - šaukė oras. - ...unyčiai, - pakartojo medžiai. — 
„„1šperos, - sugaudė uola. 

Suvasnojo gervių sparnai. Paukščiai kardu pakilo virš lauko. 

— Vėžių prievilai, - vien lūpomis sudėliojo Maksas. Balsu ištarti 
nedrįso. Senelis galėjo išgirsti. 

— Kartuvių vertos šliundros išgamos, - sušnibždėjau aš. 

Maksas vyptelėjo. Jo akys tvieskė juoku. Aš prikandau lūpą. 

— „„niukai! - šaukė senelis. Kiemas dundėjo. 

— Spardo metalines statines, - sušnibždėjo Maksas. 

Aš linktelėjau. Mus skliautu gobė ožkarožės. Pro žolę žvilgčiojo 
saulės išvargintas dangus. 

- Batų aulai, - niūktelėjo alkūne Maksas. 

— Kekšės išgamos, - pasakiau aš ir mudu sukikenom. Juokas 
plūdo nuo pėdų, plito į plaučius, krutino bambą, purtė kūną. Galų 
gale turėjom atsikvėpti. 

— Kas yra kekšė? — paklausė Maksas, kai dusulys atlėgo. 

— Mama, - atsakiau aš. 


Namas stovėjo kiek nuošaliau nuo kaimo, ant kalnelio. Buvo bal- 
tai nutinkuotas, bet nuo kelio jo nebuvo matyti pro liepas. Aplin- 
kui plytėjo laukai, jie driekėsi paupiu. Didžiuma ūkio laukų buvo 
išnuomota kaimynams. Teta pajėgė dirbti tiktai kelis. Už tvarto 
augino bulves, o kopūstus pirkdavo iš kitų ūkių. Kartais senelis pa- 
šnekėdavo apie naujo namo statybą, nes senasis sudegė iki mums 
atsirandant, bet statyti nebuvo iš ko. 

— Jeigu būčiau turėjęs sūnų... - sakydavo senelis ir pažvelgdavo į 
tetą. Ta, nedėkingoji, lyties keisti neketino. 

— Juk turi šituos, - kinktelėdavo ji mūsų pusėn. Senelis nesiteik- 
davo jai atsakyti. Tik sušnarindavo laikraštį. 

Priestatas, kuriame dabar gyvenome, buvo padidintas per du kar- 
tus. Vis dėlto vietos buvo nedaug: bendrasis kambarys, svetainė ir 
senelio bei tetos miegamieji. Iš pradžių mudu miegojom tetos, vė- 
liau - savo kambaryje, kurį senelis pristatė iš namo galo. Anksčiau 
toje vietoje buvo malkinė ir vasaros vakarais ten dar kvepėdavo 
sakais. Grindys buvo šiurkščiai nuobliuotų storų lentų, nuo kurių į 
padus lindo rakštys, todėl teta iš skudurėlių numezgė siaurą, mėly- 
nai juostuotą kilimėlį. Mudu su Maksu varžydavomės, kuris pereis 
kilimėliu statydamas kojas tiktai ant juostų, neliesdamas tarpų. 
Nužengęs nuo juostos „mirdavo“ ir iškrisdavo iš žaidimo. Stum- 
dėmės, kad kitas susverdėtų ir prarastų pusiausvyrą. Dažniausiai 
laimėdavo Maksas. Jis turėjo dvi rankas, jam buvo lengva mane 
Pastumti. 

Miegojome lovoje, kuri buvo iš galo pailginama. Nedidelė, kaip 
ir mudviejų su Maksu kūnai. Beveik dešimt metų gulėjome toje 
lovoje ir čiužinyje išgulėjome savo pavidalų įdaubas. Ir šiandien 
prisimenu šiaudų badymą per čiužinio audinį. Apatinis čiužinys 
buvo kimštas ašutais. Ašutinis būtų buvęs švelnesnis, bet Maksas 
sakė, kad jis dvokia. Maksas buvo jautrus kvapams. Kartą, kai se- 
nelis uždarė mudu tupykloje, Maksas apsivėmė. 

Mūsų patalynės užvalkalai sudarė dalį tetos kraičio. Sulaidytų 
užvalkalų kraštai buvo tokie aštrūs, kad galėjai įsipjauti pirštą. Ant 
kiekvieno užvalkalo buvo rūpestingai išsiuvinėta Ada - tetos var- 
das. Ne monograma ir ne senelio pavardė, o tik Ada, nes būsimo 
sutuoktinio vardas dar buvo nežinomas. Kai atsiradome mudu, 
teta jau buvo netekusi vilties jo sulaukti, ir jaunystės svajomis per- 
smelktos paklodės buvo patiestos mūsų lovoje. Kartais svarstyda- 
vau, ar jos nepaveikė mudviejų su Maksu. Žydai tiki, kad jei ilgai 
nešiojiesi akmenį, į jį pereina dalis sielos. Gal teta dalelę savęs per- 
kėlė į tas paklodes? Visą savo ilgesį, prie audimo staklių išsėdėtus 
mergiškus lūkesčius, vienatvę ir svajones palikti tėvų namus? Kai 
pasakiau tai Maksui, jis prunkštelėjo. 

— Vadinasi, dėl tų paklodžių laikaisi celibato? O kas tie metai, kai 
miegojai Liusijos lovoje? Per ją buvo persiritę tiek kūnų, kad pagal 
savo teoriją dabar turėtum laikyti viešnamį 

"Tetos kraitiniai užvalkalai buvo lino, kieto kaip metalo lakštas. 
Standūs ir sykiu malonūs odai. Kiek naktų pratysojome jais apvilk- 
tuose pataluose skaičiuodami šakas ant lubų lentose! 

Būdamas trejų apsipyliau ranką verdančiu vandeniu iš tetos 
skalbinių dubens. Žiūrėjau į ranką, stebėdamasis, kad toks gražus 
dalykas - muiluotas vanduo - gali šitaip skaudinti. Sugniaužiau 
kumštį. Oda raudonavo. Maksas ėmė rėkti. Iš skausmo jo akys už- 
simerkė. Prisimenu išgąstingus tetos šūksmus bėgant prie mūsų iš 
kitos kambario pusės. Ant rankos kilo baltos pūslės. Teta bruzdu- 
liavo aplinkui. Ji nežinojo, katrą guosti. Mane, iškėlusį nuplikytą 
ranką, ar klykiantį Maksą. Gali4usiai apkabino Maksą. 

- Ššš! — sušnibždėjo. - Tuoj praeis. Patepsim tepalu. 

Maksas šniurkščiojo į tetos sijoną. Prisimenu, išsigandau Makso 
verksmo ir apsikabinau jį. 

— Nerėk, Maksai. Teta pateps tepalu. 


Maksas virš lovos buvo pasikabinęs iš laikraščio iškirptą Kelno van- 
dens reklamą. Paveikslėlyje moteris tiesė į dangų nuogas rankas. 
Jai po kojom laigė rojaus gyvūnėliai. Apie kojas it niekingas katinas 
trynėsi tigras. Dvi beždžionės pešėsi dėl garbės laikyti moters ap- 
siaustą. Kuo taikiausiai vaikštinėjo pasipūtę povas su lape. Šviesūs 
moters plaukai plačiai paklėsti, kaip šimtmečio pradžios jugendo 
stiliaus paveiksluose. Apdarą ant vieno peties prilaikė gyvatės pa- 
vidalo segtukas, klostės dailiai gludo prie kūno. Dabar ta reklamos 
estetika - kaip religinių brošiūrų. Maksui ji darė įspūdį. Ta moteris 
jam priminė mamą. Suaugęs Maksas sakė, kad paveikslėlis buvo 
vieno tėvo etiudo kopija. Kas žino! Su mama buvom susitikę tik 
kelis kartus. Paskutinį sykį - jau sukakę dvidešimt vienus. Ką tik 
buvo pasibaigęs Pasaulinis karas, „Europos“ cirkas subankrutavęs, 
Vokietijos markė gurėjo kaip sudegusio namo griuvėsiai. Mama pa- 
siūlė arbatos, bet mudu su Maksu labiau mėgome kavą. 

Teta buvo keleriais metais vyresnė už mamą. Ne tokio taisy- 
klingo grožio kaip mama. Bet gyvybinga, užsispyrusi, energinga. Ji 
kasė griovius, arė ir kūlė. Senelis pajėgė tik tvarte triūsinėti. Teta 
viena nuplūkdavo visus sunkius darbus. Žmonės sakė, kad joks 
vyras neiškasa drenažo griovio taip, kaip ji. Teta grįždavo namo tik 
vakare sukaitusi, prie kūno prilipusiais baltiniais, ruožais sumur- 
zintu veidu. 

Valgio ji neruošdavo. Obuolių pyragas buvo vienintelis patieka- 
las, kurio jai pavykdavo nesugadinti. Tetos kliauda buvo ta, kad ji 
neišlaukdavo, kiek reikėdavo. Košę nukeldavo nuo viryklės neiš- 
Virusią, į krosnį tešlą įkišdavo neiškilusią, per skystai suplakdavo 
kiaušinių baltymus. Maksas sakė, kad tetos dėka jo pilvo raume- 
nys pasidarė geležiniai. Tolydžio juos tempdavo, kad nesubloguo- 


87 


tų. Melas! Maksas sušluodavo viską, kas būdavo ant stalo, ir pusę 
mano porcijos. Kai mudu paūgėjom, virtuvės rūpesčius perėmė 
senelis. Pasikeitimas įvyko nepastebimai. Iš pradžių senelis pasa- 
kė tepsiąs sumuštinius. O galiausiai sumuštinius pakeitė sūdyti 
avienos kumpiai, omletai ir uogienės. Teta su palengvėjimu atsidu- 
so. Jai liko tik pusryčiai. Bet kavai ir skrebučiams paruošti didelių 
gabumų nereikėjo. Na ir kas, kad iš krašto duona mažumėlę apde- 
gusi, o kavos skonis kaip atvėsusių paplavų. 

Sykiais, kai nusijuokdavo, tetos akyse sužibdavo tai, dėl ko 
mama būdavo vadinama gražuole. Kaip ir mama, ji buvo tvirto 
sudėjimo. Bet veidas lyg pirštinėtom rankom nubrauktas. Mamą 
vadino gražia, tetą - tiktai aukšta. Gležnumą, kaip ir rusvas gar- 
banas, mudu paveldėjom iš tėvo giminės. Maksas turėjo mamos 
akis — drėgnai blizgančias apvalias akis. Gal todėl teta taip sunkiai 
atsispirdavo jo prašymams. 

Teta ir senelis mūsų globėjais buvo pasirinkti dėl poros priežas- 
čių. Jiedu gyveno nuošaliame ūkyje ir gana uždarai. Už mūsų išlai- 
kymą mokėjo tėvas. Kaime mudu turėjom užaugti sveiki ir riebūs, 
kaip žadėjo vaikų auklėjimo vadovai. Jeigu išgyvensim ilgiau kaip 
dešimt metų, nors medicina teigė kitaip. 

Kai žindyvės krepšy atlingavom į kaimą, neturėjom nė metų. 
Mama vilkėjo baltą vasarinį drabužį, nors oras buvo vėsus, ir ji jau 
buvo ne mergaitė, kaip vėliau sakė teta. Su teta ir seneliu mama 
pasisveikino spausdama ranką, ji jų neapsikabino. Ir protingai pa- 
darė, pasak tetos, nes jiedu dar nebuvo nusivilkę tvarto drabužių. 

— Ar čia tai? —- mostelėjusi į krepšį paklausė teta. 

— Tie, - pataisė mama. - Jų yra du. 

Senelis gūžtelėjo pečiais. Jis piktai dvilkčiojo į jaunėlę dukterį: 

— Mieste pradėjom prašmatniai taisytis. 

- Jie po truputį valgo ir kieto maisto, - atsakė duktė. 

Teta pasilenkė prie žindyvės krepšio, patraukė nosį: 

— Trenkia degtine. 

— Degtinė ramina, - atsakė žindyvė. Teta įsistebeilijo į ją. 


— Tik šlakelį, kad užmigtų, - sučiulbo mama. Ji linktelėjo žindy- 
vei. - Duokit krepšį mano seseriai, Berte. 

Moteris įbruko mus tetai į glėbį. Ir purtė galvą, neatitraukdama 
akių nuo tetos sijono ir basų kojų. Turbūt manė, kad nė marios 
degtinės mums nebepadės. 


— Kam mokyti tokių dalykų, iš kurių jie niekad neturės naudos. 

Senelis nesišaipė. Mes jam rūpėjom tiek, kiek peniukšliai parše- 
liai. Senelis buvo aukštas ir kvepėjo muskusu. Stiprus, nors neatro- 
dė raumeningas. Kai mes atsiradom, jį jau žalojo artritas. 

Sakoma, kad tada, kai žmogus atsistojo ant dviejų kojų, prasi- 
dėjo nauja era. Stojantis ant keturių reikia dar daugiau pastangų. 
Mudu su Maksu vaikščioti išmokome būdami dvejų, gerokai vėliau 
nei paprasti vokiečių vaikai. Teta laikė mus už rankų ir kantriai 
mokė nepaisydama senelio šnekų. 

— Atsargiai! 

— Gausit cukruotų slyvų! 

Makso akys nušvito. Dėl cukruotų slyvų brolis dar vystykluose, 
dar pamplys būdamas kalnus galėjo nuversti. Mudu klupinėjom, 
lingavom, griuvinėjom. Kojų ir rankų tarytum buvo per daug. Vasa- 
riškas kiemas kvepėjo šienu. 

— Šokėjų iš jų tikrai nebus, - pasakė senelis, bet tetos žvilgsnio 
vengė. 

Nuo alyvų krūmo purptelėjo juodasis strazdas. Saulėje sublizgo 
geltonas jo snapas. Maksas nudžiugo. 

— „aukstis! 

— Strazdas, - atsakė teta. - Strazdai - tikri kenkėjai. Reikės užsi- 
taisyti šautuvą. Tie bjaurybės po vieną nelaksto. 

— „aukstis, - pakartojo Maksas, nusijuokė ir šleptelėjo ant už- 
pakalio. Sumirksėjo akimis. Akimirką svarstė, ar pratrūkti rėkti, ar 
kišti į burną nykštį. Tą klausimą išsprendžiau aš. Įsikišau į burną 
Visą vienintelį kumštį. 

— Ump, - sumykiau. 

Maksas tuomet jau mokėjo kelis žodžius. Aš dar jokio supranta- 
mo žodžio nebuvau ištaręs. Man ir nereikėjo. Man užteko Makso. 
Ir be žodžių žinojau, ko jis nori - ar siusioti, ar vystyklų segtukas 
duria. Juokinga, bet aš tarsi girdėdavau Maksą savo galvoje. Gyve- 
nime buvo tokių tarpsnių, kai, atrodė, tą jausmą buvau praradęs. 
Tada, kai Maksas užklęsdavo savo mintis. Tada, kai jis buvo vedęs, 
kartais - kai mudu susiginčydavom ar kai jis mirtinai pasigerdavo. 
Ir kartą Helsinkyje - kai aš įsimylėjau. 

Suaugęs du kartus girdėjau mintyse Maksą kreipiantis į mane. 
Pirmą kartą, kai mėginome Stratokovo apsisukimą ant trapecijos. 
Gana paprastą triuką tiems, kurie nėra Siamo dvyniai, kurių kū- 
nai balansuoja kitaip. Tada pasirodėme „Jupiteryje“, meninėmis 
programomis garsėjusiame Prahos cirke. Gludinome tą numerį su 
Maksu pusę metų. Publika reikalavo tiktai dviejų keistenybių ant 
lyno, bet mes troškome padaryti tai, ką sugeba kiti. Šonu nusklęs- 
davome smaluotom čempėm per virvę ir apsimesdavome suklupę. 
Vaidindavome, kad virvė karšta, šokinėdavome kilnodami kojas. 
Publika kaukte kaukdavo. Mums grojo orkestras. Greito tempo, 
ugningus kūrinius su daugybe mušamųjų garsų. Trapecija - svai- 
ginantis įrenginys. Žadina jausmus. Publika mėgsta nesvarumą, ją 
jaudina gebėjimo sklandyti idėja. Iš svajonės skraidyti radosi lėktu- 
vas, dirižablis, aitvaras šilkiniais sparnais. Nuo trapecijos net tokie 
žemaūgiai kaip mes gali pažvelgti į kitus iš viršaus. Bet tiesa tokia: 
stovint ganėtinai aukštai, publika mato ir tavo šnerves. 

Pernelyg pasitikėdami savimi atsisakėme apsauginio tinklo. 
"Triukai buvo paprasti, mudu su Maksu - ne naujokai. Tinklas ga- 
dino įspūdį. Grakščiai kaip du tigrai tipenome lynu, išdažytais vei- 
je iš šešių metrų aukščio žiūrovų akių baltymų nematyti. 

Maksas abiem rankom mėtė bananus: iš pradžių po tris, pas- 
kui - po penkis. Galop pasiėmė apelsinus ir ėmė svaidyti po vieną 
virš mūsų sėdinčiai beždžionei. Ši buvo aprengta taip pat, kaip mes. 
Su fesu ant galvos ir ties keliais platėjančiom kelnėm. Matydama 

tokį palyginimą publika kaukte kaukdavo. Aš negaliu pakęsti bež- 
džionių. Nekenčiu jų nuo dešimties metų, bet publika jas kažkodėl 
myli. Tas padaras buvo ypač piktas. Užuot gražiai gaudžiusi vai- 
sius ir šlamštusi bananą, ji sviedė į mane apelsiną. Pong - atšoko 
tas nuo mano galvos. Aš susverdėjau. Sekundę žvelgiau į maniežo 
smėlį. Žiūrovų jūra staugė juoku. Apelsinas bumbtelėjo į sprandą. 
Akyse sutemo. Koja švaistėsi ore. Jau regėjau save gulintį manieže, 
po galva sulinkusia ranka, šalia sugniužusį brolį. Tada išgirdau 
Makso balsą. Brolis kalbėjo giliai anapus mano akių. 

— Izaokai, - pasakė balsas. - Atsistok abiem kojom. 

Aš atsimerkiau. Susverdėjau. Galėjau kristi sykiu nusinešdamas 
ir brolį, bet Maksas mane sulaikė. Žiūrovai pamanė, kad mes tu- 
rėjome susverdėti, pratrūko plojimais ir pašoko nuo kėdžių. Bež- 
džionė sviedė fesą į publiką ir atsisėdusi ėmė ėsti bananą su žieve. 
Publikos šauksmai sruveno nugara. Nedrįsau pažvelgti į Maksą, 
bet tebejaučiau jį savyje. 


Teta nuo pat pradžių mokė mus siusioti sėdomis. Ji manė, kad 
šitaip padoriau, bet seneliui atrodė, jog tai menkina vyro garbę. Jis 
kurį laiką stebėjo mūsų tupinėjimą. Vienas po kito mudu tūpda- 
vom ant naktipuodžio, ir kol vienas susilenkęs atlikdavo savo rei- 
kalą, kitas labai vargdavo. Nelengva antram išlaikyti pusiausvyrą, 
kai pirmasis stanginasi. Galų gale senelis nusivedė mudu į lauką 
už namo. Iš karto nesupratom, ko. Senelis buvo pasirišęs mėly- 
nai languotą prijuostę. Jis kepė kalėdinį pyragą ir prijuostė buvo 
miltuota. Švietė vaiskus žiemos rytas. Lauką traukė šarma, žemė 
traškėjo po kojom. Varnos lauke krypinėjo kilnodamos šąlančias 
kojas. 

— "Tuoj pat, - pasakė senelis ir atsisegė kelnes. Mudu su Maksu 
susižvalgėm. - Visą dieną nesikrapštysiu! - užriko senelis. -— Išsi- 
traukit! 

Senelio įnagis buvo melsvai raudonas, suvytęs kaip rūsyje už- 
miršta pernykštė ropė. Senelis, paėmęs jį į delną, nusitaikė. 

— Šitaip, - pasakė ir paleido gelsvą tviskantį lanką. Šaltis gnaibė 
pirštus. Nežinau, kas mane labiau erzino: senelio buvimas šalia ar 
pats veiksmas. Rankos drebėjo. Maksas apsiusiojo man batus. 

— Sunku švirkšti iš tokios pypkutės, - tarė senelis. - Laikykit prie 
šaknies. Tikrai pavyks. Tik bobos daro sėdomis. 

Gyvenime neužmiršiu pergalingo džiaugsmo, kai lauke lanku 
pasileido šlapimo čiurkšlė. Ant sidabriško šerkšno nudriko karštas 
jos pėdsakas. Valandėlę ore blizgėjo saulės prizmė. Senelis nusišyp- 
sojo. Jo akys susiaurėjo. Jis paplekšnojo man per nugarą, paskui 
surimtėjo ir nusišluostė ranką į prijuostę. 

— Pirmiau turėtumėt pasimokyti lauke. Jūsų tetą ištiks apoplek- 
sija, jeigu suteršit kilimą. 


Mes augome, ir senelis pakalnėje pastatė mums išvietę su skyle, 
ant kurios galėjome susėsti dviese. Sėdėjome abudu šalimais ne- 
įsitempę. Naktį reikalus atlikdavome į du porcelianinius nakti- 
puodžius. Vieną žiemą mums pasirodė, kad puodai pradėjo judėti. 
Kas rytą jie stovėdavo vis kitoje vietoje. Kelis kartus porcelianines 
grožybes radom apverstas, kilimą —- šlapią. Teta, atėjusi pažadinti 
mūsų, apskaldė ausis. 

— Kiaulės! - užriko. - Plūkiu, plūkiu, o kas man už tai? Myžalais 
pasmirdęs kilimas ir du nedėkingi paršai! 

— Turbūt tai vaiduoklio darbas, - spėjo Maksas. - Smirdinčio 
kiauliuko šmėklos. 

— Mes turim jį sugauti, - pasakiau. - Kitą naktį pabudėsim ir 
sučiupsim. 

Kelias naktis stengėmės nesumerkti akių, bet po pusiaunakčio 
tolygus laikrodžio tiksėjimas mus vis užmigdydavo. Bet vieną naktį 
pabudom nuo bildesio. Paskui išgirdome krebždesį ir mažų kojyčių 
trepenimą. Iš lovos keltis nedrįsom. Aš prigludau prie Makso. 

— Vaiduoklis jau čia! - Man prie ausies daužėsi Makso širdis. 

Kažkas trinktelėjo. Žingsniai artėjo. Atrodė, kažkas velka didžiu- 
lį daiktą. Ir artėja prie mūsų. 

— Teta! - suriko Maksas. — Teta! 

Tarpduryje pasirodė baltas pavidalas. Maksas ėmė rėkti dar garsiau. 

— Ką čia kvailiojat! - tarė teta, iškeldama žibalinę lempą. Su nak- 
tine kepurėle ji buvo panaši į raganą. 

Kampe tupėjo katės didumo žiurkė ir graužė Makso batą. Lem- 
pos šviesoje jos akys raudonai žibėjo. Sienoje juodavo kumščio di- 
dumo skylė. Žiurkė prasigraužė sieną. Išverstas naktipuodis gulėjo 
kampe. Teta ir žiurkė kiek paspoksojo viena į kitą. Paskui ilgauode- 
gė, apžilpinta šviesos, metėsi prie tetos ir ėmė ropštis jos koja. Išsi- 
gandusi ji brūžino nagais, mėgindama pasprukti. Teta čiupo šluotą 
ir kirto žiurkei. Ta tėškėsi į sieną, o nuo jos tiesiai į tuščią puodą. 
Teta susivokė greitai. Šluotos kotu taip smarkiai trenkė į puodą, 
kad tas sudužo. Iš žiurkės ausies pasileido kraujas. Ji nebejudėjo. 

— Kilimą reikės išplauti, - pasakė teta. 


— Tokie - pavojingi, - tarė senelis nežiūrėdamas į mus. - Norma- 
liems vaikams draudžiama išdykauti. O šitie nenaudėliai šmaižo 
visur. 

Teta atsiduso. 

- Jie geri vaikai. 

— To net akys juodos, - sumurmėjo senelis. - Iš veido matyti, kad 
kažką rezga. Jie tik drybso pievutėje ir žiaumoja sakus. Gero nebus. 

Tiek daug senelis niekada nešnekėdavo. Tetai kalbant jis papras- 
tai tik urgzčiodavo tarsi skyrybos ženklus dėliodamas. Iškuopėme 
išvietę, teta buvo pažadėjusi mums laisvą popietę. Senelio burbėji- 
mas liko be atgarsio. Diržą jis išsitraukdavo tik kaip reikiant įpy- 
kintas. Iki dešimties mudu su Maksu sukūrėme tam tikrą meno 
rūšį - balansavimo ant senelio kantrybės ribos. Maksas kartą pasa- 
kė, kad mudu nugyvenome pirmą gyvenimo dešimtmetį ant trape- 
cijos, o manieže buvo antras. 

"Tą pačią vasarą mudu išmokom įlipti į medį ir apsiavėm pirmą- 
sias kelnes. Prisimenu, kaip jomis didžiavomės. Su kelnėm jautė- 
mės suaugę. Mums jau nebereikės mažvaikiškų suknelių! Vargšė 


93 


teta nespėjo tų kelnių lopyti. Mudu išmokome derinti judesius, 
bėgioti nekliuvinėdami vienas kitam už kojų, plaukiojom upėje, iki 
pamėlynuodavo kojos. 

Kieme augo didžiulė vyšnia. Ji sviro namo link lyg šnekučiuodama 
su juo. Viršūnė lietė stogą, šakos raizgiu šešėliu gludo prie tinkuotos 
namo sienos. Pavasarį vyšnia nubaldavo žiedais, o rudenį apsikrau- 
davo mažylio piršto galo didumo vaisiais, kurie buvo tokie rūgštūs, 
kad netiko net strazdams. Senelis darė, ką sumanė. Virė uogienę, bet 
išėjo juodi rūgštūs drebučiai. Net Maksas tesuvalgė jos tik šaukštelį. 
Pagaliau senelis pasidavė ir paliko medį ramybėje. Bet jį erzino me- 
džio bergždumas. Eidamas pro šalį senelis vis niurzgėdavo: 

— Nukirsti reikėtų! Bevaisis parazitas! Siurbia sodo gyvastį! 

Grasinimų jis niekad nevykdė. Apatinė medžio šaka kerojo poros 
metrų aukštyje. Aštuonerių metų mes dar buvom nedidukai, bet 
vaikščiojimo pratybos ir lakstymas nuo senelio sustiprino mums 
kojas. Maksas pašoko ir įsikibo šakos. Jo padedamas aš irgi ėmiau 
temptis aukštyn ir įsitvėriau sveikąja ranka. Kybojom ant šakos 
kaip trirankis pavianas. Kojos tabalavo ore. Laisvė kuteno padus. 
Maksas atsilošė ir užmetė koją ant šakos. Jam smarkiai trūktelėjus, 
mano ranka atsileido. Į medžio žievę kruvinai nusibruožiau pirš- 
tus. Minutėlę Maksas abiem rankom laikė mudu abu. Bet paskui 
žnektelėjom žemėn. Maksas užgriuvo ant manęs. Valandėlę žolė 
atrodė bespalvė. Plaučiuose neliko oro. Nenorėjau žiūrėti į Maksą. 
Nugarą skaudėjo, nedrįsau net pasitrinti jos. Bijojau, kad Maksas 
išbars už nerangumą. Galų gale pasižiūrėjau į jį. Maksas stebeilijo 
į šaką. Aš sukandau dantis. 

— Bjaurus medis, - pasakiau. 

— Tu tikrai sugebėsi. 

— Eime maudytis. Man nusibodo. 

Buvo apmaudu, kad Maksas pajuto mano nerangumą, dar la- 
biau - dėl to, kad jis toks kilniaširdis. 

— Pamėginkim dar sykį. 

Antrą kartą man pavyko užmesti koją ant šakos. Maksas įsitem- 

pė ir kilstelėjo mane. Sėdėjome medyje. Įlipome. Na, ir kas, kad 
šaka buvo nusvirusi apgailėtinai žemai. Nusišypsojau Maksui. Ir 
brolis man nusišypsojo. 

Kaip toli nuo medžio matyti! Upės link klostėmis gulė laukas. 
Tvarto latake lizdą suko kregždutė. Ji panardė ore, aplėkė apie 
namą ir sugrįžo į lizdą. Įsivaizdavau ištemptus jos mažylių kaklus 
ir pasvarsčiau, kaip tokį užsiauginti. Jaukų paukštelį, kad tupėtų 
ant peties. 

— Jis neišgyventų, - pasakė Maksas. - Jo motinėlei būtų ilgu. 

— Aš būčiau už ją geresnis. 

— Kodėl kregždės neperi prie upės? - paklausė Maksas, palinkda- 
mas į priekį. - Atšlaitėje kiti paukščiai suka lizdus. 

Primerkiau akis, norėdamas įžiūrėti statų šlaitą. Žinojau, kad 
ten yra šlaitas. O jame galybė paukščių olų. Mažesnis būdamas 
Maksas manė, kad kregždės randasi iš purvo. Tačiau aš pamačiau 
vandens uolą ir kaimo prieplauką. 

— Žiūrėk, - sušnibždėjau Maksui. - Kažkas skalbia. 

— Ar iš čia matyti Kinija? - paklausė Maksas. 

— Gal geru oru matyti. 

— O Berlynas? 

— Ne, taip toli ne. 

Staiga išgirdau tetos žingsnius kiemo gale. Susigaužėm ir pasi- 
slėpėm lapijoje. Aš užmerkiau akis. Vėjas šnarino vyšnios lapus. 
Krūtine jaučiau padažnėjusį Makso kvėpavimą. Gerai įsiklausius 
girdėjosi upės almėjimas. Kregždutės, įsakinėjančios viena kitai ant 
skardžio. O jeigu užmigčiau ir pabusčiau tiktai po daugelio metų, 
kaip pasakoje? Tik tada, kai mums užaugtų žila barzda tokio ilgu- 
mo, kad apsivytų apie medį. Teta su seneliu išsigandę ieškotų mūsų 
nenumanydami, kur mes pradingom. Gal tiesiog mirtų iš liūdesio. 
Kai išliptume iš medžio, namai būtų tušti. Tetos bydermejerio sti- 
liaus baldai būtų nugulti dulkių. Mudu su Maksu vaikščiotume po 
tuščius kambarius, lytėtume daiktus. Pasiraustume podėlyje, bet 
Pelių ir kaimynų jis seniai būtų ištuštintas. Suspaudžiau Maksui 

ranką ir atmerkiau akis. Namas atrodė taip pat, kaip prieš minutę. 
Maksas mostagavo kojom palei medžio kamieną. 

— Lipam žemyn. Senelis tuoj pataisys valgyti. 

— Dar valandėlę, - paprašiau. 

Vėl panirau į lapų žalumą. Stebeilijau upės pusėn, stengdamasis 
viską įsiminti: upę, kregždutes, saulėje spindintį tvarto stogą. 

— Pagalvok, - pasakiau Maksui, - pagalvok, kas būtų, jeigu van- 
duo pakiltų ir užlietų senelio namą. Visus laukus palaidotų van- 
duo. Pasaulis paskęstų. Išliktume tiktai mudu. 

— Visi paskęstų? - suabejojo Maksas. 

— Taip. Turėtume iš naujo sukurti pasaulį, įsteigti gyvenvietę ir 
pradėti naują rūšį. 

— Vieni du mes gyvenvietės neįkurtume. 

— Na, gerai. Gal dar kur nors išsigelbėtų saujelė žmonių, bet mes 
būtume vadai. 

— Ir kokia nors mergina? 

— Pasidirbtume valtį ir išplauktume. Vanduo būtų pakilęs taip 
aukštai, kad matytųsi tik didžiausių namų stogai. Vandenyje plū- 
duriuotų maisto likučiai, kelioninės skrynios, dėžės, pilnos perlų 
ir rubinų. 

— Mudu būtume turtingi. 

— Pasaulio valdovai. 

Pamirksėjau akimis. Valandėlę atrodė, kad vanduo iš tikrųjų 
kyla ir nuneš senelio namą, tvartą, kad vanduo nualmės iki kai- 
mo, iki Hamburgo ir tolimų miestų. Vandeniui plūstant sušvistų 
vaivorykštė, spindėtų saulė. Girdėjau kregždučių čirškimą, mačiau 
vandenį nusidažant rūdimis, susidrumsčiant kaip pavasarį balos. 
Mudu su Maksu sėdėjome medyje, dviese, būdami vienas. Nuo 
namo stogo pakilo strazdai. Senelis paskambino varpeliu, kvies- 
damas pietų. Mačiau jo sukukusią nugarą, išsimušusias mentes. 
Koks jis atrodė liesas! 

— Valgyti, - pasakė Maksas ir, prisilaikydamas šakų, ėmė slinkti 
žemėn. 

Tą vasarą kasdien po priešpiečių mudu su Maksu lipdavom į medį. 
Teta buvo per daug užsiėmusi, kad mūsų pasigestų, o senelis pa- 
valgęs visada priguldavo. Mes išmokome ropštis į medį kamienu. 
Kabintis šakų. Sunkiausia buvo išlaikyti pusiausvyrą. Paskirstyti 
kūno svorį tolygiai keturioms kojoms ir trims rankoms. Bet išmo- 
kę karstėmės geriau, negu normalūs vaikai. Stengdavomės pasiekti 
viršūnę. Šaka lingavo palei namo stogą. Rodės, visai nesunku ant 
jo užšokti, perbėgti čerpėmis, atsiremti į kaminą ir apžiūrėti tuščią 
gandro lizdą. Vis dėlto stogas dar buvo nepažįstamas žemynas. Su 
kolumbišku smalsumu svarstėme visokias galimybes, bet kol kas 
pasitenkinom Vidurio Amerika - vyšnios medžiu. Nuo viršutinės 
jo šakos buvo matyti visas kiemas ir paupys. Žiūrėjome į karklus, 
linkstančius prie vandens. Tetą, skalbiančią pakaišytu sijonu. Se- 
nelį, kieme ieškantį prapuolusios pypkės. Ant senelio pakaušio 
tvieskė plika dėmė. Strazdai jau nesibaidė mūsų. Jie nutūpdavo ša- 
lia ir draugingai rykaudavo. 

Susitempėm į medį savo brangenybes. Laikėme jas metalinė- 
je dėžutėje nuo pastilių. Ją atidarius šnerves kaskart suvirpindavo 
anyžių kvapas. Ant dangtelio buvo nupiešta nuoga mergina, raita 
ant kentauro. Paveikslėlis virpino vaizduotę. Nieko gražesnio mudu 
nebuvom matę. Dėžutėje laikėme iš senelio peleninės nukniauktas 
cigarų nuorūkas, degtukus ir vienintelį mamos atsiųstą atviruką. 
Atvirukas buvo su dviem balandžiais, apsikabinusiais vienas kitą. 
Apie pakraštėlius ėjo gėlių vainikas. „Linkėjimai iš Berlyno, - buvo 
parašyta jame. - Nusipirkau naują teatrinį apsiaustą.“ Su kuo mama 
lankėsi Berlyne! Ir kam jai reikėjo apsiausto? Ar jai neužteko žiemi- 
nio palto? Įsivaizdavau, kaip mama lipa iš automobilio, kilsčiodama 
apsiaustą. Apsiaustas krito nuo pečių kaip pasakų valdovei. Mama 
palytėjo ranka plaukus. Piktai pasižiūrėjo į vairuotoją, kad laiku ne- 
pripuolė pagelbėti, kai statė koją ant laiptelio. Kažkur grojo muzika. 
Kartais pasakodavau Maksui apie mamą. Brolis patogiai susiriesda- 
Vo ant šakymo ir prisidegdavo nuorūką. Kitą cigaro galiuką paduo- 
davo man. Aš išpūsdavau dūmus ir pasakodavau toliau. 

— Gatvėje pribirę gėlių žiedlapių. 

— Iš kur jie ten? - paklausė Maksas. 

— Rožių pardavėjas ištuštino krepšį. Žiedlapiai limpa mamai prie 
batų. Ji atsargiai pataukšena kulnelius į pakopą. Ir jau šypsosi. Kaž- 
ką pamatė. 

— Ką? - paklausė Maksas. 

— "Tėvą. 

— Kaip jis atrodo? 

Susimąsčiau, nes nebuvau gerai apgalvojęs tėvo išvaizdos. 

— Tėvas vilki juodus puskailinius. Jo smilkiniai jau žyla. Kai šyp- 
sosi, - o kas nesišypsos mamai, - ant smakro susimeta nedidelė 
raukšlelė. Jis žengia kiek pakumpęs, kaip tie, kurių galvoje dėliojasi 
gilios protingos mintys. 

— Kur tu tokių matei? Gal prie upės, kai skalbė? 

— Jei vėl nutrauksi mane, nepasakosiu. 

— Gerai, turėkis tas savo kvailystes. 

Valandėlę tylomis traukėme cigarų nuorūkas. Maksas dėbčiojo 
kažkur anapus upės. Aš traukiau nuorūką, kol ėmė svilti pirštai. 

— Klausyk, - galų gale paklausė Maksas. - Kokius batelius avi 
mama? 

— Žalius, - atsakiau. - Kaip dumblas upės pakrantėje. Kaukšt 
kaukšt kulniukais. 

— Tetos batai juodi, - tarė Maksas. - Juodi kaip katilas ir be kul- 
niukų. 

— Tėta - ne mama. 

— Bet teta moka spjaudyti tabaką. 

Valandėlę svarsčiau. 

— Ir mama moka. Kartą spjovė su tokia jėga, kad pataikė žmogui 
į akį ir tas apako. Tas visą gyvenimą turėjo nešioti raištį ir sėdėti 
traukinyje iš dešinės. 

Aukštai medyje buvo uoksas, kuriame slėpdavome metalinę 
dėžutę. Dėl visa ko vienas kitą vadinome slapyvardžiais. Maksas 
buvo Pavasario Kregždė, o aš - Vienarankis Varnas. 

— Varnai neturi rankų, - paprieštaravo Maksas, bet aš nenusileidau. 

Surašėme savo sąjungos taisykles ir įdėjome į dėžutę. Aš norėjau 
jas patvirtinti krauju, bet Maksui tai pasirodė kvaila. 

— Mūsų kraujas ir šiaip bendras. 

— Taip reikia. Ir indėnai taip daro. 

— Indėnai yra kiti, - atrėžė Maksas. 

Maksas visus skirstė į „mus“ ir „kitus“. Kitiems priklausė teta 
ir senelis, moteris, kuri pirko iš senelio sviestą, visi kaimo žmonės. 
"Turbūt ir kaimą supantis pasaulis, Berlynas ir Hamburgas, bet taip 
toli mes niekada nebuvom nuvažiavę. „Mes“ apėmė paprastą pa- 
saulį. Mudu su Maksu suprasdavom vienas kitą be žodžių. Kalbėti 
išmokome tiktai trejų. Ligi tol teta laikė mus silpnapročiais. Kam 
mums kalba? Mudu be klausimų žinojome atsakymus. Vaikystėje 
turėjom savą kalbą, kurią sudarė daugybė garsų. 

— Tai buvo paukščių kalba, - pasakė Maksas. 

— Apačių genties indėnų, - atsakiau aš. 

Nesuprantamas mudviejų tarškėjimas erzino senelį. Net tada, 
kai kalbėjome įprasta vokiečių žemaičių tarme, jam atrodė, kad 
mes ne viso proto. Manau, jis būgštavo, kad paslapčia iš jo šaipo- 
mės. Mes tai ir darėme. 

Suremdavome kaktas ir prunkšdavome. Ir šiandien, jau suau- 
gęs, vokiečių kalbos aš nelaikau gimtąja. Man tai išmokta svetima 
kalba. Mūsų kalba - tai „paukščių kalba“. O visos kitos: prancūzų, 
dainingoji vengrų, aštriai spragsinti anglų, keistoji suomių ir švedų, 
pažįstama iš tolo tarsi senas draugas, - mums svetimos. Prabilda- 
mas kita kalba tarytum apverti mintis. Žinai, kad prasmę pašne- 
kovas supras ne kaip tolimą vaizdą. Mudviejų su Maksu artumas 
visus kitus paverčia svetimais. 

Nė viena slaptavietė nebūna neatrasta. Vieną popietę mudu vėl, 
kaip paprastai, sėdėjome medyje. Maksas žiaumojo virtuvėje nu- 
sigvelbtas slyvas ir tabalavo kojom. Aš žiūrėjau į dangų. Netoliese 
bolavo debesų uždanga. Galėjau perverti ją ranka nelyg voratinklį. 
Net nepastebėjau apačioje senelio, ko! Maksas neišspjovė slyvos 

kauliuko. Pokšt ir atšoko tas nuo senelio plikės. Mudu sustingom. 
Šiurpas nuėjo per kūną. Laikiausi šakos, kad nenukrisčiau, net 
krumpliai pabalo. Senelis, stovėdamas vidury kiemo, pasitrynė pa- 
kaušį. Makso akys blizgėjo iš baimės, o gal iš pergalingo džiaugs- 
mo. Senelis pažvelgė aukštyn. 

— Judu ten paukščiams patarinėjat? 

Maksas nugurkė džiovintą slyvą. Senelis nelaukė atsakymo, o 
nužygiavo į trobą. Mudu su Maksu garsiai alsavome, bet iš medžio 
lipti nesiryžome. Kiemas buvo tuščias. Senelis grįžo su kirviu. Jo 
rankos buvo ilgos. Pirmas smūgis pasigirdo pusės metro aukštyje. 
Medis sudrebėjo. Strazdai pakilo į dangų. 

— Kenkėjai, - išgirdau murmant senelį. 

Mudu su Maksu įsikibome kamieno. Antras smūgis nukrėtė 
saują nesunokusių vyšnių. Jos pupsėjo žolėj kaip guminės. Makso 
akys priplūdo ašarų. Aš prikandau apatinę lūpą. Senelis uždusęs 
šnopavo. Atsisegė viršutines marškinių sagas ir susiėmė krūtinę, 
rankoj tebelaikydamas kirvį. Paukščiai pakilę susitelkė į būrį. Sene- 
lio krūtinė buvo apžėlusi žilais gyvaplaukiais. Tarp jų žibėjo sidab- 
rinis kryžius. Senelio veidas įraudo. Kai alsavo, girdėjosi sunkus 
švilpimas. 

— Ką tu čia, senuk? - išėjus į kiemą tarė teta. 

Įsistebeilijo į senelį su kirviu. Paskui pažvelgė į mudu medyje. 
Atrodė, kad šypsosi. 

— Alaus, - tarė senelis. - Karšta. 

Teta nusišluostė rankas į prijuostę ir nuėjo į trobą. Senelis iškė- 
lė kirvį. Per kaktą siureno prakaitas. Marškinių pažastys tamsavo 
prakaito dėmėm. Net medyje sėdėdamas užuodžiau kvapą iš bur- 
nos. Senelis tikėjo, kad česnakas saugo nuo blogos akies. Po trečio 
kirčio nuo kamieno nulėkė skiedra. Senelis išsiviepė. Veido oda įsi- 
tempė ir jo galva priminė kaukolę su keliais odos lopiniais. Medis 
krūpsėjo su kiekvienu kirvio smūgiu. Liesų senelio rankų raume- 
nys įsitempė. Medis pradėjo drebėti. Mūsų pirštai įsikibo žievės. 
Nedrjsome nė pakrutėti. Nė šaukti. Bet koks cyptelėjimas būtų dar 

labiau įsiutinęs senelį. Į kiemą sugrįžo teta su alaus ąsočiu. Senelis 
gėrė jį dideliais gurkšniais. Adomo obuolys kilojosi su kiekvienu 
mauku. Teta atsargiai ištiesė ranką prie kirvio. Senelio delnas at- 
sileido. Teta laikė kirvį ištiesusi rankas, nepakeldama akių į medį. 

— Gal prigultum valandėlę. 

Senelis dėbtelėjo į tetą iš padilbų, bet nieko neatsakė. Kad atro- 
dytų oriau, užsisegė dvi viršutines marškinių sagas. Apykaklė buvo 
pageltusi nuo prakaito. 

Kitą rytą kieme stirksojo kelmas. Šakos buvo sukrautos į kelias 
krūvas prie tvarto kampo, kad išdžiūtų, kamienas sukapotas, pa- 
ruoštas supjauti į malkas. Šviežias medis saldžiai kvepėjo. Perbrau- 
kiau delnu tankias rieves. Vyšnia - kietas medis. Beveik amžinas. 
Nereikia skubėti tašyti ar pjauti. Teta bruzdėjo kambaryje prie atvi- 
ro lango. Išgirdau ją niūniuojant. 

Vėliau senelis iš vyšnios medžio padirbo tetai komodą. Mieste 
nupirko tikro žalvario aptaisus ir užraktą. Nemanau, kad iki tol 
teta turėjo ką rakinti. Apatiniame stalčiuje ji laikė tai, kas liko nuo 
kraičio. Užvalkalus su plačiais kiauraraščiu išsiuvinėtų ananasų 
apvadais. Net vyskupui tokie patalai nebūtų per prasti. Viršutinia- 
me stalčiuje senelis įtaisė užraktą, jo mudu su Maksu negalėjom 
atrakinti, nors ir sukiojom vinimi. 

1928-ieji. Juoda diena 


Iris aukštielninka gulėjo ant kilimo Kaivopuisto parko bute ir rūkė 
cigaretę. Nuo sietyno driko šilkinės skarelės. Valgomajame ji buvo 
pasistačiusi palapinę. Sunkus ąžuolinis pietų stalas buvo išneštas 
į palėpę ir kambarys priminė pamišusio beduino buveinę. Atrodė, 
kad palapinę čia nupiešė kažkoks po absentą braidęs XIX amžiaus 
pradžios menininkas. Žalvarinis stalelis buvo nukrautas saldai- 
ninėm, kaupinom lipnių cukruotų skanėstų, ant grindų mėtėsi 
rausvos ir geltonos pagalvėlės, o tarp jų tysojo Iris, apsimuturiavusi 
galvą baltu turbanu. 

— Jakobas atsiuntė naujų plokštelių, - atsiduso ji. — Na, ir ilga 
šita diena. 

Maksas rausėsi plokštelių rietuvėje palei gramofoną ir ką nors 
įdomaus radęs vis šūkteldavo. 

— Tu turi „Žydrąjį pavasarį“! 

— Uždėk ją. 

Sutraškėjo adatėlė. Kambarį užliejo džiazas. Iris atsiduso. 

— Eikš, - pakviečiau aš. - Pamokysim šokti taip, kaip kabarete. 

— Man skauda galvą, - atsakė Iris. - Leiskit man ramiai numirti. 

Ji glaudžiau susisupo kinišku chalatu ir iškėlė kojas taip, kad 
išlindo kojinių krašteliai. 

— Būtinai reikia vėduoklės, - pasakiau ir išskleidžiau plunksnom 
papuoštą grožybę. 

— Ir skrybėlės. Ji padidina ūgį, o ūgis scenoje labai svarbus, - kils- 
telėjo katiliuką Maksas. 

Iris pasirėmė ant alkūnių. Mudu nusilenkėme ir pakėlėme kojas. 

— Ar kada nors šokote su pora? 

— Ne, - atsakė Maksas. - Du sudaro simetriją. Trečias nereika- 
lingas. 


102 


— Pamėginkim, - pasakė Iris. - Pamokykit mane kokio numerio. 

Apkabinau ją per juosmenį, paraginau atitiesti nugarą. 

— Svarbiausia - veidas. Kojos turi daryti tai, ką žada veidas. Ran- 
kas reikia sulenkti kiek aptakiau. Įsivaizduok, kad po pažastimis 
laikai apelsinus. 

— Man išeina! Ar ne? Ar aš galėčiau būti šokėja? 

— Kaip sakiau, šitam numeriui reikia dviejų, - atšovė Maksas. — 
Bet tu viską darai neblogai. 

— Ar jums pasitaiko juodų dienų? - paklausė Iris vėl parkrisdama 
ant pagalvėlių. 

— Aišku, mums kartais būna liūdna. 

— Et, ne tai turiu galvoje! O tikrą juodą dieną. Tvaną, kai pasau- 
lyje lieki visai vienas ir kvėpuoti nėra kuo. Kai negali išlįsti iš po 
apkloto ir žygis į parduotuvę prilygsta ekspedicijai į Arktį. 

— Ne, tokių dienų nepasitaiko. 

— Aš prisimenu savo pirmą juodą dieną. Buvau ką tik gavusi 
pasiuntinukės darbą laikraščio kontoroje. Spausdama po pažastim 
į popierių suvyniotus sumuštinius ir alaus butelius, pūškavau Ne- 
vos pakrante. Bijojau pavėluoti ir gauti pylos. Kontoros darbuoto- 
jai ir direktc:ius norėjo, kad priešpiečius atneščiau laiku. Pasukusi 
už kampo atsimušiau į kažką minkšta ir aukštielninka parkritau 
ant žemės. Išgirdau barkštelėjimą ir ėmiau keikti savo apverkti- 
ną dalią. Ant krūtinės kažkas pasiliejo, ir aš praplėšiau akis. „Ei, 
gražuole“, - tarė nepažįstamasis. „Jeremijau! - šūktelėjau aš. Jis 
suraukė antakius ir pasitrynė kaktą. - Tu padovanojai man lėlę, 
kai buvau trejų!“ Jeremijas vilkėjo brangų paltą, smilkiniai buvo 
kiek pražilę. Akys atrodė tuščios, bet jis šypsojo. Jeremijas padėjo 
man atsistoti, valė drabužius, o aš be atvangos linksmai tarškėjau 
apie tetą, krautuvę ir sudužusius butelius. Supratau, kad jis manęs 
nepažino, bet vis tiek plepėjau. Jeremijas pasitaisė kaklajuostę, pa- 
džiugiai susitikę seni pažįstami turi išgerti arbatos.“ Aš papriešta- 
ravau, pasiteisinau, kad skubu į kontorą, ten laukia sumuštinių, 


103 


bet kai Jeremijas priminė sušlapusią palaidinukę ir ėmė įkalbinėti, 
baimindamasi pylos kontoroje sutikau. 

Užeigos sienas dengė raudoni sienpopieriai, karnizai buvo pa- 
auksuoti. Sakytum Faberžė kiaušinio viduje. Padavėjas pažvelgė į 
šlapią mano palaidinukę ir nusišypsojo Jeremijui. 

„Klausyk, - tarė Jeremijas ir vienu mauku susivertė stiklinę deg- 
tinės. - Nuostolis, kad tokios merginos, kaip tu, turi dirbti nuobo- 
dų darbą. Kiek tau metų? Penkiolika?“ - „Kontoroje dirbti smagu, - 
atrėmiau aš. - Pereitą savaitę man pasakė, kad turėčiau pasimokyti 
spausdinti mašinėle.“ - „Tau tereikia tiktai padorios suknelės. Kad 
būtų per ankšta, kur reikia, ir per laisva, kur dera. Tau reikia su- 
tuoktinio ar žmogaus, kuris gali tave palaikyti.“ - „Mėgini mane 
suvilioti?“ "Tai sakydama šypsojausi, nes Jeremijas buvo tikrai dai- 
lus. Vilkėjo pagal užsakymą siūdintą kostiumą, turėjo tokią nosį, 
dėl kurios į jį norėjosi žiūrėti iš profilio. Jis tikrai buvo susižavėjęs 
manimi, kai klausinėjo apie darbą. 

„Ne apie save kalbu, - pasakė. - Aš ne toks kvailas, kad suma- 
nyčiau vesti. Man rūpi verslas.“ - „Dėkui, ne, - užriečiau nosį aš. - 
Kekšių ganėtinai prisižiūrėjau tetos krautuvėje.“ - „Tu mane įžei- 
dei, - atsakė Jeremijas. - Kaip gali manyti, kad šitokias bjaurystes 
siūlau tokiai merginai, kaip tu.“ Aš atsargiai gurkštelėjau iš taurės 
ir pamėginau pažvelgti į Jeremiją aukštuomenės moters žvilgsniu. 
Gal jis norės pavaišinti mane pietumis? Kontoros darbuotojos kar- 
tais eidavo pietų su vyresniais ponais, o paskui tualete šnibždom 
šnekėdavosi apie juos. Būtų smagu pamėtyti joms užuominų apie 
draugą, kuris turi brangų paltą. 

„Kalbu apie paprasčiausią darbą, - tarė Jeremijas. - Man reikia 
dailiai apsitaisiusios moters, kad sukurtų pasitikėjimą manim. Pri- 
statinėčiau tave kaip sesers dukterį.“ — „Aš turiu eiti“, - pasakiau. 

Kitą savaitę mane pakvietė į direktoriaus kabinetą. Pamaniau, 
kad dėl spausdinimo mašinėle, ir šypsojausi eidama per kontorą. 
„Matėm tave užeigoje su pagyvenusiu vyriškių, - pradėjo direkto- 
rius. - Suprantu, tai tikriausiai tavo giminaitis, bet mums rūpi įstai- 

gos garbė. Norim, kad mūsų pasiuntinukės turėtų gerą vardą, kaip ir 
šita įstaiga.“ — „Mano pusbrolis...“ — pradėjau aš. „Taip, - atsakė di- 
rektorius. - Žinojau, kad tu padori mergina. Matyti iš veido.“ Jis šil- 
tai nusišypsojo ir perėjo ton pusėn stalo, kur sėdėjau aš. „Tokia daili 
mergina tikrai gali pakilti tarnyboje, - pasakė jis, uždėdamas delną 
man ant šlaunies. - Tu atrodai supratinga, lėlyte.“ Aš sustingau, ne- 
bejaučiau rankų kojų. Norėjau išeiti, bet kojos nelaikė. Direktoriaus 
ranka įsibruko tarp sijonų, jis plačiai nusišypsojo. Suėmė mano gal- 
vą, paglostė plaukus. Svarsčiau, kokios naudos galėčiau išpešti iš 
direktoriaus susidomėjimo. Kai kurios kontoros merginos gaudavo 
dovanų, šokolado, gerų rekomendacijų, pirštinių. Mama tikrai di- 
džiuotųsi manim, pamačiusi kilnaus pono draugijoje. Antra vertus, 
direktorius buvo senas, tikrai kokių trisdešimties, jis duso, sprandas 
prakaitavo. Jis išpynė mars kasą, plaukai driko palaidi, o jo pirštai 
grabinėjo mano liemenėlės sagas. Staiga jis čiupo mane už plaukų 
ir trūktelėjęs parklupdė ant kelių. Skaudžiai susimušiau smilkinį, 
man sukosi galva. Direktoriaus veidas buvo raudonas, kai atsise- 
giojo kelnes. Jo apatinių juosmuo buvo prijuodęs. Mėginau nugręžti 
galvą, bet jis trūktelėjo prie tarpukojo. Aš suleidau dantis. Burnoje 
pajutau šilto metalo skonį. Ant palaidinukės trykštelėjo kraujas. 

Grįždama namo mąsčiau, kaip paaiškinsiu tetai, už ką mane 
atleido. Slinkau šoninėm gatvelėm, stabčiojau prie vitrinų. Labiau- 
siai patiko ta, kurioje stovėjo didelis iš marcipanų sulipdytas na- 
melis. Kepėjas buvo apsupęs namelį marmeladinių saldainių sodu 
ir įkurdinęs jame lėlių šeimynėlę. Papūčiau į stiklą ir garų dėmėje 
parašiau savo inicialus, bet kažkokia moteris parduotuvėje ėmė 
šaukti ant manęs ir aš turėjau sprukti šalin. 

Jau laiptinėje užuodžiau kepsnį. Teta tarpduryje nusišypsojo 
man. Jai už nugaros stovėjo Jeremijas. „Tavo draugas atnešė lauk- 
tuvių labai gražios nugarinės, - pasakė teta. - Persirenk prieš sės- 
dama prie stalo.“ Jeremijas vilkėjo tą patį kostiumą kaip per aną 
mudviejų susitikimą. Kai vilkausi paltą, jis stovėjo tetai už nuga- 
ros ir pamerkė akį. Tada man žemė išslydo iš po kojų. Ėmė trūkti 

oro. Aš atsilaisvinau apykaklę, širdis daužėsi. Atsisėdau ant kėdės. 
„Tu nenusivilkai palto“, - pasakė teta. Nepajėgiau atsikvėpti, man 
spaudė krūtinę. Išsižiojau, bet negalėjau nė žodžio ištarti. Tai buvo 
pirmas kartas. Pirma juoda diena. 

— Tau pasimaišė galvoj, - tarė Maksas. - Noriu pasakyti, tu tikrai 
pamišusi. 

— Kartą priepuolis mane ištiko mašinoje. Jakobas sėdėjo šalia ir 
aš turėjau pasukti į šalikelę. Jis be atvangos tarškėjo apie šoninį 
žibintą, kuriuo kliudžiau gyvatvorę. Paskui nutempė mane pas gy- 
dytoją. Uch, tai buvo baisus senis! Vienas iš Jakobo šeimos draugų. 
Jis įsimanė padaryti vaginos tyrimą. 

Iris pešiojo chalato diržą. Atrodė užsivėrusi, kaip tas, kuris gai- 
lisi per daug prisišnekėjęs. Tokia ji buvo. Išmesdavo į orą asmeniš- 
kiausią prisipažinimą, bet suraukdavo antakius paklausta, kokią 
spalvą labiausiai mėgsta. Iris karštai kaip vaikas troško išpažinti 
kam nors savo nuodėmes, pasijuokti reikiamoje pasakojimo vieto- 
je, bet dygėjosi nuolatinio artumo. Ji buvo ne iš tų, kurie kasmet 
per šv. Kalėdas atsiunčia atviruką. 

— Gal surenkime pobūvį? - pasiūlė Iris. - Baisų pobūvį su kivir- 
čais, verksmais pakampėse, išsiterliosiu akių dažais, o kas nors gal 
šliūkštels man į veidą taurę martinio. Surenkim pobūvį su skanda- 
lu. Gerai būtų, kad kas nors nušoktų nuo balkono. 

— Tavo skonis vulgarus, - tarė Maksas. - Paskui įsimanysi užsi- 
sakyti kelias kekšes. 

— Ar pažįstat bent vieną? — užsidegė Iris. - Nuostabu! Kiaušė 
pašiurptų. Ji dedasi bohemiška, bet yra baisiai tradiciška. 

— Vadinasi, kekšę tu nori tiktai parodyti? Tai amato pažemini- 
mas. Lygiai taip pat galėtum nusamdyti lėktuvų inžinierių, kad pa- 
sirodytų su uniforma, - paaiškino Maksas. 

— Beje, turėtume pasikviesti Kiaušę ir Robertą. Jie nekenčia vie- 
nas kito. 

— Nereikia to pobūvio, - pasakiau. - Gal nueikim pažiūrėti filmo 
ar nusipirkim turguj keptų bulvių. Įvairovės dėlei padarykim ką 

nors įprasta. Tai, ką daro normalūs žmonės. Kodėl viskas turi virsti 
spektaklių? 

— Ak, - tarstelėjo Iris, - nuvežkite mane į Kalio rajoną. Noriu 
nusisamdyti kekšę. 

— Pati sau? - paklausė Maksas. 

— Ką aš žinau! - atsakė Iris. - Dar niekad nesu samdžiusi. Gal 
norėsiu su ja palošti pokerį, - ji iškėlė vieną koją, įsižiūrėjo, kaip 
dirbtinis šilkas atspindi šviesą. - Ar kada nors buvot susiėję? Turiu 
galvoje, su kekše? Klausiu ne iš smalsumo. Įdomu visuomeniniu 
požiūriu. 

— Kam tau šito reikia? - suraukiau kaktą aš. 

— Taigi, - pritarė Maksas. 

— Koks jausmas? Ar maloniau? 

— Išauklėtas vyras į tokius klausimus neatsakinėja, — atšovė 
Maksas. 

— Vadinasi, buvote. Žinojau. 

— Kvailos kalbos, - mečiau aš. - Pasiklausykim plokštelių. 

— Pasakykit, - nutraukė Iris, - o kaip rengiamasi einant pas kek- 
šes? Ar gana laivyno uniformos spalvos suknelės, ar reikia išsičius- 
tyti kaip į koncertą? 


Iris vairavo tordą. Tarp mudviejų sėdėjo Maksas, bet jaučiau trūk- 
čiojimus jai sukiojant vairą. Važiuodama ji kramtė lūpas, veidrodė- 
lyje tolydžio pasižiūrėdavo į skrybėlaitę. Prieš išvažiuodama ji tris 
kartus persirengė, bet galiausiai apsivilko šviesų vyriško modelio 
kostiumą ir pasirišo kaklaraištį, nes tai labiausiai priminė Marlen. 
Dangaus pilkuma virto dulksna, nuo kurios sužvilgo priekinis au- 
tomobilio stiklas. 

- Iris, tai kvaila! Grįžkim į namus klausytis plokštelių. 

— Į namus? Kieno namus? Kai paskutinį kartą žiūrėjau, ant durų 
dar buvo mano pavardė. Mano vyro pavardė. R-Ū-S-U-V-U-O-R-I-S. 

Užsičiaupiau ir įsistebeilijau į priekį. Iris greitai lėkė per Ilgąjį 
tiltą. Šviesos reklamos liko už nugarų. Lietus rauplelėm varpė balas. 

Iris sustojo prie lavoninės ir išlipo iš automobilio, bet mums mostu 
nurodė pasilikti automobilyje. Bent jau įsivaizdavau, kad tai lavo- 
ninė. Lotyniškas užrašas buvo su žodžiu morte. Kitų žodžių nesu- 
pratau. Cirke lotynų kalbos nemokė. Iris greitai grįžo su popieriniu 
maišeliu ir sviedė jį man į glėbį. 

— Trūktelkit, - pasakė, - po gurkšnelį dėl drąsos. 

Ištraukiau iš maišelio butelį ir įkišau atgal. Ant dugno pastebė- 
jau ryšulėlį banknotų. Daugiau kaip tūkstantį markių. 

— Nežinojau, kiek kainuoja, - pasakė Iris. - Bet pasiėmiau tiek, 
kiek moka už naujų batų porą. 

Iris nusijuokė, ištiesė pro Maksą ranką ir paėmė maišelį. Dantimis 
ištraukė kamštį, kaip reikiant nugėrė, tada padavė butelį Maksui. 

— Aš pagalvojau, - tarė ji. 

— Dėkui Dievui, - atsidusau aš. 

— Kad nenoriu nešvarios. Ir varganai atrodančios. Aš turbūt noriu 
panašios į „Žydrojo angelo“ Marleną. Patyrusios, bet motiniškos. 

— Senos ar jaunos! - paklausė Maksas. 

— Ne mergaitės, - atsakė Iris. 

Iris sulėtino greitį prie moters juodu paltu. Ši atsisuko ir nu- 
sišypsojo raudonai dažytom lūpom, bet surimtėjo pamačiusi prie 
vairo Iris. 

— Netinka, - pasakė Iris ir padidino greitį. Mums nuvažiuojant 
merginos akyse tvyksojo tordo šviesos. 

Privažiavusi prie vienos, paskui prie kitos merginos, Iris vis su- 
galvodavo priežastį jos atsisakyti. Tai jai per sena, tai bjaurus pal- 
tas, tai tikriausiai serganti džiova. 

— Grįžkim namo, - zyziau aš. 

— Palaukit, - pasakė Iris. - Ten dar viena. 

Iris išrinktoji buvo beveik keturiasdešimties. Per smakrą ėjo bal- 
tas randas, bet šiaip jau buvo patrauklaus veido. Moteris buvo be 
skrybėlaitės, tamsiuose plaukuose blizgėjo keli lietaus lašai. 

— Sėsk ant galinės sėdynės, - paliepė Iris. - Noriu pirmiau pasi- 


kalbėti. 

— "Trys kainuoja papildomai, už žiūrėjimą - dviguba kaina, pini- 
gai - iš anksto. 

— Gerai, - atsakė Iris. - Bet pirmiau užduosiu kelis klausimus. 

— Aš turiu leidimą verstis amatu! - užriko moteris. - Jau pen- 
kiolika metų. 

— Supratau, kad turim reikalą su menininke, - tarė Maksas. — 
Nusiraminkit. Panelė dosniai sumokės. 

Iris išlipo, kad praleistų moterį atsisėsti ant galinės sėdynės. Lie- 
tus barbeno į mašinos atverčiamąjį stogą. 

— Nuo ko randas? - paklausė Iris. 

— Pasakojimas kainuos papildomai. 

— Kodėl! - paklausė Iris. 

— Paprastai klientai klausosi ir smauko, - atsakė moteris. - Tada 
jau nebenori dulkintis. Tai kenkia pizniui. 

- Išmintinga, - pasakė Iris ir padavė banknotą merginai. 

— Patėvis, - tarė moteris. - Jam patiko peiliai. 

— O tau patinka tai, ką darai? - paklausė Iris. 

Moteris gūžtelėjo pečiais. 

— Smagiau nei siūti. 

— Ar nesijauti apvogta? Ar tau nebaisu? Ar tu laikai save kovotoja 
už moterų teises? 

Moteris papurtė galvą. Ji spoksojo į mudu su Maksu lyg klausda- 
ma, ar Iris nepavojinga. 

— Ar turi butą? - pasiteiravo Iris. 

Moteris pagyvėjo. Vėl pasijuto viršesnė. 

- Visai čia pat, brangute. Ateisit visi trys ar dovanosi mane vie- 
nam iš ponų! 

- Priimtum mus visus? Ar tai netrukdytų! Ar klientus renkiesi 
pagal potraukį? Ar tu jų geidi? 

Kekšė išsižiojusi stebeilijo į Iris. Ši trūktelėjo iš butelio, paskui 
padavė kekšei. 

— Kurį iš mūsų pasirinktum? 

Kekšė pakraipė galvą. Iš pradžių pasižiūrėjo į Maksą, paskui - į 
mane. 

— Aš nejuokauju. Gali pasirinkti vieną iš mūsų, pinigus vis tiek 
gausi, - pasakė Iris. - Noriu, kad pasirinktum. 

Ji išsitraukė iš popierinio maišelio pluoštą banknotų. Moters 
akys godžiai blykstelėjo. 

— Tą, - tarė ji, parodydama į mane. 

Iris nusijuokė. 

— Izaoką! Imtum Izaoką. 

— Aš noriu grįžti į viešbutį, - pasakiau. 

— Liaukis, Izaokai, - metė Iris. - Nevalia pasitraukti. Šita ponia 
labai tavim susižavėjo. 

— Tai kvaila. 

— Mes dulkinsimės, ar ne? - griežtai paklausė kekšė. - Laikas 
tuščiai bėga. 

Aš papurčiau galvą. Iris išlipo iš automobilio, praleisdama mo- 
terį. Paskui paėmė nuo viršaus porą banknotų ir įkišo moteriai į 
movą. 

— Blogai pasirinkai, mažyte, - Iris suėmė moters smakrą, pabu- 
čiavo į lūpas, paskui į randą. 

Kekšė stovėjo prie gatvės kampo, kai nuvažiavom. Iris duotus 
pinigus tebegniaužė movoje. 

1908-ieji. Kaime 


Senelio namais vadinosi aptriušęs buvusio ūkio flygelis. Pagrindi- 
nis pastatas sudegė iki mums atsirandant. Ir riogsojo kaip juodas 
skeletas palei lauką. Viena trobos dalis dar tebestovėjo atvira kaip 
lėlių namelis. Senelis jį laikė sandėliu visokiam šlamštui, kurį ne- 
labai brangino, bet ir išmesti nesiryžo. Teta draudė mums žaisti 
tose griuvenose. Nelabai dažnai ten ir žaisdavom. Retkarčiais pa- 
sirausdavome kokiose lentinėse dėžėse. Dažniausiai rasdavome 
kilimų ataudų, malkų ir kitokių neįdomių dalykų. Kartais pasisek- 
davo iš pelenų iškrapštyti nuo karščio sulinkusią vinį arba vario 
vielos gniūžį. Sudegusiame name buvo įdomu, bet būtų buvę dar 
įdomiau, jeigu per gaisrą ten būtų kas nors žuvęs. Jeigu tarp rąstų 
būtume radę išsišiepusią kaukolę ar plaštaką, gniaužiančią žiedą su 
rubinu. Mes nepažinom nė vieno mirusio žmogaus, tiktai senutę, 
kuri anksčiau atnešdavo tetai siūlų. Ta mirė savo namuose. Visi 
smagūs dalykai nutinka dideliems. 

— Papasakok mums apie gaisrą, - paprašėme tetos. 

Turėjome vilties, kad gaisras - viena iš suaugusiųjų istorijų, iš 
kurių vaikams pasakojamos tik nuobodžios versijos. Teta nusi- 
šluostė į prijuostę rankas. Ji plovė didelį varinį dubenį, kuriame vir- 
davo spurgas. Skanumynas, jei virtos senelio. Tetos spurgos buvo 
išbliurę tešlos rutulėliai, kurie supliukšdavo liežuviu prispaudus 
prie gomurio. Net Maksas jų nevalgė. 

— Norit spurgų su obuoliais ar ne? 

— Ne, - atsakė Maksas. 

— Taip, - pasakiau aš. - Kas sudegino tą namą? 

— Neikit tenai, - vėl pakartojo teta. - Tie degėsiai gali sugurėti. 
Senelis neleidžia jų nugriauti. Toje vietoje galėtume pastatyti pui- 
kią kiaulidę. Bet ne visi supranta, iš kur pinigai imasi, ne visi. 

— Kaip sudegė namas? 

— Jo niekas nepadegė. Gaisras įsiplieskė nuo žvakės. Lajinė žvakė 
nuvirto ant šiaudų. 

— Naktį? - paklausė Maksas. 

— Jūsų mama jo labai gailėjo. Ji mėgo tą namą, nors buvo nejau- 
kus. Jos kambarys buvo tame gale, kuris nesudegė. Sienas dengė 
žydri, baltai marginti apmušalai. „Užmiegi lyg į krintantį sniegą 
žiūrėdamas“, — kartą sakė ji. Tokia buvo jūsų mama jaunystėje. 
Sykiais kalbėdavo nesąmones. 

— Ar tų apmušalų ten dar liko? - paklausė Maksas ir pašoko taip 
greit, kad trinktelėjau kelį į stalo koją. 

— Ne. Pražuvo su visu trobesiu. 

Mamos kambario neradom. Ugnis buvo nujuodinusi sienas, 
surijusi net apmušalų klijus. Mes vis tiek tenai landžiojome. Už- 
lipdavome ant sudegusio namo stogo, žiūrėdavome pro rąstus. 
Nuvalėme suodžius nuo dėžių, nors jos pastogėn buvo suneštos iš 
kažkokios palėpės, nes nebuvo kur jų dėti. Savo niekniekius - die- 
noraščius ir už pirmą atlyginimą nusipirktas gražmenas - mama 
buvo išsivežusi. 

— Jūsų mama badaudavo, kad galėtų nusipirkti kokį pakabutį, - 
atsiduso teta. - Tik tada, kai dirbo krautuvėje, ji šiek tiek papilnėjo. 
Iki tol buvo panaši į gervę, ištrauktą iš butelio. 

Bet radome visokiausių brangenybių: arbatos puoduką be ąselės, 
nedidelę kaukolę, kuri, manding, buvo katės, nors Maksas kirto la- 
žybų, kad žiurkės, taip pat virvės kamuolį, daug suodinų neaiškios 
paskirties mažmožių. Griuvėsių trauka greitai nuslopo. Laisvu lai- 
ku verčiau sėdėdavome prie upės, mataškuodavome kojas vandeny- 
je ir čiulpdavome rudas karameles. Kartais pasiimdavome meškerę. 
Tik dėl akių, nes Maksas dygėjosi žuvų. Jam atrodė, kad žuvys žiūri 
kaip negyvėlis. 

— Ar gali pasikliauti tuo, kurio tik vieną akį matai? 

Nuostabiausią dalyką radome vėliau. Kartą prie upės mus už- 
klupo lietus. Per šnarančius papartynus parbėgom į kiemą. Maksui 

nuo ausų varvėjo vanduo. Jis prisimerkė, kad vandens nepakliūtų 
į akis. Kieme nieko nebuvo. Teta kažkokiu reikalu išėjusi į kaimą. 
Viduje laukė senelis - ten eiti negalėjome. Senelis bemat sugalvo- 
davo kokį naudingą darbą - paprastai nuobodybę;: nušveisti pajuo- 
dusią krosnį ar su skystu muilu išplauti grindis. 

— Eime pažaisti į senąjį namą. Antrame aukšte bus laivo denis ir 
nuo jo virve mes nusileisime žemyn, šaukdami „je-hū!“ 

— Kodėl „je-hū“? 

— Taip šaukia jūrų plėšikai. 

— A! - ištarė Maksas. Tokiais atvejais jis manim tikėjo. 

Užlipome į antrą aukštą patikrinti denio. Nors idėja leistis virve 
kilo man pačiam, ji nebuvo labai gera. Ar virvė atlaikys mudviejų 
abiejų svorį? O jeigu to, kuris bus įsikibęs virvės, rankos neišturės? 
Gal griuvėsiuose stirkso vinis? O jeigu sužinos teta? 

Dėžė buvo priremta prie senos vaistininko spintelės. Kampe 
buvo tamsu. Nusibraukiau nuo galvos voratinklius. Į skardinį sto- 
gą barbeno lietus. 

— Užkalta, - pasakė Maksas. 

— Gal joje žiurkės susisuko lizdą? 

Maksas atitraukė ranką. 

— Tu taip manai? 

— Vargšelė. 

Stumtelėjęs Maksą, puoliau plėšti dėžės lentų. Viena ranka tai 
padaryti buvo sunku. 

— Leisk man, - pasiūlė Maksas. 

Atplėšta lenta pavyko atvožti dangtį. Paskutinė įstanga verčiant 
dangtį parbloškė mus aukštielninkus. 

— Et! - nusiminė Maksas. - Čia tik knygos! 

— Knygos! - pasakiau aš. 

Paėmiau nuo viršaus vieną. Į dėžę prasiskverbusi drėgmė buvo 
išgraužusi ją dėmėm. Paglosčiau švelnią viršelio odą. Kai atverčiau, 
pakilo tirštas dulkių debesis. Pelėsių ir rašalo kvapas. Kaip pamėgti 
ir viena, ir kita? 

Maksas kostelėjo. 

— Smirda. 

Peržvelgiau titulinį knygos puslapį. 

— Džeinė Eir, - perskaičiau. - Kažin, ar gera! 

Maksas paėmė kitą. 

— D-I-D-I-E-j-I L-U-K, - dėliojo raides jis. 

— Didieji lūkesčiai. 

— Aš taip ir skaičiau. 

Tada mudu perskaitėme pirmuosius romanus. „Oliverį Tvistą“, 
„Princą ir elgetą“, „Slaptąjį sodą“. Dėžė buvo pilna brangenybių. 
Praradę vyšnios medį, pasitraukėme į senojo namo griuvėsius skai- 
tyti knygų. Vietoj pakloto paskleisdavome ant grindų kilimų atau- 
dų. Gulėdavome ant pilvų, kramsnodavome rūsyje nusigvelbtus 
žieminius obuolius ir skaitydavome. Iš pradžių abudu kartu, paskui 
aš vienas. Įkvėpiui atslūgus Maksą knygos pradėjo migdyti. Jis rūkė 
nusikniaukęs pypkę, dėliojo visokias keistybes iš seno šlamšto, kai 
aš įnikdavau į knygą. Kartais skaitydavau garsiai, tada Maksas pri- 
siglausdavo prie manęs ir klausydavo. 

Labiausiai mums patiko istorijos apie našlaičius. Tokios, kuriose 
tėvas, laikytas prapuolusiu, galų gale sugrįžta iš Indijos ir sugrąžina 
engiamą sūnų į teisėtą padėtį. Mudu su Maksu tarėmės esą naš- 
laičiai, nors puikiai žinojom, kad mūsų tėvai gyvena Hamburge. 
Kartais pasvarstydavom, jog taip nutiko per nesusipratimą. Galbūt 
mama buvo šantažuojama. Gal ji pati nežinojo, kad yra sosto įpė- 
dinė ir turėjo mus auginti nuošaliai, kaime - taip pat, kaip „Gele- 
žinėje kaukėje“. Namo, į savo kambarį, knygų parsinešti nedrįsda- 
vome. Bet istorijų parsinešdavom. Atsigulę lovoje susigauždavome 
vienas prie kito ir aš pradėdavau: „Kartą gyveno du broliai. Pasau- 
lyje jie buvo vienut vienutėliai...“ Maksas supratingai klausydavo. 
Jis retai kada prieštaraudavo ir užduodavo klausimus tik norėda- 
mas pasitikslinti, jeigu aš užmiršdavau apsakyti brolių iš nelaisvės 
išvaduotos motinos džiaugsmą. Juo daugiau būdavo stebuklingų 
išsigelbėjimų nuo netikėtų žūčių, išsižiojusių prarajų, ilganagių dė- 

džių ir laukiančių ištikimų mylimųjų, tuo labiau Maksui patikdavo 
pasakojimas. Prisimenu brolio alsavimą, vis gilėjantį įmingant. Jo 
šaltas pėdas prie blauzdos, kai pasakojau istoriją apie du džiunglėse 
paliktus našlaičius, kurie iš tiesų buvo Greistoko lordai. Dar sykį 
perskaitėme istoriją apie Taueryje uždarytus mažuosius princus, 
apie Kastorą ir Poluksą, apie Romulą ir Remą. Bet nė vienoje kny- 
goje neradome tokių, kaip mes. Visose pasakose ir knygose vaikai 
turėjo po dvi rankas, po dvi kojas ir po vieną širdį. Buvo nuobodu, 
atrodė, kad rašytojai ne viską papasakojo. Mes, aišku, žinojune apie 
pasaulį anapus ūkio ribų. Apie miestus ir kaimus, kuriuose gyveno 
tokie vaikai kaip knygose. Neįdomūs, turintys po dvi rankas, mamą 
ir tėtį. Tokių vaikų gyvenimas turbūt siaubingas. Vakarais gulėda- 
vome lovoje ir mąstydavome apie juos. Apie „kitus“, pasak Makso. 
Koks būtų gyvenimas be Makso rankų, paduodančių man skrebutį 
prie pusryčių stalo? Kaip užmigčiau negirdėdamas šalia alsuojančio 
brolio, kaip aš juokčiausi, nepajutęs brolio pilvo kretėjimo. 

Knygų mįslė išaiškėjo. Teta užsiminė apie jas probėgšmais. 

— Dievas žino, čia buvo didelė dėžė neskaitytų knygų. Kažin, 
kiek jos vertos. 

Mudu su Maksu susižvalgėme. 

— "Tėvas atsiuntė didelę dėžę knygų odiniais viršeliais, kai jums 
buvo treji. Ar vertėjo? Ką trejų metų vaikai veiks su knygom, jei net 
septynmečiams jos nerūpi? Man iš jų jokios naudos, bet lentynoje 
gražiai atrodytų. 

Sugniaužiau Makso ranką po stalu. 

— Na, bet jūsų senelis negalėjo į jas žiūrėti. Įsiutęs jis išmėtė 
knygas kieme. Aš jas surankiojau. Ant dailios odos nuo žolės liko 
bjaurių dėmių. 

Maksas ranka parodė slaptą mūsų ženklą. Tas ženklas reiškė: 
„Pasikalbėsime Bastilijoje.“ Bastilija mes vadinome sudegusį namą, 
savo slaptavietę. Man degė skruostai. Aš visada tai žinojau. Mama 
norėjo, kad skaitytume, todėl įkalbėjo tėvą atsiųsti mums knygų. 
Gal ji tik ir laukė, kada galės pasikviesti mus pasišnekėti apie tas 

knygas. Mes turėtume atidžiai jas visas perskaityti, pasiruošti 
užrašus. „Kokie žavūs mano berniukai, - pasakys mama. - Tuoj 
pat kraustykitės pas mane į Hamburgą. Galėsite miegoti mano 
kojūgalyje.“ 


Drybsojome nuslinkę uolos įdubon saulės šildomoje atšlaitėje palei 
upės vingį. Uosių lapai siekė vandens paviršių. Tingiai alsavo upė. 
Maksas gulėjo užsimerkęs ir, kai šalimais krykšdamos į dangų šovė 
kregždės, net nekrūptelėjo. Buvom įsitaisę per arti jų lizdų. 

— Karšta, - pasakiau aš. - Eime maudytis. 

— Mmm, - numykė Maksas. Jis pasisuko, kad saulė geriau kai- 
tintų jo nuogą pilvą. Žiūrėjau į šviesos dėmes ant jo kūno. Prie 
kėlių ėjo įdegio riba. 

Makso bamba buvo apvali ir gili. Pirštas į ją sulįsdavo iki pir- 
mojo sąnario. Aplinkui įsitempę stangrūs raumenys dar buvo vai- 
kiškai švelnūs. Man patiko žiūrėti į Maksą. Mudviejų kojos buvo 
liesos, plaukai ilgi, nosys nubertos strazdanų. Bet Maksas buvo 
ta mano dalis, kurią mėgau labiausiai. Jo kojų pirštai buvo kiek 
ilgesni už mano. Akys tamsesnės. Papilvėje žėlė balti pūkeliai. Bet 
apskritai jis buvo mano veidrodinis atvaizdas. Atspindys, kurį ma- 
tai įžengęs į prieblandos užlietą kambarį. Ne visai aš, bet keistai 
panašus į mane. 

Kartą mūsų susijungimo vietoje Maksas nubrėžė liniją. 

— Čia aš, - pasakė. - O čia tu. 

Jis negalėjo nubrėžti linijos iš nugaros ir norėjo prašyti tetos 
pagalbos. Anglies galiukas buvo šiurkštus. Riba ėjo nuo šono po 
mano blogąja ranka į tarpukojį. Aš supykau ir trinktelėjau Maksui 
į krūtinę. Ėmiau trinti juodus anglies brūkšnius, net apdraskiau 
Maksą. Iš mano nagų dryksnių prasisunkė kraujas. 

— Godūnas! - surikau aš, mėgindamas bakstelėti Maksui į akį. 
Vagis! Grobikas! 

Maksas laikė mano ranką už nugaros, bet aš spjoviau jam į vei- 
dą. Galiausiai jis užgulė mane ir aš turėjau pasiduoti. Bet jis nepri- 

vertė manęs kalbėti. Aš nustojau amo trims dienoms. Nekalbėjau 
net su teta, norzs ji traukė mane už liežuvio. Galop Maksas nusilei- 
do ir atsiprašė. 

— Mes niekada neišsiskirsim, - pažadėjo. 

— Prisieki? 

— Kuo? 

Aš svarsčiau. Norėjau ko nors reikšminga, ko nors tikra. Ko nors 
didingesnio už priesaikavimus vaikiškose knygelėse. 

- Savo ranka. 

Maksas dėbtelėjo į mane. Aš kietai suspaudžiau lūpas. 

— Gerai. 

Neapsikabinau Makso. Gulint šalia ant uolos meilė užliejo visą 
kūną. Prikišau lūpas Maksui prie ausies ir pūstelėjau. 


Pakrantėje augo keli ąžuolai, jų kamienus buvo apsivijusios gebe- 
nės. Medžių šaknys nelyg kokios rankos veržėsi iš žemės, suminkš- 
tėjusios nuo drėgmės. Aplinkui šnarėjo tankus, kulkšnis siekiantis 
paparčių kilimas. Leidžiantis atšlaite žemyn reikėjo žiūrėti, kad 
į akmenis neužsigautum basų kojų. Uolos sprogymėje baltavo į 
žvaigždutes panašios gėlytės - jau neprisimenu jų pavadinimo. Po 
lietaus jų žiedeliuose sužibdavo rasa. Vandens lašai lyg perlai bliz- 
gėdavo žiedų akutėse. Kaip galėjau užmiršti tų gėlyčių pavadinimą! 

Brendant per upę prie blauzdų prikibdavo dėlių. Tokių juodų 
šliužų, kurių negalėdavai nugnybti, kol neprisisiurbdavo kraujo. 
Dėles reikėdavo nuimti atsargiai, nesutraiškyti. Nuo jų ant odos 
likdavo keli lašai kraujo ir balkšvas žiedas. Kartais mudu su Maksu 
prisirinkdavom į dėžutę apvalių, išpampusių dėlių ir mėtydavom 
jas į uoluotą šlaitą. Dėlės ištikšdavo, paleisdamos juodą lipnų skys- 
tį. Stebėdavome, kaip žuvėdros pešasi dėl tų dėlių liekanų. 

— Rodos, kad mudu ryja, - pasakė Maksas. - Dvigubą dešrelę. 


Teta mums pasakojo apie drovų berniuką, kuris išsimaudė upėje su 
apatinėmis kelnėmis, nes gėdijosi pasirodyti svetimiems nuogas. 

Po savaitės jam pakilo temperatūra. Vaikas lyso akyse. Skruostai 
degė raudonom dėmėm, bet rankos buvo plonos, baltos. Gydytojas 
liepė motinai valgydinti ligonį sultiniu ir vištos kiaušinio tryniais, 
bet niekas negelbėjo. Net šlykštus gėrimas, kurį ligonio senelė ruo- 
šė iš dvi savaites švinkinto gaidžio nuoviro. Berniukas nebepasto- 
vėjo ant kojų. Kai atsikeldavo savo reikalu, jos linkdavo. Jeigu nie- 
kas nesulaikydavo, be nuovokos krisdavo ant grindų. Karštis pakilo 
tiek, kad mama turėjo vėsinti lediniu vandeniu. Švietė vasara, buvo 
sunku gauti ledo. Sandėliuose jau beveik nebebuvo sniego, laikomo 
pjuvenose. Gulėdamas šalto vandens baloje berniukas rėkė. Nesi- 
leido nurengiamas, nors karščiuojant vandeniu laistomas baltas 
linas lipo prie kūno. Numaudama šlapias apatines kelnes, mama 
pastebėjo gumbą. Kelnaitėse kažkas raitėsi. Vaiko paslėpsniuo- 
se krutėjo juodas padaras. Apatinėse kelnėse buvo gera dešimtis 
baltadryžių dėlių. Putniausia, didumo kaip du vyro nykščiai, buvo 
įsikibusi į penį. Berniuko mama sakė gyvenime nemačiusi tokio 
didelio vyriško organo. Priplūdęs kraujo, tas visąlaik stirksojo at- 
sikišęs. Teta sakė, kad dėlių nepavyko atplėšti, iki neperliejo ži- 
balu. Užaugęs berniukas neturėjo žmonos. Teta tvirtino, kad su 
moterimi jis niekad nepatyrė tokio pasitenkinimo, kokį anuolaik 
patyrė nuo dėlių. Žmonės matydavo jį vaikštinėjantį upės pakrante 
ir tyliai murmantį. 

— Tokie tie vyrai, - pasakė teta. - Net pasiligoja dėl pasitenkinimo. 

Visą mėnesį bijojau maudytis upėje. Nebridau jon, kol Maksas 
jėga nenusitempė į vandenį. Guldamas miegoti visada pasitikrin- 
davau apatines kelnes, nors mudu maudėmės nuogi. Būčiau pati- 
krinęs ir Makso, bet brolis sakė, kad kutenu. 


Šalia tamsiai mėlynų našlaičių vešėjo violetinės. Jų keras buvo tirš- 
tesnis nei pastoriaus darželyje. Skrybėlaitė buvo pasiūta iš fetro, bet 
taip gausiai išpuošta kaspinėliais, juostelėm, ją gobė tamsus pilkas 
šydas, tad gėlės atrodė kaip tikros. Maksas ją pastebėjo pirmas. 

— Kas čia? —- paklausė rodydamas į pašto skyriaus langą. 

Teta tempė mus prie bakalėjos krautuvės. Senelis buvo prašęs 
nupirkti kavos, o mes vylėmės gauti pyragėlių su razinom. Teta 
žvilgtelėjo probėgšmais, bet sustojo ir įbedė akis į skrybėlaitę. Ma- 
nęs šilkinės gėlės nedomino. Išeiginio kostiumėlio apykaklė trynė 
kaklą, prisibėgiojus tetai iš paskos skaudėjo kojas. Aš pavargdavau 
greičiau nei Maksas. 

- Jos netikros. 

Modistė buvo papuošusi tą grožybę didesniu už tikrą purpuri- 
niu drugeliu, kuris ėmė glėbin gėles savo plunksniniais sparneliais. 
"Teta atsiduso. 

Skrybėlaitė gulėjo prie lango greta pašto ženklų ir popieriaus 
reikmenų. Ir žvilgčiojo pro langą, apsupta pulkelio porcelianinių 
šuniukų ir sąsiuvinių mėlynais viršeliais, sveikinimo atvirukų ir 
kelių nuotykių romanų pašonėje. Teta iki baltumo suspaudė man 
plaštaką. Jos veidas atsispindėjo vitrinoje. Galvą apsigobusi ska- 
rele, segėjo juodą išeiginį sijoną, oda buvo įdiržusi saulėje. Mudu 
su Maksu vilkėjome jūreiviškus kostiumėlius, kurie buvo persiū- 
ti mums. Naujasis apdaras Maksui buvo nepatogus. Jis muistėsi 
spoksodamas į savo atspindį lange. Prieš išeinant teta mums abiem 
glotniai buvo sušukavusi plaukus. Dar tebejaučiau jos šukų brū- 
žius. Liepė mums būti klusniems ir ramiems. Be reikalo netraukti 
pašalinių dėmesio. 

— Dievas žino, kokių kvailysčių žmonės prisigalvos. Kad nesi- 
juoktų sakydami, jog nemokam elgtis kaip pridera. 

Sustiprindama tų žodžių paveikumą davė mums po rudą kara- 
melę. Maksas savąją suvalgė iš karto, o aš įsidėjau į kišenę. Nieka- 
da nežinai, kas gali nutikti. Rudos karamelės luobelė kieta, bet pra- 
kandus burnon pasilieja nuostabi citrininė tyrė. Rudos karamelės 
tikrai geresnės už raudonas ir žalias - dėl to mudu su Maksu suta- 
rėm. Raudonas ir žalias kiti laikė gardesnėmis, nes buvo gražesnės, 
bet ant liežuvio jos nesutirpdavo taip kaip rudosios. 

Atrodė, teta pati užmiršo savo patarimus, nes spoksojo į vitriną 
išsižiojusi. Niūktelėjau jai į šoną. Prie durų puikavosi puodas su 

aksominėm rožėm. Tetai žengiant į parduotuvę dzingtelėjo skam- 
butis. Maksas užkliuvo už durų kilimėlio, kai teta trūktelėjo mudu 
iš paskos. 

— Kas čia? - rodydama į langą paklausė teta pašto tarnautojos. 

Nuo skalbimo tetos rankos buvo suskirdusios. Pašto tarnautoja 
suraukė nosį. Ji žinojo, kad tetos sesuo, mūsų mama, mieste gy- 
vena kaip ponia. Vis dėlto pašto tarnautoja yra pašto tarnautoja. 
Geriau nei netekėjusi ūkininko duktė. Ta nedaug kuo nuo tarnaitės 
skiriasi. Stiprios rankos, saulėje nudegusi oda ir kerėpliška eise- 
na irgi tolino tetą nuo švento moteriškumo. Teta buvo keistenybė, 
moteris, kuri dirbo vyriškus darbus - nei vienos, nei kitos lyties, 
sunkiai apibrėžiama žmogysta. 

— Skrybėlaitė. 

— Na, kad tai skrybėlaitė, turbūt ir kvailesnė pasakytų. 

Pašto tarnautoja dėbtelėjo į tetą. 

— Ji čia per klaidą. 

— Per klaidą? 

— Hamburgo parduotuvė atsiuntė partiją skrybėlaičių. Dievas Ži- 
no, bent jau aš jų nebuvau užsakiusi. 

— Tai kodėl ji guli lange? 

Pašto tarnautoja papūtė lūpas. 

— O kodėl turėtų gulėti kitur? Už savo pinigus atgal nevešiu. Aš 
jų neužsakiau. 

Šitai atkirtusi panelė pagyvėjo. Pažvelgė į tetą išdykėliškai žiban- 
čiom akim. Mūsų ji tarsi nepastebėjo. Keistenybė turi žinoti savo 
vietą, rodės, manė visas kaimas. 

— Ketini pirkti? 

— Aš? - teta pasižiūrėjo į skrybėlaitę lange. Ją juosė purpuro spal- 
vos aksominis kaspinas, našlaitės sviro per kraštą lyg sveikinda- 
mos. Teta nugurkė seiles. 

— Gražu būtų, jei krautum arklio mėšlą su ja, - pašto tarnautoja 
nusijuokė. 

Ji pasakė mėšlą, o ne šūdą, kaip sako visi normalūs žmonės. Iš to 

galėjai pažinti panelę. Panelės - tai merginos, kurios nešioja skry- 
bėlaites. Kitos gobiasi galvas skarelėm. Visame kaime tiktai kelios 
ponios nešiojo skrybėlaites. Teta nebuvo iš tų. 

— Ar man nereikia skrybėlaitės, kaip kitoms? — drožė teta. 

— O, aišku! - atsakė pašto tarnautoja. - Pasipuoši ja eidama pa- 
upin skalbti? 

— Mieste pasipuošiu, - atrėžė teta. 

Pašto tarnautoja nustojo šypsoti. 

— Mieste? 

— Hamburge, - atsakė teta. - Sesuo pasikvietė mane savaitei į 
svečius. Nori parodyti savo namą. Jis kalkintų plytų! 

— Skrybėlaitė gana brangi, - sumojo pašto tarnautoja. 

— Kišenpinigių neišteksiu? - paklausė teta. - Mieste reikia žiūrėti 
aprangos. 

— Hamburge? - nustebo pašto tarnautoja. 

— Iš pradžių sesuo kvietė atostogų į Badeną. Atsisakiau. Gryno 
oro ganėtinai prisikvėpuoju ir čia. 

— Ne viena teiravosi tos skrybėlaitės, - pasakė pašto tarnautoja ir 
atnešė grožybę nuo lango. Jiedvi su teta valandėlę tylomis stebeilijo 
į kaspinėlius. 

— Bet palaikysi ją man? Ar ne? 

— Pažiūrėsim, - atsakė pašto tarnautoja. - Prekyba yra prekyba. 

— Laikysiu sukryžiavusi pirštus. 

— Gal berniukai norėtų saldainių? — paklausė pašto tarnauto- 
ja, svetingai nusišypsodama. Taip, kaip šypsomasi raudonskruos- 
čiams kūdikiams. 

Maksas tiestelėjo ranką prie blizgančio stiklinio indo. Jo dugne 
gulėjo sulipę kieti pipirmėčių ledinukai. Teta timptelėjo Maksą už 
švarkelio apykaklės. 

— Ne, ačiū, - atsakė ji. - Praras apetitą. Vakare valgysim kepsnį. 

Makso akys išsiplėtė. 

— Kepsnį! 

Teta užlipo man ant kojos. 

Ai! 
— Sakiau, nebūk kerėpla! 


— Kodėl nepirkai jos iš karto? - paklausė Maksas pakeliui namo. 

— IVlėk! 

— Ar mes irgi galėsim važiuoti pas mamą? - paklausiau aš. 

Teta prikando lūpą. Tempė mus iš paskos. Mudviem su Maksu 
teko bėgti tekiniems. 

— Ar mums teks tas gabalėlis prie kaulo? To kepsnio? 

- Jį valgys senelis, kvaily. 

— Tai tu kvailys. 

Nuo vėjo tetos akys pradėjo ašaroti. 

— Nebus jokio kepsnio! 

— Bet tu sakei, - paprieštaravo Maksas. 

— Nebus jokio kepsnio nei čia, nei namie, nei kaime. 

Teta užsidengė delnais veidą. 

— Nei kepsnio, nei skrybėlaičių su našlaitėm, nei skiautelės pur- 
purinio aksomo. 

Aš atsargiai trūktelėjau tetos sijoną. Ji visada segėdavo tris sijo- 
nus. Gal bijojo, kad pradings, jei visų neužsivilks. 

— Valgykim košę. 

Teta nusišnypštė pirštais nosį ir nusišluostė juos į viršutinį si- 
joną. 

— Ir košės nevalgysim. 

Kai parėjom namo, teta su seneliu užsidarė kambaryje. Senelio 
balso nesigirdėjo, tik šaižus tetos. Išeidama iš kambario ji trinktelė- 
jo duris paskui save. Akys nuo ašarų buvo išburkusios kaip austrės. 
Po poros dienų teta apsigobė galvą geresne skarele. 

— Važiuosim į miestą. 

— Pas mamą! - apsidžiaugiau aš. 

— Ar duosi mums šaltmėtinių saldainių? - paklausė Maksas. 

— Ne į Hamburgą važiuosim, - atsakė teta. - Arčiau. 

— Kodėl? - paklausiau aš. 

"Teta nusišypsojo. 

— Bus smagu. Nuvesiu jus į fotoateljė. 

— Ir mama ateis? 

— Jūs visai neklausot, ką sakau! Mama Hamburge. 

— Aš pasiliksiu namie, - tariau. 

— Gerai! - užriko teta, užsiversdama mus ant pečių. 
Mes spardėmės ir rėkėm, bet ji jau žirgliojo per kiemą. 


Visą kelią nuo stoties teta tvirtai laikė mano ranką. Tarpais pa- 
timpčiodavo skarelę. Kita ranka spaudė prie savęs rankinę. Ta buvo 
dažytos odos ir tokia didelė, kad būtų tilpęs kūdikis. Teta vis gąs- 
čiojo pravažiuojančių traukinių, sustingusi įsispoksodavo į krautu- 
vių langus. Pi: mą kartą pamačiau tetą mūvint vilnones kojines. Jų 
krašteliai kyščiojo pro suvarstomus batus, kai teta atsargiai žengė 
gatve. Tetos rankos buvo šaltos, drėgnos. 

— Nebijokit, - tarė teta. 

— Aš nebijau, - atšovė Maksas. 

Brolis tolydžio stabčiojo. Įsispoksodavo į plunksnotą einančios 
pro šalį moters skrybėlaitę, stebėjosi tinkuotais namais, sukiojo- 
si žiūrinėdamas kareivių uniformas. Tampė mane prie kiekvieno 
šuns. Panerdavo pirštus į šuns kailį, leisdavosi palaižomas. Tuolaik 
Maksas svajojo apie kokį nors augintinį. Bet kokį, tačiau labiausiai 
norėjo šuns. Didelio ir juodo, kad miegotų jo kojūgalyje. 

— Kai senelis pyks, šuo įkąs jam į nosį. 

Teta vijo tuos padarus tolyn. Aš stingte stingau, šuniui uostinė- 
jant mus užmerkdavau akis. 

Žmonės ėjo labai arti mūsų. Kai kurie tarytum tyčia atsimušda- 
vo į mudu. Alkūnėmis užkliudydavo mums nosis. Braukė ranki- 
nėm per skruostus. O į šnerves skverbėsi kokso kvapas. Nuo nu- 
tekamųjų vamzdžių kilo šilti garai. Per plonus batų padus jaučiau 
grindinio akmenis. Į mus plūdo jūra veidų. Nepažįstamų praeivių, 
kurie raukė antakius, brukosi arčiau mūsų ir žnaibė eidami pro 
Šalį. Tarnaitė paleido iš rankų krepšį ir išsižiojusi įbedė į mus akis. 

Jos strazdanotas pagurklis liulėjo, plaukai iš po skarelės buvo išsly- 
dę. Maksas jai nusišypsojo, bet teta nutempė mus tolyn. Atsigręžęs 
atgal, pamačiau prie gatvės kampo stovint merginą. Iš krepšio jai 
biro bulvės, ritosi prie šaligatvio krašto, pumpsėdamos į akmeninį 
grindinį. Pok, pok, šokčiodamos riedėjo po arklio, risnojančio pro- 
šal, kanopom ir liko gulėti ant smėlio. Svarsčiau, ką pasakys šeimi- 
ninkė tarnaitei, jei pirkiniai nebus pasiekę namų. Kai teta pagaliau 
sustojo, Maksas sunkiai alsavo. 

Fotografijos ateljė buvo netoli miesto parko. Vitrinoje ant šilki- 
nio audinio gulėjo kaizerio portretas auksiniais rėmeliais. Atokiau 
buvo išdėliotos koketiškos putnių vaikų, jaunavedžių ir kelių popu- 
liarių aktorių nuotraukos. Šilkas buvo pašiuręs. Nuotraukos atrodė 
nenaujos. Teta pasitaisė skarelę ir seilėm prilipdė iš po jos išslin- 
stiklo, kiek pačiaupė lūpas ir atidarė duris. Viduje degė blausios 
lempelės. Vyras už prekystalio buvo įsigilinęs į pokalbį su klientu. 
Kai teta įžengė vidun, niekatras neatsisuko. Lempos šviesoje klien- 
to batai blizgėjo. Kelnių atvartai buvo dulkini. 

— Hmm, - krenkštelėjo teta. 

Vyras dulkinais kelnių atvartais kilstelėjo prie akių didinamąjį 
stiklą ir pasilenkęs ėmė apžiūrinėti nuotraukas. 

— Geriausios kokybės, - išgirdau sakant pardavėją. 

— Hmm, - vėl krenkštelėjo teta. 

Vyrai krūptelėjo. Nuotraukos dingo už prekystalio. Spėjau pama- 
tyti baltą užpakalį tamsiame fone. Teta tikriausiai irgi jį pamatė. Ji 
suraukė kaktą. Smakras drebėjo. 

— Ach, - nusišypsojo tetai pardavėjas. - Ponia nori pasidaryti 
nuotrauką prisiminimui apie apsilankymą mieste, - vyras nužvelgė 
tetos apdarą. - Turime skrybėlaičių ir skarelių. Rekvizitui. Paskuti- 
nės mados. Poniai patiks. 

- O! 

— Plunksnos tiesiai iš Paryžiaus. 

— Aš... 

— Vėduoklės iš Tokijo. 

— Nuotraukos foną galite patys pasirinkti. Senovės Atėnų stebu- 
klai, Eifelio bokštas, Viktorijos kriokliai. Meniški, mano pusbrolio 
tapyti. Pusbrolis iš mamos pusės. Tėvo pusėje jokių talentų nėra. 

— Ne... 

-— Ir mano mėgstamiausias — Rojaus sodas. Povai vaikštinėja nuo- 
stabių vaismedžių paunksnėje. X3 tik išsiskleidusios vandens le- 
lijos. Beveik girdi svirplius, beveik užuodi jazminus. Ponia, šitai 
pamatęs kiekvienas įtikės Dievą. 

— Manęs nedomina rojus. 

— O, Viešpats nuliūstų tai išgirdęs! Bet gal ponia nori pasaky- 
ti, - pardavėjas pamerkė klientui akį, - kad tai pavirs rojum tik jai 
pačiai atsiradus nuotraukoje. 

— Aš... 

— Tiesa, už rekvizitus teks mokėti papildomai. 

Vyro žvilgsnis tarsi stabtelėjo prie tetos viršutinio sijono, nune- 
šiotos rankinės, batų. Teta atlošė pečius. 

— Neketinau mokėti. 

— Neketinote mokėti, ponia? 

— Maniau, mokėsit jūs. 

Pardavėjas prunkštelėjo. Pasižiūrėjo į klientą. 

— Mes ieškom kiek kitokių modelių. 

Klientas nusišypsojo. 

— Bet jeigu ponia nori nusifotografuoti dėl savo vyro... Turime ir 
rytmečio drabužių. 

— Rytmečio drabužių, - prunkštelėjo teta. - Aš rytais darbus 
dirbu. 

— Be abejonės, sėkmingai, - atsakė pardavėjas. 

— Ne dėl savęs atėjau, - pasakė teta. Ji atplėšė mudu nuo savo 
sijono. - Dėl jų. 

Vyro šypsena dingo. Klientas žengtelėjo atatupstas. Teta atsitiesč 
ir pastūmė mus į priekį. Aš suklupau, bet Maksas man nepadėjo. 
Susižavėjęs skubėjo apžiūrėti plokštėm apmuštas ateljė sienas. 

— Dvyniai. 

— Siamo, - atsakė teta. Tada pirmą kartą išgirdau tą pavadinimą. 

— Hamburgo, - pataisė Maksas. - Mes gimėme Hamburge. 

Teta nekreipė dėmesio į Maksą. 

— Man sakė, kad jūs mokate pinigus. 

Vyras palinko prie mūsų. Nuo jo dvelkė kamparu ir citrinom. 

— Sveiki, draugužiai. 

Jis pasilenkė prie pat manęs. Maksas suraukė nosį. 

— Smirda! 

— Norite tapti kino žvaigždėm? 

Jo lūpų kampučiai šypsojo, bet akys blizgėjo nesuprantamai. 
Tada jis pamerkė akį. 

— Mokate iš anksto? - paklausė teta. Ji krenkštelėjo ir prisitraukė 
mus arčiau. Maksas atstūmė tetos ranką. 

— Nelygu, kokios nuotraukos, - atsakė vyras. Jis atsitiesė. - Atel- 
jė uždaryta, - tarė klientui. - Ateikite rytoj. 

Kai tas išėjo, pardavėjas nuleido užtraukiamą durų užuolaidą ir 
mostu pakvietė tetą eiti drauge. Jis nesustodamas kalbėjo toliau: 

— Suaugimas turi atrodyti kaip tikras. Berniukai jūreiviškais kos- 
tiumėliais verti nedaug. Ar jie rodėsi viešai? Turiu draugą, kuris... 

— Nuogi? - paklausė teta. - Mano tėvas net į vonią nuogas neina. 

— Ne už jūsų tėvo nuotraukas moku. Ar esate buvę Keistybių 
teatre? Prašmatni vieta, nuostabūs vaidinimai. Trys markės už pa- 
sirodymą, penkios - jeigu galima paliesti. Puikiai sugalvota. 

— Bus gana jūreiviškų kostiumėlių, - pasakė teta. 

— Aš šito neužmiršiuų, kai mokėsiu pinigus, - vyras stebeilijo į 
tetos pirštines. Vienos nykštys buvo užlopytas. Teta paslėpė ranką 
tarp išeiginio sijono klosčių. 

— Tik vieną nuotrauką! Man reikia pinigų. 

- Ar jie turi kokių luošybių? Išviršinių auglių? Fotografavau mer- 
giną, kuri turėjo dvi galvas. 

— Ne. 

— Kaip norite! - prikando lūpą vyras. - Galėtume ką nors pamė- 
ginti. Kad ir su lėle. Tai sukurtų tam tikrą nuotaiką. 

— Nereikia! 

Mus nutotografavo Romos forumo fone. Maksas laikėsi baltos 
gipsinės kolonos. Aš turėjau rank-»2 žaislinį laivelį. Raudonos jo 
burės nuotraukoje išėjo juodos. Mėginau paslėpti savo strampgalį, 
bet vyras jį pastebėjo. 

— Ką tu ten turi? Padarysim vieną nuotrauką be švarkelio, - pa- 
sakė. Jis trenkė česnakine dešra. Ant kaklaraiščio buvo garstyčių 
dėmių. Nusisukau nenorėdamas uosti to kvapo iš burnos, bet jis 
suėmė mano smakrą. 

— Hmm. Žiūrėk į kamerą. Juk jums tai patinka? Ar ne? Kaip tik 
šito norite, mažieji lordai? 

— Kodėl Izaokas priekyje? —- paklausė Maksas. 

— Reikia, kad būtų matyti ranka. Atkišk ją. Štai taip. 

Koks laimingas buvo Maksas! Brolio veidas švytėjo. Kaip tik šitai 
jam patiko. Plunksnos, tolimi kraštai, jaudulys... Jis nė už ką neno- 
rėjo palikti studijos. 

— Gal ir aš galėčiau fotografuoti? - paklausė Maksas. 

— Fotoaparatas - ne žaislas. 

— Mano tėvas fotografas. 

— Neabejoju. 

— Tikrai! Geriausias pasaulyje. 

— Užsičiaupkit ir apsivilkit drabužius, kuriuos dėdė duoda, - pa- 
liepė teta. 

— Man šalta, - pasiskundžiau aš. 

— Tai truks tik akimirką. Panašiai kaip pas gydytoją. Nuotraukos 
mokslo reikmėms, ar ne, ponia? 

Širdis man smarkiai daužėsi. Ausyse ūžė. Magnezijos žaibas apžil- 
pino akis. Per rūko debesį mačiau kambario pakraštyje tetą prakai- 
tuotom rankom timpčiojant pirštines. Fotografas pasitrynė panosę. 
Po kiekvieno blyksnio jis šypsojo vis plačiau. Rekvizitai mainėsi aky- 
se. Forumą ir kolonas pakeitė dykuma, dažytą dvarą - gėlių pieva. 

— Teta, man bloga. 

— Vaikas pavargo, - tarė teta. 

— Dar keli kadrai. Susikaupkite, pabaisiukai, mama laukia. 

— Teta, - pataisė teta. - Aš jų teta. 

Vyras nusišaipė. 

— Kaip norit! 

Fotografas padėjo pinigus ant stalo. Teta, palaižiusi pirštus, su- 
skaičiavo ir įsidėjo į rankinę. 

— Gal paliksit savo adresą? 

— Ne. 

— Turiu įrašyti jūsų pavardę į kvitą. 

"Teta apvaliom raidėm pasirašė kvitą. Vyras pasižiūrėjo į jį. 

— Galėtume susitarti dėl kito karto. 

— Užteks šito, - atsakė teta. - Kitų kartų nebus. 

— Nuostolis slėpti tokius vaikus. Aš turiu draugų... Galiu užsi- 
minti apie jus. 

— Aš nepardavinėju vaikų, - atsakė teta. Prisispaudė rankinę ir 
įsistebeilijo į fotografą. 

— Pabaisų motinėlė, - tarė jis. Atitraukė ranką nuo prekystalio, 

— Ką tai reiškia! - gatvėje paklausė Maksas. - Kas rado lobį? Koks 
nors jūrų plėšikas? 

— Norite dešrelių? - paklausė teta. - Gal truputį pašvęskim? Nu- 
sipirkim kalną dešrelių! 

— Dešrelių! - nudžiugo Maksas. - Ir garstyčių sočiai? 

— Ir sodos vandens galėsit atsigerti, - pažadėjo teta. 

Ji nusivedė prie kiosko gatvės kampe, kur vyras su vilnone ke- 
purėle pardavinėjo užkandžius. Dešrelės buvo tokios karštos, kad 
valgyti reikėjo su pirštinėm. Jų odelė buvo kryžmai sutrūkusi, juodi 
galiukai susitraukę. 

— Na, - paklausė teta, - ar nesmagu! 

Garstyčios varvėjo ant pirštinių nukarpytais pirštų galais. Pilvas 

gurgė. Maksas ryte rijo dešrelę. Jo taukina nosis blizgėjo. Atsargiai 
atsikandau ir aš. Prisiminiau fotografo veidą, pirštus, kurie suėmė 
odos raukšlių slepiamą mano ranką. 

— Ar mes čia dar ateisime? — paklausė Maksas. - Ar aš galėsiu 
pasivažinėti tramvajumi ir nuotraukoje stovėti pirmas! 

Žagtelėjau ant grindinio gatvės pakrašty. Seilės nudriko iki žemės. 
Vėmiau drumzlinu skysčiu su nesuvirškintais mėsos kąsneliais. 

— Izaokai, kas čia dabar! - suklupo prieš mane teta. 

— Ar aš galiu suvalgyt likusią dešrelę? - paxlausė Maksas. 


Teta niekada nenešiojo skrybėlaitės su našlaitėm. Dėžė su skrybė- 
laite gulėjo vyšnios medžio komodoje. Kartą mačiau, kaip teta ją 
išsiėmė. Tada ėjom pro tetos kambarį ir pastebėjome jos atvaizdą 
veidrodyje. Teta atrodė pažeidžiama, jauna. Jos atvaizdas prieštara- 
vo tam, kurį kasdien matydavom, ir mes sustojom. Maksas giliai 
įkvėpė. Jautėmės lyg kažkokio uždrausto dalyko liudininkai. Buvo 
sunku tai suprasti. Tetą matydavom kasdien. Kodėl šita teta kito- 
kia? Gal atspindys viską pakeitė? Veidrodyje teta atrodė neigiama. 
Tokia pat, bet ir ne ta pati. Lyg gatvėje sutiktas bičiulio vyresnysis 
brolis. Panašus į draugą, bet vis dėlto nepažįstamas. Kartais mąs- 
tydavau apie tai. Mudu susipažįstame su žmonėmis vienu metu ir 
būdami kartu. Ar įspūdis būtų kitoks, jei nepažįstamasis sutiktų 
tik vieną iš mūsų. Ir katrą? Ar pirmiau sutikęs Maksą jis manytų, 
kad aš būsiu lygiai toks pat? Ar aš jam patikčiau dėl Makso, ar jis 
pasakytų, kad Makso brolis kitoks? Dabar, galvodami apie mus, 
žmonės mudviejų neatskiria. Retas kuris geba perskirti mūsų kū- 
nus apribojantį vienumą. 

Toji teta veidrodyje šukavosi plaukus. Braukė šepečiu ritmingai, 
tolydžiai, lyg atlikdama kokį ritualą. Teta - mašina. Brūkšt brūkšt 
brūkšt brūkšt. Šepetys slenka plaukais. Teta plaukus sukdavo į 
kuodą, kai pasileisdavo jie būdavo susibangavę. Galų gale ji pa- 
dėjo šepetį, atsistojo. Geležinė lova subraškėjo. Ant apkloto buvo 
atsispaudęs duburėlis. Teta priėjo prie vyšnios medžio komodos. 

Spynoje spragtelėjo raktas. Teta paglostė mėlynos dėžės dangtį. Pa- 
sidėjo dėžę ant lovos, lėtai atrišo jos kaspinėlius. Skrybėlaitė atrodė 
lygiai taip pat, kaip anądien lange. Gal aksomo juostelė buvo kiek 
pablukusi. Tetos pirštai sušnarino šilko popierių. Ji abiem rankom 
iškėlė skrybėlaitę virš galvos, kaspinėliai pasileido žemyn. Teta už- 
sidėjo skrybėlaitę, pasukiojo galvą. 

— Taip, pone majore, - nusišypsojo nematomam svečiui. - Mielai 
priimu jūsų kvietimą. 

1932-ieji. Helsinkis 


Maksas šlaksto veidą odekolonu iš puslitrinio buteliuko, porą kartų 
perbraukia šukomis plaukus, pakraipo lūpas prieš veidrodį. 

— Usus reikėtų nudažyti, šviečia žilos šaknys, - sako jis. 

Pakeliu galvą nuo nuotraukų krūvos, pavartau prieš jį akis. Da- 
žyti plaukai ir ūsai sendina Maksą, jo veido oda balta kaip lašiniai, 
tamsūs plaukai tarsi juodas šalmas. 

— Kam tampaisi kartu šitą šlamštą? — klausia jis, čiupdamas 
viršutinę pluošto nuotrauką iš mano rankos. Nuotraukos apačioje 
išspausdinta: Vokiečiai Siamo dvyniai, 1909 m. Mūsų vardų nema- 
tyti. Apatinį nuotraukos kraštą puošia paauksuotas vijoklis. Makso 
akys ten juodos, mudviejų plaukai senelio skustuvu nukirpti visai 
trumpai. Teta tokį kirpimą vadino vasarine šukuosena ir sakė, esą, 
ji išgina parazitus. Iki šiol prisimenu karbolio kvapą utėlėtomis žie- 
momis, lauke iššaldytą apklotą ir mudu šveičiančias tetos rankas. 

— Mėgau kaubojiškus niekučius, - burbteli Maksas ir numeta 
nuotrauką ant grindų. - Aš rimtai. Pasikvieskim barzdaskutį, gal 
sužvalėsiu. 

— Negaliu pakęsti svetimų prisilietimo. 

Maksas nusijuokia ir ima švilpauti ištrauką iš populiariausio 
kino filmo. Susivaldau, kad kuo nors jam netrinktelėčiau, ir pake- 
lių nuo kilimo nuotrauką. 

Aš žiūriu ne į objektyvą, o šypsausi kažkam, ko nematyti. Tik- 
riausiai tetai. Maksas laiko rankoje žaislinį pistoletą. Jo vamzdis 
nukreiptas tiesiai į objektyvą. Jis juokiasi. Girdžiu du garsus: žais- 
linio pistoleto pokštelėjimą, kai gaidukas iššauna tuščiai, ir foto- 
aparatą. Matau fotografo akis. Kameros lęšį su mūsų vaizdu aukš- 
tyn kojom. „Daugiau, - sako jis. - Šiek tiek pasikelkite marškinius. 

Štai taip, būtent. Aš parodysiu, kaip. Dar vieną kadrą. O gal pada- 
rykim vieną nuotrauką be marškinių. Mmm: Ką pasakysite! Kaip 
tikri raudonodžiai. Paženkite į kairę. Tu - ten. Dar kairiau.“ Jo ran- 
kos šaltos. Atsagsto languotus marškinius. „Ar namie judu nuogi 
nelakstot? Žinau kaimo vaikus!“ Fone nupiešta smėlio dykuma. 
Mėlynas rūkas gula horizontą varpančius kalnus. Dykumoje auga 
kaktusai. Paukščių nėra. 

Prieš keletą metų nusipirkau tą nuotrauką vieno keistybių teatro 
laukiamajame. Ten pardavinėjo ir nepaprastojo Rodolfo, nuostabio- 
sios Sabrinos, Vilkų vaiko iš Ontarijo ir Berniuko vėžlio nuotraukas. 
Vienos nuotraukos buvo originalios, kitos suklastotos - juk iliuziją 
sukurti nesunku. Šiek tiek klijų, šiek tiek dažyto metalo lakšto, 
grimo, gero apšvietimo. Nuotraukose gatvės berniūkščiai virsdavo 
gamtos stebuklais, tarnaitės - nimfomis. Tuose pačiuose užkuli- 
siuose, kur pusbrolis iš kaimo užsidėdavo skrybėlę su plunksna, 
apsivilkdavo siuvinėtus marškinius, rasdavosi ir Afrikos džiunglių 
kanibalų, lygiai tikrų tarsi fone šmėkšantys Rojaus kalnai. Pamė- 
iš jų praranda, kaip rubuilis kūdikis apželia plaukais. Paprastas da- 
lykas įgydavo reikšmės. Mes visi buvome lygūs. Vienodai keisti, 
vienodai persikreipę. Su grauduliu stebėdavau, kaip kiti nusiprau- 
sia kaukes. Sugrįžta į kasdienybę. Kaip angelas virsta pardavėja. 
Kaip subyra stebuklų pasaulis. Tik mudu su Maksu negalėdavome 
nusiimti kaukių. 

1910-ieji. Išdavystė 


Maksas kosėjo. Kūnas degte degė. Užsitraukiau apklotą ant veido, 
mėginau įsitaisyti čiužinio įdubon, kad šiaudai nebadytų. Pižama 
lipo prie kūno. Krėtė šaltis. Mano kaklas taip ištino, kad kūno da- 
lies virš kaklo nebūtum palaikęs žmogaus galva, jei ne tie du nekal- 
tai dėbsantys juodi taškeliai, sakė teta. Kvėpuoti pasidarė sunku. 
Mano sėklidės ištino. Kai Maksas jas atsargiai pačiupinėjo, surikau. 

Teta uždėjo mums ant kaklų drobės maišelius su ledu. Paskui iš 
vienos rankos į kitą ilgai mėčiojo dar du. 

- Įsidėkit į tarpukojus. 

— Kodėl? — paklausė Maksas. 

— Klausykit! - tetos kaklas nuraudo. 

Maksas atsisegė pižamos kelnes. 

— Užsidėkite patys! - užriko teta. 

Ledai degino. Kambarys prapuolė, mano kūno apribai taip pat. 
Tikriausiai užmigau. Pašokau, kai teta nutraukė apklotą. Maksas 
susilenkęs pradėjo kosėti. 

— Lipkit iš lovos, - paliepė teta. 

— Mmm? - numykė Maksas. 

— Ant kelių, nenaudėliai! 

Teta čiupo Maksą už riešo, trūktelėjo ir parklupdė mudu ant ki- 
limo. 

Trinktelėjau smilkinį į lovos kampą. Prisimerkiau, bet kamba- 
rys tvyrojo migloje. Tetos veidas virto kažkokia raudona, švytinčia 
dėme. Ištiesiau ranką jo linkui. Teta susmuko šalia mūsų, užsi- 
merkė. Pasirodė panaši į pinaviją. Prunkštelėjau prajukęs nuo tos 
minties, teta skėlė man antausį. 

— Dabar pasimelsim. 

Teta šniurkštelėjo ir pradėjo litaniją. Ji dėkojo maloningajam 

Dievui, kad kaip bausmę už nuodėmes atsiuntė mums kiaulytę. 
Paprašė, kad, pažvelgęs savo tarnaitės pusėn, Jis dar atsiųstų dantų 
ėduonį, vaikiškąjį paralyžių, įvairių piktžaizdžių ir kaip didžiau- 
sią gailestingumą — marą. Juo daugiau šunvočių, spuogų ir viso- 
kių organų praradimų Jis skirsiąs mūsų daliai, tuo labiau teta Jam 
dėkosianti. Ji žinanti, kad tik didžiulės kančios išgelbės mus nuo 
pragaro, kalvinistų ir tokių vietų, kuriose net kirminai nedega. 

— Amen, - nurijo seiles ji, atsistojo ir papurtė sijoną. Suėmė 
prijuostę, lyg suplovusi indus šluostytųsi rankas. - Turėtumėt pa- 
sveikt greičiau nei per savaitę. Padėsit išvalyti langus. 

Karštis kilo. Kambarys paskendo rūke. Kažkur atstu lašėjo van- 
ną austinės paklodės siūlelį. Mano delnai susigniaužė. Sienų ap- 
mušalų marginiai didėjo, judėjo. Maksas nuo manęs tarsi nutolo. 
Įsikibau į jį. Jaučiau jo odos porų virpsėjimą. 

"Teta trynė mus spiritu, pakeitė ledo maišelius. Galų gale Maksui 
tinimas nuslūgo, oda atvėso. Bet mano skruostai degė raudonom 
dėmėm, stebeilijau tamsą nieko nematančiom akim. Kliedėdamas 
šaukiau Izaoką. Man sakė, kad aš pats esu Izaokas, kad šalia manęs 
guli Maksas, bet aš nesupratau. „Izaokai“, - šaukiau ir tikinau, kad 
Izaokas nuklydo į paupį, aš turiu jį surasti. Maksas tarytum apkur- 
to. Gulėjo šalia nejudėdamas. „Izaokas paskendo“, - klykiau, o teta 
verkė, purtė mane. 

Pakvietė gydytoją. Jam įėjus į kambarį aš pradėjau rėkti. Jis pasa- 
kė, kad uždegimas pasiekė nugaros smegenis. 

— O Maksas? - paklausė teta. 

Gydytojas tylėjo. 

— Gal padėtų operacija, - galų gale atsakė jis. 

— Atskirti juos? 

— Ne. Pernelyg pavojinga. Turime sustabdyti sėklidžių uždegimą. 

Girdėjau Makso balsą savyje. 

— Izaokai, - pasakė jis. - Mudu tapome vienas. 

— Maksai, čia tu? - paklausiau. 

Papurčiau brolį. Jis lyg miegojo, švokštė per miegus. 

— Nevalia manęs palikti, - tęsė balsas. TĄ akimirką stiprus skaus- 
mas pervėrė smilkinį. Susiėmiau galvą, ėmiau šaukti. 

Teta pašoko. 

— Kas atsitiko? Karštis pakilo? 
pavo. Teta čiuopė mano pulsą. 

— Dėkui Dievui. Krinta, - sumurmėjo. 

Prisimenu, kad sveikdami iš naujo mokėmės vaikščioti. Aš ne- 
laikiau pusiausvyros. Klupinėjau, vis griebiausi Makso. Ir brolis 
buvo sulysęs. Svyrinėjom laibom kojom po kiemą, glebūs kaip rūg- 
pienio pripiltos kojinės. Bet pamažu jėgos sugrįžo. Teta tikėjo, kad 
padėjo malda. 


Galimas daiktas, kad visa, ką prisimenu apie kometą, yra paaugu- 
sio perskaityta laikraščiuose ir knygose. Senelis gaudavo laikraštį, 
bet mums buvo uždrausta jį liesti. Kas rytą prie pusryčių stalo se- 
nelis jį išskleisdavo. Laikraštis liudijo giminės ir šeimos pranašumą 
prieš kitus, be to, seneliui patiko vaidinti išsilavinusį. Apie kometą 
aš ir išgirdau per pusryčius. Maksas žaidė su duonos pluta, nes nei 
iš bado, nei grasinamas jos nevalgė. Laukiau tinkamos akimirkos 
pasigriebti ją iš Makso, tada senelis sukrenkštė. Jis taip juokdavosi. 

— Amerikoje žmonės užkala namų langus. 

— Kodėl? 

— Atlekia kometa. Jie mano, kad kometos uodega perbrauks visą 
žemyną. Žmonės bijo cianido dujų, - atsakė senelis. - Kometos 
uodega neša nuodus, nuo kurių žus visi, pasitaikę jos kelyje. 

Jis lyg ir džiaugėsi tuo, ką perskaitė. Rodės, kad kometos sėjama 
paskutinioji - jo nuopelnas. 

— Ar ji nukris čia? - paklausė teta. 

— Ar mes visi žūsime? - Maksas dažnai užduodavo tokius klau- 
simus. 

Senelis dėbtelėjo į jį. 

— Kalvinistų propaganda. 

Senelis kaltino kalvinistus dėl visų blogybių: prasto derliaus, 
ištvirkimo ir grasinimo pasaulio pabaiga. Nežinau, kas lėmė tokį 
teologinį jo požiūrį. Kaimynystėje gyveno tiktai liuteronai. 

— Ar pražus visas pasaulis? 

— Kad tik ne prieš skalbimo dieną, - pasakė teta. - Čia niekas ne- 
miršta nešvariais apatiniais. Maksai, jeigu nesuvalgei visos riekės, 
nežaisk su ja, dėl Dievo! Atiduok broliui! 

Senelis samprotavo savaip, bet daug kas kaime tikėjo pasaulio 
pabaiga. Žmonės kalbėjo, kad kometa - tai bausmė už nuodėmes. 
Man buvo tik dešimt, bet aš jau žinojau, kad daugybę dalykų nu- 
lemia nuodėmės. Kad karvė atsiveda negyvą veršiuką, kad skauda 
dantį, kad vaikai gimsta suaugę vienas su kitu. 

— Šito reikėjo tikėtis, - tarė teta. - Bet kometa — per geras daiktas, 
kad būtų tikras. 

— Kokių nuodėmių teta padarė? - paklausė Maksas. 

Sklido kalbos, kad po kaimą vaikšto visokie žmogystos. Prekei- 
viai, čigonai, chiromantai. Žmonės pasakojo, esą kažkoks vyras va- 
žinėja vežimu ir pardavinėja eliksyrą, kuris apsaugo nuo kometos 
skleidžiamų nuodingų dujų. 

— Tai dažytas vanduo, - spėjo senelis. - Geriausiu atveju. 


Maksas pirmas jį pastebėjo. Kai pasirodė dvi kelnių klešnės švie- 
siais ruoželiais, mudu žaidėme po lauko laiptais. 

— Ką jis avi? —- brolis kaip apkerėtas spoksojo į atėjūno batus. 
Tiestelėjo ranką prie vyro kulkšnių. 

— Neliesk! - pliaukštelėjau Maksui per ranką. 

Saulėje švytėjo antkurpiai. Jų savininkas sustojo ant laiptų virš 
mūsų. Jis neramiai mindžikavo nepastebėdamas apačioje žaidžian- 
čių vaikų. 

— Ar tai tas plėšikas? - šnibžtelėjo Maksas. 

— Kvaily, plėšikai nedėvi kostiumų šviesiais ruoželiais. Ant kos- 
tiumo lieka visų nužudytųjų kraujo dėmių. 

Atėjūną galėjai pažinti vien iš drabužių. Kaimas juos būtų išjuo- 
kęs. Kaklaraištis žydėjo ciklameno raudoniu ir apelsino gelsvumu. 
Ūsai buvo susukti į ritinėlius, kuriuose jis galėjo nešiotis pieštu- 
kus. Skrybėlė užsmaukta ant veido, ant jos kraštų matėsi pirštų 
žymės. Vyras pabeldė į duris. Kaime niekas nesibelsdavo. Nelaukęs 
kvietimo įžengė vidun. 

— Gal eikim pasiklausyti už lango? - pasiūlė Maksas. 

— Palūkėkim valandėlę, - atsakiau. 

Už poros minučių šviesūs ruoželiai tyliai atsiprašinėdami išėjo 
atpakaliom. Klupčiojo ant laiptų traukdamiesi. Senelis badė pirštu 
į liemenę ir barėsi. Iš po laiptų galėjai matyti, kad senelio pirštas 
murzinas. Ant dailiojo kostiumo svečiui galėjo likti dėmių. Senelio 
veidas degte degė. Kaklo gyslos buvo išsipūtusios. 

— Nelandžios čia visokie sukčiai! - šaukė senelis. Tada tyliai už- 
darė duris. 

Po valandėlės į kiemą purptelėjo teta. Vienplaukė, be skarelės. 
Pora apykaklės sagų buvo atsegtos. 

— Atleiskite, - pasakė ji. - Tėvas nemėgsta svetimų. 

"Teta nusišluostė rankas į prijuostę. Vyras nusišypsojo. 

— Juk sakiau, kad dar susitiksim. 

— Jūs! 

— Ir vyliausi, kad ponia neištrynė manęs iš atminties. 

— Panelė, - pataisė teta ir paraudo. 

Valandėlę atrodė, kad vyras žiūri tiesiai į mus, bet tada jis tarė: 

— Norėčiau pratęsti mūsų bendradarbiavimą, prasidėjusį foto- 
ateljė. 

Vyras kažką išsitraukė iš vidinės švarko kišenės ir ištiesė tetai. 
Ši paėmė. Tada pakreipė nuotrauką prieš saulės šviesą. Švelniai nu- 
sišypsojo. 

— Vaikai! 

— "Tai stebuklas! Nevalia jų čia palaidoti. Nuostolis, kaip ir tai, 
kad tokia panelė turi dirbti tvarte. 

— Eikit iš čia! Tėvas gali išgirsti. Tai buvo vienintelis kartas. 

— Pagalvokit apie mokslą, panele... Tokia protinga moteris kaip 
jūs... 

— Aš vaikų nepardavinėju. 

— Kas kalba apie pardavinėjimą? Aš verslininkas, o ne vergų pirk- 
lys. Kalbu apie susitarimą. Apie verslo sandėrį. 

Teta nusišluostė į prijuostę rankas. 

— Girdėjot, ką sakė mano tėvas! 

— Aš išeinu, - nusilenkė vyras. - Jūsų nuolankiausias vergas. 

Tai prajuokino tetą. Jos akys juokiantis susiaurėjo. Vyras sumu- 
šė kulnais ir čiupo tetos ranką. Teta ją atitraukė, vyrui nespėjus 
paliesti lūpomis. Įsikišo į prijuostės kišenę, bet pati neatsitraukė. 

— Na, jau! 

— Pagalvokit apie tai. 

— Jau turėtumėte iš čia dingti. 

Vyras pamojavo tetai nuo kelio. 

— Aš sugrįšiu! - sušuko. 

Nežinau, ar norėdamas įsiteikti, ar grasindamas. Atrodė, ir vie- 
na, ir kita. Vyrui dingus, teta giliai ir garsiai atsiduso. 

— Išlįskit, - nė nežvilgtelėjusi po laiptais paliepė ji. - Pavojus 
praėjo. 

Iššliaužėme iš po laiptų. 

— Ko jam reikėjo? - paklausė Maksas. 

— Tikriausiai aukso kalnų, - atsakė teta. - Ko dabar visiems rei- 
kia! To, ko neįmanoma gauti. 

— Ar jis norėjo nusipirkti kometą? Nežinojo, kad ji neparduo- 
dama! 

Teta neatsakė. Braukė delnais prijuostę ir spoksojo į kelią. Vyro 
neliko nė padujų. 


Žmonės kalbėjo, kad vieną naktį kometa atskris. Mudviem su 
Maksu buvo leista gerokai ilgiau neiti miegoti. Įsikibę į tetos 5!- 
joną, nupėdinome upės pakrantėn. Ir senelis ten budėjo. Prakau- 
lus, sulysęs, rymojo ant savo lazdos. Teta davė mudviem su Maksu 

slyvų, kad būtume geri ir netriukšmautume. Susimąstęs čiulpsė- 
jau slyvą, žiūrinėjau upės pakrantėje susirinkusius žmones. Buvo 
naktis, bet dangus švytėjo kaip dieną. Gluosnis šmėseliavo šešė- 
liais. Drėgmę smelkė alksnio skiedrų kvapas. Kojos šalo. Išeidamas 
neužsimoviau kojinių, nes buvo nesuadytos. Brolis avėjo kojines. 
Jis taip greit nesunešiodavo drabužių, kaip aš. Teta mus rengė vie- 
nodai, bet mes nebuvom vienodi. Mano kelnės susiglamžydavo vos 
apsimovus. Kaklaraištis apvarvėdavo padažu. Sklastymu perskirti 
Makso plaukai visą dieną gulėdavo tvarkingai. Liga mane išsekino. 
Po ligos aš vysčiausi lėčiau nei Maksas. Kai bėgdavome, sustoda- 
vau, susiėmęs už šono, krūtinėje bumbsėjo. O, kaip aš norėjau būti 
Maksas! Tas stipresnis, tas, kuris turi dvi rankas, tas, kuris suža- 
dina tetos šypseną. Po kelių pergalių broliui muštynės su manimi 
nebeteikė malonumo. Kai susiginčydavom, jis tik niūkteldavo man 
į šoną, suimdavo už sprando ir papurtydavo. Aš atsakydavau pa- 
šaipa ar piktumu. Tai veikė geriau. Maksas negalėjo pakęsti mano 
tylėjimo. Kartais visą popietę neprasižiodavau. Atsisėsdavau ant lo- 
vos ir nesikeldavau, kad ir kaip Maksas tempdavo. Jis baksnodavo 
man šoną, kutendavo, vaipydavosi, bet aš tylėdavau. Nusisukdavau 
nuo jo. Spoksodavau į lubas. Maksas neapsikęsdavo būti atstum- 
tas. Nusileisdavo ir atsiprašydavo. 


Maksas stebeilijo į dangų. Slyvų sultys sunkėsi pro lūpų kampu- 
čius, tekėjo per smakrą. Prieblandoje atrodė lyg kraujas. 

— Ar ji nukris ant mūsų' 

- Ji už daugybės tūkstančių kilometrų. Panašiai, kaip žvaigždės. 

— Ar Dievas ją padegė dėl mūsų? 

Atsidusau. Kartais brolis šnekėdavo kaip mažas vaikas. 

- Ji neturi nieko bendra su mumis. Tai tik krūva akmenų ir ledo. 

Maksas pažvelgė į mane. Jis tuo metu išgyveno tikėjimo Dievu 
tarpsnį. Mėgino tikėti ženklais ir pranašystėm. 

— Tai kodėl ji neištirpsta? 

Neatsakiau. Jau supratau, kad tyla - geriausias atsakymas, kai 

nieko tikra negali pasakyti. Dangus sušvito variu. Kometos uodega 
driko kaip ūkana. 

— Lyg puta, - tarė Maksas. - Gal angelai prausiasi. 

Brolis čiupo mane už rankos. Jo pirštai buvo šalti. 

— Ar būna dvigubų kometų? - paklausė. 

— Aišku, - atsakiau. - Gerų dalykų visada būna po du. 

— Izaokai, Maksai, ateikite čia! 

Teta stovėjo ant kranto, delnais dailiai prispaudusi prijuostę. 
Galvą buvo apsigobusi nauja skarele. Iš po jos išslydo vieniša gar- 
bana. Teta buvo graži. Galbūt ją gražino kometos šviesa. Šalia tetos 
stovėjo prekeivis, vyrukas šviesiai dryžuotom kelnėm. 

— "Tai Jeremijas, - pristatė teta. - Prisimenate jį? 

Tetos balsas skambėjo švelniau. Kaip visada, kai kalbėdavo su 
tais, kuriuos laikė aukštesniais. Ne toks kaip paprastai, kada liep- 
davo mudviem užsičiaupti ir netrupinti lovoj sausainių. Jeremijas 
Jo akys buvo juodos. Atrodė, kad vyzdžiai išsiplėtę per visą rainelę. 

— Aš noriu valgyti, - pasakė Maksas. Jeremijas jo nedomino. 

— Per vakarienę suvalgei dvigubai, - subarė teta. 

Jeremijas palietė jos riešą. Gal jis ves tetą ir išsiveš mus visus į 
Berlyną? Teta bus tokia turtinga, kad rytais avės šlepetes su plunks- 
nų kutais, ant duonos riekės užsidės ir sūrio, ir uogienės. 

— Paieškokim senelio, - tebešypsodama Jeremijui tarė teta. 
akis nugurkiau slyvos kauliuką. Taip užsirijau, kad Maksas turėjo 
padaužyti nugarą. 


1932-ieji. Helsinkis 


Iris ėjo į mane. Jos pėdos buvo basos, žingsnis lengvas. Suknelė lipo 
prie kūno. Tai buvo tas pats plisuoto šilko apdaras, kuriuo ji vilkė- 
jo per pobūvį. Kailio šerpė, kuriuo buvo apsigobusi pečius, varvėjo 
vandeniu. Ne iš karto supratau, kad jos pečius apsiviję vandens au- 
galai. Iris akys stebeilijo į mane. Ji pakreipė galvą. Buvau užmiršęs, 
kokia siaura jos viršutinė lūpa. 

— Man šalta. 

— Aš nenorėjau, Iris, - pasakiau. 

Iris virpėjo. Nuo plaukų varvėjo vanduo. 

— Aš tai padariau netyčia. 

Iris žengtelėjo prie manęs. Vėl išsižiojo. Jai iš burnos ėjo burbu- 
lai. Žiūrėjau, kaip jie švyluoja. 


Pabundu pajutęs drėgmę. Butelis karšto vandens, kurį buvau pa- 
sidėjęs, praleido, ir patalynė sušlapo. Mėginu nuslinkti nuo lovos, 
bet Maksas priešinasi per miegus. Galų gale randu sausesnę vietą ir 
užsimerkiu. Man šalta. Pro langus girdisi gatvės ūžesys. Laikrodžio 
rodyklė slenka į rytą. Miestas bunda. 

Sugniaužiu sveikosios rankos delną ir vėl atgniaužiu. Atsargiai 
paglostau nudžiūvusią ranką. Nuo drėgmės ją maudžia. Seniai iš- 
mokau blogąją ranką slėpti drabužiu ir peties kamšalu. Jos kumš- 
telis mažas kaip vaiko. Pirštai lankstosi, bet jie be nagų. Maksas 
turi dvi sveikas rankas. Jo pečiai platesni nei mano, jis paveldėjo 
mamos giminės bruožus. Makso veidą pavadinčiau gražiu, jeigu ga- 
lima šį žodį taikyti tokiems išsigimėliams kaip mudu. Tiesi brolio 
nosis į galą smailėja, skruostikauliai aukšti, bet skruostuose atrado 
vietą ir pora šypsenos duobučių. Anksčiau brolis daug juokdavosi. 

Jaunystės kvapai kažkodėl įsirašo giliai į kūną, tad pažįstamų 


141 


kvepalų dvelksmas kartais atveria tolimus metus. Sausainių tru- 
pinių kvapas palovyje primena vieną sunkią dieną, kai vėjas nešė 
šlapią sniegą. Sykiais tuo jau abejoju. Regiu vaizdus, kurių nebe- 
prisimenu. Užuodžiu kraują kambaryje, kuriame mudu gimėme, 
mamos prakaitą tądien, kai gundė tėvą, tetos šilumą, kai ji pirmą 
kartą mus prie savęs priglaudė. Visas istorijas pasakojau sau ne 
kartą. Jos pasidarė tikros. 

Aš suaugęs su broliu kairiuoju šonu. Mudviejų nugarkauliai 
susijungę prie dubens. Mudu abu turime tris plaučius, dvi širdis, 
vienas kepenis, tris inkstus ir pusantro penio. Mudu vaikštome, šo- 
kame. Nežinau, kiek sielų turime - dvi ar vieną. Maksas tikriausiai 
pasakytų, kad ir viena ganėtinai apsunkina verslo kelią. 

Tikros mokyklos nesame lankę. Pažinimo trupinių prisiran- 
kiojome romanuose ir pas cirko tigrų tramdytoją. Mūsų gebėjimų 
tikrai užtenka taro kortų būrimams ir nedideliems triukams. Bet 
tokių mokslų ar išsilavinimo per maža, kad tomis istorijomis ge- 
bėčiau įžvalgiai atskleisti žmogaus prigimtį ar kelti moralę. Baimi- 
nuosi, kad ir mūsų vardai - tik akims apdumti, kaip ir mūsų šokių 
drabužių blizgučiai, netikra ūsų spalva ir veido grimas. Maksas ir 
Izaokas, Izaokas ir Maksas. Kai buvom trylikos, mudu perkrikšti- 
jo. Žydiški vardai liudijo, jog mes permanę senąjį okultinį pažini- 
mą. Vėliau pasirodydavome Osmano ir Kemalio vardais. Kažkada 
svarsčiau, kodėl madam Maksim matė mane būtent kaip Izaoką. 
Izaokas buvo Abraomo sūnus, kurį tas, Dievo paragintas, ketino at- 
stumti. Izaokas - šventoji auka. Izaokas - naujosios žmonių rūšies 
sentėvis. Izaokas - vienintelis vaikas. 

Kitą dieną įkalbėjau Maksą išeiti pasivaikščioti. Daug ką noriu 
prisiminti. Po ilgo laiko pasijutau jaunas. Iš ryto skusdamas Mak- 
sui barzdą niūniavau, nors mano balsas prastas. Nejau aš iš tikrųjų 
įsivaizdavau, kad laikas nepalietė miesto. Centras atrodo išsiplėtęs. 
Gatvėse krautuvių daugiau negu anksčiau. Neviltingai ieškau pa- 
žįstamų riboženklių: Rūsuvuorio batų krautuvės, čiuožyklos, vieš- 
bučio, kuriame gyvenome. 

— Aš pavargau, - sudejuoja Maksas, kai prieiname Kaivopuisto 
parką. Jis pasiremia lazda ir dėbso į mane. 

— Grynas oras tau į sveikatą. 

Maksas ilgai žiūri. Paskui papurto galvą. 

— Į senatvę pasidarei optimistas. 

— Mąsčiau apie Iris, - sakau Maksui. 

- Ir šitaip galima nugyventi paskutines dienas. Vis dėlto, jei galė- 
čiau, mMėginčiau pasiekti truputį daugiau. Slaugė ne prastesnė už ją. 

Šypsausi Maksui nudžiugęs, kad jis vėl panašus į save. Nuo tų 
laikų, kai susirgo, jis eina vis tylyn. Didesnę dienos dalį pramiega. 

— Ar prisimeni tą istoriją apie aklą pranašautoją, kurią pasakojo 
madam Maksim, kai buvome maži! 

- Ji sekė mums pasakas? 

— Tai nutiko viename Normandijos pakrantės kurorte. Prisime- 
ni? Toli nusidriekusias balto smėlio pakrantes, kazino, merginas su 
baltom skrybėlaitėm? 

— Tai buvo prieš karą, - sako Maksas ir užsimerkia. - Karas viską 
pakeitė. Dėkui Dievui, šita karta nepatirs karo. 

— Atostogų sezonas ėjo į pabaigą, kai kurios atrakcionų parko 
palapinės jau buvo išardytos, poilsiautojai ruošėsi namo. Tuštėjo 
kurortinis miestas, jo šokių salės ir maži viešbučių kambarėliai su 
nėriniuotom užuolaidom ant langų. Vėjas lingavo margas užeigų, 
kuriose buvo tiekiami omarai, iškabas. 

— Todėl aš visada noriu išvykti laiku, - sako Maksas. - Nieko nėra 
liūdniau už aikštę, ką tik paliktą cirko - su dvokiančiu dramblių 
mėšlu, susprogusiais balionais ir persigėrusių žiūrovų vėmalais. 

— Atrakcionų parke dirbo akla moteris, kuri vaidindavo kartu su 
dukra. Bent jau ji vadino tą mergaitę dukra. Senė, tikra velnienė, 
kuri vertėsi būrimu kortomis, bjauriai elgėsi su mergaite. Kartą lai- 
kė prispaudusi jos ranką prie karštos krosnies, kol nusvilo iki pūs- 
lių. Sykį mergaitė madam Maksim pasakė, kad jos mama iš tiesų 
nėra akla, o tik apsimeta. Akla kortų būrėja, kuri gebėjo tiksliai api- 
būdinti klientus, darė didesnį įspūdį nei paprasta aiškiaregė. Vieną 

dieną mergaitei viskas pakyrėjo, ji nugirdė motiną grynu spiritu ir 
ta iš tikrųjų apako, o pati dingo su visom santaupom. Įsivaizduok, 
kas atsitiko, kai senė iš tikro pabudo akla. Visą gyvenimą apsime- 
tinėjo akla, o tądien iš tiesų ničnieko nebematė. Mergaitė išplau- 
kė valtimi, bet pakeliui pratrūko audra. Smarki rudens audra, kuri 
supurtė visą pakrantę. Irklai prapuolė vandenyje ir mergaitė bejėgė 
liko stovėti valtyje. 

— Kodėl ji nebėgo pakrante? - paklausė Maksas. - Šitai istorijai 
kažko trūksta. 

— Audros siautulys gožė mergaitės šauksmus, stovėdama valtyje 
ji mosikavo rankom. Matė kažkokią žmogystą pakrantėje. Nusigo- 
bė skarelę ir ėmė ja mojuoti. Pagalba buvo čia pat. Mergaitė mojo 
skarele, bet siluetas pakrantėje nejudėjo. Staiga blykstelėjo žaibas 
ir mergaitė pažino stovinčią pakrantėje. Tai buvo jos senoji motina. 
Ji nematė mergaitės, kad ir kiek ši mojavo skarele. 

— Kaip toji motina, akla, atsidūrė pakrantėje? 

— Et, ne tai svarbiausia. 

— Ar dar tebejauti kaltę? Dėl Iris? - paklausė Maksas. 

— Aš jaučiuosi jai skolingas. Todėl norėjau sugrįžti. 

Maksas atsidūsta. Suka nuo manęs akis. Mudu abu žinom, kad 
sugrįžom čia sirgti. Maksas diena po dienos vis labiau silpsta. Jis 
nebepajėgė vaidinti, bet nenorėjo matyti cirko artistų, pažinojusių 
mus šlovės dienomis, gailesčio. Kaip valkataujantys šunys mudu 
šliaužiam nusibaigti į nuošaliausią landą. 

— Tikros kekšės malonesnės, - sumurma Maksas. - Jos neprašo 
išrašyti vekselio. 

— Kaivopuisto parko bute nepasakė, kur ji, - tariau. - Ten jos 
nebuvo, - supratau tai iš merginos balso. Turime palaukti Kiaušės. 


1928-ieji. Iris 


Baltagvardiečių rūmuose vyko šokiai. Lubas puošė eglišakių pynės, 
ant durų staktų degė deglai. Kai įžengėme vidun, aplinkinių žvilgs- 
niai svilino sprandus. Prie mūsų lėtai, kad visi matytų, artėjo Iris. 
Juodai ruožuotos suknelės apykaklė nedengė raktikaulių. Krūtys 
kilnojosi sunkiai alsuojant kamšaties šilumoj. Iris atsitiesė ir atlošė 
galvą. Tai buvo kino žvaigždės poza, bet Iris buvo tik prekeivio pati. 

— Kas nutiko tavo nosiai? - paklausė Maksas. 

Iris paplekšnojo sumažėjusią viršunosę ir pamerkė akį. 

— Patinka? 

— Ne, - atsakiau aš. 

Iris nusikvatojo ir išlaistė iš puodelio arbatą su degtine. Nusikei- 
kė prancūziškai. Tada tai buvo madinga. Girdėjęs šnekų, kad Iris 
atkilusi iš žemyno. Jos skruostai degė, tarpkrūčio oda blizgėjo. 

— Arbata, - tarė Maksas. - Aš ilgiuosi Paryžiaus. Ten veidmainys- 
tė be degtinės skonio. 

— Pašokim, - pasiūlė Iris, paimdama mane už rankos. - Tegul 
veda Izaokas. Aš geriau pataikau į jo žingsnį nei į tavo, Maksai. 

Nusekiau paskui ją į salę. Juodaodžių orkestras grojo dainą apie 
merginą šilkiniais plaukais, reikalaujančią iš savo mylimojo ne 
tik bučinio ar pasivaikščiojimo drauge. Staiga daina perėjo į greitą 
čarlstoną ir Iris nusijuokė. Įsiglaudė tarp mudviejų su Maksu. Ma- 
čiau tik jos strazdanotą nosį. 

— Vyrai tokie, - pasakė Iris, kai sustojome atsikvėpti. Ne iš karto 
supratau, kad kalba apie Robertą. - Išsyk tik apie vieną dalyką geba 
galvoti. Ir per retai susimąsto apie tai, ką romanai tikina juos mąs- 
tant. Paprastai jie šneka tik apie savo darbą ir save, o tai dažniausiai 
tas pats, - ji palenkė galvą. - Na, kai kuriems patinka automobiliai 
ir futbolas. 

— O, ar tau jau nusibodo Taurusis Ponas? - paklausė Maksas. — 
Svarsčiau, kiek tai truks. 

Iris numetė ant grindų puodelį. 

— Ak! - šūktelėjo ir nusijuokė. - Matėte? Man reikia kito puode- 
lio. Atnešit? 

— Eime į sodą, - pasiūliau aš. Pažvelgiau į salę ir nusišypsojau 
porai spoksančių akių. 


„Sodas“ atrodė gražus žodis snieginam galiniam kiemui pavadinti. 
Maksas pasiūlė Iris savo paltą, bet ji papurtė galvą. Atokiau būrelis 
vyrų gurkšnojo iš vienos kišeninės gertuvės. 

— Ar pasakojau, kaip susipažinau su Jakobu? 

— Kai ištekėjai? 

Iris nusijuokė. Akies krašteliu ji dvilkčiojo į vyrus. Kai kurie vil- 
kėjo uniformas su ženklais, kurių reikšmės aš nežinojau. 

— "ais laikais, kai badavo net ministrai. Kai net ministrų am- 
žius buvo trumpas. Nežinau, kokia vyriausybė tada valdė šalį. Visi, 
kurie galėjo, išvažiavo. Pas giminaičius į kaimą ir į Ameriką - tie, 
kuriems pavyko gauti vizas. Tik ne iš Milonskos gatvės. Milonskos 
gatvėje tik gimstama, jos niekas nepalieka. Tuo toji gatvė buvo gar- 
binga. Mano gimtoji gatvė. 

— Man rodos, matau pažįstamą iš cirko, - tarė Maksas. 

— Vieną dieną grįžusi namo nieko neradau. Daiktai buvo išmėty- 
ti po kiemą. Gatvėje girdėjosi žmonių balsai. Pasileidau bėgti. Oi, 
patikėkit, bėgau smarkiai. 

Prieš savaitę buvau mačiusi upėj negyvėlę. Nuogą nuo pėdų iki 
juosmens. Ant šlaunies buvo išpjaustinėtas vienas žodis. Teta ne- 
žinojo, kad aš tą žodį moku. Moters rankos atrodė švelnios, baltos. 
Lininiai marškiniai - kaip sniegas, brangūs. 

Tris dienas tupėjau rūsyje. Bijojau išeiti. Pradėjo kilti vanduo. 
Nusiaviau batus, pasirišau po kaklu. Pasikaišiau sijoną. Bijojau 
miegoti. Baiminausi, kad vanduo dar labiau pakils ir aš paskęsiu. 
Vandenyje savo pėdų nebemačiau. Buvo baisu pagalvoti, ką neša 

vanduo. Žiurkių maitas, cholerą. Paskutinę dieną buvau taip nusil- 
pusi iš bado, kad būčiau su dėkingumu suvalgiusi ir žiurkės maitą. 
Bet labai bijojau. Nedrįsau išeiti iš rūsio. Gatvėm žygiavo kareiviai. 
Girdėjau rėkiant moterį. Ne šiaip šaukiant, bet kaip kiaulę, kai nu- 
leidžia kraują. Ar kada girdėjot tokį riksmą? Nuo tokio klyksmo 
kūnas įsitempia kaip lanko templė. Moteris nustojo rėkti taip pat 
ūmai, kaip pradėjo. Kurį laiką buvo taip tylu, kad girdėjau juodąjį 
strazdą sode giedant. Rodės, į miestą slapčia atslinko pavasaris. Ir 
kareivių niekada nė nebuvo. 

Iš pradžių jaučiau alkį. Į burną plūdo rūgštus skystis, pilvą varstė 
diegliai, krūpčiojau iš miego, kai atmintin sugrįždavo kvapai. Ran- 
kos ir kojos pasidarė vangios. Nebepajėgiau bijoti, nebekrūpčiojau 
nuo garsų. Susiradau sausesnę vietą ant dėžių ir susiriečiau į ka- 
muoliuką. 

Buvau taip nusilpusi, kad atsisėdau ant grindų, nors vanduo sie- 
kė juosmenį. Atsirėmiau į dėžę ir žiūrėjau į daiktus, plaukiančius 
pro šalį. Plaukė knygų lapai, skudurinių kilimėlių gabalai, medinė 
lėlytė. Daiktai, kuriuos žmonės taip brangino, kad nesiryžo išmes- 
ti. Užtat nukišo į sandėlį ir laikė sandariose dėžėse, suvertė į krū- 
vas, kurias peržiūrėdavo kartą per metus, jei rasdavo laiko. Namo 
savininkų meilė tiems daiktams buvo stipresnė už baimę jų krūs- 
nyse šilenančios gaisro ugnies. Ir gerai. Lauke viskas liepsnom ėjo, 
o rūsys tvino vandeniu. 

Iš alkanumo pradėjau raustis dėžėse. Traukiau iš jų praeities apda- 
rus: kietas apykakles, vakarinius apsiaustus, nėriniuotus naktinius 
marškinius. Naftalinu ir sepija dvelkiančius skudurus. Išskleidus jų 
klostes pakvipdavo levandom kaip kitados, per pobūvių šokius. Ati- 
dėdavau į šalį tuos, kurie geriau atrodė, kuriuos maniau galėsianti 
iškeisti į gabalėlį kraujinės dešros ar sūrio galą: šeimininko dukters 
išaugtas nertines pirštinaites, šilkinius šokių batelius. Vieno bato 
noselė juodavo pelėsiais. Pamaniau, kad galėsiu ją uždažyti. 

Dėžės dugne gulėjo vestuvinė suknelė. Šimtmečio pabaigos 
sukirpimo apdaras siauru juosmeniu. Apykaklė siekė smakrą, 

stuomuo buvo išsiuvinėtas stiklo karoliukais. Žiūrėjau, kad nepa- 
merkčiau į murziną vandenį suknelės kraštų. Gal tas apdaras buvo 
motinos, suvyniotas į šilkinį popierių ir laikytas dukteriai. Padėjau 
ją ant viršaus sukdama ryšulį. 

Galų gale išėjau iš rūsio. Alkis buvo stipresnis už baimę. Į veidą 
tvykstelėjo šviesa. Mirksėjau apžilpusiom akim. Vėjas nešė dūmų 
kvapą. Įsiklausiau, ar juodasis strazdas negieda. Gatvė skendėjo ty- 
loje. Pakraigėje žydėjo pienės. 

Vaikinas buvo jaunas. Gal tokio amžiaus, kaip aš. Vaikiško 
veido septyniolikmetis, kaip aš prieš keletą mėnesių. Paakiuose 
juodavo šešėliai, po nosim žėlė pūkas. Kad kareivis, supratau tik 
iš raiščio ant rankos. Jis mostelėjo parodydamas, kad eičiau grei- 
čiau. Mėginau bėgti, bet kojos neklausė. Šviesoje miglojosi namų 
apribai. Vaikinas ėmė šaukti ant manęs. Griebė už liemenėlės, 
prisitraukė prie savęs. Ryšulys nukrito ant žemės. Buvau per lėta. 
Vaikinas kalbėjo šiaurės tarme, kurios aš nesupratau. Papurčiau 
galvą. Ką tik pasakytus žodžius jis pakartojo lėčiau. Aš vėl papur- 
čiau galvą. Jis parodė į mano batus. „Ne, - atsakiau. - Man jų 
reikia.“ 

Vaikinas nusijuokė. Atrodė nudžiugęs, kad galų gale prabilau. 
Paleido ilgesnį srautą žodžių. Iš daugybės jų supratau tiktai „kiti“ ir 
„batai“. „Jokių kitų nėra, - pasakiau. - Tik aš. Batai mano.“ Vaiki- 
nas nusišypsojo: priekinis dantis buvo nuskilęs. Jis pabučiavo man 
į kaklą. Gal manė, kad taip reikia. Viena ranka grabinėjo kelnių 
raištelius. Turbūt ten, iš kur jis buvo kilęs, diržas ir petnešos buvo 
negirdėtas daiktas. Vaikinas buvo toks negrabus, kad turėjau pati 
pasikelti sijoną. Jis įkando man palei kaklą, rankom grabinėdamas 
krūtinę. Aš mintijau apie keptą vištą. Mąsčiau, kad gavusi valgyti, 
ką noriu, pulčiau prie vištos, marinuotų daržovių mišrainės ir juo- 
dųjų serbentų uogienės, gerčiau alaus. Atsiriekčiau baltos duonos 
nuo miltuoto kepalo. Gerčiau aviečių sulčių, valgyčiau konservuo- 
tų kriaušių ir plaktos grietinėlės. Šokolado, bulvių košės, didelę sū- 
rio galvą, figų, mėsiškos sriubos su riebalų pinigėliais ir petražolių 

gabalėliais paviršiuje. Pašteto su rugine duona, svogūnų sriubos 
duonos dubenėlyje. Svarsčiau, kiek galėčiau gauti už vestuvinį ap- 
darą. Viso iškart neparduočiau. Nuardyčiau nėrinius ir perlus. Šilką 
parduočiau gabalais. Taip daugiau pelnyčiau. 

Kareivis griebė mane už plaukų, trūktelėjo. Iš skausmo surikau 
ir jis pliaukštelėjo man per veidą. Nesmarkiai. Kaip užsiožiavusiam 
vaikui. Stengėsi nežiūrėti man į akis. Padėjau jam, kilstelėdama du- 
benį. Vaikinas atitraukė vieną ranką ir ėmė trinti savo įnagį. Spjovė 
sau į delną, patrynė jo galą. Jis buvo melsvai raudonas. Popieriuje 
keptas avienos pjausnys ir sviestu blizgančios bulvės. Šviežias tra- 
pus sūris ir koldūnai. Riebi grietinė su grybais. Mažutės dešrytės, 
silkė su kadagio uogom, rauginti agurkai. Mano skruostas trynėsi 
į gatvės akmenis, bet galvos pasukti nedrįsau. Ar jis paskui mane 
užmuš? O gal aš jam patiksiu? Gal jo gatvėje tokių merginų nėra? 
Gal jis duos man valgyti, gal duos duonos? Vaikinas pūkštė, o aš 
sau stebėjausi. Štai šitaip viskas daroma? Nejaučiau nei gėdos, nei 
malonumo - nieko, apie ką rašoma knygose. Pagalvojau, kad aš 
turbūt gimiau neturėdama padorumo. 

Vaikinas nervinosi. Sušnibždėjo kažką savo tarme. Linktelėjau 
lyg supratusi, persimečiau ryšulį per petį ir puoliau tenlink, kur jis 
rodė. Išgirdau šauksmą pavymui - vaikinas pribėgęs sulaikė mane. 
Apsuko aplinkui ir šlapiai pakštelėjo į nosį. Paskui pamojo ir nubė- 
go į kitą pusę. Kaip jaunavedys į darbą. 

Aš bėgau. Bėgau Peterburgo gatvėm. Batai klapsėjo. Ant peties 
bumbsėjo iš skarelių susuktas ryšulys. Galop sustojau, man verte 
vėrė šonus. Žiaugtelėjau, bet pilvas jau neturėjo ko atmesti. Bur- 
kavo pakrantėn atklydęs balandis. Pakėliau nuo žemės akmenį ir 
nusitaikiau, bet ranka buvo nusilpusi iš bado. Paukštis nuvasnojo 
aukštyn. Ore sklendė tik melsva plunksnelė. Tarpuvartėje nusise- 
giau sijonus ir apsivilkau vestuvinę suknelę. Badaujant mano juos- 
muo suplonėjo. Nereikėjo nė korseto. Pažvelgiau į savo atspindį 
lange. Atrodžiau kaip devyniolikto amžiaus vaiduoklis. Kaip nuo- 
taka strazdanota nosim. Pagalvojau, kad už tą suknelę mane tikrai 

galėtų pakarti. Bet gal verčiau mirti su baltu drabužiu. Palikau savo 
skudurus gatvės kampe. 

Tada atsimušiau į kažkokį minkštą daiktą. Suglemžiau delnu sli- 
dų audinį. Akimirką atrodė, kad laikau saujoje šarkos sparną. Ne iš 
karto supratau, kad tai glotni šilkinė liemenė. 

Iris krūptelėjo ir nutilo tą akimirką, kai į kiemą įvažiavo sunk- 
vežimis. Kėbule sėdėjo vyrai. Šaltį persmelkė tabako kvapas, šūks- 
niai ir butelių barškėjimas. Atsisukau į Maksą. Brolis stebeilijo į 
atvykėlius. 

— Eime vidun, - pasiūliau aš. - Gėlė tavo plaukuose sušalo. 

Iris persibraukė plaukus ir nustebusi pasižiūrėjo į šiltnamyje už- 
augintą orchidėją. Mąsčiau, ar ilgai stovėjome kieme. Viduje dar 
grojo muzika. Ji ištiesė man orchidėją ir žengė pirma manęs. Uni- 
formuoti vyrai ėmė švilpti jai žengiant pro šalį. Aš ėjau nudūręs 
akis į sniegą. 

— Ruskė! - kažkas sušuko mums pavymui. 

Iris galva net nekryptelėjo. Gėlės žiedą iš kraštų traukė šerkšnas, 
žiedlapiai buvo susirietę. Įsidėjau jį į kišenę, ten po poros metų 
radau susisukusį į trapų kamuolėlį. Mažai nešiojau tą kostiumą. 


Artėjo šv. Kalėdos. Maro parką klojo plona sniego marška, gatvės 
buvo pabarstytos smėliu. Robertas atidarė duris įraudęs. Kelnių ke- 
liai buvo apsinešę metalo dulkėm, akys pasruvusios krauju. Marš- 
kinių apykaklė atrodė prijuodusi. 

— Modelius iš molio baigiau. 

Robertas tuo metu gyveno savo dirbtuvėje. Ant grindų mėtėsi 
tuščios konservuotos sriubos dėžutės ir punšo buteliai. Maksas su- 
raukė nosį, aš pašnairavau į jį. Nusivaliau sofą ir mudu atsisėdome. 

— Ar seniai valgei? - paklausiau. 

Robertas neatsakė, tik nutraukė paklodę nuo didžiulio luisto. Tai 
buvo juodai nudažytas gipso lipdinys. 

— Čia tik etiudas, - tarė jis. 

Primerkiau akis. Minutėlę atrodė, kad durys sujudėjo. Antrąkart 

pažvelgęs pamačiau du kūnus. Susivijusias raumeningas rankas. 
Mane kažkodėl nupurtė. 

— Nuliesiu iš bronzos. 

Visi reljefai vaizdavo pasaulio sukūrimą. Ieva turėjo Iris veidą ir 
kūną, tik ilgesni plaukai krito ant pečių. Skulptūroje išlinkęs mo- 
ters kūnas buvo nuogas. 

- Iris, - Maksas pakreipė galvą, lyg taip geriau matytųsi. 

— Ar Salonas juos priims? - paklausiau aš. 

— Jei ne Helsinkyje, tai bent jau Paryžiuje. Bronzos liejinį bus ga- 
lima paauksuoti. Gibertis paauksavo duris. Tėvas buvo auksakalys, 
ar šitai Žinojot? 

— Kieno? - paklausė Maksas. - Iris? 

Robertas suraukė antakius, ir aš supratau, kad jis negirdėjo. 

— Geriau nepadarysiu, - tarė Robertas. 

Jam dvidešimt treji, pamaniau. Daugių daugiausia. Didžiuma 
tokio amžiaus vyrų dar sunkiai juda. Tik apie trečią dešimtį vyras 
ko nors pasiekia. 

— Puiki, ar ne? Nors krūtinę šiek tiek pataisiau. Ji jau nejauna. 
Jei nesiliaus gerti, po kelerių metų bus panaši į Žąsį. 

— Liedinsi Suomijoj? - paklausiau. 

— Pamėginsiu pats. Liesiu dalimis, paskui sujungsiu. 

— Reikėtų vožtelėti jam į snukį, - sumurmėjo Maksas, bet taip 
tyliai, kad girdėjau tik aš. 

— Pradėsiu lieti, kai rasiu tinkamą pagalbininką. 

Pasižiūrėjau į apraudusias Roberto akis ir pamaniau, kad jis tik- 
riausiai girtas. Nekenčiau jo, nekenčiau Iris ir svarsčiau, kodėl to- 
kie šikniai, kaip Robertas, klesti. Statula tarsi įkūnijo jo puikybę. 

— Ar dar susitinki su ja? — paklausiau. Ir iš karto susierzinau 
prasikalbėjęs. 

— Su Iris? Ne. Turiu daug darbo. 

— Ji tave paliko? 

Staiga vėl pasidarė lengviau kvėpuoti. Tiesą sakant, Robertas 
buvo neblogas vaikinas, kvailokas, bet sąžiningas. 

— Arji ką nors turi? - paklausiau. - Turiu galvoje, be sutuoktinio? 

— Et, apkalbos! Tik apkalbos. Ir Iris kartą sakė... 

— Ką sakė Iris! 

— Ta mergina prašosi bėdų. Jums patinka skulptūra? Dar niekam 
jos nerodžiau. 

— Ar ji pasakojo tau apie savo vyrą? — paklausiau aš. 

Robertas išsišiepė. 

— Supranti, mes beveik nesikalbėjom. Iris - pašėlusi merga. Bet 
jūs tikriausiai iš tokių. 

— Kokių? 

— Kuriems moterys viską išplepa. Nesmerkiu jūsų. Matyt, tik 
šitaip galite patraukti ką nors savo pusėn. Vaidindami jautrios šir- 
dies bičiulį. 


Girdėjau gandų apie naują Iris žaisliuką, bet juodu kartu mačiau 
tik teatre, per pertrauką. Iris tą vakarą puikavosi rausvu šifonu. 
Suknelė sklaistėsi aplinkui. Jos palydovas vilkėjo baltagvardiečių 
uniformą, buvo už ją keliais centimetrais žemesnis. Jis nužvelgė 
mudu nuo galvos iki kojų ir prunkštelėjo. 

— Henrikai, brangusis, aš turiu išgerti, - pasakė Iris, atsainiai 
paliesdama jo ranką. Jis dėbtelėjo į mus ir kažką tyliai sumurmė- 
jo. — ...kštu... - teišgirdau. 

— Ką jis pasakė? —- paklausė Maksas. 

— Jis nuostabus, - atsiduso Iris. - Primityvus. Manau, net skai- 
tyti nemoka. Aš taip pavargau nuo Roberto plepalų apie draugus 
italus, susipratusius numirti prieš penkis šimtus metų. 

— Sveikinu, - pasakiau aš. 

- Pereitą naktį Henrikas, lošdamas pokerį, susilažino, kad pa- 
taikys į antį iš penkių šimtų metrų. Draugai iš jo šaipėsi. Nedaug 
trūko, kad čiuptų šautuvą ir leistųsi įlankon. Aš kažko paklausiau 
apie medžioklės sezoną ir visi pradėjo juoktis. Šį rytą nuvažiavo- 
me į Senamiesčio įlanką. Henrikas pasiėmė šunį. Tas bjaurus 
juodas žvėris vis vėpčiojo į mane savo blizgančiom akim. Rytas 

buvo ramutėlis. Krūptelėjau, kai šūvis pervėrė dangų. Pasidygėjau 
negyvom antim. Jos dvokė. Henrikas juokėsi, kad susiraukiau, kai 
pašvaistė jom man prieš nosį. Tada griebė mane už plaukų, plačiai 
išskėtė kojas ir įsibrovė į mane. Šuo visai pašėlo. Kaukė šalia, kai 
Henrikas bildino mane į medį. 

Iris prikando lūpą ir įbedė į mane akis. 

— Dėl manęs gali nebaigti, - tarė Maksas. - Galėtum atviriau 
atskleisti visas smulkmenas. O jeigu kalbėtum mažumėlę garsiau, 
šitoms dviem močiutėms nereikėtų taip tįsčioti kaklų. 

— O tavo vyras? - paklausiau aš. 

— Dabar man reikia šito. Henrikas net nepastebėjo, kad nu- 
sibruožiau į žievę skruostą. Nuostabu, kad nereikia kalbėti apie 
jausmus ir priesaikauti meile. Vyras, neprisikimšęs sentimentalių 
niekų, tikras lobis. 

— Būk atsargi. 

— Pfui, - purkštelėjo Iris. - Įsivaizduokit, vėliau mus atsitiktinai 
užėjo mokinukai su medžiokliniais žiūronais. Jeigu būtų atėję kelio- 
mis minutėmis anksčiau, būtų užklupę su nusmukusiom kelnėm. 


Vieną vakarą grįždami iš teatro pastebėjome pažįstamą pavidalą, 
susigūžusį ant suolelio Kaisaniemio parke. Botanikos sodo pasta- 
tuose degė šviesos, bet parke žmonių nesimatė. Skirpstai tiesė ša- 
kas į mėlyno juodumo dangų. Smulkiais sūkuriais sukosi sniegas. 

— Iris? - užkalbinau aš. 

Ji vilkėjo baltus kailinius. Iš tolo buvo panaši į nediduką sniego 
senį. 

— Ak, tai jūs! — tarė ji ir šniurkštelėjo. 

Prie antakio juodavo mėlynė ir keli sukrešusio kraujo lašai. At- 
sargiai palytėjau mėlynę. 

— Viskas nuostabu, - pasakė Iris ir nusišypsojo. - Laukiu vairuo- 
tojo, kad nuvežtų į ponios Kiaušės pobūvį. Sako, visi ten susirin- 
ko, - ji susiėmė krūtinę. - Pasitraukit truputį, - paprašė ir pradėjo 
vemti. 

— Tfu, šliužas! Turėjau numanyti, kad Henrikas toks. Jei miega 
su uniforma - nenormalus. 

— Ar jis tave mušė! 

— Jis pabėgo. Su ta baisuokle Kju. Jie neva ketina įsteigti mokyk- 
14, kurioje bus mokoma sveiko gyvenimo būdo. Kju turi pinigų. Jai 
net vyro nereikia. Kai užeina, būna baisiai bjauri. 

— Gal nori vandens? 

Ji papurtė galvą. 

— Patikrinkit mano pulsą. Ar muša? 

Suėmiau riešą, ji užmerkė akis. 

— Po kelių minučių praeis. Gydytojas davė man piliulių. Gal 
paieškotumėt rankinėje? 

Paėmiau nedidelę sidabrišką rankinę, išverčiau ant kelių. Dvi 
lūpų dažų tūtelės, mėtinių pastilių dėžutė, portsigaras, dvi laikraš- 
čių iškarpos - viena gyvaplaukius šalinančio tepalo reklamos, pa- 
auksuota piliulių dėželė, pirštais valdoma lėlė ir ritinėlis banknotų. 
Iris paėmė lėlytę. 

— Argi ne miela? Pasivogiau per vieną pobūvį. Ieškojau tualeto ir ne- 
tyčia nuklydau į vaikų kambarį. Aš niekada neturėjau pirštininės lėlės. 

Ji užsimovė lėlytę ant piršto ir nusišypsojo. Padaviau dvi tabletes 
ir Iris nugurkė jas su gėrimu iš gertuvės. 

— Kas čia per piliulės? - paklausė Maksas. 

— Neturiu supratimo, - atsakė Iris. - Norit? 

Papurčiau galvą. 

— Paimkit nors portsigarą. Jis auksinis. Kažkas klube jį davė. Me- 
čiau rūkyti, bet nešiojuosi, nes gražus. 

Paėmiau į ranką portsigarą. Ant jo buvo išraižytas caro herbas ir 
monograma su mėlynu brangakmenių. 

— Brangus, - pasakiau. - Mes negalim jo imti. 

— Niekai, - atsakė Iris. - Jei vėl pradėsiu rūkyti, pasivogsiu kitą. 

— Geriau jautiesi? - paklausiau aš ir Iris linktelėjo galvą. 

— Pasėdėkit čia valandėlę. Papasakosiu, kaip Peterburge susidū- 
riau su Jakobu. 

— Su Jakobu? 

— Atmerkusi akis pamačiau, kad guliu lovoje, - tęsė pasakojimą 
Iris. — Apklotas buvo sulopytas, bet patalynė švari. Šiek tiek kve- 
pėjo rozmarinu. Virš durų kabėjo įrėminta nuotrauka. Joje, susi- 
ėmusios už rankų, stovėjo dvi merginos juodom suknelėm. Viena 
tarytum įsikandusi savo kasą. Merginoms už nugarų stovėjo vy- 
ras. Jis buvo nusisukęs nuo kameros. Su kepure, lyg per maža jam. 
Žydai, pamaniau. 

Kitąkart pabudusi išvydau prie lovos sėdintį vyrą. Jakobas - tai 
buvo liemenė, su kuria anądien susidūriau. Nežiūrėjau į jį, žiūrėjau 
į padėklą. Į lėkštę košės, puodelį arbatos, dubenėlį aviečių uogienės. 
"Tik pakabinusi pirštu nuo lėkštės krašto košės prisiminiau, kaip, 
pasak senelės, valgo ponios. Bet mano pilvas neatlaikė. Išžiaugčio- 
jau košę ant apkloto. Jakobas pasiėmė rankšluostį, nušluostė man 
smakrą. Paglostė galvą, apsikabino. Papūtė į kaktą. Išsitraukė iš lie- 
menės kišenės švarią nosinę ir nušnypštė man nosį. Nosinė buvo 
plonyčio balto lino. Ant jos matėsi smulkiai išsiuvinėta monogra- 
ma. Pasvarsčiau, į ką galėčiau ją išsimainyti. Aišku, jei nebūtų su- 
tepta avižine koše. Jakobas kvepėjo bandelėm su cinamonu. Jis ėmė 
dainuoti norėdamas nuraminti mane. Neperpratau dainos žodžių. 
Su ilgom liūliuojančiom balsėm. 

— Badas, - tarė Maksas. - Aš jo nepatyriau. 

— Ar tu nebijojai? Juk jis galėjo kažin ką tau padaryti. 

— Verksminga istorija, - pasakė Maksas. - Jos visad gerai perka- 
mos. Išradingiausias pasakojimas nepranoks verksmingos istorijos. 

— Išsibudinusi iš miegų jau pajėgiau daugiau suvalgyti. Jakobas 
sėdėjo ant lovos krašto ir be paliovos kalbėjo. Dar niekada nebu- 
vau sutikusi vyro, kuris tiek daug kalbėtų. Jo žodžiai pripildė prie 
sienų stovinčias komodas. Linkčiojau galvą, manding, reikiamose 
vietose. Mėginau pastebėti paspęstas kilpas. Mano mintys sukosi 
tik apie kitą patiekalą. Jakobas šnekėjo puikia rusų kalba, gal su 
šiokiu tokiu tarmės akcentu. Jis pasakojo apie savo vaikystę, apie 
motiną, kuri mirė žiemą. Apie kelionę į Italiją jaunystėje. Apie tai, 

kad studijų metais žavėjosi Gėte ir troško surasti kalnuose namelį, 
kuriame jis parašė eilėraštį apie keleivį. Man atrodė, bergždžia taip 
užsimušinėti laiką. Suaugę vyrai eilių neskaito. Ištariau tai garsiai, 
o Jakobas atsakė, kad ir jo mama taip manė. 

Kai Jakobas padavė taurę vyno, nurijau gėrimą vienu mauku. 
Nespėjau net skonio patirti. Tai buvo pirma vyno taurė mano gy- 
venime. „Net mano dėdė negalėtų šitaip gerti“, - tarė Jakobas. Aš 
buvau apvilkta naktiniais marškiniais su raišteliais užrišama apy- 
kakle. Nežinojau, kas jais apvilko. Nežinojau, kur dingo apdaras, 
iš kurio ketinau pragyventi kelias savaites. „Tu ruošeisi tekėti“, — 
pasakė Jakobas. Jis tai pareiškė. Jis nieko manęs neklausė ir aš pa- 
jutau norą išsipasakoti. Tikrai ne iš išskaičiavimo tai padariau. Ne 
dėl kito patiekalo. Gal vynas trenkė į galvą. Gal norėjau papasakoti 
istoriją, kurios Jakobas buvo vertas. Jis troško būti didvyris, ką nors 
išgelbėti. Troško atsirasti reikiamoje vietoje, kaip romanų herojai. 
Su blizgančia šilkine liemene. Nepriekaištingai sutvarkytais ūsais. 
Jis matė save, pasakojantį istoriją apie gatvėje apalpusią nuotaką, 
apie bėdon įkliuvusią merginą. Tad papasakojau jam apie savo ves- 
tuves. Pagerbdama žydus ant sienos kabančioje nuotraukoje, pa- 
sivadinau žyde. Nepraktikuojančia, nes beveik nieko neišmaniau 
apie judaizmą. Papasakojau apie šeimą, žuvusią per revoliuciją. 
Apie tai, kaip pakliuvau tetos globon. Apie sužadėtinį, kurį paži- 
nojau nuo vaikystės. Kad jis žaidė tenisą su mano broliu. Apie pas- 
kubom surengtas vestuves. Apie tai, kad svečių į jas nekvietėme - 
tiktai liudininkus. Mudu turėjom pabėgti. Prancūzijoje mūsų laukė 
tolimi giminaičiai. Aš vilkėjau mamos vestuvinę suknelę. Norėjau 
mokyti vaikus. Mokytojos amatas atrodė ganėtinai garbingas, Ja- 
kobui turėjo patikti. Teta buvo papuošusi mano plaukus mirtom, 
užaugintom vazone ant palangės. Pastebėjau tetos akyse ašaras. Ji 
nevažiavo su mumis. Buvo labai ligota. Mačiau, kaip Jakobas žiūri 
į mane. Jo akys spindėjo. 

Pasakodama ir pati susijaudinau. Surenčiau apie savo būsimą 
vyrą, kuris daugiau nebepasirodė, apie revoliucionierių, kuris pra- 

kirto man lūpą. Apie tetą, kuri puolė prie durų ir susmuko su kulka 
krūtinėje. Jakobas nebūtų apsiašarojęs dėl skudurų prekeivio duk- 
ters. Jam reikėjo didvyrės iš buržuazijos. Merginos, kamuojamos 
nelaimingos meilės, goslumo apimtos ir pamestos mergelės. Jeigu 
būtų uždavęs kelis klausimus, būtų supratęs, kad meluoju, bet Ja- 
kobui šito nereikėjo. Jis norėjo išgirsti romantišką istoriją ir ją išgir- 
do. Tada nežinojau, kad turėsiu ją išgyventi. Nežinojau, kad iš tiesų 
ištekėsiu už savo gelbėtojo. Buvau numačiusi tiktai kitą patiekalą. 
Daugiau niekas man nerūpėjo. Tik ta istorija. 

— Sunkoka pasaka. Nesuprantu, kas joje didvyris, - tarė Maksas. 

— Et, - atsakė Iris, - turim kaip nors nusikasti į tą pobūvį. An- 
traip Kiaušė paskleis gandą, kad aš forbi. 

Ji išsiėmė iš rankinės lūpdažį ir be veidrodėlio nepriekaištingai 
pasidažė lūpas. Apatinę, paskui viršutinę, o tada pačiaupė lūpas. 

— Nori mėtinės pastilės? 

Aš papurčiau galvą. 

— Profesionalai pripažįsta mėtines, - pasakė Iris. - Mėgėjai apie 
kvapą iš burnos pagalvoja tiktai kitą rytą. 


"Teatro salės lubos buvo išpaišytos putniais kaip paršeliai cherubi- 
nais. Jie buvo tokie riebūs, kad, rodės, niekad nesulauks brandos. 
Raudono pliušo kėdės rikiavosi apie sceną kaip tvarkinga eisena. 
Nugara man sruvo prakaitas. Visą žiemą vaidinome tą patį numerį 
ir Maksas panūdo išmokti naują figūrą. Atsidūrę pobūvyje, naktį 
nemiegojom ir dabar aš painiojau žingsnius. 

— Kas atsitiko? - suurzgė Maksas, vėsindamasis stručio plunks- 
nų vėduokle. Jo kajalis buvo išsiterliojęs, grimas eižėjo. 

— Mmm! - pakėliau prie lūpų puodelį vandens ir godžiai išgėriau. 

— Dėl tos merginos? 

— Nenoriu apie ją kalbėti. 

— Bjauri mergiotė, bet juokinga. Ji susidomėjusi tavim. 

— Kažin ar su ja būtų smagu, jeigu tu apie tai. Gražios moterys 
nesistengia. 

— Et, nekalbėk taip! Graudžiai atrodai, o dediesi storžieviu. Ži- 
nau, kad ji tau patinka. Nė sykio iš jos nepasišaipei, o vakarais 
čiupinėji tą portsigarą. Pereitą naktį kalbėjai per miegus. 

Makso akys prašė. Pirmąkart nemokėjau minčių aptaisyti žo- 
džiais. Nesupratau, ką jaučiu Iris ir ką noriu jai jausti. Kalbantis su 
Maksu viskas atsiskleistų. Tarp mudviejų pamaži žiojosi praraja, 
radosi toji dulsva, mėlyna kreida nubrėžta riba. Žinojau, kad pa- 
sistengęs viską paaiškinčiau Maksui. Jis pasivaipytų, išklausytų ir 
užbaigtų juoku. Žinojau, kad galiausiai jis vis dėlto mane supras. 
Buvau pripratęs dalytis su juo viskuo, net lengviausiu gripu, ne- 
migos naktų neviltim, bendro kūno vienatve. Mudu aptardavome 
visų Makso mylimųjų kūno daleles, kiekvieną atodūsį, randą, odos 
colį. Šitai sustiprino mudviejų vieno kūno ir bendrų išgyvenimų 
jausmą. 

Nusišluosčiau nosine prakaitą nuo kaktos. Ant nosinės liko rau- 
donų dažų dėmių. Mintyse nusikeikiau ir įsikišau suteptą nosinę į 

— Iris... —- pradėjau aš. - Iris sakė ateisianti pažiūrėti vaidinimo 
vakare. Sakė galbūt atsivesianti vyrą. Jis sugrįžo. 

— Vadinasi, turime tęsti repeticiją, - tarė Maksas. - Šita salė kaip 
ledinė. Nesuprantu, kodėl jos žŽmoniškai nešildo. 

Ta akimirka praėjo. Pasilenkiau pasitaisyti antkurpių, nenorėda- 
mas parodyti veido. Krūtinėje kažkas bumbtelėjo, ėmė mausti. Lyg 
kokia sena sprogymė prasivėrė. 

1911-ieji. Madam Maksim 


Maksas buvo su suvarstomais batais, nupirktais už kiaušinpini- 
gius. Jis miegojo padėjęs galvą man ant peties. Virš lauko tvyro- 
jo rūkas, diena pamaži budo. Aš pešiojau savo naująsias vilnones 
pirštines. Nykštys buvo prakiuręs. Teta turėjo suadyti, bet užmiršo. 
Man buvo šalta. Teta mus per anksti pakėlė. 

— Grįždamas pasiimsiu tave, - pasakė Jeremijas. Jis siekė pa- 
bučiuoti tetą, bet ši atsuko skruostą ir lūpos pakštelėjo palei nosį. 
Tolėliau šniokštė upelis. Vėjo gūsis sušnarino šermukšnį. Medžio 
lapai dar brinko pumpuruose. Pavasaris brandino žiedus ir lapus. 

— Ar taip reikia? - paklausė teta, glaudžiau pasirišdama skarelę. 

— Verčiau paliktum vaikus pas tą pamišėlį? Jis miega su kirviu 
prie lovos, - sumurmėjo Jeremijas. 

Teta nusisukusi žiūrėjo į suartą lauką. Vagomis straksėjo varna. 
Ji pakraipė galvą, ieškojo, gal ką ras. Prisispaudžiau prie Makso. 
Brolis knirktelėjo per miegus. 

— Mums reikia pinigų. Verslas stringa. Turėsim žengti į kitas sritis. 

Teta rankiojo nuo skarelės nesamus plaukelius. Varna išskleidė 
sparnus, karktelėjo ir nuskrido. Varna - melagių paukštis. Kiauši- 
nių vagilė. Svarsčiau, ar kliudyčiau ją akmeniu. Kartą pataikiau į 
kielę kiemo gale. Ji nejudėdama gulėjo ant kiemo akmenų. Priglau- 
džiau ją prie skruosto, paalsavau į pilvelį. 

— Padaryk ją vėl sveiką, - paliepė brolis. 

Pakračiau paukštelį. Kojytė nukabo. 

— Pataisyk ją, - pasakė Maksas. 

Pasūpavau paukštį ant delno. 

— Ji dabar tokia, kaip mano ranka. Nepataisoma. 

Maksas čepsėjo lūpom miegodamas Jeremijo vežime. Svarsčiau, 
ar jis dar prisimena tą paukštelį. Kai ką Maksas greitai užmiršda- 


159 


vo. Mamos tik mėlynus auskarų akmenėlius prisiminė. Gal ir tie 
akmenėliai buvo iš mano istorijų. 

- Žiūrėk, kad jie nesušaltų. Didesniojo krūtinė silpna. Jis atrodo 
stipresnis, bet greitai pasigauna kosulį. 

Prisimenu, kad įsižeidžiau. Teta labiau rūpinosi Maksu negu 
manim. Paskui užmigau. Kai pabudau, buvo vėlus rytas. Vežimas 
kratėsi. Pasirėmiau ant alkūnių. Maksas miegojo. Jeremijas nusi- 
šiepė laikydamas vadeles. 

— Miegalius pabudo. Mudu su tavo broliu šįryt jau įdomiai pa- 
sikalbėjom. 

— Kur teta' 

— Pamatysit ją vėliau. Pirmiau susitiksite su vienu mano draugu. 
Elkitės mandagiai. Mudu sieja verslo reikalai. 

— Aš noriu tetos, - Maksas vėl pašoko ir ėmė ropštis iš vežimo. 

Vežimas susverdėjo, aš užgriuvau ant Makso. Skaudžiai užsiga- 
vau alkūnę. Į akis sušoko ašaros. Jeremijas nusijuokė. 

— Nesiauskit! Pažadėjau tetai nuvežti jus sveikus gyvus. 


Cirko direktorius turėjo dideles, glėbin gramzdinančias rankas. Jis 
paskui man. Atsiklaupė ant vieno kelio ir pakėlė Makso švarką. 
Maksas mėgino trauktis atbulas, bet direktorius jį suėmė dar stip- 
riau. Jo siauri ūseliai buvo patrumpinti skustuvu. Juodame šepetė- 
lyje baltavo keli žili šereliai. 

— Daug apgavysčių mačiau. 

- Jie tikri. 

Direktorius pasižiūrėjo į Jeremiją. 

— Gausi pinigus. 

Vyro ranka čiupinėjo draugėn suaustus mūsų raumenis. Jaučiau 
Makso odą vėstant. 

— Pažiūrėk ano ranką. 

Atitraukiau rankovę. Mane pykino. Direktorius atleido gniauž- 
tus. Nusišypsojo man. 

— Kiek jums metų? 

— Trylika, - sušnypštė Maksas. 

Tai buvo melas. Mes nė vienuolikos neturėjome ir pagal amžių 
buvome per mažo ūgio, minkštučiais kaip vaikelių skruostais. Bu- 
vome giedrų akių, gležno kaip mergaitės kūno. Makso nosis straz- 
danom nutaškyta. Bet direktorius nežiūrėjo į mudu kaip į našlai- 
čius. Jis nebūtų pagailėjęs dviejų gatvės vaikų ar neišsivysčiusių 
silpnapročių. Vokietija kužėjo našlaičių, beglobių vaikų, kurie muš- 
te mušdavosi, kad pakliūtų į cirką. Dešimtmečiai vaikigaliai dirbo 
pas ūkininkus nuo aušros iki sutemų. Katalikiški pataisos namai 
gabeno vaikus dirbti į Ameriką. Viešnamiuose šypsodavo trylika- 
metės, sifilio išgraužtom, silpnom kaip marlė gimdom. „Europos“ 
cirko direktorius buvo savotiškas idealistas. Jis išgelbėjo tuos, ku- 
riuos, jo manymu, vertėjo gelbėti. Mudu. 

— Vadinasi, norite dirbti cirke? 

Direktorius pasuko galvą, kalbėdamas tokiu balsu, kokiu suau- 
gusieji kalba su vaikais. 

Spoksojau į jį. Neblogas, pamaniau. Drabužiai labai šviesių spal- 
vų, kaklaraištis parištas laisvai. Rankos ir kojos atrodė tarsi suda- 
rytos iš stambesnių gabalų nei stuomuo. Galva siaurėjanti, nuo 
kaktos pakaušio link išslinkę plaukai apskusti. Jis dvokė kepimo 
milteliais. Iki tol nežinojau, kad kepimo milteliai turi kvapą. 

— Mmmmm! - vėl numykė jis, nes mes tik žiopsojome tylėda- 
mi. - Turite utėlių? Kokių nors ligų? Berniukui vėžliukui pabrinko 
plaučiai ir po trijų savaičių jis numirė. Už mirštančius moku ma- 
žiau. Už šituos gaučiau du putnius paršelius. 

Svarsčiau, kas nutiktų, jeigu pasakyčiau, kad mudu sergam pa- 
siutlige. Ar tada sugrįžtume pas tetą? Jaučiau, kad Makso kvėpa- 
vimas padažnėjo. Akys karštai spinduliavo. Jis manė, kad buvimą 
cirko preke pranoksta tik pieniški tąsiukai. 

Žiūrėjau į Jeremiją. Jį pylė prakaitas, nors diena nebuvo karšta. 
Jo apykaklė buvo prijuodusi. 

— Sakėte, kad mokėsit grynaisiais. Aš turėjau išlaidų. 

— O tėvai! 

— Jie našlaičiai. Darykit, ką norit. Jų teta iš dėkingumo murkė 
kaip katė, gavusi progą nusimesti juos nuo sprando. 

Įsistebeilijau Jeremijui į akis. Mano pasitenkinimui, jis nusigręžė. 

— Galėsime sakyti, kad jums dešimt, - tarė direktorius. Jis pasi- 

Direktorius linktelėjo mūsų palydovui. 

- Pinigus atiduos kasininkas. Vagonėlyje greta didžiosios pala- 
pinės. 

- Iki pasimatymo, vaikinai. Perduosiu tetai linkėjimų nuo jūsų. 

Jeremijas nespėjo nusisukti, Maksas jį puolė. Kibo jam į krūtinę, 
spardė kojom, draskė veidą trumpai nukirptais nagais. Direktorius 
buvo stiprus vyras, bet turėjo pasišaukti pagalbon cirko darbininką, 
kad atplėštų mudu nuo Jeremijo. Kai darbininkas iškėlė mus aukš- 
tyn, Maksas sustingo. Veidas pasidarė abejingas, rankos suglebo. 
Jeremijo veidas margavo smulkiais dryksniais. Tada aš supratau. 
Ūsai! Pusę Maksas nuplėšė. Šeriai stirksojo tik vienoj pusėj, nelyg 
juodai dažytų siūlų kuokštas. 

- Išgamos! Aš jums parodysiu! 

Jeremijas atsargiai čiupinėjo viršutinę lūpą. Jo akys išsipūtė. Vei- 
das priminė tritoną. Jis puolė prie mudviejų, bet prižiūrėtojas su- 
griebė jį už juosmens. 

— Nurimk! - direktorius pradėjo jį tujinti. 

Jeremijas nusispjovė. Nusišluostė į kelnes rankas. Ant krumplių 
ryškėjo kruvini brėžiai. 

— Rizikuoju tai aš, - tarė direktorius. - Net nežinau, ar kas iš jų 
išeis. O ir jų maitinimas kainuos. 

Jeremijui pradingus už palapinių, direktorius atsiduso. 

— Paskutinis kartas. Tai kenkia verslui. 

Jis linktelėjo darbininkui. 

— Eik. Juk jie dar vaikai. 

— Mušėsi ne taip, kaip vaikiščiai. Jie žvėrys. 

— Ar jūs žvėrys? - paklausė direktorius. 

Aš papurčiau galvą. Maksas sumurmėjo: 

— Ne. 

- Ką? 

— Ne, pone direktoriau. 

— Girdėjai, - pasakė direktorius darbininkui. - Nesirūpink. Ati- 
duosiu juos madam Maksim. Ji moka tvarkytis su laukiniais žvė- 
rimis. 

Darbininkas pasižiūrėjo į mus. Parakinėjo dantis. Tarpdančiuose 
kažkas geltonavo. Svarsčiau, ką jis valgė pusryčiams. Man gurgė 
pilvas. 

— Cha, neblogai aptalžėte tą vyruką. 

Jis nubraukė iškrapštytą geltoną masę į kelnes ir nušliurino į 
kitą pusę. 

— Turit pavalgyt, - pasakė direktorius. - Judu turbūt suryjat tiek, 
kiek patys sveriat! - Jis įkvėpė ir suriko: - Madam Maksim! 

Šauksmas nusklido per smėliu pabarstytą aikštę. 

— Madam Maksim! 

Mūsų link žirgliojo moteris. Pirmiausia pamačiau jos tvirtas ko- 
jas. Aptemptos jojikės kelnėm šlaunys tolydžio siaurėjo iki išsipū- 
tusių blauzdų. Smailianosiai batai ryžtingai dyžė per smėlį. 

— Tai madam Rufus, arba madam Maksim, - tarė direktorius. — 
Nelygu kokios nuotaikos. 

- Įtakinga moteris turi ne vieną vardą. 

Madam vilkėjo laisvą vilnonį megztinį. Jos plaštakos buvo di- 
džiulės, nusėtos nuospaudų. Madam atėjo su lakūno kepure, iš po 
jos kyšojo šlapios nuo prakaito raudonų plaukų sruogos. Manding, 
gražesnio dalyko nebuvau matęs. 

— Madam yra tigrų tramdytoja. 

— Puiki. 

Moters balse nebuvo girdėti pagyros. Ji tik pareiškė tai, ką visi 
žinojo. 

— Puikioji tigrų tramdytoja jus pavalgydins. 

— Kuo jūs vardu? 

Maksas kažką sumurmėjo. Sunku kalbėti galvą nunėrus iki pilvo. 

- Hmm, - numurkė Madam. - Šitie netinka. Man judu būsit 
Izaokas ir Maksas. Kadaise turėjau liūtukus tokiais vardais. 

Ji žengė pirma mūsų. Turėjom bėgte bėgti, kad neatsiliktume. 

— Na, ar einat? Virėja manim žavisi. Tikriausiai išprašysiu jums 
bekonienos, - žvilgsniu įvertino mus. - Viešpats mato, kad jums 
reikia lašinių. 

— Kas jiems nutiko? - paklausė Maksas. - Tiems liūtukams? 

Madam žvilgtelėjo akies kampučiu. 

— Biurokratija! Atsidūrė ant kažkokio kaizerio pareigūno vaka- 
rienės stalo. 

Madam lūpos susiaurėjo iki brūkšnio. Odą apie jas išraižė tan- 
kios raukšlelės. 

— Kiek jums metų, madam? - paklausė Maksas. 

— Dvidešimt aštuoneri. Visada. 


Cirko palapinės stovėjo atvirame lauke už miesto. Vėjas kėlė smėlį. 
Dvokė laukuose išbarstytu mėšlu. Iš pirmo žvilgsnio atrodė, kad 
palapinių be galo daug. Raudonai dryžuoto burių audinio palapinės 
ir vagonėliai, išpaišyti akį veriančiais dažais. Pro šalį rąžydamiesi 
praėjo keli darbininkai. Į mus nė nežvilgtelėjo. Žiūrėjau į tolstan- 
čius jų kombinezonus. Uodžiau ore tvyrantį kavos kvapą. Buvo jau 
po vidurdienio. Teta, parėjusi iš darbų, jau ruoštų pietus. Nusau- 
sintų didžiulę keptuvę, nusišluostytų rankas į prijuostę. Keptuvė 
buvo sunkiai pakeliama. Teta dažnai prašydavo mūsų padėti. Svars- 
čiau, ar teta viena ją pakels. Kas priskaldys malkų krosniai pakurti? 
Staiga pasijuntu išsiilgęs senelio sodo. Rasotos žolės ir nuo upės 
vingio kylančio rūko, atšlaitėje išsiskleidusių pirmųjų krokų. Su 
skalbiniais nuo upės pareinančių moterų juoko. Norėjosi pabusti 
pataluose su ką tik pervilktais užvalkalais, bėgti į pakrantę taip, 
kad į šoną durtų, prisivalgyti slyvų tiek, kad skaudėtų pilvą. 
Pirmomis naktimis pabudęs nesusigaudžiau, kur esu. Maksas 
kietai miegojo. Pamirksėjau akimis. Šienas vagonėlyje dvokė oda, 

prakaitu, arklio mėšlu. Įsispoksojau į lubas. Lentinių lubų šakų žy- 
mės prieblandoje atrodė tartum ornamentas. 

— Teta, - sušnibždėjau aš. Maksas šnarpštelėjo per miegus. 

Šššš... sušnypštė kažkas. Stebeilijau į protamsą. Ant sienos judė- 
jo žmonių šešėliai. Miegančiųjų buvimą veikiau jautei iš šilumos, 
nei matei akimis. Valandėlę svarsčiau, ar galėčiau atsikelti ir tyliai 
pažadinti Maksą. Ar toli nueitume, kol kiti pabus? Suriečiau kojų 
pirštus. Ukvedė buvo davusi naujas kojines. Kūnas buvo sunkus, 
bet miego nenorėjau. Svarsčiau, kiek kilometrų mes nukeliavom. 
Ar rasčiau namus? Prisiminiau pievą, kurioje augo saulėgrąžos. 
Žaliai nudažytą daržinę su keistu langeliu. Pakeliui pastebėjome 
ūkininkų sodybų. Galėtume pernakvoti pas juos, pavalgyti. Teta 
tikriausiai mūsų pasiilgo. Gailisi. Paskui pagalvojau apie pinigus, 
sumokėtus už mus. O gal teta neapsidžiaugtų, kad sugrįžom. Pri- 
siminiau Jeremijo vežimą ir darbininkus, kurie užsismaukdavo ant 
akių skrybėles ir nusisukdavo nuo mūsų. Ne, mudu neturėjom kur 
eiti. Pro vagonėlio durų plyšį matėsi gabalėlis naktinio dangaus. 
Cirškė žiogai. Atokiau kažkas sujudėjo. Patraukiau nosį. Tada išgir- 
dau riaumojimą. Kumštelėjau Maksui. 

— Mmm? - sumykė brolis. 

— Tigras! 

Maksas krūptelėjo. 

— Tigras? Kurė 

— Madam tigras. Suriaumojo. 

— Ta-aip, tigras. Šaunu, - Maksas užsimerkė. - Pasakyk, kad pa- 
liktų man vyšnių pyrago. 

— Mes negalėsim sugrįžti! Kelias per tolimas. 

— Ai, - sumurmėjo Maksas. Jis krustelėjo, susiglemžė maišą, ku- 
riuo buvo užsiklojęs. - Tada galiu miegoti. 

Brolis nugrimzdo į miegus, o aš mąsčiau. Mąsčiau atsidėjęs. 
Bet galop mintys mane prislėgė. Ošė nakties vėjas. Nugrimzdau 
į miegus. 

„Europos“ cirkas - mūsų pirmasis cirkas - nebuvo vertas savo var- 

do. Palapinėje tilpo tūkstantis penki šimtai sėdimų vietų, bet šį 
„Žemyną“ supo didesni ir galingesni statiniai. Dienos bėgo toliau. 
Su Rodolfu, maniakinės depresijos apsėstu neūžauga, susipažino- 
me dar iki jo trumputės santuokos su artiste Karmen. Jų vestu- 
vės buvo didžiulis vietinis įvykis. Karmen, beveik šimto kilogramų 
šokėja, nusinešė Rodolfą ant sidabrinio padėklo į vestuvių guolį, 
svečiams šaukiant valio. Plyksčiojo šviesos, nes Europos laikraš- 
tininkai panūdo dalies žavesio. Bet tuo metu Rodolfas „Europos“ 
cirke dar dirbo gyvuoju patrankos sviediniu. Kas vakarą plunks- 
nom aptaisyta mergaitė iššaudavo jį į minkštą pagalvių kalną. Pub- 
lika šaukdavo valio, matyt, gėrėdamasi ir Rodolfo pasirodymu, ir 
plunksnėtu mergaitės nuogumu. 

Žvėrių tame cirke buvo nedaug. Šimpanzė, vardu Brunas, keli 
žirgai ir madam dresuojami tigrai. Su Brunu susidūrėme jau pir- 
mą rytą. Aprengtas nudėvėtu smokingu, jis išdidžiai tūpčiojo prie 
palapinės. Pastebėjęs mudu, pasistiebė ir iššiepė dantis. Bruno dan- 
tenos buvo šviesios. Atšokau per žingsnį atatupstas. Maksas įsi- 
stebeilijo į jį. Brunas pašokinėjo, pakėlė nuo žemės pagalį ir sviedė 
į mus. Maksas metėsi į šalį. Mano refleksai buvo lėtesni. Pagalys 
pataikė tiesiai į veidą. Pasičiupinėjau smilkinį. Ant delno raudona- 
vo pora kraujo lašų. Taiklus metimas sujaudino šimpanzę. Ji iškėlė 
priekines letenas virš galvos ir ėmė siūbuoti apatinę kūno dalį. 

— Nekreipkit dėmesio. 

Aš atsigręžiau. Už nugaros stovėjo darbininkas Haincas. 

— Brunas jus palaikė šimpanze, - Haincas susikišo rankas į ki- 
šenes. - Jūs per maži, kad laikytų žmonėmis. Jam atrodo, kad brau- 
natės į jo teritoriją. 
kaip ant kaliausės. Padaras pasikasė kaklą. 

— Stovėkit vietoje. Nesišypsokit. Jis baisus tinginys. 

vėliau supratau, kad Haincui buvo nusibodęs beveik visas pasaulis. 

Jis buvo vienas iš tos amžinos apie cirką susitelkusios padugnių 
gaujos, kurią man teks pažinti. Į ją spietėsi kariuomenės bėgliai, 
girtuokliai, iš kalėjimų paleisti kaliniai. Pasitaikydavo paikų ro- 
mantikų, bet jie ilgai neužsibūdavo. Pasilikdavo tik tie, kurie netu- 
rėjo kur eiti. Haincą nelabai kas domino. Supratau, kad jis kažkur 
palikęs žmoną, gal ir vaikų. Kad jo praeityje būta nedidelių baus- 
mių už smulkias vagystes, muštynes užeigose, bet daugiausia jis 
tik girtuokliavo. Jo skruostai buvo nuglebę, apatinė lūpa atkarusi. 
Tais metais Hainco kūnas dar buvo raumeningas, iš pečių buvo 
matyti, kad gimnastikuoja su svarmenimis. Tik kaklo ir skruos- 
tų oda buvo netekusi stangrumo. Net karas, įsiplieskęs po kele- 
rių metų, nepažvalino Hainco. Vėliau sužinojau, kad jis lankėsi 
Afrikoje, netgi buvo apdovanotas medaliu. Tokie vyrai būna geri 
kareiviai, jie turi ugnies atidarinėti sardinių konservams. Kartais 
įsivaizduodavau jį uniformuotą, gulintį po tinklu nuo moskitų su 
buteliu degtinės šalimais. Lygiai abejingu veidu, kaip tais metais. 
Sako, kad tokiais paverčia karas. Laukiant, kad kas nors atsitiks. 
Haincas kaip tik toks ir buvo. Tądien, prie palapinės, jis pasikasė 
kaktą. Smakras buvo apėjęs kelių dienų šeriais, akys paraudusios. 

— Beždžionė! - tėškė jis. - Aš neapkenčiu beždžionių. 

Jis atgręžė į mus negyvos žuvies akis. Akių obuoliai atrodė pa- 
pilkėję. Vienoje akyje buvo trūkusi kraujagyslė. Išliedamas įniršį jis 
tartum išnaudojo visą dienos energiją ir nušliurino sau. Brunas bin- 
dzinėjo vilkdamas žeme priekines galūnes. Man pasirodė, kad jis 
ieško didesnio akmens, ketindamas nusitaikyti juo man ar Maksui 
į tarpuakį. Beždžionės dantenos buvo išburkusios. Dantys atrodė it 
kaiščiai, susmaigstyti į jas. Akmuo prašvilpė man pro ausį. Pasigir- 
do bumbtelėjimas. Pasisukau taip ūmai, kad atsitrenkiau į Maksą. 
Madam Maksim stovėjo mums už nugarų ir laikė akmenį odine 
pirštine apmautoje rankoje. Ji žvelgė į akmenį mažumėlę nustebusi, 
paskui numetė žemėn lyg nusibraukdama dulkes nuo kelnių. 

Na, ar radot savo būstą? 

Linktelėjau galvą nenuleisdamas nuo beždžionės akių. Brunas 
šlapinosi prie palapinės. Jis tartum užmiršo mus ir susikaupęs 
krapštė ausį. 

— Matėt Haincą? — paklausė madam. - Aukštą vyrą su kombi- 
nezonu? 

- Jis nuėjo ten, - parodė Maksas. 

Madam nusišypsojo ir žengė kelis žingsnius su savo auliniais 
batais, bet paskui atsisuko į mus. 

— Manot... ar jis buvo... blaivas? 

- Jis ėjo, - atsakė Maksas. 

Madam linktelėjo. Toks girtumo apibūdinimas jai atrodė geras. 
Ji papurtė galvą ir nužirgliojo ten link, kur nuėjo tas vyras. Brunas 
pasisuko į palapinę. Pro smokingo skvernus šiepėsi jo raudonas 
užpakalis. 


Mudu su Maksu masino tigrų narvai. Visada prie jų užgaišdavome. 
Dėdavomės, kad šlavinėjam ar kitokius darbus dirbam. Ukvedė 
pirmučiausia įbruko mums į rankas po šluotą. Tik tokios žvaigž- 
dės kaip madam Maksim turėjo teisę miegoti iki pusiaudienio ir 
tinginiauti savo būste, kiek panorėjusios. Vaidinti mums dar nie- 
kas neleido. Po pirmo susitikimo direktorius mus užmiršo. Mudu 
dirbome pasiuntinukais, padėdavome ūkvedei. Stebėjome cirko 
vaidinimus ir svajojome. Mažas apgailėtinas cirkas mums rodėsi 
kaip rojus. Maniežo šviesose blizgėjo žibučiai, merginos išdažytom 
akim stačios laikėsi ant bėgančių žirgų, publikoje juokėsi vaikai. 
Bet nuostabiausia buvo madam Maksim ir jos katės. 

Geriausiai prisimenu tigrų kvapą, švinkstančios mėsos, kurią jie 
ėdė, ir riebalais tvoskiančio kailio smarvę. Dieną katės dažniausiai 
gulėdavo ant šiaudų. Tingiai tysodavo atskiruose narvuose. Tik akys 
sekdavo mudviejų su Maksu judesius. Madam pati šėrė tigrus. Kar- 
tais leisdavo mums pagelbėti. Jai patiko mūsų užsidegimas. Kas trys 
dienos katės ėsdavo arklieną. Dažniau, jeigu vykdavo pasirodymai. 

— Alkanų kačių į sceną leisti nevalia, - paaiškino madam. 

Ji vilkėjo laisvą kombinezoną. Diena buvo karšta ir madam tarp- 
krūtyje blizgėjo prakaito lašas. Plaukai, suimti į laisvą mazgą, driko 
ant sprando. 

— Alkana katė neklauso net manęs, - ji papurtė mėsos gabalą, 
nubaidydama muses. - Bjaurybės, per valandą užteršė kiaušinėliais. 

Žiūrėjau į arklio liekanas. Kvapas sujudino pilvą. Ant kai ku- 
rių gabalų stirksojo šerių. Musės juodom dėmėm buvo nugulusios 
mėsą. Suėmiau Makso ranką. Madam tai prajuokino. Ji nusikvato- 
jo. Maksas greitai ištraukė ranką iš manosios. 

— Nebūk mažas vaikas. 

— Mėsos gauti sunku, - pasakė madam. - Net arklienos. Bet ka- 
tės mėgsta arklieną. O jūs nemėgstat, brangučiai? 

Tigras žiūrėjo į mėsos gabalą. Moteris įmetė jį per narvo angą. 
Katė gretimame narve suurzgė. Prisispaudė prie grotų. Blykstelėjo 

- Tigrai nemėgsta vienas kito. Gamtoje jie medžioja po vieną. 
Kartais per pasirodymą puola vienas kitą. 

— Kokie jų vardai? 

— Mykolas ir Gabrielius, - išsišiepė madam. - Aš laikausi Biblijos. 

Stebėjau mėsą draskančias kates. 

— Tai Mykolas, - mostelėjo madam. - Patelė. Visos mano augin- 
tinės buvo patelės. Moteris lengviau suvaldyti. Patinai vien rūpes- 
čius kelia. Sudrasko vienas kitą, pavydi. 

— Mykolas - vyriškas vardas. 

Madam atidarė vieno narvo dureles. Numetė skerdienos gabalą 
ir atsitraukė nuo narvo. Tigras sekė jos judesius, pajudino leteną 
virš mėsos ir atsigulė ant jos. Žvėris švytavo uodega, žiūrėdamas 
čia į mus, čia į skerdieną. 

— Mabelis Starkas imčių su tigrais eina apsivilkęs baltą drabužį. 
Atspėkit, kodėl? 

Spoksojau į auksines katės akis. Jos ūsai virpčiojo. 

- Kad ant drabužio nesimatytų jo mylimo tigro Radžaho sper- 
mos dėmių. 

Pajutau, kad raustu. Makso kaklas degė. Mykolas sumaurojo. 
Dantyse jis laikė kruvinus mėsos skutus. 

— Matėte mano vakarykštį pasirodymą? - paklausė madam, nu- 
sišluostydama į kombinezoną kruvinas rankas. Mudu su Maksu 
pro užuolaidų plyšį stebėjom visus madam pasirodymus. 

— Ar patiko! 

Aš vėl paraudau ir sumurmėjau kažką kvaila. Maksas spardė 
smėlį. Prisiminiau madam, žengiančią į maniežą juodu odiniu 
kombinezonu, glaudžiai užsegiotom pirštinėm. Raudonus plau- 
kus, išlindusius iš po lakūno kepurės. Iš narvų išeinančias kates. 
Ore švilpčiojantį rimbą. Pjuvenas, sukeliamas tigrų letenų. Mo- 
terį, jojančią tigru, tyliai kalbinančią jį aksominiu balsu. Galingi 
žvėrys tapeno pakreipę dideles galvas. Ir murkė. Madam masino 
kates šokinėti pro žiedą, vaikščioti ant užpakalinių letenų nuo 
vieno maniežo krašto iki kito. Stebėjau skvarbias jų akių lėliukes. 
Katės niekada nemirksėjo. Ūsai virpčiojo madam alsavimo ritmu. 
Publika čia šūkčiojo, čia aikčiojo. Per pasirodymą ant maniežo 
buvo nuleidžiamas apsauginis narvas. Į žiūrovus katės nekreipė 
jokio dėmesio. Lėtai žingsniavo maniežu, įsmeigusios akis į dre- 
suotoją. 

Madam žiūrėjo į mudu. 

— Sueities klausimas. Todėl tigrų vyriški vardai. Žiūrovai nori 
Kiekvieną vakarą jie linki, kad likčiau gyva arba būčiau sudraskyta 
į gabalus. 

Madam kryptelėjo galvą narvų pusėn. 

— Todėl man patinka tigrai. Turėjau ir liūtų. Bet tigrai nenuspė- 
jami. 

— Kas jiems nutiko? - paklausiau aš. 

— Kami 

— Tiems liūtams. Tiems, kurių vardais mus pavadinote. Maksui 
ir Izaokui, - pamėginau liežuviu tuos žodžius. 

Maksas ir Izaokas. Svetimi garsai. Izaokas — tai aš. Mėginau 

įsivaizduoti, kaip atrodytų žmogus, vardu Izaokas. Suaugęs vyras. 
Galbūt toks aukštas, kaip madam. 

— Liūtas Izaokas. Ar jis buvo didelis? 

Madam nusijuokė. 

— Didelis. Visi Afrikos liūtai, palyginti su tavim, yra dideli. Bet 
kai pirmą kartą pamačiau Maksą ir Izaoką, buvo dar mažesni už 
jus. Pasiėmiau juos iš griovio - tikrąja šio žodžio prasme. Tada dar 
nieko neišmaniau apie kates. Buvau pabėgusi iš namų su vyru, ku- 
ris galėjo būti man tėvas, jei bent kartą per visus ano šimtmečio 
aštunto dešimtmečio metus būtų blaivas atsigulęs į lovą. Mudu 
su Hermu važiavom į Frankfurtą. Hermas turėjo ten giminaičių, 
kurių dar nebuvo prašęs pinigų. Sėdėjau traukinyje apsigobusi gal- 
vą geriausia skarele. Tvarkingai susiglosčiau kirpčiukus ir troškau, 
kad Hermas taip garsiai neknarktų. Pamaniau, kad jis, ko gera, 
nėra toks žavus, kaip atrodė prieš keletą mėnesių. Staiga trauki- 
nys sudrebėjo. Nuo bagažo lentynų nukrito lagaminai. Ant grindų 
radosi balto skysčio bala, porceliano šukių. Traukiniui sudrebėjus 
nuvirto vienos močiutės pienpuodis. 

Traukinys sustojo, bet Hermas toliau knarkė. Žmonės dairėsi 
pro langus. Atidariau vagono duris ir iššokau lauk. Geležinkelis ėjo 
pro arimus. Mano batai smego į purvą. 

Vienas traukinio prekinis vagonas buvo nuvirtęs ir gulėjo grio- 
vyje. Aplinkui būriavosi žmonės. Staiga visa užliejo riaumojimas. 
Susirinkę Žmonės per žingsnį atšlijo atgal. Prasibroviau pro juos 
alkūnėm. Iš nuvirtusio vagono sklido vyrų šauksmai: „Griebkit jį! 
Atneškit šautuvą!“ 

— Na, kas? - paklausė Maksas. - Kas tame vagone buvo? 

Madam Maksim suraukė antakius. 

— Argi neaišku? Man rodos, jau sakiau. Vagone vežė nedidelio 
atrakcionų parko įžymybę - liūtę. Vagonui nuvirtus, liūtė buvo pri- 
spausta narve, o būrelis atrakcionų parko darbininkų mėgino ją iš- 
vaduoti. Išsigandęs ir sužeistas žvėris nepasidavė. Kai atėjau, kova 
jau ėjo į pabaigą. Mačiau, kaip dešimties metų berniukas nunešė į 

vagoną šautuvą. Driokstelėjus šūviui, žmonės krūptelėjo ir nudelbė 
akis į rankas lyg užmiršę, ko atėjo. Pasigirdo antras driokstelėji- 
mas, paskui trečias. Įsibroviau vidun. Ten dvokė krauju. Trys vyrai 
nejudėdami stovėjo pasvirusiame vagone. Liūtės kūnas gulėjo nu- 
slinkęs tarp pakavimo dėžių ir geležinių grotų. Ji buvo sulysusi. Ky- 
šojo išsišovę šonkauliai. Kailis kuokštais išsišėręs. Ant nugaros keli 
sukietėję randai. Iš visa ko atrodė, kad žvėris buvo alkinamas, mu- 
šamas ir dabar nušautas. Atmerktos gyvūno akys spygsojo į mane. 
Akys neblizgėjo, per jas, rodės, nuslinkęs pilkas šešėlis. Vyras nuo 
spuogų rauplėtu veidu pravirko. Jis numetė ant žemės šautuvą ir 
apsikabino liūtės galvą. Vyras glostė liūtę, bet tai labiau priminė 
kankinimą nei atsisveikinimą. Tada išgirdau už nugaros cypimą. 
Kampe gulėjo užmiršta dėžė. Dėžėje gūžėjo du liūtės jaunikliai. 
Didumo kaip skalikai, bet snukiai kaip liūtukų. Pajutę kraujo kva- 
pą, jie pradėjo nerimauti nerasdami motinos. Jie cypė kaip paršiu- 
kai, kaip ką tik gimę kūdikiai. Tokių padarėlių poreikius nesunku 
suprasti. Ištiesiau jiems delną: „Ššš! Viskas gerai.“ Mano balsas 
juos nuramino. Mažesnysis uostinėjo man pirštus. Paskui netikė- 
tai lyžtelėjo. Supratau, kad mano rankos kvepia pienu, nes liečiau 
traukinyje sudužusį pienpuodį. Mažylio liežuvis buvo šiurkštus 
kaip veršelio. Liūtukas pakreipė galvą, liežuviu siekdamas mano 
tarpupirščių. Pakasiau jam pakaklę. Užmerkęs akis, jis žindo mano 
pirštus. Trynėsi į ranką. Vėliau pavadinau jį Maksu. 

Rauplėtaveidis išmokė mane svarbiausių didžiųjų kačių priežiū- 
ros dalykų. Tai buvo Oliveris Kromas - Kačių žmogus, kaip tuolaik 
jį vadino. Negyva liūtė buvo jo. Viskas baigėsi tuo, kad surengiau 
pasirodymą su abiem katėm - su Izaoku ir Maksu. Net Oliveriui 
teko pripažinti, kad moters ir kačių pasirodymas įspūdingesnis už 
airio su dviem liūtais, - nusijuokė madam. - Publika kaskart nusi- 
vilia, kad liūtai nesuėdė airio. 

— Bet kas suvalgė Izaoką ir Maksą? - neatstojau aš. - Ar galima 
suėsti liūtą? — paklausiau. O iš tiesų norėjau paklausti: ar galima 
suėsti tą, kuris vadinasi Izaokas. 

— Et, - atsiduso madam Maksim. — Tai liūdnoji istorijos dalis. 
Jums bus nesmagu. - Madam paplekšnojo per kišenes. Kažko ieš- 
kojo. Galų gale išsitraukė iš kombinezono kišenės pypkę ir, nu- 
sišluosčiusi į šlaunis kruvinas rankas, ją išardė. Mudu su Maksu 
prieštariai murmėjome. Aišku, mes norėjome sužinoti viską. 

— Katės - tai ne žmonės. Prie jų prisiriši, - pasakė madam. Paty- 
lėjo įsmeigusi į mus tamsius vyzdžius. Šviesoje lėliukės susitraukė. 

— Tikriausiai esat buvę Balkanuose. Tai nutiko Bulgarijoje, kai 
kraštą buvo užkariavę turkai, - madam tris kartus nusispjovė per 
petį. - Tų velnių pavyko atsikratyti. Viešpats mato, nekenčiu Tur- 
kijos. Bet Balkanuose gražu. Ypač kaimuose. Tamsiai violetiniai 
baklažanai - dideli kaip kūdikiai. Paprikos, pomidorų laukai, mo- 
liūgai, melionai, agurkai žeme nudrikusiom virkščiom. Važiuo- 
jant ta žeme atrodo, kad ką tik prošal šventasis Petras praėjo. 
Išlindus iš vagonėlio ir įtraukus į plaučius oro, pilvas sugurgia. 
Nuo Juodosios jūros pučia vėjas. Per lauką eina senas romėnų 
akvedukas. 

Madam užmerkė akis ir pradėjo linguoti. Mačiau, kad prisimena 
tą tolimą kraštą. 

— Šalyje vyko karas, bet mūsų pasai buvo vokiški. Pasienyje ne- 
turėjo būti jokių problemų. Tada dar dirbau ne „Europos“ cirke, o 
nedideliame atrakcionų parke. Buvau jauna, visai mažytė gėlytė. 
"Tokia gležna, kad ūkvedė rytais prievarta maitindavo mane koše 
su konjaku ir užpildavo ant kumpio grietinėlės. Gerai, kad vėjas 
manęs nenupūsdavo, kai iš ryto eidavau siusioti. 

Madam nusikvatojo tai prisiminusi. Žiūrėjau į ją. Negalėjau įsi- 
vaizduoti jos gležnos kaip lūgnė. Madam buvo panaši į tą iš pasa- 
kos, vis ryjančią paniurėlius ir tarpais sukremtančią bandelę. 

— Antrasis mano vyras - liūtų dresuotojas, kurį pirmiau minė- 
jau, pasirodė esąs niekšas. Oliveris rūkė liūtams nuraminti skirtą 
opijų. Nors aš to mėšlo nebūčiau vargšams žvėreliams davusi. Nuo 
opijaus ir jiems rodomo piktumo liūtai darosi nenuspėjami. Ne 
vien iš prisirišimo jie klauso. Bijo ir laukia, kada galės kirsti atgal. 

Katytės, - madam balsas sušvelnėjo. - Pažiūrėti švelnios, bet ma- 
čiau jas puolančias. Jos turi gerą atmintį ir moka išlaukti. 

Užmečiau akį į tigrus. Narvuose girdėjosi vangus čepsėjimas. 
"Tarpais kažkas vis trakštelėdavo. Pagalvojau apie arklio kaulus, ku- 
rie buvo storesni už mūsų šlaunis, ir sudrebėjau. Nenuleisdama 
nuo mūsų akių, madam įsikando pypkę. 

— Pažiūrėkit, - atsiraitojo rankovę. 

Pažvelgiau, susuko pilvą. Raumenį kirto trys raudoni įpjovų rė- 
žiai. Surantę raumenį, giliai išdraskę jį. Oda aplink randus buvo 
pabalusi, sustorėjusi. Daiktais nuo rando ėjo gilios, beveik mėlynos 
raukšlės. Madam sulenkė ranką. 

— Sumanus vyrukas gydė. Antraip ranka būtų amputuota, ir aš 
dabar tiktai narvus valyčiau. Kad būtumėt tada matę! Nuo išlindu- 
sio kaulo karojo išplėšti raumens gabalai. Ne iš karto supratau, kad 
mane sužalojo Maksas. Nejaučiau skausmo. Žaizda nekraujavo. 
Girdėjau staugiant publiką, moteris pirmoje eilėje apalpo. Skaus- 
mas suėmė vėliau. Ranką siuvęs daktaras sakė, jog taip nutinka 
vyrams per karą. Makaulė sukurta, kad saugotum save. 

— Ar tave draskė liūtas Maksas? - paklausė brolis. 

— Ne tik jis, - atsakė Madam. Ji pakreipė galvą, nuleido rankovę. 
Neužsisegė rankogalio, rankovė laisvai tabalavo. - Palaukit, dar ne 
viską pamatėt. Aš suadyta kaip kanadietiškas skiautinis audeklas. 
Nuo pilvo iki pėdų. 

Ji pamerkė akį, Maksas nuraudo, lyg būtų kaltas dėl tų randų. 

— Kaip sakiau, pasienyje būtume lengvai sutvarkę formalumus, 
bet mano brangusis sumanė užsidirbti iš šiokios tokios kontraban- 
dos. Jis paslėpė draudžiamų spaudos leidinių ryšulius liūtų nar- 
vuose. Manė, retas kuris muitininkas turės drąsos įdėmiau apžiū- 
rinėti. Bet nutiko kitaip. Pasienyje mūsų kompaniją apsupo turkų 
padalinys. Mums buvo įsakyta išlipti iš vagonų. Kapitonas vartė 
mūsų pasus, o direktorius tikino, kad mes, dori vargšai meninin- 
kai, grįžtame į Vokietiją. Jei garbūs kariškiai norėtų, galėtume juos 
palinksminti trumpu vaidinimu. Vargšai darbininkai padovanotų 

jį vargšams darbininkams. Direktoriaus plepalai kapitono nedomi- 
no. Mūsų lagaminus išmetė ant smėlio. Išvertė iš jų drabužius ir 
daiktus. Kareivis iškėlė ant durtuvo mano mameliukiškas kelnes, 
pamostagavo kaip vėliava. Kelnės buvo naujutėlės, balto muslino. 
Išterliojo paraku išdraskydamas skylėm, bet nedrįsau gelbėti jų. Vi- 
sokių gandų sklandė apie kareivius, ypač apie turkus. 

Madam įtraukė skruostus, paskui nusispjovė. Tabako spalvos 
gleimės saulėje sublizgo visom vaivorykštės spalvom. Madam nu- 
spjovė toliau nei teta. Tai buvo susižavėjimo vertas pasiekimas. 

— Oliveris buvo apsvaigęs nuo opijaus, - tęsė madam. - Juokėsi 
išsprogusiom akim ir malė niekus kaip vaikas. Kareiviai pastūmė, jis 
pargriuvo aukštielninkas, ėmė mataškuoti kojom kaip apvirtęs tara- 
konas. Ir panašus į tarakoną buvo su savo rudu odiniu švarku. Žvė- 
ries nagai neprakerta odinių drabužių. Tas vyras žinojo, kaip rengtis, 
tik apie žvėris nieko neišmanė. Manė, jie prijunks, jeigu jis nešiosis 
botagą ir minkštins juos nuo mažumės. Kaip išdykusius vaikus, sa- 
kydavo jis. Gal vaikus mušimas taip veikia, ką žinai. Tik ne kates. 

Madam pabarškino pypke į tigro narvą. Mykolas pakėlė galvą 
nuo savo grobio, suurzgė. Aš krūptelėjau. 

— Kates reikia gerbti, - tarė madam. - Oliveris galop tai suprato, 
bet neilgai tuo supratimu naudojosi, - nusišiepė madam. 

— Kas atsitiko paskui? - paklausiau. Man nepatiko jos veido iš- 
raiška, bet norėjau sužinoti, kas nutiko pirmajam Izaokui. 

- Priėję prie liūtų vagono, kareiviai išsigando. Katės urzgė. Maksą 
erzino tokia daugybė žmonių. Žvėris buvo pripratęs prie atrakcionų 
parko žiūrovų, bet per vaidinimus jie telkėsi kažkur už akinamų 
šviesų. Liūtas užuodė mane, bet jam nepatiko, kad svetimi įsibro- 
vė į jo teritoriją. Jis nerimavo, blaškėsi. „Sugaukit juos“, —- suriko 
kapitonas, bet pats nesitraukė nuo durų. Maksą ir Izaoką riksmai 
erzina. Jiems sutrinka pilvas. Atidariau narvą ir pradėjau tyliai kal- 
binti kates. Suėmiau Maksą už kaklasaičio ir išsivedžiau panėrusi 
pirštus į kailį palei sprandą. Žvėris urzgė. „Nebijokit“, - šnibždėjau 
laikydama kates prie savęs. Kareiviai traukėsi į šalis. 

— Visi jų bijojo, - atsiduso Maksas. 

— "Taip, bet kas iš to! Tarp narvo ir vagono sienos rado ne vieną 
ryšulį brošiūrų su nepadoriais paveikslėliais. Kapitonas įsakė nu- 
šauti žvėris. Girdėjau šūvius tarytum kažin kur toli ir atsipeikėjau 
tik turkų kalėjime. Direktoriui pavyko mus išpirkti, bet savo liūtų 
daugiau nebemačiau. Per kviestinius pietus kapitonas pavaišino 
jų mėsos kepsniu. Kareiviai turėjo tenkintis paprasta cirko arklių 
mėsa. Oliveris mirė vėliau. Apsvaigęs užmigo liūtų narve. Tai buvo 
liūtų kerštas. Kates reikia gerbti, - madam kryptelėjo narvų pu- 
sėn. - Štai taip kartais nutinka. Myli, o paskui prarandi. Neuž- 
mirškit šito. Net kačių nemirtingumu negali tikėti, - ji pamirksėjo 
akimis. - Na, kada jūs pradėsite? 

- Ką! 

— Vaikščioti ant rankų. 

Maksas pasižiūrėjo į mane. 

— Šokti stepą, šokinėti per ožį - ką nors. Noriu pasakyti - vai- 
dinti. 

Papurčiau galvą. 

— Niekas mums nesakė. 

— Nenusiminkit. Ne išviečių kuopti jus priėmė. 

— Aš noriu joti arkliu, - pasakė Maksas. Jo akys degė. 

Madam pasižiūrėjo į mudu. 

— Joti2 

— Stovėti ant žirgo nugaros, apsirengęs auksiniu apdaru, - svai- 
čiojo Maksas. 

— Jojikai pradeda jaunesnio amžiaus, - pasakė madam. - Pažiū- 
rėsim, ką jums sukurs. 

Maksas neklausė, ką ji sako. 

— Žirgas šuoliuotų trasa. 

— Arena, - pataisė madam. 

— Aš atsistočiau jam ant nugaros. Sulenkčiau koją. Žiūrovai karš- 
tai alsuotų. Visi man pavydėtų. 

— Tu nukristum. 

— Maksas Didysis! „Laikykis, Maksai“, - šauktų publika. Aš ap- 
siversčiau ore ir atsistočiau ant kojų. 

- Žirgas mūsų abiejų neišlaikytų! - užrikau aš. Madam pakrei- 

— Ko tu norėtum, Izaokai? 

— Aš? Turbūt nieko. Gal namo sugrįžti. 

— Namo. Taigi, - pasakė madam. - Bet ką norėtum parodyti žiū- 
rovams' 

— Tai nesvarbu. Ką nors paprasta. 

Madam stebeilijo į mane. 

— Ką nors paprasta. Tikrai? 

Žiūrėjau į ėdančius tigrus. 

— Gal prižiūrėti žvėris. Arba ruošti valgį. Aš moku skusti bulves. 

— Šokti nenori! Vaikščioti trapecija palapinės palubėj! Rengtis 
blizgančiais drabužiais? Būti garsus? 

Pasvarsčiau. 

— Ar labai garsus? 

— Kaip Sara Bernar. 

— Kas! 

— Nesvarbu. Nenori būti turtingas? 

— "Turtingas? 

— Garsūs Žmonės praturtėja. 

— O mama ateitų mūsų pažiūrėti? 

— Ji sėdėtų pirmoje eilėje. 

- Jeigu taip, galbūt, - sutikau. - Bet tik truputį būti garsus. Ko- 
kias tris dienas per savaitę. 

Madam nusišypsojo man. 

— Aš tai vadinu garbėtroška. 

Ligi tol „Europos“ cirke mus tik maitino. Ne kažin kokiais gar- 
dumynais, bet valgėm, kiek norėjome. Storėjome akyse. Plaukai 
blizgėjo. Raumenys sustiprėjo. Makso nugara kiek atsitiesė. 

Gal madam ką nors pasakė direktoriui. Kitądien po pietų jis at- 
kreipė į mus akis. Nuo ūsų biro trupiniai. Pasvarsčiau, ar jis ūsus 

prisižiūri pats, ar tai daro kas nors kitas. Galbūt madam Maksim. 
Tokiems ūsams užauginti tikrai reikėjo nemažai laiko. Nuspren- 
džiau užaugęs turėti tokius pat ir žmoną - kuo panašesnę į madam. 

— Ei, vaikinai! - šūktelėjo direktorius. 

Mudu su Maksu atsistojome. Skaudžiai trinktelėjom kelius į 
suolą, bet aš nedrįsau jų trinti. 

— Ateikit! Kai ką jums parodysiu. 

Jis pakilo ir nuėjo. Sutrikęs pasižiūrėjau į Maksą. 

Turėjome bėgti tekini, kad neatsiliktume. Kai direktorius galų 
gale sustojo prie vieno vagonėlio ir sužvangino kišenėje raktų ryšu- 
lį, sunkiai šnopavome. 

— Tai sandėlis. Šito šlamšto per pasirodymus nenaudojame. Čia 
visko prisikaupė. 

Prasivėrus durims, į vagonėlį įsiskverbė saulės šviesa. Ji atsimu- 
šė nuo daugybės eilėm surikiuotų stiklainėlių. Iš dulkių sluoksnio 
galėjai spręsti, kad jų seniai niekas nejudino. Ant kai kurių buvo 
matyti riebių pirštų pėdsakų. 

— Ar čia maisto atsargos? Kodėl taip toli nuo virtuvės? 

Direktorius nusijuokė. 

— Ne, didžiuma jų nevalgoma. 

Pamirksėjau pratindamas akis prie prieblandos. Tai ne valgis, 
svarsčiau. Viršutinėje lentynoje turbūt žaislai. Lėlių galvos, te- 
atrinės kaukės, cirko kostiumai. Maksas kostelėjo. Pastebėjau jo 
žvilgsnį. Iš stiklinio indelio žvelgė mažytės akutės. Akys buvo be 
blakstienų. Nosies nebuvo. Glotniame veide buvo likusios tik dvi 
skylutės. Oda buvo tokia plona, kad persišvietė kraujagyslės. Ran- 
kos, - jeigu tai galima vadinti rankomis, - prisispaudusios prie sti- 
klo. Jų tarytum buvo per daug. 

— Kūdikis. Ar jis gyvas? 

Žengtelėjau į priekį. Maksas ištiesė delną. Direktorius paėmė 
stiklainėlį, pavertė. 

— Šitas išpjautas iš negyvos elzasietės pilvo. Tamsūs kaimiečiai 
norėjo palaidoti jį sykiu su motina. 

Direktorius pastatė stiklainėlį ant lentynos ir nukėlė greta gulė- 
jusį daiktą, kuris man atrodė kaip kaukė. 

— "Tai kaukolė. Su dvigubu žandikauliu. Įsivaizduokit vyrą, ku- 
ris turėjo tokį smakrą. Viena burna valgė pusryčius, kita — prieš- 
piečius! — direktorius pamerkė akį, ir Maksas nuolankiai nusijuo- 
kė. - Dalį kolekcijos per ankstesnes gastroles rodėme žmonėms. 
Stebuklų namai. Taip liepiau užrašyti ant vagonėlio durų. Kitados 
keistumas buvo laikomas Dievo palaima. Dvidešimto amžiaus me- 
dicina tai vadina liga. Sako, tai lemia tik liaukų sekrecija. Pim! Suše- 
ria neūžaugai tam tikrų liaukų hormonų ir jis pavirsta tikru Achilu. 

Maksas spoksojo į susitraukusias galvas, pamautas ant lazdų. 

— Ar jos tikros? 
dantim. 

— Kas yra tikra? 

Jis paėmė į ranką kumščio didumo galvą, suraukęs kaktą įsispok- 
sOjo į ją. 

— Galų gale tai tikėjimo klausimas. Tai, kas galėtų būti tikra, 
svarbu kaip ir tai, kas yra tikra. 

Jis pasiglostė ūsus. 

— Atsivedžiau jus čia dėl vienos priežasties. Kad niekada neuž- 
mirštumėt, jog judu esate stebuklas. 

Žiūrėjau į stiklainėlių eiles. O į mane žvelgė negimusio kūdikio 
akys. 

— Turėsite išmokti šokti. 

— Šokti? — pažvelgiau į mudviejų kūnus. Paskui į direktorių. Gal 
jis girtas? 

— Taip. Galėsite pradėti rytoj. Kita vaidinimo vieta - Liubekas. 
Turite kelias dienas laiko ko nors išmokti. Tiesą sakant, tenykštė 
publika nėra reikli. 


Mes augome. Maksas greičiau negu aš. Jo rankos kyšojo iš išaugto 
švarko rankovių tartum kaliausės pagaliai. Kūno proporcijos sutri- 

ko. Atrodė, kad kiekvieną dieną iš naujo mokomės vaikščioti. Mes 
jau nebepriklausėme savo kūnams, mūsų raumenys jau nebebuvo 
mūsų raumenys, jie turėjo savo valią. Aš vienas net batų raištelių 
negalėjau užsirišti. Man vis dažniau reikėjo Makso pagalbos. Jis 
virto mano galūnėm, nes savo kūno pusę valdė geriau. Brolis pyko 
ant manęs. Dantis valydavo nusisukęs nuo manęs. Baisiausia, kad 
jo kūne vyko permainos, nesusijusios su manimi. Jo balsas drebėjo, 
akys neramiai klydinėjo. Užuot repetavęs šokius, jis norėjo sėdėti 
ant vagonėlio laiptų ir spoksoti į drauge keliaujančias merginas. 
Merginos nepriklausė cirko palydai, bet jas traukė cirko klientai, 
žiburėliai ir degtinė. Jos atrodė kaip paprastos kaimo mergaitės: 
viltingais karvių veidais, galvas apsigobusios skarelėm, riestais, po 
sijonais viksenančiais kumelaičių pasturgaliais. 

Maksą traukė keliaujančios merginos. Mudu nedrįsom prie jų 
artintis, bet laikėmės netoli nuo jų. Aš krapštinėdavau kojų pirštus, 
Maksas įsikąsdavo papirosą, nors rūkė nedažnai. 

Kažin ar keliaujančios merginos mus pastebėdavo. Jos praei- 
davo taip arti, kad užuosdavom sūriu kvepiančią jų odą. Sijonai 
brūkšteldavo mums per blauzdas. Kuri nors pažvelgdavo į mudu ir 
prunkšteldavo arba nusukdavo akis. Jos nesisvaidė sąmojais, netu- 
rėjo Paryžiaus kekšių įžūlumo ir pasipūtėliškų iškirpčių, pro kurias 
krūtys sprūsdavo nelyg šunyčiai. Reta kuri dažėsi veidą. Jos vilkėjo 
paprastais drabužiais, bet mūsų paaugliškos akys regėjo jų erotišką 
švytėjimą, jis itin traukė Maksą. 

Jos žinojo, kaip tai daroma. Po suknelėmis jos turėjo visa, kas 
žadino mūsų smalsumą. Gyvybingą, karštą vietelę, plaukuotas pa- 
žastis, šlaunis nelygia kaip apelsinų žievelė oda, kokią mudu pro- 
bėgšmais nužiūrėdavom, tetai tupiantis siusioti. 

Kaime buvome matę karvę veršiuojantis, bet apie tai, kas vyks- 
ta tarp suaugusių žmonių, 1913-aisiais dar miglotai tenutuokėme. 
Cirko artistai miegojo greta vienas kito ir mudu kartais pabusda- 
vome nuo aimanų ir trumpų, delnais slopinamų rėkčiojimų, bet 
matydavome tiktai judančius šešėlius. 

Vasarą išsinešdavome apklotus į pievą ir miegodavome neto- 
li iškinkytų arklių. Arkliai dvelkė saugumu, žiogai avietyne čirpė 
laisvę. Ten negirdėdavom darbininkų burbėjimo, kosėjimo, krapš- 
tymosi, kasymosi, gargždaus knarkimo, niekas nežirgliojo per mus 
savais reikalais. Ten likdavome tik mudu su vasaros naktim. 

Vieną tokią naktį pašokau iš miego. Maksas prakaitavo. Jį tampė 
traukuliai. Tą akimirką pajutau virpėjimą savo paslėpsniuose. Šilta 
banga užliejo pėdas. Maksas drebėjo. Mano širdis pliuškėjo krauju. 
Skęste skendo kraujyje. Skilveliai greitai pumpavo raudoną skystį. 
Širdis plūduriavo jame. Pajutau kažkokį lipnų skystį tekant šlau- 
nimis. Man trūko oro, aš užsimerkiau. Mėginau šauktis pagalbos, 
bet tik silpnai sugargaliavau. Balsas sklido iš kažin kokių tolybių. 
Valandėlę vyravo tyla. Bangos traukėsi. Išgirdau žiogus. Tada išsi- 
gandau. 

— Maksai, tu kraujuoji. 

Tvirtai suėmiau apklotą, pamėginau sulaikyti kraujoplūdį. Mak- 
sas krūptelėjo. 

— Izaokai, - sunkiai sušnopavo jis. - Izaokai, nereikia! 

— "Tu sergi. 

Kilstelėjau apklotą, atsargiai apčiupinėjau Maksą. Jo penis gulėjo 
ant pilvo kaip šliužas savo gleivių take. 

— Gal pasikvieskim madam? 

Maksas užsitraukė apklotą ir nugręžė akis. 

— Aš nesergu. Sapnavau negerą sapną. 

— Aš irgi. Tigrus. 


— Na? 

Madam stovėjo ant laiptų. Džiovino saulėje plaukus. Saulės 
spinduliuose jie tviskėjo kaip įkaitintas auksas. Madam galva tar- 
tum liepsnom liepsnojo. Nuo šlapių garbanų kaklo oda buvo drė- 
gna. Ant smakro blizgėjo vandens lašas. Pamačiusi mudu ji nusi- 
šluostė smakrą. Veidas atrodė lyg nuogas. Papurčiau galvą. 

— Buvote toje naujoje vietoje? Ieškojote Hainco? 

— Ten jo nebuvo. 

— Jau trečia diena nėra, - sumurmėjo madam. 

— Jo pinigai greit pasibaigs, - pasakė Maksas. 

Išsigandau, kad madam pravirks. Tačiau ji pasirausė kišenėse ir 
išsitraukė pypkę. Saulėje plykstelėjo sidabriniai aptaisai. Madam 
tylomis prisikimšo ją. Nesugalvojom, ką dar pasakyti. Saulė žvilgi- 
no jos vagonėlį. Neseniai nudažytą jo sieną puošė panteros figūra. 
Geltoname fone katė rengėsi šuoliui. Dailininkas buvo nupiešęs ją, 
iš mūsų. Madam brūkštelėjo degtuku į medines vagonėlio lentas, 
pasižiūrėjo į mudu. 

— Kitados turėjau ir panterą. 

— Kas jai nutiko? - metė Maksas. 

Moteris nusišypsojo. 

— Per daug prijunko. 

Ji trūktelėjo dūmą per gintarinį pypkiakotį. 

— Su panterom reikia elgtis labai atsargiai. Su tom katėm. Jei 
per daug lepinsi, pasidarys kaip žmonės. Bet katė ir turi likti katė. 
Antraip žiūrovams bus neįdomu. 

— Ar ji nugaišo? — Maksas pasitrynė viršutinę lūpą. Jis mėgino 
auginti ūsus. Kol kas panosėj žėlė tik menkas pūkelis, nors Maksas 
uoliai tepė ją vazelinu. 

Žiūrėjau į madam blizgios odos batus. Kulniukais ji galėjo pra- 
mušti vyro krūtinės lastą. Bet tik per ploną šarvą. 

— Kvaila boba, - pasakė madam. — Pamečiau galvą dėl to girtuok- 
lio, o jam rūpi tik degtinė ir mano alga. 

— Nekalbėk taip. 

Ištiesiau ranką jos link, bet nuraudęs atitraukiau. 

— Kiek jums metų' - pakreipė galvą madam. Nuo pypkės pakilo 
dūmų kamuolys. Jaučiau dusliai bumbsint Makso širdį. 

— Aštuoniolika, - pamelavo jis. 

Madam nusijuokė, bet nepiktai, tiesą sakant, gana maloniai. 

— Ak, aštuoniolika, - tarė ji. - O mergaitės jus domina? 

tinę kiekviename mieste. Madam tai patiko. 

— Kiekviename po dvi ar po vieną? — paklausė. - Juk judviejų 
kelioms užtektų. Gal keturios viename mieste nebūtų tinkamas 
skaičius? 

— Gal norit džino? - paskui paklausė ji. - Mane troškina. Paslė- 
piau butelį apatinių drabužių stalčiuje. 

TIylėdami nusekėme į vagonėlį paskui madam. Viduje išvydome 
nėriniuotomis staltiesėlėmis klote nuklostytą kambarėlį. Nėmaž 
nepanašų į nešvariais drabužiais ir valgių likučiais užverstą mūsų 
lindynę, kuria dalijomės su trečiojo pasirodymo neūžaugomis. 
Daugiausia vietos madam vagonėlyje užėmė lova. Nenorėjau žiū- 
rėti į ją ir galvoti, ką madam su Haincu joje daro. Madam pakvietė 
atsisėsti, bet kambarėlyje stovėjo tiktai persirengimo kėdutė. Ma- 
dam bildinosi po komodą. 

— Pasidėjau butelį tarp kojinių. Niekas taip neatpalaiduoja, kaip 
kojinių rūšiavimas. Gyvenime maža tokių pastovių dalykų, kaip 
juodos vilnonės kojinės. 

Man degė kaklas. Dar nebuvau girdėjęs šitokių atvirų kalbų apie 
apatinius. Šiandien tai atrodo keista: cirke daug ką matėm, o vis 
tiek gyvenome tariamais nekaltybės laikais. 

Pripylusi skėčių stovo didumo taurę, madam išsipleikė ant lovos. 
Pasivertė ant šono, dailiai padėjusi batų noseles prie lovos kraš- 
to. Atsargiai prisėdome ant nedidelės taburetės, bet neišsitekome. 
Vienas nepatogiai stovėjo. Madam nusišypsojo. Virš durų tiksėjo 
laikrodis. Siurbčiojome iš taurės pasikeisdami. Maksas užsikosėjo. 
Madam pasirąžė, paplekšnojo delnu į vietą šalia savęs. Makso au- 
sys užsiplieskė raudoniu. Madam pamerkė akį. 

— Čia sėdėti patogiau. 

Maksas spaudė taurę delne, aš subūgau, kad suskils. Brolio 
krumplius vagojo mėlynos gyslutės. Jis pavertė taurę man prie 
lūpų. Gurkštelėjau. 

Atsisėdęs ant lovos negalėjau nejausti madam kvapo. Baltą, iš 

priekio susegiojamą sijoną madam išskleidė ant lovos. Jai atsisė- 
dus kraštelis nepakilo nė per centimetrą. Ji ištiesė ranką į mus, 
aš pamačiau jos korseto kraštelį. Madam iš burnos trenkė džinu 
ir raudona mėsa. Prisiminiau tigrus - didelius žvėris, draskančius 
kirminais apėjusią mėsą. Madam kilstelėjo ranką ir paglostė man 
skruostą. Užsimerkiau. Tigras sugriežė dantimis, trakštelėjo įsi- 
tempusios sausgyslės. Džinas degino krūtinę. Suėmiau madam 
pirštus ir nusišypsojau. Pavyko padaryti tai deramai ir dar išgėriau 
už tai. 

Madam palenkė galvą ir palietė mano lūpas. Tai nebuvo bučinys. 
Madam veikiau alsavo man į burną. Perbraukiau liežuviu dantis. 
Įsivaizdavau jos šlaunis. Nuo vienračio vežimėlio į mane spokso- 
jo arklio galva. Viena akis buvo išsprogusi, išvarvėjusi kaip klijai. 
"Tame skystyje puotavo du kirminai. 

— Atsipr... - pradėjau trūktelėdamas Maksą. 

Taurė sudužo į druzgus ant vagonėlio grindų. Nespėjęs prieiti 
prie durų apsivėmiau. Skrandžio sulčių rūgštis degino burną. Ma- 
dam stovėjo man už nugaros. 

— Nieko tokio, - pasakė ji ir paglostė man galvą. 

— Atsiprašau, - pakartojau aš. 

— Šššš! - madam paėmė rankšluostį ir sudrėkino praustuvėje. — 
Aš apvalysiu. 

Šniurkštelėjau. 

— Palaukit, - paliepė ji. - Manau, turėtumėte nusivilkti šituos 
drabužius. Galiu juos išskalbti. Nieko tokio. Aš niekam nepasa- 
kosiu. 

— Izaokas šiek tiek sublogavo, - tarė Maksas, nors pats atrodė 
irgi liguistas. 

Madam nusišypsojo Maksui. 

- Jis tikrai pasitaisys. 

Madam nuvilko man per galvą marškinius. 

Užmerkiau akis. Nė kiek jai nepagelbėjau, kai šluostė mane 
drėgnu skuduru. 

Stebėjau jos veidą, kai šluostė nudžiūvusią ranką. Madam ją 
šluostė kitaip nei visą kūną. Suėmė delnais mano veidą. Žvilgsnis 
buvo rimtas. Iš karto pamaniau, kad pabučiuos, bet ji tiktai žiūrėjo 
į akis. Galop atsiklaupė prie mūsų ir atsargiai palietė man skruostą. 

— Madam Maksim niekam neleis tavęs užgauti. Tiki tuo, mažiuk? 

Paskui atsargiai palietė man ranką. Krūptelėjau, bet jos neati- 
traukiau. Madam priglaudė lūpas prie mano pirštų strampų, nu- 
slinko lūpom iki peties. Užmerkiau akis, atsikvėpiau. Šniurkšte- 
lėjau. Madam atsisegiojo palaidinukės sagas ir prisitraukė mudu 
prie krūtinės. 

— Ššš, - vis kartojo ji. - Viskas gerai. 

Ji buvo šilta, minkšta. Aš pratrūkau verkti. 

— Liaukis, - sušnibždėjo ji. - Liaukis. Liaukis. Viskas gerai. 

Ji glostė galvą man, paskui Maksui. Bučiavo mums skruostus, 
smakrą ir lūpas. Gal ir apsiašarojo mažumėlę. Bučinys buvo sūrus 
kaip upės vėžys. Mėginau pabučiuoti jos apatinę lūpą. Ji inkštelėjo 
ir lūpom glaudžiau apėmė manąsias. Stipriu liežuviu palietė man 
dantis. Atsargiai pakėliau išsigimusią ranką ir paglosčiau jos galvą. 
Plaukai buvo jau beveik išdžiūvę. Vagonėlio prieblandoje blizgėjo 
šviesiau. 

— Patinka? 

Linktelėjau galvą. 

— Tai chna. 

— Jų spalva netikra? 

Madam nusijuokė. 

— Klausykit, mano tikra tiktai tigrai. 

Į jos odą nuo korseto buvo įsirėžusios raudonos juostos. Per šo- 
nus ėjo kryžmai. Paliečiau atsargiai vieną. Ji krūptelėjo, nusišyp- 
sojo. Jos krūtys jau neatrodė tokios kietos ir pavojingos. Madam 
parodė mums korseto kamšalus. 

— Šitaip, - pasakė ji prisiglausdama prie krūtinės mano delną. 

Rudas it šuns nosis spenelis buvo glebus. Kai paliečiau, sukietė- 
jo. Aš išsigandau. 

— Nebijok, - pasakė madam. — Taip turi būti. Palaukit, padėsiu 
jums nusirengti, - ji paglostė mudviejų susijungimo liniją. Pabrau- 
kė pirštais mums nugaras. - Ar skauda? 

— Ne, - atsakė Maksas. 

— Kartais, - tariau aš. 

— Aš patrinsiu. 

Jos rankos buvo stiprios. Aš užsimerkiau. Skausmas, kurį jau- 
čiau jai trinant kūną, mišo su malonumu. Ji atsargiai palietė man 
tarpkojį. Aš sudrebėjau. 

— Kaip vaiko, - atsiduso madam ir įsižiūrėjo lyg užhipnotizuo- 
ta. - Kaip keturmečio. Labai keista. 

Prisidengiau delnu penį. 

— Ššš! Nieko tokio. Aš neužgausiu. 

Ji pasilenkė ir paėmė jį į burną. Jos burna buvo šlapia, karšta. 
Man svaigo galva. Kraujas sušniokštė mano kūne, paskui nuošė į 
Makso. Jo gyslomis tekėjo gyvybė. Maksas atsiduso. Atrodė paau- 
gęs. Atsargiai paliečiau jo organą. Paviršiuje tvinksėjo kieta gysla. 
Purpurinė galvutė buvo kiek palinkusi į kairę. Maksas tirtėjo. 

— Tai mano darbas, - tarė madam. 

Ji pargriovė mus aukštielninkus, stipriom šlaunim prispaudė 
Maksą. Madam dvokė kate. Maksas palietė jos krūtis. Madam 
suėmė jo riešą ir prisiglaudė prie pilvo. Aš atsargiai paliečiau jos 
dubenį. Plačiausioje linkio vietoje tarsi akys juodavo du apgamai. 
Madam stūmė Makso riešą žemyn. 

— Tu turbūt tikras eržiliukas, ar ne? Svajojai apie tai! Matau, kaip 
spoksai į mane! - šniokštavo ji. 

Makso akys blizgėjo. Madam padėjo jam įeiti ir suaimanavo. 
Makso šlaunys įsitempė. Man pasišiaušė visi plaukeliai. Uždė- 
jau ranką madam ant užpakalio. Jis buvo minkštas kaip tamsoje 
auginto veršelio mėsa. Ir judėjo: kilo ir leidosi. Maksas sukriokė. 
Žiūrėjau į madam krūtis ir jaučiau nuo pėdų visu kūnu einant 
peršulį. Tai buvo keistas jausmas. Ne blogas, bet dar nepatirtas. 
Krūtys kabaldavo mums palei veidus. Staiga Makso kūną perkreipė 

mėšlungis. Jo stuburas trūktelėjo ir mane. Jis suriko skausmingai, 
lyg gavęs peiliu į pilvą. Madam žnektelėjo ant mudviejų. 

Vagonėlyje įsiviešpatavo tyla. Aš vėl pravirkau. Ranka ieškojau 
Makso. 

— Viskas gerai. Viskas gerai, - neaiškiai kartojo madam. - Jūs 
viską padarėte labai gerai. 

Gulėjom nejudėdami. Nuovargis man spauste spaudė akis. 

Kai pabudom, madam prieš veidrodį tvarkėsi drabužius. Susi- 
ėmė plaukus, paskui perbraukė juos pirštais. Mitriai susuko, sukėlė 
ir pervėrė pagaliuku. Tada atsisėdo prie tualetinio stalelio ir pasipu- 
dravo veidą. Pastebėjusi mano žvilgsnį, pamerkė per veidrodį man 
akį. Tebežiūrėdama į mus ėmė teptis skruostus skaistalais. 

— Ar jūs, berniukai, jau dažotės? 

Aš papurčiau galvą. 

— Ateikit čia. 

Mano kojos dar neklausė, bet Maksas žaibiškai atsiklaupė ant 
grindų. Madam prisidegė pypkę ir atlošusi galvą tarsi įvertino mus 
žvilgsniu. Lūpų kertelėje suspaudusi pypkiakotį, atsuko lūpų dažų 
tūtelę. 

— Įtraukite skruostus. 

Jaučiau jos prakaitą ant kaklo, kai dažė Maksui viršutinę lūpą. 

— Na štai, dabar pačiaupyk lūpas. 

Maksas padarė, ką lieptas, ir madam nusišypsojo. 

- Izaokai, - pasakė paskui. - Tai mūsų paslaptis, - šiek tiek pasi- 
lenkė ir įsibedė man į akis. - Niekam apie tai nepasakosim. 

Už durų pasigirdo girtas keiksmas. Madam puolė prie durų, 
stabtelėjo, peržvelgė mudu ir sviedė į glėbį baltą ryšulį. 

— Apsirenkit! 

Tai buvo naktiniai marškiniai. Tokie dideli, kad mudu abu įlin- 
dom į juos. Rankovės buvo per ilgos, nėriniai siekė kulkšnis. 

Madam atidarė duris. Haincas atsirėmė į tigro paveikslą. Susi- 
lenkė dvilinkas. Dalis skrandžio turinio klioktelėjo ant paveikslo. 
Madam suraukė nosį. 

— Tu smirdi. 

— Oo, tik pažiūrėk! 

Išbalusiu veidu Haincas rodė į mus. Žengtelėjau atatupstas. 

— Tau už nugaros stovi šmėkla! 

Madam apsisuko. Pervėrė mus akimis ir įsibedė mums už nugarų. 

— Ten nieko nėra. 

— Tikrai yra. 

Haincas išvertė akis. 

— Su dviem galvom, dviem klouno veidais, pro lūpas veržiasi 
kraujas! 

Haincas klupdamas lėkė tolyn nuo vagonėlio. Iš girtumo jam 
susipainiojo kojos. Jis žnektelėjo ant žliuginos žemės ir nebesikėlė. 
Spoksojo į mudu. Aš iškėliau ranką. Maksas taip pat. Mudu kiek 
pasiūbavom į šonus. 

— Huu, - įsijautė Maksas. 

Krauju pasruvusios Hainco akys išsiplėtė. 

— Turi liautis gėręs, - tarė madam. - Visi kūno syvai užvirs, tu- 
rėsi gydytis. 

— Žinojau, kad šitas cirkas supuvęs. Visa šita šalis supuvusi... — 
Hainco kalba virto murmesiu. - Jie ateis manęs pasiimti. 

Ašaros sruvo Hainco skruostais, jis pasirėmė į madam krūtinę. 
Suodiname veide paliko balti dryžiai. 

Madam vagonėlyje lankėmės dažnai. Kaskart, kai Haincas išei- 
davo į žygį. Dažniausiai madam myluodavo Maksą, bet ne visada. 
Aš prie to pripratau. Bet amžinas pašalinio stebėtojo jausmas mane 
erzino. Būdamas trečias sueities dalyvis jaučiau tik tolimus atgar- 
sius. Kartais mes visi tiktai šnekėdavomės. Madam vaišindavo mus 
kokakola ir sūriais sausainėliais. Ji garsiai juokdavosi, buvo puiki 
pasakotoja. Prisimenu ją sėdint išsižergusią su kombinezonu, lūpų 
kamputyje suspaudusią pypkiakotį, prisimenu ir nuogą, išsidrėbu- 
sią ant lovos apkloto. Tai buvo pirmas moteriškas kūnas, kurį mes 
pažinom iš esmės. Ir šiandien galėčiau nupiešti ją iš atminties, jos 
apgamų ir strijų žemėlapį, kūno linkius, kur dubuo pereina į sėdme- 

nis, o pilvas į gyvaplaukių tankmę. Ji išmokė mus pasirengti vaidi- 
nimui, mūvėti pirštines. Išmokė valgyti desertą šakute, suvokti, kad 
tiems, kurie nori laikyti save džentelmenais, vilkėti marškinius šva- 
ria apykakle svarbiau, negu mokėti lotynų kalbą. Ir kad džentelme- 
nas - tas, kuo verta būti. Džentelmeną Žmonės pašiepia tik už akių. 

— Jei jus apima baimė, apsimeskite, kad nuobodžiaujate. Žiūrė- 
kite į kaktą tam, kurio bijote, ne į akis. Tai jį suglumins. Elkitės 
taip, lyg norėtumėte būti kur kitur. 

— Ojei kas nors supyks ant mūsų? - paklausė Maksas. 

— Jei nesugalvosite, ką pasakyti, garsiai atsiduskit ir žiūrėkit į lu- 
bas. Žmonėms atrodys, kad jūs ypatingi. Bendraudamas kiekvienas 
pirmučiausia stengiasi paneigti prielaidą, kad yra kvailys. Tad jis 
net nemąstys, ką jūs prieš minutę pasakėte. 

Liovėmės lankytis pas madam, kai sukakom keturiolika ir mus 
pakeitė naujasis pasiuntinukas. Mačiau tą vaikinuką su miško 
gėlių puokšte sukant ratus apie madam vagonėlį. Kartą jis atėjo 
vakarieniauti skaistalais ištepliotais skruostais. Kurį laiką neken- 
tėme jo, buvom nugvelbę kelnes, kai prausėsi vonioje, bet tik iš 
principo. Maksas tuo metu jau mergino mažytę Majė, vadinamą 
nykštuke, nubalintais banguotais plaukais ir penkerių metų vaiko 
balsu. Gyvenime nesutikau mergaitės, kūdikio balsu laidančios ne- 
švankesnius keiksmus. Maksas sakydavo, kad Majė liežuvis - tikra 
Dievo dovana, bet dainuoti ji visai nemokėjo. Tačiau ne meniniais 
gebėjimais ta mergaitė užsidirbdavo duoną. 

Vėliau supratau, kad madam traukė ne tik Haincas, bet ir jauni 
vaikinai. Gal madam galvoje motiniška meilė maišėsi su lytiniu 
potraukiu. Tais metais mačiau ją masinant į savo vagonėlį jaunus 
cirko krovikus, miesto chuliganus ir kaimo atžalyną. Nė vienas 
neturėjo daugiau kaip penkiolika. Hainco akys stebėjo mus cirko 
valgykloje. Kartais jis įsispoksodavo į mudu lyg kažką prisiminęs. 
Paskui papurtydavo galvą ir gurkšteldavo iš gertuvės. Diena po die- 
nos jis darėsi vis nelaimingesnis. O galiausiai dingo. Kažkas sakė, 
kad jam ant kulnų lipo šauktiniai. 

1932-ieji, Laiškas 


Apie Iris išgirdau kitą savaitę. Viešbučio durininkė padavė mums 
laišką. Elektros šviesoje jos nagai blizgėjo. Kilstelėjau lūpų kampu- 
čius, nes noriu patikti nepažįstamiems žmonėms. Taip laimiu jų 
prielankumą. Aš dažnai sušvelninu brolio žodžius, duodu daugiau 
arbatpinigių. Tai kvaila. Juk negaliu pakeisti to, kas įrašyta mūsų 
kraujyje. Negaliu pakeisti savo motinos, negaliu apsaugoti nuo ne- 
pažįstamų žmonių, kurie spūstyje mus netyčia paliečia, išgąsčio. 
Negaliu perrašyti Iris istorijos. Negaliu jos padaryti laimingos. Ir 
vis tiek jaučiuosi kaltas. 

Maksą mylėjo visi. Nelabai tuo stebėjausi. Maksas mylėjo be- 
veik visus Žmones ir gyvūnus, kuriuos pažinojo, jis priimdavo 
meilę, atsiverdavo, šypsojo neabejodamas, kad aplinkiniai jam pa- 
lankūs. Niekas neįtikino Makso, kad jis nėra nuostabus nė kad 
kupinas šviesos. Galiausiai brolis ėmė domėtis tik pačiu savim. Tai 
jam padėjo viską ištverti. Įžeidimai nuo jo atšokdavo, ilgų žvilgsnių 
ir šnabždesių už durų jis nepaisydavo. Maksas nepajėgdavo išklau- 
syti žmonių iki galo. Pernelyg ilgą pašnekesį jis užbaigdavo garsiu 
žiovuliu, pradėdavo apžiūrinėti panages, pakeisdavo pokalbio temą 
kokia įdomesne, susijusia su juo pačiu. 

Pasvėriau laišką delne. Atrodė, buvo parašytas ant brangaus po- 
pieriaus. Pakėliau prieš šviesą. Lempa nuauksino vandens ženklų 
apribus. 

— Nuo gerbėjos, - tarė Maksas, sulankstydamas ir pasikišdamas 
po pažastim nusipirktą laikraštį. - Nori valgyti? - paklausė. - Dar 
spėtume sukirsti vėlyvus pietus. 

Kai atplėšiau voką, plūstelėjo pakalnučių kvapas. Iris. 

— Laukia atsakymo? - paklausiau registratorės. Ji papurtė galvą. 
Nagai buvo nukramtyti beveik iki gyvuonies. 


190 


— Su laišku žinutės nepaliko. 
— Ar ilgai užtruksi? - paklausė Maksas. - Aš noriu valgyti. 


Brangus Izaokai! 

Turbūt nustebai šitaip gavęs nuo manęs žinią. Nustebsi dar la- 
biau, kai pasakysiu, kad šįryt mane paliko vyras. Ak, Izaokai, jau 
girdžiu tave sakant, kad to negali būti. Kad aš paika, prisigalvoju 
kvailysčių. 

Ši rytą pabudau, išgėriau kavos iš savojo puodelio mėlynais pa- 
kraštėliais ir susivokiau užmiršusi kambarinės vardą. „Keista, - pri- 
simenu pagalvojusi, - juk turėčiau prisiminti.“ Apačioje laukė laiš- 
kas nuo Jakobo, jis rašė užtruksiąs kelionėje mėnesį ir viliąsis, kad 
jam nesant aš išsikraustysiu. Šliužas. Na ir kas, kad jis kartą išgel- 
bėjo mane Peterburge, tada jis - dvigubas šliužas. Visi vyrai tokie, 
išskyrus tave, Izaokai. Nori, kad jų moterys keltų kitiems pavydą, 
būtų jautrios kaip magnolijos, o kai pasidaro tokios, ima irzti. Ką aš 
turėjau daryti! Kiauras dienas sėdėti namie ir kepti sausainius Aš 
tai dariau dvejus metus. 

Nepyk, kad nerašau tau savo adreso. Nenoriu, kad Jakobas rastų 
mane, kai pradės ieškoti, norėdamas atsiprašyti. Viena iš senųjų 
mano tarnaičių priėmė mane pagyventi, ji turi dviejų kambarių 
butą netoli Ilgojo tilto. Aš jai visada labai patikau, net ir tada, kai 
išėjo iš mūsų ir pradėjo mokytis vakarinėje mokykloje mašininkės 
amato. Ji nuostabi, bet jos butas, aišku, primena kiaulidę. Baimi- 
nuosi kopūstienės kvapo taip pat, kaip blogai gulinčių drabužių. Bet 
po tos istorijos su Henriku ponia Kju paskleidė apie mane visokių 
juokingų melagysčių. Aišku, viskas netiesa. Aš išlaikau lygį, bet kai 
kurios melagystės pasiekė Jakobo ausis. Vyrai būna juokingi. 

Tačiau tai tėra sugrįžimas, Izaokai. Neliūdėk. Aš ištversiu. 

Noriu su tavim susitikti. Juk tu ateisit Žinau, kad esu savimylis 
paršelis, bet tu - geriausias mano draugas. 

Iris 

„Operos rūsyje“ buvome be ketvirčio aštuonios. Norėjau ten at- 
sirasti iki ateinant Iris. Padavėjas, atvedęs prie stalo, ilgai spoksojo 
į mus, bet Maksas linktelėjo galvą, be to, matydamas, kad vilkime 
smokingus, kuriuos buvo nupirkusi Iris, nusilenkė ir atsitraukė. 
Prieš keletą metų „Operos rūsys“ buvo madinga vieta. Tuomet 
jame grojo iš abiejų Amerikų atvežti džiazo orkestrai. Paskui ta 
mada praėjo, „Operos rūsyje“ ėmė lankytis tiktai turistai ir antros 
klasės kekšės. Tad restoranas brangino kiekvieną klientą. 

Iris vilkėjo vakarinę suknelę iki kelių, kaspinas nelyg šalmas 
supo galvą, ausyse virpėjo sidabriniai kutukai. To paties atspalvio 
kaip batų sagtelės. Vaikiškame veidelyje brėžėsi siauros raudonos 
lūpos. Nustebau, kad ji dėl mūsų išsidažė veidą. 

— Užsakyk man arbatos, Izaokai. Pasakyk, kad ponia pageidauja 
labai stiprios baltosios arbatos. 

Mostelėjau padavėjui. Maksas nusišypsojo Iris. 

— Vadinasi, praradai galimybę gyventi su pinigų maišu? 

— Kvailė, - atsakė Iris. - Kas galėjo pagalvoti? Bet susirasiu kitą. 
Aš patinku vyrams. Netikit? - ji sukryžiavo kojas ir paplekšnojo 
sau kaklą. - Pagurklis dar nekaba. Spėkit, kiek man metų! 

- Šešiasdešimt? - paklausė Maksas. 

Iris batai buvo 2368-0jo modelio. Patentuotos blizgios „Herku- 
les“ odos. Miela naujiena, pasak „Ruusuvuori Oy“ katalogo. Ame- 
rikietiško stiliaus batviršis, prancūziški kulniukai 55 mm, švie- 
sios veršelio odos apvadai. 143 Suomijos markės. Sagutės, rodės, 
priveržtos tam tikru raktu. Sietynų šviesoje sagtelės blizgėjo. Iris 
kulkšnių išlinkis priminė kilpinį lanką. Įsivaizdavau jas smarkiai 
įsitempiant ir lūžtant. 

— Tiesą sakant, gana juokinga. Aš pažįstu daug gražesnių mergi- 
nų. Manau, dėl to, kad nerodau ypatingo susidomėjimo, - ji atsi- 
duso. - Dauguma vyrų kalba tik apie save. Dažnai norisi juos pa- 
purtyti, jie daro tai labai blogai. Didžiuma nesugeba net pameluoti, 
kad atrodytų patrauklūs. 

Iris daug kalbėjo. Juokėsi dar daugiau. Tarpais aš atsigręždavau, 

už nugaros ieškodamas nematomo šešėlio. Roberto, Henriko, jos 
vyro. Iris niekada nebuvo viena. Ji pasirausė nedideliame siuvinė- 
tame krepšyje ir išsiėmė sidabrinę cigarečių dėželę. Stebėjau, kai 
įstatė cigaretę į kandiklį. Buvo manoma, kad kandikliai iš dalies 
sulaiko nikotiną. Iris leido Maksui pridegti cigaretę. Lūpos suspau- 
dė kandiklį. Ant jo liko lūpų dažų dėmių. 

— Sakei, kad metei, - pasakiau. 

Iris gūžtelėjo pečiais. Nuleido akis. Vokai blizgėjo dienos šviesos 
lempų švitesy. Jų violetinio rausvumo atspalvis atrodė kaip tikras. 
Tik Iris nebuvo tikra. 

— Negaliu nuvilti tų, kurie tikisi iš manęs blogo elgesio. 

Ji nusikvatojo. Maksas irgi nedrąsiai nusijuokė. Mano dantys, 
rodės, trina smėlį. 

— Tai juokinga. Aš blogai vaidinu paliktą žmoną. 

— Perdedi, - paniekinamai prunkštelėjau aš. 

— Iki šiol jam manęs reikėjo. Žinot, kodėl jis mane vedė? 

— Jam reikėjo Žmonos? 

- Jis svajojo būti didvyris. Žiūrėdamas į mane, jis visada pri- 
simindavo, kad nėra vien dažytos odos sandėlininkas. Aš buvau 
įdomi istorija, kurią jis galėjo papasakoti draugams. 

Maksas sujudėjo. Spustelėjau jo kelį. Nenorėjau nutraukti Iris 
monologo. 

— Dabar, po tiekos metų, jam šovė į galvą, kad iš jo tyčiojama- 
si. Šliužas, — Iris sumaigė peleninėje beveik nesurūkytą cigaretę. — 
Nors žino, kad aš jį myliu. Jis mane užaugino. Atsivežė čia, rengė, 
valgydino, nusamdė kalbos mokytoją. Kartais ir pati užmirštu, kad 
esu ne vietinė. Kažkas jam papasakojo apie Henriką - dabar, kai 
viskas pasibaigė. 

- Judu niekada nebesusieisite? 

— Ar pasakojau apie tai, kaip Jakobas pasikvietė mane? Jis pats 
man pasipiršo. Jam ta mintis kilo. Todėl kaltas jis. 

— Ar tai svarbu? 

— Viskas svarbu. Vyks teismas. Jakobas man pasiūlė važiuoti 

kartu, o aš paklausiau, ką veiksiu kažkokiam pasaulio užkampyje. 
Jakobas tik nusišypsojo: „Ką veikia gražios merginos? Lankysiesi 
pas kirpėją, ištekėsi.“ Suėmė man ant kaktos užkritusią plaukų 
sruogą, apsuko apie pirštą. Nusišypsojau jam, palinkau į priekį. 
Buvau pasimokiusi prieš veidrodį ir žinojau, kad šitaip sėdint Ja- 
kobui matysis mano tarpkrūtis. Buvau liesa. Liesesnė nei dabar. 
Robertas skundžiasi, jog mano raumenys per menki, kad galėčiau 
pozuoti jo „Žmogui“. 

Iris išpūtė dūmus pro nosį. Linktelėjau jai. 

— Šliužas, - pakartojo ji. - Pikčiausia, kad visus tuos metus aš 
rengiausi jį palikti, bet nesiryžau. Maniau, jis palūš. Jaučiuosi taip, 
lyg mylimas žiurkėnas staiga būtų prabilęs ir išvadinęs mane kekše. 

— "Tu tikrai išvedei jį iš kantrybės, - pasakiau aš. - Jis tiek daug 
dėl tavęs padarė. 

— Tai jo pareiga. Vis dėlto jis mane išgelbėjo. 

— Tavo logika tokia sukta, kad joje jau regisi prasmės, - tarė 
Maksas. 

— Prisimenate tą akimirką, kai judu tapote jūs? - paklausė Iris. 

— Mes gimėm šitokie, - atsakiau aš. 

— Aš norėčiau sužinoti, kada tai nutiko. Kada nebeliko senosios 
Iris ir jos vietoje atsirado kita. Tokia akimirka tikrai buvo. Kai aš 
tapau aš. Atsimenu visokius įvykius, bet abejoju, ar aš jų nesugal- 
vojau, ar jų tikrai būta. Kartais prisimenu bala žino ką. 

— Nebūk juokinga, - pasakiau. —- Be abejonės, tu žinai, kas iš 
tikrųjų nutiko. 

Iris papurtė galvą. 

— "Tuomet Peterburge paklausiau Jakobo, už ko aš tekėsiu, ir 
man keistai sukuteno pilvą. Pamaniau, kad tai tikriausiai meilė, 
ir nusišypsojau, o Jakobas tik pasižiūrėjo į nuotrauką virš lovos. 
Keista, kad Sara leido mums likti dviese. Jaunai merginai lovoje 
su vyru. Kas kad Jakobas gimė gerus dvidešimt metų anksčiau už 
mane. Ir buvo, —- taip tuomet maniau, - džentelmenas. Bet Sara 
turėjo prieš daug ką užmerkti akis, o gal ji labai gerbė Jakobą? Tiesą 

sakant, aš net nesirgau. Tik apsimečiau kiek apsilpusi. Norėjau 
patikti Jakobui. Galų gale nuo nuotraukos jis nukreipė žvilgsnį į 
mane. Šešėliai apie jo akis patamsėjo, bet jis šypsojosi. „Tu dai- 
li, lėlyte.“ Jakobas pabučiavo man į skruostą, brūkštelėjo panosę. 
„Helsinkyje yra daug gražių vaikinų. Galbūt galėtum ir mokyklą 
lankyti.“ Šiek tiek pakėliau nosį. „Aš ne maža mergaitė.“ Kuo daž- 
niau tai kartoji, tuo netikriau tai skamba. Jakobas nusišypsojo. 
„Taip, tikriausiai.“ 

Jis tyliai uždarė duris. Lyg bijodamas pažadinti. Suglemžiau del- 
nais paklodę, kai jis išėjo. Ant lininio audinio liko prakaito dėmių. 

Naktį įsiklausiau į namų tylą. Saros lova sugirgždėjo. Prie namo 
auganti liepa barškino man į langą. Basom kojom perėjau kilimą. 
Sunkiai dūsavau ant kiekvienos pakopos. Prieškambario baldai at- 
rodė dar sunkesni. Jų šešėliai niūksojo tamsoje. Gatvėje girdėjosi 
šauksmai. Pagalvojau apie pasaulį anapus langų ir dar labiau su- 
spaudė krūtinę. Naktiniai marškiniai lipo prie kūno. Sprandas pra- 
kaitavo. Išsipyniau kasas. Sustojau prie veidrodžio ir įsižiūrėjau į 
save. Prieblandoje akys atrodė juodos. Išpinti plaukai bangomis kri- 
to ant krūtinės. Pakandžiojau lūpas ir pakreipiau galvą į veidrodį. 
Panėriau pirštus į plaukus, prisimerkiau. Nepavyko atrodyti taip, 
kaip tai iš atviruko, kurį mačiau tabako krautuvėlėje. Pamaniau, 
kad pasidažiusi galbūt atrodyčiau gražiau. Pasikėliau naktinius 
marškinius: nuo Jakobo maisto pilvas buvo kiek suapvalėjęs, šon- 
kauliai jau ne taip išsimušę, bet raktikauliai dar barkšojo. Stirksojo 
tamsūs baltų krūtų speneliai. Nebuvau graži, bet badavimas sutirp- 
dė vaikišką aptakumą. Tam tikroje šviesoje atrodau kaip dvidešimt- 
metė, pamaniau. Jakobo durys truputį girgždėjo, kai kyštelėjau vi- 
dun. „Jakobai?“ Kambaryje viešpatavo tyla. Langas buvo pravertas, 
lino užuolaidos lingavo. Pauostinėjau orą. Tabakas, oda, popierius. 
Kambaryje kvepėjo vyru - Jakobu. Buvo girdėti jo alsavimas. Jako- 
bas miegojo pasikišęs ranką po sprandu. Apklotas buvo nuslydęs, 
odos spalva priminė skrebučius. Po nosim blizgėjo prakaito lašeliai. 

Ant kaktos buvo prilipusi plaukų sruoga. „Jakobai“, - tarstelėjau 
ir atsisėdau ant lovos krašto. Vyras suburbėjo per miegus. „Jako- 
bai“, — pasakiau garsiau. Jis krūptelėjo. Pasižiūrėjo į mane. Akys 
buvo tuščios. Jis pamirksėjo. „Ką? Tu?“ Tada nusišypsojo. „Labas, 
lėlyte. Susapnavai blogą sapną?“ 

Nusišypsojau. Tai buvo tas pats Jakobas. Tokį jį pažinojau. „Svei- 
kas.“ Nusivilkau per galvą naktinius marškinius. Jakobas atsisėdo. 
Jo raumenys sustingo. Valandėlę atrodė, kad supyks. Vėjas alsavo 
pro pravertą langą. Bėgo sekundės. Pakėliau apklotą ir įslinkau pas 
jį. Jakobas buvo šiltas. Pažįstamas. Aš užsimerkiau.. 

Kai atnešė pusryčius, Sara tartum pirmą kartą išvydo mane. Ilgai 
žiūrėjo. Lyg ligotą kačiuką pamačiusi. „Vargšelė, - pasakė. - Dar 
visai vaikas.“ - „Man šešiolika, - atsakiau. - Aš jau suaugusi.“ "Tai 
buvo tiesa. Gal Helsinkyje būčiau buvusi vaikas, bet Milonskos 
gatvėje šešiolikmetės buvo laikomos ganėtinai subrendusiom. Aš 
žinojau, ko noriu. O norėjau Jakobo. Norėjau išvažiuoti. „Aš ište- 
kėsiu už Jakobo.“ 

Gal Sara jo pati norėjo. Jakobo, leidimo keliauti, batų fabriko. Ji 
buvo maždaug Jakobo amžiaus - žydė našlė. Paslapčia nužvelgiau 
ją. Veidas ovalus, blakstienos tankios, smakras su duobute, kuri 
prieš dvidešimt metų tikrai buvo miela. Saros šukuosena priminė 
bandelę su cinamonu. Ji vilkėjo dukslią pilką suknelę, tokios prieš 
keletą metų buvo atėjusios į madą. Bet figūros buvo dailios. Dieva- 
ži, gal Sara manė, kad Jakobas ją ves! Iki atsiradau aš! 

„Ką veiksi ten, kur nieko nepažįsti?“ 

Puoliau į viršų, užtrenkiau sau iš paskos duris. Tik po daugelio 
metų supratau, dėl ko Sara norėjo mane įspėti. Tuomet net žodžių 
neturėjau tam apibūdinti. Net aiškinant nebūčiau supratusi. 

Sara palydėjo mane į traukinį, išspaudė perone kelias ašaras. 
Aš avėjau naujus batus. Dviejų spalvų, su siauru butelio kaklelio 
formos kulniuku. Jakobas buvo davęs. Traukinio sėdynės buvo ap- 
trauktos raudonu pliušu. Žmonės sėdėjo susispaudę. Visų veidus 
niaukė nenusakomas nerimas. 

"Taip aš atvažiavau į Suomiją. 

— Tu išgyvensi, - pasakė Maksas. - Dailios merginos badu ne- 
miršta. 

— Ir nuo zuikio spyrio galima numirti, - sumurmėjo Iris ir atgrę- 
žė veidą. 

Jos sidabriškos akys atsimerkė - ji mokėjo verkti neraukydama 
veido. Pirmosios pupos nusirito kaklu tik sumirksėjus akimis. Tai 
buvo nepaprastas gebėjimas. Priešais mus sėdėjo ne šiaip sau ver- 
kianti moteris. Ji įkūnijo pasaulio kančią, masines karo kapavietes, 
Gajos neviltį. Ji liejo ašaras dėl daugybės kartų nuodėmių. Maksas 
prisidegė pypkę, mudu laukėme. Šiek tiek pakreipiau galvą. Maksas 
išpūtė dūmus, persibraukė pirštais plaukus. Jie blizgėjo nuo brilian- 
tino. Išsitraukiau iš vidinės švarko kišenės nosinę, ištiesiau Iris. 
Paėmė dvejodama. Maksas pasidėjo ant kelio pypkę, lėtai nusivalė 
rankas. Iris skruostais tekėjo akių dažai. Ji pakėlė ranką prie veido, 
nusišluostė. Paakiuose liko juodi dryžiai. 

- Jau baigei? - paklausė Maksas. - Galim užsakyti deserto? 

— Palauk, - atsakė Iris. - Pirmiau pasipudruosiu veidą. Paskui 
pasakysite, ar matote čia bent vieną turtingą vyrą, kuris galėtų su- 
mokėti mūsų sąskaitą. 

—- Aš sumokėsiu, - pasakiau, o Iris sučiaupė lūpas. 

— Manai, aš pralaimėjau? Dėl Iris vyrai nesivargins? 

— Mudu turim pinigų, - atsakiau. 

— Tegul ji kalba, - metė Maksas. 

— Peterburge, - tarė Iris ir užsimerkė. - Ponai tekini lakstė paskui 
mane. Kartą sustojau prie batų parduotuvės, praeivis pastebėjo mane 
grožintis viena pora. Jis paliepė užeiti su juo į parduotuvę, sakė nu- 
pirksiąs juos man. Pardavėja įdėjo batelius į dėžutę ir aš išėjau, o jis 
sumokėjo. Čia, - kritišku žvilgsniu ji apmetė restorano salę, - vyrai 
laukia greitos paslaugos. Protestantų ūkis pagrįstas prekių mainais. 

— Šios šalies gyventojai nemėgsta nežinios, - pasakiau aš. 

— Žinot, ką padarysim? - paklausė Iris. - Paspruksim! Padavėjas 
virtuvėje. Niekas nepastebės. 

— Mus atpažins, - įspėjau. —- Mieste nedaug Siamo dvynių. 

— Et, niekas nekreipė į jus dėmesio, kai atėjote. Jeigu sugaus, 
pasakysim, kad užmiršom. 

— Gerai, - tarė Maksas, paimdamas Iris už parankės. 

— Nesielkit kaip vaikai, - pasakiau aš ir išsitraukiau piniginę, bet 
Iris pačiupo ją ir iškėlė aukštyn. 

— Pašok! 

Ji avėjo batus su kulniukais ir buvo aukštesnė už mus, tad nebū- 
čiau atgavęs piniginės, neatkreipdamas aplinkinių dėmesio. 

Ramiai perėjome restorano salę. Iris buvo teisi. Lankytojai atrodė 
nusikaušę ir įsigilinę į pašnekesius. Pasiėmėm iš drabužinės paltus 
ir pradėjom skaičiuoti žingsnius. Vienas, du, trys. Ar kas nors žiūri 
mums pavymui? Padavėjas priėjo prie mūsų stalelio, apsižvalgė. 

— Bėgam, - paraginau aš, mes leidomės į kojas ir sustojome tiktai 
Turgaus aikštėje. 

Ant grindinio buvo pritrypta arklio mėšlo. Jūros ledas palei kran- 
tą eižėjo, tolėliau buvo ištirpęs. 

— Oi, nuo jūros pučia, - pasakė Iris. 

— Dvokia žuvim, - tarė Maksas. 

— Ateikit, ką parodysiu, - pakvietė Iris, paimdama mane už ran- 
kos. - Ten Senato aikštė - ne visai Rusija, bet iš bėdos tinka. At- 
sistokit čia ir pasižiūrėkit. Sara parodė man šitą vietą, kai buvau 
ką tik atvažiavusi ir ilgėjausi namų. Matoti Tenai, aikštėje, stovi 
Aleksandras Antrasis. Tolėliau, parkelyje iš kairės - Aleksandro 
Pirmojo biustas, o Luomų rūmų frize - dar vienas Aleksandras, - 
Iris atsiduso. - Tokie gražūs vyrai. Ateinu čia, kai išsiilgstu namų 
ar nežinau, ko griebtis. 

— Ko dabar ketini griebtis? 

— Dar išgerti, - atsakė Iris. - Bet palaukit. Dabar užsimerkit ir ko 
nors paprašykit visų aleksandrų. Neatsimerkit, kol nesuskaičiuo- 
siu iki dešimties. 

Po kiek laiko atsimerkiau ir pamačiau Iris su Maksu stipriai už- 
simerkus ir tyliai kažką murmant. Pasižiūrėjau į Iris. Ji buvo su 

balta kailine kepurėle. Jos smakras šiek tiek drebėjo. Paskui ji at- 
merkė akis, pasižiūrėjo į mane. 

— Kur dabar! - paklausė Maksas. 

— Į senąjį restoraną Esplanados parke, - atsakė Iris. 


— Man šalta, - pasiskundė ji, kai išėjom iš restorano. 

Susigūžė, tarytum gyslomis tekantis kraujas su kiekvienu kvėp- 
telėjimu pliūpčiotų lauk. Padaviau Iris savo paltą, ji priglaudė dra- 
bužį prie skruosto. 

— Nepalikit manęs vienos, — aidėjo balsas gatvėje. - Nepalikit 
manęs. 

Raminau ją kaip vaiką. 

— Viskas gerai. Mes čia. 

— Aš eisiu su jumis. 

Bato sagtelė buvo atsisegusi. Iris ėmė linguoti batą ant kojos 
pirštų. Atrodė tartum pakerėta to lingavimo. 

— "Tu turbūt bijai manęs, - pasakė. 


Viešbučio koridoriuje ji sukliko. 

— Kažkas mane palietė! 

Koridoriaus sienos atmušė aidą. 

— Tai tik aš. 

Jos akys pasidarė tuščios. 

— Tikrai tu? 

— Nebijok. 

— Pamaniau, kad vaiduoklis. 

Maksas žiūrėjo į mane. Mačiau, kad stengiasi neišsiduoti. Norė- 
jau ištrinti Maksą iš savo minčių. Likti dviese su Iris. 

— Nėra ko bijoti, - kartojau. 

— Aš pardaviau kailinius, - pasiskundė Iris. - Jakobas grynųjų duo- 
davo tik saldumynams. Man reikėjo pinigų ir aš pardaviau kailinius. 

— Aš tau nupirksiu naujus, - nuraminau. - Šį sezoną mes gerai 
uždirbom. 

— Mano Izaokas turtingas, - pasakė Iris. - Jis turtingas, 0 aš vargšė. 
Paskui ji nusijuokė, nusijuokė šaltu juoku, juokas aidu atsimušė 
nuo koridoriaus sienų. 


Iris nurimo viešbučio kambaryje, kai įpyliau jai švediško likerio. 
Kontrabandinio. 

— Bejėgiškumas, - pasakė Iris, — bejėgiškumas blogiausia. Taip 
sunku išeiti. 

— Ar kada nors pasakojau apie Sabriną? - paklausiau aš. - Apie 
undinę Sabriną? 

— Tikrą undinę? 

— Ar būna tikrų undinių? Cirke tikra yra tai, kuo galima patikėti. 

— Nuo šitų šnekų man skauda galvą, - pasakė Iris. - Ar turite 
dar likerio? 

— Tebeturiu kažkur pasidėjęs Sabrinos afišą. Ji vaidindavo „Jūros 
pasaulio“ parodoje, kuri keliavo per visą Europą. Maksai, gal prisi- 
meni, kur ta afiša? 

— Palauk, išimsiu iš lagamino. 

- Išimk ir švarią taurę, - tarė Iris. - Šitoj likę trupinių. 

Afiša buvo labiau pageltusi, nei maniau. Išvyniojau ritinį, išly- 
ginau. 

— Tai Sabrina, - pasakiau. 

— Graži, - tarė Iris. 

— Tiesą sakant, ji turėjo imtynininko smakrą, - pasakė Mak- 
sas. - Anksčiau afišas piešė dailiai. 

— KETURIAS DIENAS - NUO ANTRADIENIO, LAPKRIČIO 
2-OSIOS, - perskaitė Iris. - SABRINA, STULBINANTI UNDINĖ. Ar 
tai Žvynai! 

— Tik toks kostiumas, - atsakiau. 

— "Tas neaiškiai matomas spenelis - irgi apgavystė, - tarė Mak- 
sas. - Sabrina visada vilkėjo suknelę. 

— Apačioje parašyti mūsų vardai, - pasakiau aš. - Mes dar nebu- 
vom tokie garsūs. 


200 


— PAMATYSITE JŪRŲ PABAISĄ, 68 TONAS SVERIANTĮ BANGI- 
NĮ. VYRAS VALGO AŠTUONKOJĮ. MAKSAS IR IZAOKAS - SLAMO 
DVYNIAI IŠ INDIJOS. GYVA MOTERIS BE GALVOS, - perskaitė 
Iris. - Vis dėlto jūsų pavardės pirmiau begalvės moters. Galima tai 
pavadinti iškilimu. 

— Et, tai buvo apgaulė! Tiktai triukas, - pasakė Maksas. - Bet tas 
vyrukas iš tikrųjų valgė aštuonkojus. 

— O Sabrina? Ar ji irgi buvo apgaulė? - paklausė Iris. 

— Ne, - atsakiau aš. - Sabrina buvo tikra. Nuoširdi mergina, vi- 
sada šypsodavo. Tikrai miela. Dvi valandas prašliaužiodavo skaus- 
muose, bet juokdavosi. Žemiau pečių neturėjo nė vieno kaulelio. 
Kūnas buvo vandeningas, baltas kaip kirmino. Kojos kelnių klešnė- 
se tabalavo it tušti maišai. 

Pažvelgiau į afišą. Sabrinos veidas šypsojo. Plaukai krito ban- 
gom, kaklo iškirptę dengė permatoma skara. Tamsios akys spin- 
duliavo. Sulenkusi po galva glebias rankas, žvelgė iš afišos sirenos 
žvilgsniu. Ant pirštų žibėjo visa vora brangakmenių. 

— Sabrina buvo pamišusi dėl deimantų. Sklido kalbos, kad ji ne- 
pasitiki bankais. Gal kuris nors iš pirmųjų vadybininkų naudojosi 
jos uždarbiu. Visus pinigus Sabrina išleisdavo brangakmeniams: 
žiedams, vėriniams —- viskam, kas blizga. Sabrina turėjo tokių pa- 
puošalų, kurių safyrai stelbė deimantus, rubinai - perlus. Ji žėrėjo 
kaip Anglijos karalienė. Palyginti su ja, imperatorė Eugenija buvo 
niekas. Gastrolėse ją lydėjo palydovė, kuri saugojo papuošalų dėžu- 
tę. Raktelis kabėjo ant Sabrinos kaklo. Nusiimdavo jį tik vakarais, 
norėdama apžiūrėti savo perlus. Kartą mačiau, ką ji laikė toje dėžu- 
tėje. Ta mergina buvo turtingesnė už sultoną. 

Iris atsilošė krėsle. 

— Man patinka istorijos, kuriose pasakojama apie deimantus. 
Juo didesni deimantai, tuo geriau. Istorija įgyja daugiau spindesio. 

— Tai anaiptol ne tūkstančio ir vienos nakties istorija, - pasa- 
kiau. - Tokia, kurioje dešimt vergų saugo vieną akmenėlį. 

— Gaila, - pasakė Iris. - Aš išnaudočiau dešimt vergų. 

— Visi iškart šiame kambaryje neišsitektų, - pasakė Maksas. — 
Turėtum juos kaitalioti. 

— Vargšė turi imti tai, ką duoda, - tarė Iris. - Gal septynių už- 
tektų. 

— Sabrina visiškai priklausė nuo kitų. Ji pati negalėjo vaikščio- 
ti, nueiti į tualetą, valgyti. Buvo neveiksni kaip tuščias maišas. O 
dangau, kaip ją mylėjo vyrai! Jos vadybininkas Magnusas prausė ir 
rengė ją, nešiojo ant rankų. Šaukštu kabindavo ir dėdavo į burną 
po kąsnį. Supjaustydavo žlėgtainį, suvalgydindavo sriubą. Kartais 
svarstydavau, kaip veikia jos virškinimo sistema. Atrodo, kad kūne 
be šonkaulių vidaus organai turėtų sukristi į krūvą. Bet žmogaus 
organizmas - keistas daiktas, prie visko prisitaiko. Jis puikiai įsigy- 
vena visur ir visaip. Tik permainų nemėgsta. 

— Uch, tik nepradėkit dėstyti teorijų! - pertarė Iris. - Papasakok 
man kokį nors neįsivaizduojamą dalyką. 

— Kartą mačiau juodu mylintis. 

— Ką? 

— Sabriną ir jos vadybininką. 

— Turbūt tai kiekvieno vyro svajonė, - tarė Iris. - Bekaulė, be- 
jėgė moteris, su kuria galima daryti bet ką. Moteris, kurios kie- 
čiausia kūno vieta - nosis. Moteris, kurios kiekvienon ertmėn gali 
įsiskverbti be jokių prieštaravimų. 

— Tau tai patiktų, - pasakiau. - Priimtum meilę nesvarstydama 
motyvų. Nesvarstytum, ko iš tavęs nori, o būtum maloni. 

Iris atsitiesė. 

— Vargšas turi būti atsargus. Tik turtingieji gali sau leisti mąstyti 
apie jausmus. 

- Aš myliu. Mes tave mylim, Iris. 

— Kalbėk apie save, - metė Maksas. 

Kambaryje įsivyravo tyla. Iris prisidegė cigaretę, pakišo po kėde 
kojas. Atsilošė sučiaupusi lūpas. Sulaikiau atodūsį. Žinojau, kad Iris 
negali pakęsti tokių kalbų. Pašnekovui atskleidus jausmus, ji ma- 
nydavo, kad tas kažko iš jos reikalauja. Ji nenorėjo būti reikalinga. 

— Sabrina, - tariau. - Turėjau papasakoti apie Sabriną. 

— Pasakok, Izaokai, - paragino Iris. - Tavo balsas man patin- 
ka užvis labiausiai. Tu kartais įdomesnis už mane. Nusibostu pati 
sau, kai būnu nusiminusi. Niekas taip neprislegia, kaip prislėgtas 
žmogus. 

Maksas kilstelėjo antakius. 

— Prislėgta? Iris, tu prasta artistė, aš tai žinojau. Dabar žinau, 
kad tu ir prasta melagė. Tu per daug save myli, kad sendintum odą 
liūdesiu. 

— Et, Maksai, tu kvailys! Su tavim nuobodu. Leisk šnekėti Izao- 
kui. Šiaip ar taip, Izaokas vyriškesnis. 

— Dėkui. 

— O Jėzau! Nemaniau, kad tu iškrypusi, Iris, - tarė Maksas. - Bet 
tu iškrypusi. Nori to, ko negali gauti. Ne tu pirma. Visos moterys 
nori Izaoko. Todėl, kad Izaokas nenori nė vienos. 

— Nenori? - paklausė Iris. - Ar tikrai, Izaokai? Nė vienos! 

— Ji tikisi, kad pasakysi jos vardą, - tarė Maksas. 

— Aš noriu tavęs, Iris, - pasakiau. - Važiuok su mumis. Gausim 
tau vizą. 

— Su jumis? - nusijuokė Iris. - Su jumis! 

— Su mumis. Mes vaidinsime Niujorke. Tu turėsi atskirą butą - 
nelabai didelį, bet stokos nejausi. Mudu turim santaupų ir dar už- 
dirbsim. 

— Imčiau tave, Izaokai. Jeigu būtum vienas, - nutraukė Iris. — 
Turėjai papasakoti istoriją. Man reikia šampano. Pusės butelio iki 
priešpiečių. Tokia Iris dieta. Įsivaizduokit, tai garsiausias šios žie- 
mos mados klyksmas. 

— Tikiu viskuo, ką tu sakai, - atšovė Maksas. 

— Pasakok toliau, Izaokai, aš laukiu. Tu vienintelis vyras, kurį 
pajėgiu išklausyti iki galo. 

— Jeigu, - pastebėjo Maksas, - kalbama apie tave pačią. 

— Netiesa, - atsakė Iris. - Daugumos žmonių požiūris į mane 
nelabai originalus. 

— Sabrina, - tęsiau aš, - buvo tikra auka. Ji žadino stiprius jaus- 
mus. Panašiai kaip mažas vaikas. Vien suvokimas, kad gali sutraiš- 
kyti jį kaip kiaušinio lukštą, sukelia švelnumą ir piktumą. 

— Nebūtinai ir viena, ir kita iš karto, - pasakė Iris. 

— Bejėgiškumas iškelia geriausias ir blogiausias savybes. Žmogus 
nori būti reikalingas, bet jam reikia padėkos ir nuolankumo. Jei 
Sabrina pavargusi netyčia užrikdavo, vadybininkas jos nevalgydin- 
davo. Ji nebadavo, - kas drįs kelti grėsmę cirko primadonos sveika- 
tai, - tačiau šitaip tas vyras jai primindavo savo besąlygišką valdžią. 

— Bjauru, - pasakė Iris. 

— Sabrina buvo kūdikis su suaugusio žmogaus smegenimis. Ne- 
žinau, ar ji kentėjo. Šiaip jau manau, kad kančiai reikia daug laisvo 
laiko. Paprasti žmonės dažniausiai jo neturi. 

— Pradėjai pasakoti nuo vidurio, - tarė Maksas. - Kas čia per 
istorija? 

— "Tu teisus. Pradėsiu iš naujo. Kai mudu su Maksu sugrįžom į 
Europą rengti pasirodymo „Jūrų pasaulyje“, buvo 1919-ieji. Į Vo- 
kietiją dar nevažiavome. Girdėjome kalbų apie infliaciją ir skurdą, 
bjaurių dalykų apie kekšiaujančias merginas iš gerų šeimų ir eilėse 
prie duonos stovinčias motinas. Mūsų Vokietija pasibaigė kartu su 
karu. Mudu tapome Cirko šalies piliečiais. Vis dėlto tie metai buvo 
geri. Visi troško linksmintis, užmiršti karą. Mudu buvom jauni, 
žavėjomės viskuo, kas nauja. Viskas atrodė įmanoma. Sabrina tapo 
žvaigžde, jos atsiradimas cirke atrodė kaip pakilimo pradžia. Jai 
tada buvo kiek per trisdešimt. Aišku, mums ji atrodė sena. Mu- 
dviem patiko brandžios moterys, bet brėžėme tam tikrą ribą. Mak- 
sui vis tiek reikėjo šonkaulių. 

— Tikrai, Maksai? - paklausė Iris. - Tu turi tam tikrų nuostatų? 

— Tik sekmadieniais. 

— Po kelių dienų kelionių su trupe vadybininkas Magnusas pasa- 
kė, kad Sabrina nori pamatyti mudu. Kai pavakarieniavome, mus 
nuvedė į jos vagonėlį. Ji gulėjo apklota mažoje vaikiškoje lovelėje. 
„Sveiki, - primerkusi akis tarė ji. - Girdėjau, vakar vaidinot pirmą 

kartą. Atsiprašau, negalėjau pažiūrėti. Sirgau.“ Ji pažvelgė į Mag- 
nusą, šis linktelėjo. „Jūsų buvimas mums teiktų garbės. Bet turite 
save tausoti“, - atsakė Maksas ir nusilenkė. Aš kiek pasilenkiau ir 
įsistebeilijau į Magnusą. Jis apžiūrinėjo lubas. Pažvelgiau aukštyn 
ir pamačiau po karnizu šmurkštelint vorą. 

„Norite pamatyti mane? Turiu galvoje - prieš pasirodymą. Mag- 
nusai, ar galėtum?“ „Taip, norėtume“, - atsakė Maksas. „Nerei- 
kia“, - tariau aš. „Magnusai?“ - paprašė ji. Tas neišgirdo. Jis čiupo 
grindų šepetį ir paleido į lubas. „Po velnių, vabalas paspruko.“ Staiga 
jis tarsi prisiminė mus, paraudo ir numetė šepetį. „Negaliu pakęsti 
vorų“, - sumurmėjo jis ir nuklostė apklotus, parodydamas Sabrinos 
kūną. Tada, prilaikydamas sprandą, kilstelėjo merginą už pečių, jos 
kojos nuglebo kaip skudurinės lėlės. Ji buvo apvilkta plonais nakti- 
niais marškiniais - gana lengvais, kad nevaržytų bejėgio kūno. Rau- 
menys jį laikė krūvoje. Magnuso padedama, Sabrina lavino juos. 
Antraip būtų atrodžiusi kaip maišas. Net lovoje jos kaklą puošė trijų 
eilių perlų vėrinys. Pastebėjusi mano žvilgsnį, Sabrina nusišypsojo. 
„Perlai - tai garantas“, - pasakė. „Kad Magnusas bus su manimi, ar 
ne? - Magnusas kostelėjo. - Nebūk kvaila, brangioji. Sabrina mano, 
kad man rūpi pinigai.“ Tai buvo paaiškinimas mums. 

Prieš išeinant, Sabrina tyliai tarė: „Magnusai, vaistai! Neuž- 
miršk.“ — „Aš jau tau suleidau.“ - „Skauda, brangusis, skauda.“ 
Magnusas gūžtelėjo pečiais ir atidarė komodos stalčių. Užmovė 
adatą ant švirkšto, pritraukė jį iš mažo stiklinio buteliuko. Sabrinos 
akys užsimerkė. „Mano raumenys. Atleiskit. Man reikia tų vaistų.“ 

Magnusui raitojant naktinių marškinių rankovę, Sabrina užriko: 
„Ne ten! Į koją! - Magnusas paleido rankovę. - Atleisk, atleisk, 
brangusis, man skauda.“ 

Mudu traukėmės prie durų. Sabrina kažką tyliai vebleno. 


— Nuolankumas, - pasakė Maksas. - Cirkas jo išmoko. Ir savisaugos. 
— Kaip baigėsi Sabrinai? —- paklausė Iris. 


Gūžtelėjau pečiais. 

— Ji mirė. 

— Kaltas buvo tas vadybininkas? Ar ne? 

— Ne. Kvailas atsitiktinumas. Konkuruojančio cirko direktorius 
panūdo Sabrinos, bet Magnusas pareikalavo už savo statytinę di- 
delių pinigų. Deryboms užtrukus, direktorius pareiškė sudarysiąs 
sutartį geresnėmis sąlygomis ir pagrobė Sabriną. Du samdytiniai 
naktį įsilaužė į Sabrinos vagonėlį ir nunešė ją į automobilį. Neša- 
ma ji atitoko iš morfijaus svaigulio ir pradėjo rėkti. Kad nutiltų, 
vyrai įkišo ją į bagažinę ir išvažiavo. Sabrina šaukė. Jos plaučiai 
buvo sveiki. Ji rėkė, aimanavo. Galų gale nutilo, vyrai patenkinti 
atsikvėpė. Po pusantros valandos jie pasiekė sutartą proskyną miš- 
ke, kur laukė direktorius su slauge. Atidarę bagažinę, vyrai pamatė 
suglebūsį kūną - suglebusį labiau nei paprastai. Sabrinos lūpos 
buvo pamėlusios. Ji užduso. Vyrai purtė jos kūną, nakties juodu- 
moj šaukė ją vardu, bet ji dryksojo kaip tuščias maišas. Bejėgė 
Sabrina galėjo tiktai šaukti, o galop ir šaukti nebegalėjo. Ji pasi- 
smaugė savo ranka, kuri apsisuko jai apie kaklą. Pati savo kūno ji 
negalėjo judinti. 

Direktoriui pavyko pabėgti, bet pagrobėjai buvo sugauti. Jie mė- 
gino parduoti Sabrinos perlų vėrinį, praėjus kelioms savaitėms, kai 
mergina dingo. Sabrinos kūną rado užkastą laukymėj, o Magnusas 
kelias savaites buvo nustojęs žado. Sakė, vėliau išvis metė cirką ir 
įkūrė nekilnojamojo turto bendrovę Upsaloje. 


Likeris žėrėjo stalinės lempos šviesoje. Per taurę ji nutvieskė ant 
Iris veido purpurinę juostą, panašią į kraujosruvą. Nuo kitapus gat- 
vės stovinčio kino teatro lange atsispindėjo blyški neoninė šviesa. 

— Pasirūpink manim, Izaokai. 

Ji pakreipė galvą. Supratau, kad koketuoja. Pažvelgiau į Maksą. 
Brolio juodos akys degė. Pasižiūrėjau į kelioninį laikrodį ant sta- 
lo. Geltonas jo apvalkalas blizgėjo. Laikrodis rodė trečią valandą. 
Užsimerkiau mėgindamas prisiminti tą valandą, kai jį pasiėmėm. 
Pagalvojau apie mažytį varžtelį su rubinu, kuriuo kas rytą laikrodį 

prisukdavom. Čia reikėjo Makso rankų. Tai buvo vienas iš tų dar- 
bų, kurių pačiam padaryti nepavykdavo. Pagalvojau apie smailias 
kaip adata rodykles. Tylų tiksėjimą, kuris girdėdavosi tik tada, kai 
priglausdavau laikrodį prie ausies. Net stokodami pinigų jo ne- 
užstatėm. Laikrodis mums priminė tai, kuo galėjom tapti. 

Pašokau po pusiaunakčio. Maksas švargždė tolygiai, bet Iris ne- 
bebuvo. Jos kvapas dvelkčiojo nuo patalų ir minutėlę aš tik gulėjau 
tylomis. Mąsčiau apie Iris, Robertą ir traukinį, kuriuo nukakčiau į 
Ameriką. Užmerkiau akis ir sveikosios rankos delnu pajutau Iris 
sprandą. Juodus pūkelius, sužėlusius ties plaukų riba. Virpulingą 
moters atodūsį, kai paliečiau. Prisiminiau nedidelį apgamėlį prie 
raktikaulio. Ausies lezgelius su skylutėm. Naktį skaičiavau jos nu- 
garos slankstelius. Aptikau bejėgį plotelį toj vietoj, kur prasideda 
nugara, švelnų kaip arklio snukis. 

Netikėtas suvokimas krėste sukrėtė. Atsisėdau lovoje. Taip 
ūmai, kad Maksas suriko. 

— Ką tu čia dabar! 

Brolio šypsena mane dar labiau įsiutino. Su juodu ūsų šešėliu ji 
švytėjo iki ausų. Savim patenkinto meilužio šypsnys. Nuo jo krū- 
tinės sklido išskyrų kvapas, gyvaplaukių voratinklis prieblandoje 
juodavo kaip šešėlis. 

— Pinigų nėra. 

— Ko? 

— Pinigų. Visų Žiemos santaupų. 

Maksas staiga pabudo. 

— Visų? 

Pajutau pasitenkinimą, kai brolis išplėtė akis. 

— Lagamino spynelė išlaužta. Pažiūrėk. 

Lauke lojo šuo. Žibėjo apšalęs langas. Nuo reklamų šviesų gatvė 
atrodė kaip apledėjusi. Ten nieko nebuvo. Ir ant naktinio stalelio, 
kur gulėjo auksinis laikrodis. 

— Reikėjo iš namų pasiimti mažesnės vertės daiktą, - pasakė 
Maksas. — Kad ir porcelianinę papūgą. 

Be reikalo Iris taip padarė. Būtume davę jai pinigų. Aš būčiau 
davęs viską, ko ji troško. Ir ji tai žinojo. 

— Pereitą naktį... - pradėjo Maksas. - Juk tu tai jauti? Kitaip nei 
aš, bet jauti? 

Linktelėjau galvą. Burna buvo išdžiūvusi. 

— Tada, kai sirgai kiaulyte... - tarė Maksas. - Aš neprisimenu. 
Bet operacija tave išgelbėjo. 

Pažvelgiau jam į akis. 

— Tu tikrai tuo tiki? 

— Teta taip sakė. 

— Teta visko prikalbėjo. Sakė, kad mama atvažiuos pasiimti 
mūsų. Sakė, kad cirke būtume laimingi. 

— Galbūt, - atsakė Maksas. Jis prisiglaudė prie manęs. Savotiškai 
apkabino. 

— Gal gydytojas net nebūtų šito siūlęs, jeigu būtume buvę tokie, 
kaip visi. 

— Ką darysim! - paklausė Maksas. 

Klausimas nuskambėjo kvailai. 


1932-ieji. Helsinkis 


Sėdime ant palangės viešbučio kambaryje. Maksas tvarkosi nagų 
odeles. Jis pyksta ant manęs. Jaunystėje būčiau jį raminęs, juoki- 
nęs, o dabar tik spoksau į šiukšlių dėžių prigrioztą kiemą. Ana- 
pus namų šmėkšo medžių viršūnės. Aš pasidėjęs ant kelių knygą. 
Negaliu apsimesti, kad ją skaitau, domiuosi vaizduotės sukurtais 
veikėjais, popieriniu gyvenimu. Aš pernelyg arti praeities, pernelyg 
arti užmirštų savos knygos skyrių. 

Viešbučio virtuvės pagalbininkas du kartus per dieną išverčia atlie- 
kas į šiukšlių dėžes. Kad neįšoktų žiurkės, dangčius sandariai užda- 
ro. Sykiais skubėdamas tai padaryti užmiršta. Stebiu dviejų gauruotų 
šunų blaškymąsi. Vienas juodas, baltom dėmėm, šonkauliai barkšo 
kaip sparneliai, kitas šiek tiek mažesnis, geriau šertas, paliktas nese- 
niai. Šunys liūdnais snukučiais uostinėja aplinkui. Loja apsiseilėję, 
urgzdami eina vienas apie kitą. Stipresnis, juodaausis peštukas, šie- 
pia dantis, suurzgia. Antrasis suglaudžia ausis ir atsitraukia atbulas 
kelis žingsnius. Atsigulęs pakreipia galvą ir stebi nugalėtoją. Drėgnos 
šuns akys traukia savin kiekvieną krimstelėjimą, nurytą kąsnį. 

— Kaip palieka šunį? - klausiu Makso. 

— Hm, - prunkšteli brolis, - ar tai vienas iš tų tavo klausimų! 

— Kokių? 

- Verbalinis „rašalo dėmių“ tyrimas, atskleidžiantis protinius Izao- 
ko sugebėjimus? 

- Ką? 

— Ak, koks Izaokas išmintingas! Koks jis vienišas ir paslaptingas. 

— "Tu neteisingas. 

— Izaokas nori viską atpirkti. Izaokas nori sugrįžti. Izaokas nusi- 
minęs grimzta į gilias mintis vienišame viešbučio kambaryje, nes 
jo brolis serga. 

— Pasakiau tai balsu, ir tiek. 

— Tu nemirsi vienas. Tu nė vienos prakeiktos dienos gyvenime 
nebuvai vienas, Izaokai. 

— Ką tu žinai? Ne tu gyveni su cinišku girtuokliu. 


Užmiegu, o Maksas toliau geria. Pabundu tamsiame kambaryje, 
išpiltas prakaito. Maksą užsėdusi moteris seselės chalatu, ji pūš- 
kuoja. Baltas chalatas švyti prieblandoje. 

— Greičiau, - šnibžda Maksas, suimdamas moters šlaunis. 

Apnuogintas užpakalis panašus į didžiulį pievagrybį. Maksas 
skverbiasi į jį. Jie spaudžiasi vienas prie kito, dreba, inkščioja. 

Užmerkiu akis ir nusisuku. Įsikimbu į pagalvę, mano kūnas 
trūkčioja jų ritmu. Užsidengiu delnu veidą, kad nejausčiau ore tvy- 
rančio šleikščiai saldaus sueities kvapo. 

— Nenustok, - sako Maksas. - Dar truputį. 

— Jei nenustosiu, perplyšiu iki kaklo, - sako moteris. - Tu per 
daug išgėręs. 

— Dar truputį, - suaimanuoja Maksas. 

Neatmerkiu akių, kai išgirstu moterį išeinant. Maksas sunkiai 
alsuoja. Jis žino, kad nemiegu, bet nieko nesako. 


210 


1919-ieji. Mona 


Pagrindinė palapinė nebuvo didelė, žaliai balto brezento. Šmurkš- 
telėjom į vidų dairydamiesi, kur atsisėsti. Palubėje judėjo grakšti 
figūra. Moteris, kiek galima spręsti iš ūgio, dar vaikas. 

— Ei! - sušuko Maksas merginai. 

Mergina sustingo. Rankom įsikibusi žiedų, ji kabėjo aukštyn ko- 
jom ir stebeilijo į mudu. 

— Mes ieškom valgyklos! - sušuko Maksas. 

Mergina nusileido virve pas mus. Ji buvo basa, šalia didžiojo ko- 
jos piršto nago blizgėjo krištolas. Kad neslystų rankos, Mona nau- 
dojo kvarcą. Jos oda raibuliavo sudėtingu juosvo mėlynumo pieši- 
niu. Margu kaip bažnyčios vitražas, plūstančiu rubino raudoniu, 
auksu, lapijos žaluma. 

— Sveiki, - tarė ji. - Jūs tie naujieji? 

Vokiškai kalbėjo puikiai, kaip visi cirkininkai. Vėliau sužinojau, 
kad ji vengrė. 

Mona mums neištiesė rankos. Stovėjo per pusę metro, rankas 
už nugaros užsikišusi, lyg bijodama, kad jas kas nors atims. Kiek 
pasvirusi į priekį kaip šokėja. 

— Arjie tikri? - paklausė Maksas, rodydamas į piešinius ant kūno. 

Margoje maišalienėje jau kai ką įžiūrėjau. Merginos oda mirgė- 
jo Žmonių šešėliais. Pati buvo apsitempusi glaudžiom kelnėm ir 
marškinėliais. Marškinėlių rankovės siekė alkūnes, kelnės - blauz- 
das. Piešinys buvo neaiškus. Spoksojau, kol paskaudo akis. 

— Lažinuosi, kad tai dažai. 

Mergina šyptelėjo Maksui ir pasikėlė marškinėlius. Nusišypso- 
jo neparodydama dantų. Tik lūpų kampučiai suvirpėjo, ir šypsnys 
pradingo. Maksas atsiduso. Aš irgi negalėjau atplėšti akių. Monos 
pilvo oda buvo išmarginta tirštai kaip rankos ir kulkšnys. Didžiu- 
ma tatuiruočių sudarė vaizdus. Nuogų merginų tarp vyšnių medžių 

ir šungalvių padarų. Ant Monos kūno skleidėsi didžiulės tulpės. 
Tupėjo pelėda su tuzinu žmogaus kojų. Maksas ištiesė ranką, norė- 
damas paliesti merginos odą. 

— Ar tai dažai? 

Mona sudrebėjo nuo prisilietimo, bet neatsitraukė. Jos laibo 
juosmens raumenys buvo standūs. Alsuojant kilsavo šonkauliai. 
Akrobatai būna liesi, bet Monos kūnas, atrodė, vienų gyslų. Kad 
tai mergina, suprasdavai tik išvydęs scenoje, kai jos figūrą taisė 
žibučiai ir kamšalai. 

Staiga mergina krūptelėjo, tatuiruotės nuo pilvo dingo. Kad pri- 
ėjo klounas, matei ir be kaukės. Vaikščiodami klounai savotiškai 
kleipia pėdas į išorę. Jis nusišypsojo parodydamas dantenas. Tvir- 
tai paspaudė mudviem rankas ir tebešypsojo kalbėdamas. Jam apie 
penkiasdešimt, spėjau. Apie vyro kojas lakstinėjo nedidelis šuniu- 
kas. Kailis atrodė lyg po maudynių rausvoj akvarelėj. 

— Krauzeris, — prisistatė vyras, apsikabindamas merginą. - Pasi- 
gedau Monos. - Vyras, galima sakyti, švelniai spustelėjo ją. - Turė- 
tum toliau treniruotis, brangioji. 

Nusišypsojau Krauzeriui. 

— Apgailestauju. Turbūt išgąsdinom jūsų dukterį. 

— Vaikams nereikia dingsties tinginiauti. 

Linktelėjau galvą. 

— Mes ieškojom valgyklos, - pasiaiškinau. - Turbūt pasiklydom. 


Cirko ūkvedė atnešė mums kepto kumpio su raugintais kopūstais. 

— Krauzeris, - atsakė pro šalį ėjęs jaunas technikas, kai paklau- 
siau apie tatuiruotąją merginą, - tikras velnias! Beje, aš - Elijas. 
Judu - tie dvyniai. 

Elijas niekur neskubėjo. Jis prisidėjo prie mūsų ir valgė su tech- 
niko rimtumu. Elijas priminė tipišką jaunėlį brolį. Oda buvo pa- 
ženklinta paauglystės rauplių. Matyti, kad nosis kadaise buvo su- 
laužyta, bet veidas švietė geraširdišku viltingumu. Atrodė, jam ne 

daugiau kaip dvidešimt, gal dar mažiau. Gal vaikis buvo pabėgęs iš 
namų, gal kilęs iš darbininkų šeimos ir cirke tikėjosi įgyvendinti 
svajonę. Tokių laisvės apgautųjų sutikdavom dažnai. Romantiškų 
jaunuolių širdžių, plastančių išgirdus didžius žodžius „motociklas“ 
ir „kelias“. Per porą metų jiems nusibosdavo sunkus cirko gyveni- 
mas, ryto prieblandoj statomos palapinės ir maža alga. Statybose 
ar uostuose galėjo uždirbti daugiau. Vėl susitikti šokiuose mergin- 
tą panelę, gerti spiritą ir sekmadienio rytą pabusti prie pažįstamo 
krosnies mūrelio. Bet Elijas dar buvo naujokas. 

— Kiek tau metų? 

Elijas paraudo. 

— Dvidešimt vieni, - atsakė. 

Nusišypsojau. Spėjau, kad meluoja. 

— Kur tavo šeima? 

— Namie, - Elijo kaklas užsidegė raudoniu. - Lapinlahtyje, Savo 
krašte. 

Nežinojau, kur yra Lapinlahtis. Tik pagalvojau, kad tai tikrai ne 
metropolis. 

— Papasakok apie Krauzerį, - paprašė Maksas. Elijo raginti ne- 
reikėjo. 

- Jis sako, kad tatuiruotoji - jo duktė, bet visi žino jį nusipirkus 
tą merginą iš kažkokio vengro. 

"Tėvai nuvedė ištatuiruoti mergaitę pas vieną keliaujantį ispaną. 
Rodydami žmonėms dukterį, užsidirbdavo pragyvenimui. Tikriau- 
siai ir pardavė ją. Už keistenybes Budapešte mokėjo gerai. Merginos 
oda sužadino ispano tatuiruotojo, kaip menininko, garbėtrošką. Is- 
panas nepaišė ant jos visiems nusibodusių rožių ir indėnų. Ant 
Monos odos ispanas išbedžiojo Jeronimo Boscho paveikslus. Prie- 
kyje išpaišė „Žemiškųjų malonumų sodą“, o ant nugaros „Šventojo 
Antano gundymus“. Veido nelietė, taip pat nedidelio plotelio tarp 
menčių. Kad kūnas galėtų kvėpuoti. Visos kūno odos ištatuiruoti 
negalima, nes žmogus uždus, paaiškino Elijas. Kiekviena tatuiruo- 
ta moteris turi bent vieną plotelį žmogiškos odos, nors kūnas išpai- 

šytas pragaro reginiais. Tos kūno vietos Mona niekam nerodė. Ji 
vaidindavo nuoga, vartydavosi ant trapecijos, bet neišpaišytą odą 
saugojo kaip nušalusią. Krauzeris išmokė merginą akrobatikos. 
Mona kas vakarą rodydavo numerį ant lyno. Vartydavosi per galvą 
ore, publika šniokštuodavo iš susijaudinimo. Smulkus jos kūnas 
virpėdavo, susilenkdamas ant žiedų. Per pasirodymus ir repeticijas 
Krauzeris išleisdavo merginą iš vagonėlio. 

— Ar Krauzeris geras klounas? - paklausiau aš. 

Elijas nusijuokė. 

— Jei ne Mona, tas šunsnukis į atrakcionų parką be bilieto nepa- 
kliūtų. Laksto ratu su savo blusų sukandžiotais pudeliais ir pasako- 
ja tą patį anekdotą kas vakarą. 

Nelabai juo tikėjau. Cirkas kupinas graudžių istorijų, jos pasa- 
kojamos be jokių jausmų. Nepajėgiu pakelti svetimų rūpesčių. Vie- 
no brolio kūnas sveria ganėtinai daug. 

— Todėl jis pavydulingai kaip babuinas saugo merginą. Visų 
merginų, kurios pasirodo ant trapecijų, kūnai nusėti mėlynių, bet 
žmonės šneka, kad ne visi Monos sumušimai įgyti per treniruotes. 
Nežinia, kas tuo rašalu užpaišyta. 

Pakeičiau pokalbio temą. Elijas man buvo įdomesnis. 

— Kaip tu atklydai į cirką? 

— Oi... Tiesą sakant, norėjau tapti dailininku, - atsakė Elijas. — 
Kelerius metus lankiau dailės mokyklą. Bet paskui supratau, kad 
turiu pamatyti gyvenimą. Tada nusisamdžiau palapinių statytoju. 


Darėsi sunku kvėpuoti. Minios prakaitas susitelkė į jaudrios smar- 
vės debesį. Žirgų kanopos trypė kilimą. Pažvelgiau į areną pro už- 
dangos plyšelį. Ji buvo nutvieksta skaisčių šviesų. Žiūrovai ant 
medinių suolų sėdėjo palinkę į priekį. Cirkas „Jakodoft“ nebuvo 
svarbiausias mūsų gyvenime. Jo salėje tilpo šeši šimtai žmonių. 
Tad tūkstantis du šimtai akių stebėjo, kaip palšas žirgas atsistojo 
ant užpakalinių kojų, apsisuko ir nušuoliavo su kaubojiškai apsi- 
taisiusiu raiteliu. Išgirdau Elijo atodūsį šalimais. 

— Velniškas žirgas! 

Maksas timpčiojo marškinių rankogalius. Mūsų pasirodymas 
buvo nukeltas į pradžią. 

— Kad aš kada nors tokį turėčiau! 

Vaikino nusiminimas mane pralinksmino. 

— Vadinasi, svajoji tapti arklininku? 

— Bent jau tapyti žirgus. Išreikšti tokį eiklumą! Tokią didybę... 

Liemenė, kurią turėjau vilkėti per pasirodymą, buvo ankšta. Al- 
suodamas švokščiau. Elijas pasižiūrėjo į mudu. 

— O kad galėčiau pritaikyti kokį nors savo gabumą. Taip, kaip 
jūs! Įprasti dalykai nuobodūs. Užtat norėjau tapyti. Bet aš prastas 
dailininkas. 

Susijaudinęs mindžikavau. 

— Eik iš čia, - pavariau Eliją. - Mums reikia susikaupti. 

— Kitas numeris - tos merginos, - tarė Maksas. 

Palšasis žirgas atsistojo ant užpakalinių kojų. Kaubojus metė 
aukštyn skrybėlę. Publika pratrūko plojimais. Mačiau, kaip fraku 
pasipuošęs direktorius gurkštelėjo iš savo gertuvės. Paskui pranėrė 
šaukštą ir meškerės valo atkarpą. 

Arenos šviesos prigeso. Tik vienas prožektorius nušvietė pa- 
lapinės pakraštį. Nuo palubės leidosi nuoga, liesa it paukščiukas 
mergina. Šviesoje blizgėjo sidabrinė juosta. Odos margumas jau 
neerzino akių. Tatuiruotės tviskėte tviskėjo. Ant nugaros šventasis 
Antanas meldė atleidimo už žemiškuosius malonumus. Maksas 
atsiduso. Įsitvėrusi žiedų, Mona išlinko lanku, pašoko ore ir įsikibo 
į lyną. Apsivertė. Ir nuskriejo. 

— Ji verta geresnės publikos! Ją reikia vežti į Paryžių, į Berlyną, — 
tarė Maksas. - Ta mergina turi būti žvaigždė. 

— Tu ją paverstum žvaigžde? - paklausiau. 

— Kodėl ne? Daug prastesnės už ją iškyla, o ir mudu nevaidinsim 
per amžius. 

— Kodėl nevaidinsim? 

— Be to, tikrieji pinigai ne čia. 

— Nebūk kvailas, - pasakiau Maksui. - Neverta į tai painiotis. 

Pro uždangos plyšį mačiau Krauzerį tartum šešėlį stovint scenos 
pakrašty. 

— Kam padėjo šaukštą? - paklausiau, bet visi buvo įsidėbsoję į 
palubėje kabančią tatuiruotą merginą. 

Žiūrovai plojo katučių, Mona pro šalį šmurkštelėjo už scenos. 

— Palauk, - sulaikė ją Maksas. 

Mona sustojo. Tatuiruotas kūnas blizgėjo prakaitu. Iš arti ji at- 
rodė dar nuogesnė. 

— Puikus pasirodymas, - tarė Maksas, Mona linktelėjo. - Ar turi 
laiko... Noriu pasakyti... 

— Rytoj, - atsakė Mona. - Krauzeris išvažiuos pirkti šuns. Šito 
kailis kuokštais šeriasi. - Ji nusišypsojo ir nerūpestingai perbraukė 
Maksui per skruostą: - Blakstiena. Ir aš turiu norą. 

Tada pūstelėjo. 

— Tai buvo mano blakstiena, - pasakė Maksas. 

— Tuo geriau, - atšovė Mona ir dingo juokdamasi. 


Kita diena buvo sekmadienis, tad cirkas vaidinimo nerengė. Po pie- 
tų artistai išsivaikščiojo kas kur. Stovykla ištuštėjo. Vagonėliuose 
sužibo žiburiai. Stebėjau, kaip Maksas pasirišo varlytę. Paskui palin- 
ko prie veidrodžio. Jis švilpavo. Veidrodis rodė tik dalį mano veido. 

— Su kelnėm iki kelių tu atrodai žemesnis. 

— Šitos kelnės gero audinio. Geriausio Oksfordo tvido. 

— Ne jų madingumu aš abejoju. 

Brolis gūžtelėjo pečiais. 

— Nuodėmė slėpti šitokias blauzdas. 

Išsiviepiau Maksui per veidrodį. Po akimis susimetė maišeliai. 

— Per tą merginą turėsim rūpesčių. 

— Žmonės, per kuriuos kyla rūpesčių, kaip tik ir būna įdomūs. 

— Susižavėjai? 

— "Tai tik verslo reikalas. 

— Ta mergina - kietas riešutėlis. Kartais atrodo baikšti kaip triu- 
šis, o vakar pati įsipiršo. 

— Niujorkas, - tarė Maksas ir užsimerkė. - Nusipirksime auto- 
mobilį - dvivietį, pusryčiams valgysime kumpio, kurio mums pa- 
tieks lėkštėje su sidabriniu gaubtu. Izaokai, jokių vagonėlių, jokio 
pavandenijusio padažo! Ta mergina, Izaokai! Iš jos kas nors išeis. 

Mona pati atidarė duris. Vilkėjo laisvą išeiginį kostiumą, nu- 
skustą galvą buvo prisidengusi fetrine skrybėle. Atrodė vyresnė, pa- 
naši į kontoros tarnautoją. 

— Išgersite? Krauzeris kažko turi spintoje. 

— Kiek tau metų? - paklausiau aš. 

— Nemažai. 

— Nemažai! Kiek? - paklausiau. 

— Aštuoniolika. 

— Šešiolika. 

— Maždaug. Manau, Krauzeris žino kiek, bet nesakys. 

— Ar tu nešventi gimtadienių? - paklausė Maksas. —- Su tortais 
ir balionais? 

— Aš — ta, kuri iššoka iš torto, - pasakė Mona. - Norite pasakyti, 
kad jūs švenčiate gimtadienius? Su viso kvartalo vaikais? 

Monos rankos drebėjo, kai padavė mudviem po butelį alaus. 
Gurkštelėjusi iš savojo, vėl nusišypsojo. 

— Norėjote pasikalbėti? 

Ji apsilaižė lūpas ir vėl užsivertė butelį. Monos akys nuo manęs 
nuslinko prie Makso ir vėl prie manęs. 

— Turėjome eiti į kiną, - pasakiau aš. - Jeigu dar užtruksim, pa- 
vėluosim. 

Kino teatro tamsoje pajutau, kad Maksas apsikabino merginą. 
Jaučiau jų širdžių dūžius. Nusigręžiau ir įsižiūrėjau į ekraną. Pri- 
simenu, sekiau akimis nespalvotus vaizdus, juokiausi, kai reikėjo. 
Aš žiūriu filmą, sakiau sau. Štai taip atrodo filmą žiūrintis vyras. 
Susikaupęs taip, kad nieko aplinkui nemato. Mano delnas sudrėko. 

Prakaitas lašais išsimušė ant sprando. Nugrimzdau giliau į pliušinę 
kino teatro kėdę. Sveikosios rankos pirštais barbenau alkūnramstį. 
Brolis kažką sukuždėjo Monai į ausį, ši nusijuokė. Gal jie šnibždė- 
josi apie ateities sumanymus, kurių imsis Maksas, tapęs jos vady- 
bininku. Be erzinančio, liguisto savo brolio. Svarsčiau, ką daryčiau, 
jeigu Maksas atsisakytų šokti. Galėčiau įkurti bendrovę, kuri tiektų 
cirko artistams pusryčius į lovą. Išmokčiau siūti skiautinius arba 
siuvinėti - ką nors, ką galėčiau pasiimti, važinėdamas su Maksu. 
Žiūrėjau į Monos pakaušį. Kažin, ar Maksas ją įsimylėjęs. Gal 
Maksui nusibodau aš ir šokiai? Gal vakarais, kai užmigdavau, jis 
lovoje grieždavo dantimis? Gal jis panūdo operacijos? Nieko keista, 
kad dvidešimtmetis mąsto apie santuoką. O mums - abiem kartu - 
vesti draudžiama. Pažvelgiau į Maksą. Ar jis numanė, ką mąstau? 
Gal kaip tik dabar jis mėgina man ką nors parodyti? 

Po filmo krypinom tiltu per upę. Pro liepų lapiją mirkčiojo gatvės 
žibintų akys. Maksas aiškino Monai savo sumanymus. Žodis po 
žodžio jų daugėjo. 

— "Tau reikia aukštesnio lygio scenų. Tu trankaisi tiktai po pro- 
vincijas. 

Mona gūžtelėjo pečiais. 

— Krauzerio manymu, tai gerai. 

— Krauzeris! - prunkštelėjo Maksas. - Aš tave paversčiau žvaigžde. 

Mona nusijuokė, pakreipė galvą. 

— Vadinasi, apie tai norėjai pasikalbėti: 

Ji prisiglaudė prie Makso. Brolio ranka paniro į merginos plau- 
kus. Girdėjau juos šnabždantis, bet nusisukau. Eigasties ritmas 
sutriko, Maksas taip palinko! Ranka įsikibau tilto turėklo. Vakare 
jis šaldė ledu, o aš buvau be pirštinės. Nemanau, kad jie pajuto, 
jog sustojom. Upės pakrantėje matėsi pririštos burinės valtys. Van- 
dens paviršius atspindėjo pavargusį miestą. Upėn linko blausūs jo 
statiniai. Kadaise, kaizerio laikais, jie buvo suręsti iš medžio. Tik 
viename kitame lange žibėjo šviesa. Nedidelių miestelių gyventojai 
anksčiau gulasi. Makso lūpos artėjo prie Monos. Mergina atlošė 

galvą atmerkusi akis kaip kiškis. Staiga pajutau kažką į mus žiū- 
rint. Aš greitai apsisukau, Maksas suriko. 

— Ką tu čia? 

— Ten kažkas yra. 

— Tau pasirodė, - atšovė Maksas, apsikabindamas merginą. 

Stebeilijau į liepų šešėlius. Atrodė, vyras tolsta. Palei jo kojas 
bidzeno pudelis. Palto skvernai plasčiojo su kiekvienu žingsniu. 


— Kas tau labiausiai patinka? - paklausiau Monos. 

Sėdėjome ant suolo Kupitos parke. Maksas snūduriavo. Stojo 
ta vasaros nakties valanda, kai paukščiai trumpam nutyla. Cirko 
stovykloje girdėjosi tigro urzgimas. Akimis sekiau naktinį drugį. 
Jis atsitūpė Monai ant skrybėlės. Mergina sustingo. Suėmiau drugį 
sauja. Jo sparneliai kuteno man delną. Pamerkiau Monai akį ir iš 
lėto atgniaužiau delną. Drugys atsargiai išskleidė sparnus. Pakilęs 
kiek mėtėsi į šonus. Po minutės išnyko iš akių. 

— Žinai, - pradėjo Mona, - tą trumpą akimirką prieš pasiro- 
dymą, kai galvoje siaučia tikras chaosas? Kai pykina ir norėtum 
pasprukti, susigaužti lovoje į kamuoliuką ir prisivalgyti tiek ledų, 
kad susirgtum. 

Linktelėjau galvą. Svarsčiau, ko ji nori iš Makso. Ji turi suprasti, 
kad brolį labiausiai domina jis pats, bet gal jai tai nebuvo svarbu. 

— Ir tada, kai prasideda. Kai aš padarau pirmuosius judesius. 
Tada ieškau tarp žiūrovų to vienintelio, kuris nenuleidžia akių per 
visą pasirodymą. Paprastai išsirenku vaiką. Dažniausiai mergytę. 
Kai ji pirmąkart atsidūsta, žinau, kad aš jau ne Mona. Žinau, kad 
tapau liepsna. 

Suėmiau jos ranką. Mona manęs neatstūmė, bet neatsakė į 
mano spustelėjimą. Jos pirštai buvo šalti. Sakytum per ilgai laikiu- 
sis geležinio strypo. 

— Ar tau skaudėjo? Tada, kai darė tatuiruotes? 

Mona apsuko ant piršto skrybėlę. 

— Prie skausmo priprantama. Tai - dalis vaidinimo. Iš pradžių, 

kai mokiausi triukų ant trapecijos, per batelius kelias savaites sun- 
kėsi kraujas. Paskui pirštai sukietėjo. 

— Kam tas šaukštas? 

Mona nusišypsojo ir pasidėjo skrybėlę ant kelių. 

— Tas, arenos pakrašty. Kodėl Krauzeris ten jį padeda prieš kiek- 
vieną pasirodymą? Ar jis neša laimę? 

— Ne. Tam atvejui, jei nukrisčiau. 

Tikriausiai išpūčiau akis, nes Mona garsiai nusijuokė. 

— Šaukštu ištraukia liežuvį iš gerklės. Krisdamas nuo trapecijos, 
akrobatas nuryja liežuvį. Primadonos dažniau užspringsta nei nu- 
silaužia sprandą. 

— Tu nori išvažiuoti? Į Niujorką? 

— O kuri nenori? 

— O jis? O Krauzeris? 

Mona dvejojo. 

— Žinai, prieš keletą metų aš buvau pabėgusi. Mudu su Krauze- 
riu baisiai susikivirčijom ir aš nusprendžiau viską mesti. Nusisam- 
džiau į nedidelį atrakcionų parką. Tikrą skylę, kuri uždirbo pinigus 
iš atostogaujančių kareivių. Gavau darbą „Stebuklų traukinyje“. Ar 
kada matei tokį? Tai tunelis, kuriuo važinėja traukinukas. Jis rieda 
pro vitrinas, kurių kiekvienoje sėdi po merginą. Anksčiau jį vadino 
„Meilės traukiniu“. Merginos apsitaisiusios įvairiai - kaip indėnės, 
graikų deivės ar jūrų mergelės. Aš nevilkėjau tikrų drabužių, o ky- 
bojau ant žiedų taip, kad matytųsi tatuiruotės. Traukiniui važiuo- 
jant pro šalį, prožektorius krypsta paeiliui čia į vieną, čia į kitą 
merginą. Ji šypsosi, pašoka, ore persiverčia per galvą arba parodo 
blauzdą. Traukinį itin mėgo kareiviai. Gavę atostogų jie dažniausiai 
gerdavo ir vėpsodavo į merginas. 

— Taip daro visi, ne tik kareiviai, - pasakiau. 

— Po kelių savaičių Krauzeris susirado mane. Jis nieko nesakė, tik 
ko beždžionės. Prožektoriaus šviesai užgesus, tamsoje tebejaučiau jo 
žvilgsnį, blankias akis, dėbsančias į mane. Jis kasdien važinėjo po 

tris penkis kartus, traukinio mašinistas pradėjo su juo sveikintis. 
Merginos šaipėsi iš didžianosio keistuolio, nesugebančio linksmin- 
tis, o tiktai žiopsančio. Man kūnas pagaugais ėjo nuo jų juoko. No- 
rėjau pabėgti, tik nežinojau, kur. Krauzeris būtų visur mane radęs. 
Tas tris savaites man vis dingojosi, kad jis čiups ir parvilks mane už 
kulkšnių namo, bet nieko nenutiko. Galų gale nusiraminau ir pirmą 
buvo tamsus, bet nuo langų atsimušusi lempų šviesa nutvieskė jo 
veidą. Jis atrodė sulysęs, per porą mėnesių plaukai prie smilkinių 
buvo išretėję. Prie lūpų kampučių rėžėsi daugiau raukšlių. Svarsčiau, 
ką jis veikia mieste. Iš kur gauna pinigų kasdien po kelis kartus va- 
žinėtis „Stebuklų traukiniu“. Kitą dieną susitikau su juo. Išvydęs 
mane, jis apsiverkė. Paaiškėjo, jog jis vieną po kito pardavė savo mo- 
kytus šunis, kad galėtų pasižiūrėti į mane. Privalėjau sugrįžti. Nieko 
kita man neliko. Pardavęs šunis jis neturėjo iš ko gyventi. 

— Jis tave muša. 

— Kartais. Kartais aš nusipelnau. Kartais labai noriu, nes po vis- 
kam jis gailisi ir duoda man viską, ko įsimanau. Aš matau, kaip jis 
bijo mane prarasti. Joks žmogus neturėtų taip priklausyti nuo kito. 


Diena po dienos mes vis daugiau šnekėjomės apie išvažiavimą. 
Vaidinimai sėkmės nenešė. Šalyje vyko pilietinis karas. Nūstančių 
pasilinksminti netrūko, o aš irzau. Vokietijoje buvo ne ką geriau. 
Visa Europa ėjo skarmalais. Bet aš norėjau išvažiuoti - labiausiai į 
Ameriką ar Kanadą, norėjau vaidinti didžiosiose scenose. Girdėjau 
šnekų, kad kai kurie Jungtinių Valstijų teatrai pritraukia po porą 
tūkstančių žiūrovų. Ten kuriami tilmai, ten yra Brodvėjus. Mak- 
sas norėjo pasiimti Moną, aš neprieštaravau. Trise kūrėme planus, 
ką veiksime: sėsime į Liverpulio laivą, o iš Liverpulio plauksim į 
Niujorką. Iš pradžių kursime nedidelius vaidmenis arba trise vai- 
dinsime teatro dieniniuose spektakliuose. Gal net laive, jei bilietai 
mums kainuos labai brangiai. Ilgainiui Maksas įtaisys Moną į ge- 
riausius teatrus. Mudviejų uždarbis sieks dvidešimt procentų. 

— Nupirksim tau sabalenos apsiaustą, Zuikuti, - pasakė Mak- 
sas. — Tu tapsi princese. 

Mona palingavo galvą ir nusijuokė. 

— Dar papasakok, kaip mane vertins žiūrovai. 

— Jie tave garbins, - atsakė Maksas. - Skandins gėlėse ir ašarose. 
Balta frakų jūra pakils ir suūš sužavėta, kai tu skriesi aukštybėse. 
Apie tave tikrai sukurs filmą. 

— Sukurs? 

— Be abejonės. Ar yra geresnių už tave? 


Orkestras grojo, Mona nusileido iš palubės. Ant jos atviros nugaros 
pasaulis gundė šventąjį. Mums už nugaros persižegnojo katalikas 
žirgų dresuotojas. Juodai išdažytomis akimis Mona buvo panaši į 
indų deivę. Jos skruostą puošė muselė. Lūpos šypsojo teatrine šyp- 
sena. Nuogos kojos išlinko lanku. Paskui išsiskėtė. Publika atsiduso. 

Mintyse skaičiavau kelionės laivu išlaidas. Reikia manyti, cirko 
vadovas neprieštaraus. Ko jau ko, o lakstyti nuo policijos svetimoje 
primityvioje šalyje tikrai nenorėjau. Neišmaniau šalies įstatymų. 
Bet tikriausiai Suomijoje, kaip ir visur, į cirko artistus buvo žiū- 
rima įtariai. Per porą dienų pasieksime Stokholmą, o iš ten - Vo- 
kietiją. Su tokia išvaizda pasislėpti nelengva. Juolab jei keliaudami 
ketiname užsidirbti pragyvenimui. Gal užteks mudviejų su Maksu 
pasirodymų. Monai vaidinti nereikės. Įsivaizdavau mus, ant laivo 
denio susisupusius į ilgus plačius apsiaustus. Moną, užsismauku- 
sią ant akių fetro skrybėlę ir žvelgiančią į jūrą. Prunkštelėjau. Elijas 
pasižiūrėjo į mane ir aš sustingau. Sekiau Monos žvilgsnį, ieško- 
jau publikoje mažos mergaitės. Tą vakarą buvo atėję daug vaikų. 
Tamsoje švytėjo baltos kojinaitės. Galop lyg ir atradau Monos pasi- 
rinktą mergaitę. Vos didesnę už pupų pėdelį. Jos juodos akys Moną 
verte vėrė. Mergaitės šiaušena buvo neiššukuojama. Skruostas - 
suodinas, prijuostė regėjusi ir geresnių dienų. Samdinukė, spėjau 
aš. Nė viena moteris, stovinti mergaitei už nugaros, pagal amžių 
nebūtų tikusi į motinas. Gal viena kuri buvo mergaitės sesuo? Gal 

ta, kuri pasitaisė apykaklę? Vienos moteriškės burna iš nuostabos 
buvo išsižiojusi. Po vaidinimo jos pėsčiuos namo. Galbūt vyresnėlė 
snūduriuojančią sesutę neš ant rankų. Guldamos miegoti jos kalbė- 
sis apie cirką, tigrus ir mėlynąją merginą ant trapecijos. Prisimins 
auksinį brokatą, muziką ir žirgus, ant kurių šoko vyrai. Pažvelgiau 
į aukštai kybančią Moną. Ji nusklendė žemyn, sugriebė žiedus, ap- 
sivertė. Judėjo taip greitai, kad tatuiruočių vaizdai susiliejo. Oda 
atrodė lyg juodai nudažyta. Iš karto tai priminė įprastą numerį. Iki 
paskutinio mirksnio nutęstą šuolį. Tokį drąsų, kad atrodytų, jog 
Mona krinta. Ištiesusi mėlynai išmargintas kojas, ji buvo panaši 
į būtybę iš Ano pasaulio, į Hado vaiką. Ji nėrė žemyn. Akimirką 
pasirodė, kad šypso. Smulkus kūnas sukdamasis lėkė į areną. Jis 
negalėjo nukristi be garso. Nukritęs žmogus visada spygteli, šlep- 
teli ar dunksteli. Kūnas, kurio nugara supleišėja į keturis gabalus. 
Kurio blužnį sudrasko lūžę šonkauliai. Smulkus veidas suknęžta 
ant smėlio. Aš prisimenu tiktai muziką. Orkestras greitino taktą. 
Mačiau vyrus bėgant prie Monos. Ir ją - kaip glebų blizgučių ryšulį. 
nagus. Jie buvo trumpai nudildyti ir nudažyti vienu brūkštelėjimu. 
Todėl atrodė ilgesni. Žengiau į priekį, norėjau paimti Monos ranką, 
bet tą minutę mus nustūmė į šoną. 

— Mona! - rėkė Krauzeris. 

Publika neramiai bruzduliavo. Numanė, kad tai ne vaidinimas. 

— Mona, mano paukšteli! - Krauzerio balsas perrėkė orkestrą. 
Keista, kad toks aukštas vyras turėjo šitokį veriamą balsą. 

Atsisukau į Eliją. Turėjau kostelėti, kad galėčiau normaliai kal- 
bėti. 

— Pasakyk jiems, kad liautųsi. 

Elijas linktelėjo galvą. Pasisuko į orkestrą. 

— Susikiškit savo smuikus ten, kur nesueina. Mergina užsimušė. 

1921-ieji. Baltasis namas 


Kiekvieną pavasarį mūsų tėvų namą nutinkuodavo baltai. Didžiu- 
lės ąžuolinės jo durys vėrėsi į sodą, suolus voromis supo kiaukutų 
skulptūrėlės. Priešais aksominių rožių ir aguonų gėlyną jie atrodė 
nelyg iššiepti dantys. Buvome nusisamdę į amerikiečių teatrą. Už 
poros dienų iš Rostoko turėjo išplaukti laivas. Aš sugalvojau tą ap- 
silankymą. 

— Mudviem dvidešimt vieni, Izaokai. Mums jau nebereikia ma- 
mos, - sakė Maksas, bet galų gale sutiko patikintas, kad iki Ham- 
burgo kelias netolimas. Savo teatrą pasivysime vėliau. Mums ne- 
būtina grįžti į Europą. 

Bijūnai sode buvo išsiskleidę. Rausvų žiedų galvos lingavo ant 
virpančių kaklų. Probėgšmais pastebėjau vyrą su prijuoste. Jis rišo 
bijūnų krūmus. Maksas suraukė nosį, pamatęs į kiemo kelią žvel- 
giančią terakotinę stirną. Paerzindamas jį, paplekšnojau stirnos 
galvą. 

— Ei, jūs ten! 

Pakėliau akis. Šaukė tas vyrukas su prijuoste. 

— Šalin rankas! Gyvūnėlis atvežtas iš Berlyno. 

Padaviau tarnaitei mudviejų kortelę. Kikendama į rankovę, ji 
nusivedė mudu vidun. Vedžiojau akimis po sienų apmušalus, nuo 
kraštų atspurusio kilimo kraštus prieškambaryje, nužvelgiau už- 
dangstytas sienines žvakides, vizitinių kortelių krūvą. Tai galėjo 
būti mūsų vaikystės namai. 

— Ponia jus priims salone. 

Žodis „salonas“ skambėjo snobiškai, labiau būtų tikęs žodis 
„svetainė“. Arba kambarys, į kurį sunešti sandėlio kampuose užsi- 
likę drabužiai. Jaučiau, kad sprandą išmušė prakaitas. 

— Tikriausiai skonį mes paveldėjome iš kitos šakos, - suniurnėjo 
Maksas. 

Sienas dengė apmušalai su didžiuliais gėlių žiedais. Pynėse skęs- 
tantį kambarį galėjai pavadinti vidurinės klasės džiunglėm. Tą 
įspūdį sustiprino madingi pinti baldai ir karšta drėgmė, kuri skver- 
bėsi pro apmušalų siūles. Visi baldai atrodė gana nauji, fabrikinė 
brangiausios apystatos kopija. Šyptelėjau pamatęs virš komodos 
pakabintą imperatorės Eugenijos atvaizdo graviūrą. Kaip ir marga 
porcelianinė papūga kambaryje, tai buvo meno auka. 

Mūsų mama sėdėjo krėsle grakščiai sukryžiavusi kojas. Tuolaik 
šitokios sėdėsenos mergaitės mokėsi mokykloje. Mama jos išmoko 
tada, kai susižadėjo su tėvu. 

- Jūs turbūt jau negersit arbatos? Juk arbatos metas jau praėjo? 

Nurijau seiles. Iš ryto šiek tiek blogavau ir priešpiečius man pa- 
keitė nedidelis kavos puodelis su sumuštiniu traukinyje. Norėjau 
ir valgyti, ir gerti. Vis dėlto pamaniau, kad prieštarauti nemanda- 
gu. Kaime, pas tetą, niekas negėrė arbatos. Ten visi kliaudavosi 
stipria kava. 

— Oras labai malonus. Nuo stoties atvažiavote pašto vežimu? 

— Automobiliu, - atsakė Maksas. 

- Taip, - linktelėjo mama. - Man jie kelia baimę. Tikros plieni- 
nės pabaisos. 

Ponia mama visą laiką mums sakė „jūs“, kaip kokiems parapi- 
jiečių atstovams. Ne kiekvienam atskirai. Ne savo sūnums. Veid- 
rodyje ji dar teberegėjo gražią moterį simetrišku apvaliu veidu ir 
dailiai pražiotom lūpom. Kas rytą tarnaitė standžiai sugarbanodavo 
jai plaukus prie smilkinių. Net šitas sausas vėjas nebūtų ištaršęs 
jos sustandintos šukuosenos. Mus ji sutiko su juodo šilko apdaru. 
Kai sujudėdavo, sijonas prasiskleisdavo ir nuo kulkšnių pasimaty- 
davo blauzdos. Mamos batų auliukai nuo kulkšnių buvo suvarstyti 
kietai kaip korsetas apie juosmenį. Jai krustelėjus, siauros batų no- 
selės lyg peiliai išnirdavo iš po sijono. 

Šnekėjomės apie orą ir spektaklius Berlyne, tiksliau sakant, 


225 


Maksas šnekėjo, aš, pamenu, tik spoksojau į mamos batus. Stebė- 
jau, kaip jie - švykšt švykšt — raižo orą. 

— Nuostabios gėlės, ponia. 

Skvirbt švykšt atsakė batai. 

— Mano sodininkas dirba puikiai. 

Švykšt vėl pervėrė orą batai. 

Šalimais vazoje kūpėjo kaugė gležniakaklių pakalnučių, jos žvel- 
gė į lubas. Kambaryje jos skleidė sunkų kvapą, man pradėjo tvink- 
sėti galvoje. 

— O kaip laikosi tėvas? 

Mama krūptelėjo, batai sustingo. Makso akyse blykstelėjo pa- 
sitenkinimas. Mamos salone tėvo nebuvo nė kvapo. Svarsčiau, ar 
sutuoktinis dar su ja. Ar žvelgdamas į mamą, tėvas visą laiką mato 
iš jos įsčių išėjusius persikreipusius išsigimėlius. Ar mama kaltino 
save? Batai trynė jai kojas iki raudonų dryžių, spaudė mažuosius 
pirštelius, prieškambaryje ant stalelio metai po metų kaupėsi vizi- 
tinės kortelės. Įsivaizdavau, kad po baltąjį namą jie vaikšto katras 
sau. Tylomis dusindami vienas kitą pakalnučių kvapu. 

Jau buvau iškėlęs koją pro duris, staiga išgirdau tarnaitę šūkte- 
lint pavymui. Ji kažką įbruko man į delną. 

— Ponia nori, kad paimtumėte, - sušvokštė mergina. 

Ji nusibraukė nuo akių plaukų sruogą. Akys nukrypo į mūsų ba- 
tus. Maksas nusišypsojo merginai. Nerūpestingai palytėjo smakrą. 
Primerkė akis. Kartais jis taip darė tik dėl to, kad neprarastų įgū- 
džių. Kad išmėgintų jėgas. Mergina išpūtė akis. 

— Vakare mes būsim viešbutyje, - pasakė Maksas. 

Mergina pamirksėjo akimis. 

— O! - išspaudė ji. 

— Sako, ten neblogai ruošia cikorijas. 

— Man laisvas tiktai antradienio vakaras. 

— Gersime šampaną. Kokios rūšies šampaną panelė labiausiai 
mėgsta' 

Mergina sukikeno. 

— Maksas, - prisistatė brolis. - Būtų malonu, jei vadintum mane 
Maksu. 

— Frėja. 

Pažvelgiau į Maksą. Brolis švytėjo. Frėja buvo nedidelio ūgio. 
Nosis riesta, kad matytųsi žavios šnervės. Ant smakro baltavo 
pritvinkęs spuogas. Kakta blizgėjo. Su padoria šukuosena turbūt 
atrodytų pakenčiamai. Veidas švytėjo nuostaba ir sykiu noru prisi- 
gerinti. Ji buvo Makso skonio. Nuslėpiau šypsnį. Staiga suvokiau, 
kad ne mūsų kūno drovisi mergina. Kad drovumas ją kaitina dėl to, 
ką turi Maksas: dėl antkurpių, baltos apykaklės, išmokto akcento, 
kelionių iš Budapešto į Rivjerą potyrių. Išpuoselėti Makso nagai 
merginą varžė labiau nei mūsų kūnas. Tiesą sakant, tas kūnas buvo 
tik dingstis. Smalsumo priežastis. Turbūt ji aprėpė Makso žavesį. 
Maksui nereikėjo nieko aiškinti, prieš jį nereikėjo vaidinti padorių. 
Maksas neprivalėjo jų vesti, pradėti penkių vaikų, skalbti apykak- 
lių. Maksą lydėjau aš, stebėtojas, vujaristas. Mergina matė save 
mudviejų abiejų akimis. Matė mudviejų abiejų nuogą kūną. Dažną 
aistrino smalsumas. Retai kada Maksas tempdavo iki šampano. 

Merginai pradingus už durų, Maksas pakėlė lazdą. 

— Ką darai! 

Lazda dyžė, nespėjau sulaikyti. Terakotinės stirnos galva išlakstė 
šukėm. Sustojęs žiopsojau į žolėje žibančias duženas. Dirstelėjau į 
galinį kiemą. Tikėjausi išgirsti žingsnius. Tvyrojo tyla. 

— O ji buvo atvežta iš Berlyno, - pasakiau Maksui. 

— Kaip ir mes. 

— Pasiėmiau prisiminimą, - pasakiau plekšnodamas kišenę. -— 
Laikrodį. Prašyte prašėsi paimamas. 

— Gerai, - atsakė Maksas. - Ne visai veltui atvažiavom. 


Aš neklydau. Mergina buvo juki. Dar padori. Žvilgčiojo į mane 
kaip į įsibrovėlį. Gerai, kad nevarė lauk. Kai plėšė nuo savęs dra- 


akių. Akimis užtrukau prie kojinių. Kilstelėjau antakius, pastebėjęs 

apatinio sijono proplyšą. Galiausiai nusisukau. Užsimerkiau, kai 
mergina, užsėdusi Maksą, pradėjo šniokštuoti. Jiedu kilo ir leidosi. 
Mergina keliu kumšėjo man šoną. Jos kojų nagai prašėsi nukerpa- 
mi, ir blauzdas nuskusti būtų buvę ne pro šalį. 

Tarnaitei ruošiantis išeiti Maksas nesiteikė atsikelti. Kai mergi- 

— Tu šaipeisi iš jos, - pasakė vėliau. 

— Na, ir kas? 

— Malonėtum bent retsykiais elgtis mandagiai. Juk pats draskaisi 
dėl garbės. 

— Garbė svarbi tik tarp lygių. 

— Kada pasidarei snobas? 

— Turbūt tai nulėmė kilmė. 

Išsitraukiau iš vidinės švarko kišenės merginos duotą nuotrau- 
ką. Užrašas antroje pusėje atrodė išterliotas. Gal ten buvo parašyta 
kas nors svarbaus. Mudu nufotografuoti dar kūdikystėje. Vienas 
nuotraukos kamputis nulūžęs. Kažkas ją žiūrinėjo, galbūt nešiojosi 
rankinėje. Pakišau nuotrauką Maksui. Brolis gūžtelėjo pečiais. 

— Tas pats bjaurus vypsnys. Gerai, kad kamera nesudužo. 

— Gal galėtume čia pasilikti porai dienų? 

Maksas susisuko cigaretę. Nepakėlė akių. 

— Ko! 

— Na, - sukiojau rankose brolio portsigarą. Paviršius buvo taip 
nublizgintas, kad matei savo atvaizdą. - Atrodo, tau čia patinka. 

— A, tau patiko! Mačiau tave atsimerkusį. Galėtum kada nors 
įsitraukti. Joms tai patinka. 

— Mąsčiau apie mamą. Galėtume pasilikti. 

Maksas žybtelėjo į šlaunį ugnies. Gestas atrodė pernelyg teatra- 
liškas. Be publikos - bergždžias. 

— Vokietijoje mane slegia nuovargis, - pasakė Maksas. - Turbūt 
nuo valgių. Ta mergina sukirto visą vištą. Ko gera, būtų sudorojusi 
ir lėkštę. 

- Ji papasakotų, kaip gyvena teta, kur ji dabar. 

— Man patinka moterys, kurios valgo su apetitu. Kai kurios tik 
atrodo išbadėjusios. 

— Mama turėjo gimti kate. 

— Kaltas karas. Po karo joms vis negana. Net kilmingų moterų 
akys alkanos. 

— Katės suėda savo vaikus. 

— Katės? Apie ką tu kalbi? 

— Sakau, kad katės suėda išsigimusius vaikus. Gamta tvarkosi 
šitaip. Niekas nenueina perniek. 

Maksas pavartė akis. 

— Bent jau aš noriu valgyti. Katės nelabai mane domina. 

— Tikri elgetos! Juk mes tik du bastūnai, rodantys savo luošybę 
už pinigus. 

— Bastūnai, kuriems sekasi. 

— Ar elgetavimas skirstomas lygmenimis? 

— Bent jau man patinka imti išmaldą dryksant pūkų pataluose. 

Tą naktį pabudau nuo Makso alsavimo. Praplėšiau akis supratęs, 
alsavimas karštas. Vokai judėjo, širdis daužėsi. 

— Maksai, - suėmiau jį už peties. - Pabusk! Sapnuoji blogą sapną. 

Maksas mostelėjo ranka. Iš burnos išsiveržė aimana. 

— Maksai! 

Brolis atsimerkė. Valandėlę spygsojo į lubas nieko nematančiom, 
o gal toli reginčiom akim. Langas buvo atdaras. Tyliai judėjo vėjy- 
je. Pleveno dirbtinio šilko užuolaidos. Paliečiau Makso ranką. Jis 
krūptelėjo, bet pasisuko į mane. 

— Izaokai, - tarė ir apsikabino mane. 

Makso širdis dar daužėsi. Nuo jo trenkė prakaitu. Pora lašų bliz- 
gėjo ant apžėlusios krūtinės. 

— Ššš, - raminau aš. - Viskas gerai. 

Mano skruostai sudrėko. Maksas paglostė man galvą. 

— Tu kvailiausias brolis pasaulyje, - pasakė jis. 

— "Taip. 

Būčiau nusišluostęs nosį, bet vienintele ranka buvau stipriai ap- 
sikabinęs Maksą. 

— Seilėjiesi, - tarė brolis, tvirčiau prisiglausdamas mane. 

— TIylėk, - pasakiau skruostu priglusdamas jam prie kaklo duo- 
butės. 

— Myliu... - sumurmėjo Maksas. 

- Ką? 

— Nieko. 

— Taigi, —- atsakiau ir įkandau jam į kaklą. Neskaudžiai, kad ne- 
liktų žymės. Kaip katė, kai neša įsikandusi kačiuką. 

1929-ieji. Paryžius 


Liusija grojo pasistačiusi bandžą tarp kojų. Sėdėjo aukštai, palinku- 
si į priekį. Galvą puošė ką tik išvalytas cilindras su stručio plunks- 
na po krašteliu. Veidas švytėjo dažyta šypsena. Susikaupusi ji taip 
stipriai užmerkdavo akis, kad nuo dirbtinių blakstienų ant skruos- 
tų likdavo žymių. 

Reviu masino glotnių blauzdų šokėjomis, pigiu suklastotu šam- 
panu ir orkestru. Mergina orkestre uždirbs tiek, kiek galėtų uždirbti 
demonstruodama drabužius, - skelbė plakatas. 

— Gal ano amžiaus paskutinį dešimtmetį, - sumurmėjo Maksas. 

— Neatplėšei nuo tos trombonininkės akių per visą pasirody- 
mą, - pasakiau. 

— Baiminausi, kad išskris. Visa plunksnuota, kaip pelėda. 

Orkestro rėksmingumą sustiprino blizgučiai ir šilkiniai sijonai. 
Per Liusijos palaidinę persišvietė sunkios krūtys. Lūpas ji buvo taip 
tirštai nusitepusi dažais, kad prie jų lipo palaidos garbanos. Jos sijo- 
nas ir kelių sluoksnių pasijonis buvo susikėlę iki kelių. Iš po sijonų 
matėsi kojinių krašteliai. Tą vakarą buvo nubėgusi kairiosios koji- 
nės akis. Žvilgsniu nusekiau šlaunies link nulėkusią skylę. Pro ją 
buvo išsprogusi balta oda. Tokios kojinės veržia. Visi moteriški dra- 
bužiai spaudžia, slegia ir kur nors rėžia. Atrodo, joms vis norisi pri- 
minimo, kad jos - moterys ir kad gyvenimas neturi būti malonus. 
Tiesa, kalbant apie Liusiją, nevalia užmiršti jos augumo. Tokias 
kaip Liusija mūsų kaime vadino didelėm mergaitėm. Jos šlaunys 
priminė panteono kolonas, pagurklis - scenos uždangą. 

Orkestro trombonininkė buvo aukšta sudžiūvusi mergina. Trum- 
pais blizgančiais šortais buvo apmautos maždaug metro ilgumo 
šienkartės su tinklinėm kojinėm. Jos kulniukai dundino grindis. 
Menką, paukštišką krūtinę dengė mėlyni marškiniai ir pakaklėj 

parištas vyriškas kaklaraištis. Ilgą veidą užbaigė platus smakras, 
virš dažytų lūpų styrojo nosis it laivo pirmagalys. Maksas buvo tei- 
sus. Į jos plaukus buvo prikaišyta plunksnų daugiau nei vištidėj 
prisipeštum. Pianistė bėgino klavišais pirštus. Ji skambino užmer- 
kusi akis, juodi blakstienų dažai byrėjo ant skruostų. Lūpos judėjo 
muzikos ritmu. Štai taip atrodė „Marinaros teatro“ orkestras. Bet 
aš mačiau tik Liusiją. Ir ne vien aš. Liusija turėjo gerbėjų. Vyrai 
veikiau rinkosi žiūrėti jos tarpaus didžiulio kūno nei penkis fran- 
kus kainuojančių šokėjų. Vyrai buvo tam tikros rūšies. Taip išsiil- 
gę mamos glėbio, kad negailėdavo pinigų už slėgų virpančio kūno 
apkabinimą, rankas ir meilės kabliukų, kurių regėjo ne du, o šešis. 

Liusija pastebėjo, kad smaksau, ir pamerkė man akį. Ir ne pa- 
slapčia. Ji atsuko man skruostą ir užmerkė akį, flirtuodama kaip 
pantomimos artistė. Aš atšokau taip greitai, kad niūktelėjau Maksą. 

— Kas tau darosi? - suurzgė brolis. 

Mudviejų tampymasis pralinksmino tą didžiulę moterį. Ji kažką 
pasakė prancūziškai, publika pratrūko juoku. Mudu šmurkštelė- 
jom už užuolaidų. 

— Nepamatysim šokėjų, - papriekaištavo Maksas. 

— Dar prisižiūrėsi, - atkirtau. - Dar ilgai čia gyvensim. 

Maksas kumštelėjo man į šoną. 

— Nutaisyk bent kiek linksmesnį veidą. Juk čia Paryžius! 


1929-ųjų vasarą mudu nusisamdėm į pirmą pasitaikiusią vietą. 
Bėgom, nežinojom, kur dėtis ir ką toliau veikti. Po daugybės metų 
blaškymosi Iris mus apramino, bet kortų namelis subyrėjo, nebe- 
žinojome, kur apsistoti. Mes laukėm to, kas atrastų kelią už mus. 
Lyg mamos, kuri pakels pargriuvusius ir papūs skaudamus kelius. 
Du našlaičiai sėdėjo ant griovio krašto ir laukė keliu pravažiuosian- 
čio cirko. 

„Marinaros teatras“ buvo gražesnis viešnamio pavadinimas. Jo 
merginos - turbūt ir orkestro - mokėjo apsivyti kojom stulpą, krei- 
vai šypsodamos užsismaukti ant kaktos cilindrą ir pabildenti stepo 

bateliais. „Marinaros teatras“ gyveno iš geismų, prakaito ir mies- 
tiečių tramdomo nuobodulio. Niekas nesuko galvos dėl to, kad 
merginą, kuri scenoje kilnoja koją metronomo tikslumu, po pa- 
sirodymo galima surasti girgždančioje lovoje viršutiniame aukšte. 
Arba užtikti ten sidabrinių, penkių pėdų didumo, brokatu apvilktų 
statulų. Jeigu turėjai pinigų. 

Vyresnės merginos atsidurdavo ant orkestro pakylos. Jų rankas 
valdė veikiau jėga nei gebėjimai. Iš krūtinių liejosi senos dainos. 
Joms už nugarų atsiverdavo žalia aksominė uždanga. Šilkiniai už- 
dangos kutai iro, paauksuotos gipsinės puošmenos eižėjo, sienų 
apmušalų kampai buvo apgraužti pelių. Bet sutemus vakarui šilki- 
nio popieriaus rožės ir aksomu apmuštos kėdės pabusdavo. Žvakių 
šviesa nuvargusias merginas paversdavo gražuolėm. Sienas dangs- 
tančių paveikslų moterys imdavo raivytis, o pigus vynas įgydavo 
šampano skonį. 

Ceremonimeistro akys prieblandoje blizgėdavo kaip vabalai. Jam 
iš paskos grandine iškicendavo merginos. Vora aliejum blizgančių 
kūnų išsižergdavo ant kėdžių. Atsilošusios išlinkdavo lanku. At- 
sistodavo, užmesdavo ant atkalčių kojas. Orkestras šėlte šėldavo. 
Kirbine bildendavo balti stepo bateliai. Kiekvieną mielą vakarą. 


Maksas klijavosi dirbtines blakstienas. Persirengimo kambaryje 
pusė veidrodžio lempučių nedegė. Brolio rankos drebėjo. 

— Velniava! — Makso ranka trūktelėjo, į akį pakliuvo klijų, jis 
nusikeikė. 

— Išgerk, - pasakiau. - Aš nusisuksiu. 

Stengiausi balsu neišduoti nuovargio. 

— Prieš pasirodymą negersiu! - užriko. Jis pasirėmė į tualetinį 
stalelį, palinko priekin ir patempė paakio odą. 

— Tu panašus į geišą, - pasakiau. - Gal pasikeiskime vaidmenim? 

— Cha! - šūktelėjo Maksas, prilipdęs blakstieną. 

Jis užsimerkė, atsilošė. Laukė, kol klijai išdžius. Aš nusigrimuo- 

siu paskutinę akimirką. Susierzinęs žiūrėjau į brolio nosį. Palei ją 
jau vagojosi raukšlės. Brolis susimąstęs sučiaupė lūpas. Viršutinė 
buvo nudažyta kaip amūro. Atsargiai paliečiau kaktą. Atrodė dar 
glotni. Švelniai pasipudravau nosies galiuką. Pasiėmiau pieštuką ir 
ant baltai dažyto skruosto nusipiešiau apgamą. Klijuojantis blaks- 
tienas man prireikė Makso pagalbos. 

Pasigirdo beldimas į duris. 

— Užeikite, - neatmerkdamas akių atsiduso Maksas. 

Liusija atplėšė duris neišklausiusi Makso kvietimo. Juodai api- 
brėžtos jos akys spinduliavo. Visas kūnas liulėjo. Pilvas, šlaunys, 
krūtys, kurioms net Maksas neturėjo ką prikišti. Liusija... Liusija 
visut visa buvo minkšta. Todėl vos šešiolikos atsidūrė Paryžiuje. 

— Glitėsis sakė, kad reikia pagelbėti jums užsidėti peruką. 

Spoksojau į jos rankas. Kalbant jos virpsėjo, nors judėjo tiktai 
burna. 

— Glitėsis? 

Tikėjausi, kad Liusija ką nors pasakys apie aną mūsų susimaty- 
mą, bet ji ugningai lėkė pirmyn. 

Liusija buvo ne iš tų, kurios mėgsta aiškintis, ji niekad neužkliū- 
davo už praeitų dalykų. Į visa ji žvelgė kaip į laukiamą patiekalą. 
Aplinkinis pasaulis jai kėlė baisų rėmenį. Kaip tik už tai ir mylėjau 
ją. Jos provansišką išmintį. Jos tikėjimą visa ko laiminga pabaiga. 

— Šeimininkas! Tas, kuris moka pinigus. Gleivėtom rankom, ki- 
miu balsu, devyniasdešimtmetės skrandžiu. 

— Aha, - atsakiau. - Mes susitvarkysim. 

— Be abejo! Niekas nemoka taip dabinti, kaip Liusija. Net Sen 
Mišelio homoseksualai. Žinokit, aš buvau šio teatro gėlelė! 

Įbedžiau į ją akis. 

— Cho cho cha cha cha, - nusijuokė ji. - Šita mergaitė tuomet 
neliulėjo kaip kisielius. Mane išpūtė vaikai. 

— Vaikai? 

Pasijutau kaip kvailys. Nesupratau, apie ką šnekam. 

— Vieną išgremžė, kitas mirė trijų savaičių. Trečias laukia, kol 

rasiu kokį stotingą ūkininką su ūsais. Tokiais, kurių parodyti negė- 
da, ne kokiais smulkučiais šepetėliais. 

Liusija žvilgtelėjo į Makso viršutinę lūpą ir nusikvatojo. 

Maksas nusišypsojo jai. 

— Madam tikrai įgyvendins savo svajonę. 

Liusija dėbtelėjo į mano brolį. 

— Aš ne madam! Madmuazelė. Gali vadint mane Liusija, - tarė 
man. — O šitas pamaiva tegu vadina madmuazele Poputi. Taip į 
mane kreipiasi Glitėsis. 

— Madmuazelė labai maloni, - atsakė Maksas ir nusilenkė. 

Liusija nekreipė dėmesio, o jau gražino mane. Kietai korsėto su- 
veržtos krūtys siūbavo man prieš akis. Nuo jų stipriai tvoskė pra- 
kaitu ir našlaičių pudra. 

— Taip, - atsakė Maksas. 

Teatro direktorius mums parodė nedidelę lindynę, kurioje vos 
vos išsitekom, norėdami sukalbėti „Sveika, Marija“. Dėl „Iėve 
mūsų“ būtų reikėję kaimyninės batų dėžutės. Vonios kambarėlis 
buvo koridoriuje. Kyštelėję nosis, pamatėm muilinam vandeny 
mirkstančias raudonas kelnes, o šiukšlių dėžėj kruviną skudurą. 

— Mano kambarys tam pačiam koridoriuj. Neprižadinkit. Šita 
mergaitė turi išsimiegoti, kad būtų graži. 

Mudu palinksėjome. 

— Vėliau mielai kviečiu į svečius. Popietei laikau pasidėjusi butelį 
džino. Bet ateikit tik po trečios valandos. Nenoriu, kad kas nors 
pamatytų senąją kumelaitę Liusiją, nepraplėšusią akių. 

Liusija sušukavo mano peruką ir adatėlėm rūpestingai pri- 
smaigstė prie galvos odos. Vaipiausi drykstelint metalinėms adatė- 
lėms, bet inkščioti gėdinausi. 

— Tikėkimės, laikysitės geriau negu anoji? 

— Anoji? 

Liusija apsivilko per galvą vakarinę suknelę. 

— Purvinoji Darija, taip ji vadinosi. Veidas - kaip barsuko papas, 

bet blauzdas turėjo dailias. Tris jų vienetus. Glitėsis įkišo ją į narvą 
ir liepė šokti. Ji trindavosi apie grotas ir kilnodavo tas kojas. 

— Kas nutiko Darijai? 

— Bjaurus dalykas. Geriau neprisiminti. Ta trečioji koja buvo jos 
sesuo, pasak jos. Iš dvynės sesers tik ji buvo likusi. Darija sakė, kad 
kartais jai skauda tą trečią koją, tada ji žinanti, kad sesuo jos ilgisi. 
Kūnas pagaugais ėjo, kai ji tai pasakojo. Žmogus turi turėti galvą. 

— Iki šiol Maksas apsiėjo be galvos. 

— Vieną rytą nuėjusi į vonią radau ją, Dariją. Kabėjo pririšta už 
kojų. Nenormalu! Žmogus turi suprasti, kad kartis reikia pasika- 
binant už kaklo, o ne už kojų, - Liusija atsiduso ir paglostė mano 
peruką. - Nė iš vieno tavęs šokėjo nebus. Ten, - ji mostelėjo į lu- 
bas, - už tave net mirusio seserėno nagelio neduos. 

Pasižiūrėjau į veidrodį. Dirbtinės blakstienos metė šešėlius pa- 
akiuose, akys spinduliavo nuo šunvyšnės, šviesių plaukų peruko 
garbanos sprūdo pro kaspiną. Buvau keistai panašus į mamą. Į liek- 
nesnę mamą, jauną mamą, mamą kekšę. Nedrąsiai nusišypsojau 
atvaizdui veidrodyje. Ir atvaizdas man nusišypsojo. 

— Jeigu neturi ypatingų gebėjimų... 

— Ypatin... 

— Talento. Kaip Mimi. Sudžiūvusi nuodvasa, bet tie jos skruos- 
tai... Kiekvienas vaikinas, juos pamatęs, supranta, kad ta mergina 
moka traukti savin ir išpūsti. 

Liusija sučiaupė lūpas ir švelniau pridūrė: 

- Žinokit, nieko baisaus. Viskas greitai praeis. 

Maksas dėbtelėjo į ją. Liusija jo nepaisė. 

— Nelabai koks čia teatras! Merginos mielos, bet alga prasta. 
Publika - vien gargaliuojančios žiurkės. Paštininkai, šutvė tipų, 
vaizduojančių didelius ponus. Mat jie išgali išmest kelis frankus 
už bilietą. 

Šyptelėjau. Ji stengėsi būti maloni. Nevertėjo. 

— Mes vaidiname nuo dešimties metų, - suniurzgė Maksas. 

Liusija linktelėjo galvą. 

— Žinot žaidimo taisykles. Bet „Marinara“ — kitoks teatras. 

— Koks? 

— Klausykit, aš moku vieną triuką. 

Ji inkštelėjo apsisukdama ir pakildama nuo taburetės. Liusija 
nebuvo vikri. Stodavosi ir sėsdavosi lyg praklajojusi dykumoje il- 
giau nei išvestieji iš Egipto. Nežinau, kiek ji svėrė, kai susipažino- 
me. Bet jos karstą reikėjo kelti suktuvu. Tokiu, kurį sukant keliami 
fortepijonai į butus daugiaaukščiuose. Karstui nešti Monmartro 
užeigoje nusamdė jūrininkų ir kalinių. Tokių nepraustaburnių, 
kaip Liusija. Manau, jai būtų patikusios jos laidotuvės. Ne dėl to, 
kad nė vienas iš tų vyrų nepasakė nieko bloga apie ją. Nešikai buvo 
nuščiuvę iš pagarbos jos kūnui. Įėję į kambarį jie nusiėmė kepures 
ir stebeilijo į Liusiją. 

Bet tądien Liusija dar buvo sveika. Stora, tačiau žydinti. Į mūsų 
kambarėlį ji sugrįžo pasikišusi po pažastim juodą knygą. Man tai 
sužadino užgesusius prisiminimus. „Marinaros teatre“ tai knygai 
buvo ne vieta. Tik ar man spręsti, kur Biblijai vieta. 

Liusija padėjo ant stalo ir atskleidė knygą, užkliudydama vie- 
ną kvepalų buteliuką. Spėjau jį sugriebti, ir Biblijos nesuliejo pigūs 
rožių kvepalai. Liusija išsitraukė iš rankovės nosinę ir nušluostė 
sudrėkusį knygos kraštą. Paskui kvepalais sudrėkinta nosine nu- 
sišluostė sprandą. Liusija buvo iš tų žmonių, kurie tvirtai tiki, kad 
praustis nesveika. Karštą vonią ji pirmučiausia laikė priemone, 
saugančia nuo nėštumo. Nelabai veiksminga, jeigu prisiminsime 
jos vaikus. Iš ryto ji pavilgydavo rankų riešus ir nusišluostydavo 
sprandą. Maksą erzino Liusijos nešvarumas. Brolis buvo aistrin- 
gas mauduolis. Šveisdavo kūną kempine, muiluodavosi stipriai 
kvepiančiu muilu. Gulėdavo vonioje, kol vanduo susidrumsdavo 
ir atvėsdavo. Žiemą mūsų oda pleiskanodavo nuo pernelyg uolaus 
prausimosi. Nežinau, ką brolis tarėsi nusiplaunąs. Žmonių žvilgs- 
nius, pigių viešbučių smarvę, blakių nuodų, tigro taukų, vokiško 
kaimo mėšlo dvoką. Prisimenu emaliuotas vonias su porceliani- 
nėm žvėrių letenom, viešbučių kambarių prausiamuosius dubenis. 

Mudu su Maksu juose gyvenom nuo vieno prausimosi lig kito. Nuo 
garuojančios vonios iki vėsaus dušo. 

Liusija išsitraukė adatą iš savo kuodo, sukando dantimis. Prišo- 
ko prie Makso ir išpešė plauką. 

— Ai! 

Liusija užrišo plauką ant adatos, užsimerkė ir smeigė adatą į 
Bibliją. Gerai, kad Maksas nesuriko darkart. Adata pataikė netoli 
pradžios. Į Jobo knygą. Liusija garsiai perskaitė: 

— Man netyčia atėjo žodis, mano ausis pagavo jo tylų šnabždesį. 
Nuo minčių, kilusių iš nakties regėjimų, kai kietas miegas apima 
mirtinguosius, mane pagavo klaikas ir šiurpulys, drebėjo visi mano 
kaulai. Tuomet vėjas pūstelėjo į mane, man ant kūno pasišiaušė 
plaukai. Jis stabtelėjo, bet jo išvaizdos nepažinau, tik pavidalas 
prieš mano akis, ir, tylai įsiviešpatavus, išgirdau balsą: „Argi gali 
žmogus būti teisesnis už Dievą? Argi gali mirtingasis būti be prie- 
kaištų prieš savo Kūrėją?“ 

Štai jis net savo tarnais nepasitiki ir savo angelus kaltina klaida! 
Ką tad sakyti apie gyvenančius molio namuose, kurių pamatai yra 
dulkės? Jie sutraiškomi lengviau negu kandys, tarp ryto ir vakaro 
jie trinami į dulkes. Jie žūva amžinai nepastebėti. Kai iš jų išplė- 
šiama jų palapinės virvelė, argi jie nemiršta nepažinę išminties 
[Job 4, 12-21]. 

Liusija suraukė antakius. Paskui prisiminė, kad tai bjauroja 
veidą, ištiesino jį - padarė lygų kaip kaukė. Liusija bijojo susenti. 
Laimei, numirė nepražilusi ir neraukšlėta. Kartais pavydėdavau jai 
šito. Liusija buvo laiminga. Negerai gyventi ilgiau už draugą. Atgul- 
si į kapą su banaliu įrašu ant paminklo. Su žodžiais apie išskren- 
dančius paukščius ir suartus laukus. 

Tuomet Liusija dar buvo putni ir miela kaip sniego senis. Pa- 
žvelgė į Bibliją, paskui į mudu, atsiduso ir garsiai pokštelėjo knygą. 

— Jums tai netinka! 

Maksas krenkštelėjo. Spyriau jam į kulkšnį. 

— Gal žinote, kam tiktų? 

Papurčiau galvą. Liusija prikando lūpą. 

— Reikia pamėginti dar sykį. Kartais adata nepataiko. 

— Gal plaukų aliejus blogai veikia judėjimo dažnį, - svarstė Maksas. 

— Gal gaktiplaukis veiktų geriau, — pasiūlė Liusija. - Atsinešiu 
pincetą ir išrausiu. Pasistengsiu neišrauti su viskuo. 

— Gal dvasias labiau domintų Izaokas, - svarstė Maksas. - Jis 
turi mažiau plaukų, todėl vertingesnių teologinių požiūriu. 

- Iš jų išplėšiama palapinės virvelė. 

— Gal čia kalbama apie cirką? Cirkas keliauja su palapinėm, —- 
svarsčiau. 

— Tavo oda, - tarė Liusija, - plona ir švelni kaip mergaitės. 

— Izaokas tiki žvalinančiu banginio taukų poveikiu. 

— O atrodo, kad dvyniai būna vienodi. Bet tu jaunesnis už tą. 

— Tą, - suburbėjo Maksas. - Gražiai pavadinta. 

— Pamėginkim dar sykį, - purkštelėjo Liusija. 

— Uch, skaitant tą knygą, skruzdės nugara bėgioja. 

— Geriau nei gaktinės utėlės, - atšoviau aš. 

Tą akimirką suskambo gongas. 

- Et, - tarė Liusija, - jums laikas. Jau užgrojo orkestras. 

Ji pažvelgė į mane. 

— Viskas bus gerai. Nuo šio vakaro viskas bus paprasčiau. 


Muziką atmušė storos aksominės užuolaidos. Aš atsirėmiau į pa- 
auksuotą koloną. 

— Nedaryk taip, - pasakė Maksas. 

— Kaip? 

— Nekramtyk lūpos. Išterliosi lūpų dažus. 

— Šiurrrpulinga šenšacija! — sutrimitavo ceremonimeistras. - Jie 
surasti Sibiro slaptynėse, sulipę vienas su kitu! Jie gyveno su vilkais 
ir ėdė žalią mėsą! 

Trombonininkė ilgai pūtavo. Maksas pro uždangos plyšelį žiūrė- 
jo į merginos blauzdas. 

— Aš pats juos užėjau urve! Jie urzgė kaip žvėrys! Jų nagai siekė 
kelius. Ne vieni metai praėjo, kol išmokiau juos šokti. 

Aš giliai įkvėpiau. Prie skruostų virpsėjo dirbtinės blakstienos. 

— Susipažinkite: Marija ir Maksas! Siamo dvyniai. Per pusę pasi- 
dalijęs dvilytis žmogus! 


Orkestras šoko greitinti ritmo. Galvą po peruku niežėjo. Atsitiesiau 
ir šiek tiek pasirėmiau į Maksą. Jo delnas nuslinko man nugara, 
švelniai paglostė. Išėjome pro uždangą. Aš nutaisiau šypseną. Ma- 
čiau Liusiją, išsižergusią sėdint ant krėslo atkaltės. Ji pamerkė man 
akį. Trombonininkė Mimi priglaudė instrumentą prie lūpų. Mudu 
išcapenome į sceną. Atlošiau nugarą, atstatydamas į priekį krūtų 
kamšalus. Pažvelgiau žemyn ir įsispoksojau į frakuotą vyrą pirmoje 
eilėje. Jis paraudo. Tai suteikė drąsos. Atstačiau koją, pasvirau į 
priekį. Maksas padarė tą patį. Nuleidau ranką prie tarpkojo ir lėtai 
pakėliau delną. Muzika sroveno nugara. Jaučiau Maksą kaip veid- 
rodį kartojant mano judesius. 

— Pabaišoš! 

Vyras pirmoje eilėje atsistojo. Mažumėlę sverdėjo. Jo skruostai 
buvo nukaitę. Ant prisegamos apykaklės pilkšvavo dėmės. 

— Išgamoš! 

Orkestras grojo garsiau. Mudu šokome. 

— Kur merginoš? Aš atėjau šia šiūrėti merginų! 

Draugas timpčiojo vyrą už rankovės, bet šis nesiliovė. 

— Niechas man nevadovauš! 

Tada atsistojo Liusija. Muzika nuščiuvo. Liusija iškėlė bandžą 
lyg bausdamasi mesti žemėn. 

- Jeigu kas nors per septynias sekundes išmes tą idiotą lauk, kitą 
kūrinį orkestras gros be kelnaičių. 

Tie žodžiai sukėlė juoko protrūkį. 

— Sumokėsim, jei nenusimausi, - pasakė kažkas, publika pradėjo 
švilpti. 

Sukibus pasilakėlis buvo išneštas į gatvę. Žiūrovai ėmė šaukti 

valio. Iš pradžių sau, paskui Liusijai, galop bekelnėms orkestro mu- 
zikantėms, o galiausiai net ir mudviem, bet tuos šūksmus sukurstė 
netikras šampanas. 


Be Liusijos to pavasario nebūtume ištvėrę. Mudu kas vakarą šo- 
kome tą hermafroditų šokį. Maksas gėrė vis labiau. Ir pralošdavo 
viską, ką uždirbdavo. O aš? Sakykim, man nepatiko vilkėti suknelę. 
Bet aš tikinau save, kad Marija - tai vaidmuo, kurį užsitraukiu ant 
galvos taip pat, kaip šviesųjį peruką. Liusijos padedamas, išmokau 
pamaži prie vokų prisiklijuoti blakstienas. Pešiotis antakius, pa- 
tempęs odą. Aš ilgėjausi Iris, bet tikinau save, kad po kurio laiko 
viskas pasikeis. Mes išsinuomosime Niujorke teatrą ir butą, ku- 
riame Iris pasikabins patinkančias užuolaidas. Sekmadieniais pie- 
tausime prie ilgo, baltai užtiesto stalo ir visi garsiai šnekėsimės. 
Namai! Galų gale mes turėsime būstą, kur galėsime išsikraustyti 
lagaminą. Gal nusipirksim ir kelis paveikslus. Trys našlaičiai paga- 
liau turės namus. Iris vėl bus tokia, kokia buvo. Jai tereikia truputį 
pailsėti. Turėjau suprasti, kad ji pervargusi. Per daug ją spaudžiau, 
mėginau pakeisti. Papasakojau apie tai Liusijai, ji man pritarė. 
Vienas iš patraukliausių Liusijos bruožų buvo tas, kad ji niekada 
neįrodinėjo pažįstanti kitą ar žinanti, ką jis galvoja. Ji sutikdavo 
su tuo, kas pasakyta, tardama, kad mano nuomonė pagrįsta. Jei ir 
manė kitaip, dviejų nuomonių prieštaros nematė. Sakė, kad ginčai 
jai kelia galvos skausmą. 

Liusija paprato drybsoti mūsų persirengimo kambario krėsle. 
Krėslas, kuriame sutilpdavome dviese su Maksu, tartum išsiplėtęs, 
kūpėdavo jos didumu. Maksas su Liusija buvo sudarę savotiškas 
paliaubas. Skaudindami vienas kitą jie neperžengdavo tam tikros 
ribos. Tiesa, dažnai girdėdavau Maksą kažką burbant, kai Liusija 
išeidavo iš kambario. 

Kartą paklausiau Liusijos, ką ji veikė anksčiau. 

— Kvaila buvau, - atsakė Liusija. Net pragyvenusi dvidešimt pen- 
kerius metus Paryžiuje ji tebešnekėjo ryškia Provanso tarme. - Ti- 

kėjau žaliaakiu vaikinu, kurio teta turėjo siuvyklą. Kai nukakom 
į Lioną, tas šiknius pardavė mane artimiausiam viešnamiui. Šita 
sena laivė nemaža pasaulio regėjo. Aš ne iš tų, kurie užaugę Pary- 
žiaus lūšnynuose ir tik vargais negalais išskiemenuoja savo vardą. 
Aš dora krikščionė. Niekas nepasakys, kad senoji Liusija galėtų 
pasprukti su pinigais arba vengia patikrinimų. Ne, aš švari kaip 
muzikinė dėžutė, visada buvau švari, - nusijuokė. 

Jos krūtys kvaksint tirtėjo, tirtėjo pilvas ir pagurklis tirtėjo. Plo- 
ni sugarbanoti plaukai krito ant pečių. Liusija šviesindavo plaukus 
amoniaku kartą per mėnesį. Jos glėbin krisdavai kaip į samanas. 
O, Liusija! Štai ji skalbimo dieną Provanso tarme dainuoja lopši- 
nę! Švariai trina kojines ir korsetus. Orkestro merginos sukraudavo 
didžiules krūvas nešvarybių ir skalbinių. Ir Liusija skalbė. Liusija 
visada nugnybdavo cigaretės filtrą. Prisidegdavo ją vienu čirkštelė- 
jimu ir suimdavo tą grožybę savo lėliškom lūpom. Daugiau tokių 
mažų dalykų kaip burna Liusija neturėjo. 

Sekmadieniais Liusija gulėdavo ant sofos anapus scenos ir bal- 
su skaitydavo merginoms „Lamermuro sužadėtinę“ arba nuotykių 
apysakas. Skaitydama tarpais pašniurkščiodavo. Žali akių dažai 
nuruožuodavo skruostus. Galų gale išpūsdavo nosį į languotą no- 
sinę. Ta buvo tokio didumo, kad italų šeimynėlė galėjo naudoti ją 
kaip staltiesę per iškylą. Liusijai nepatikdavo, kai kas nors nutrauk- 
davo skaitymą. Mergina, išdrįsusi užduoti klausimą, kai netikėtai 
veikėjai išsigelbsti ar kai knygos didvyrė trenka galvą, sulaukdavo 
pikto Liusijos žvilgsnio. Bet daug blogiau baigdavosi tai, kuri nu- 
traukdavo jos bandžos solo partiją. Tam tikrose trikdytojos sceni- 
nio drabužio vietose laidynė išdegindavo skyles, o ir dar baisesnių 
dalykų nutikdavo. Liusija viena ranka mitriai apsivydavo priešinin- 
kei kaklą. Kita suimdavo plaukus. Porą kartų pastebėjau ją visu 
svoriu užgriūvant kaltininkę. Buvo matyti tik smarkiai mataruo- 
jančios prispaustosios kojos. Pagalbos šauksmai neprasiskverbda- 
vo per Liusijos kūną. Visos merginos bijojo Liusijos. Orkestrantės 
susėsdavo ant kėdžių ar ant grindų, pasidėjusios pagalvėles palei 

storas jos kojas, o ji skaitydavo istorijas apie skęstančias merge- 
les. Merginos mirksėdavo akimis ir kaišiodavo nosines viena kitai. 
Gaišena trombonininkė Mimi, apsikabinusi rankomis kojas, kauk- 
te kaukdavo, kai didvyrės, sprukdamos nuo indėnų, šokinėdavo į 
vandens pilnus griovius. Amerikietė šokėja Ani, kuri tikino esan- 
ti pusiau čerokių indėnė, beveik iki gyvuonies nusikramtė nagus 
klausydama pasakojimo, kaip kirmėlės graužiasi pro Damos su 
kamelijomis akis. Nors šiaip jau knygą merginos smarkiai supeikė. 

- Tik vyras gali šitaip meluoti, - pasakė Mimi. Išsilenkusi pikto 
Liusijos dėbtelėjimo, kiek nedrąsiau pridūrė: - Sakytum kekšei ne- 
galėtų sektis. 

— Aš ne kekšė, - atsakė Liusija. - Aš groju bandža. 

- Bet tos kamelijos, - tarė Mimi. - Baltas kamelijas penkias die- 
nas per mėnesį keisti į raudonas! Nepaprasta. 

- Kamelijų puokštė kainuoja mažiausiai penkis frankus, - pasa- 
kė Liusija. - Kad sudarytum tokią sumą, tavo durys turėtų varstytis 
metronomo ritmu. 

— Na, tu turėtum tą šieną pasidėti po nosim, - atsakė Mimi. 

Ani prunkštelėjo, bet iškart nutilo pastebėjusi Liusijos žvilgsnį. 

Kitą savaitę plunksnų boa, kuriuo Mimi apsisiausdavo per pas- 
kutinį numerį, atsidūrė rėčkoje su tešla. Garsiai keiktis Mimi ne- 
drįso. Bet mačiau, kaip ant laiptų vieną po kitos sutraukė tris ci- 
garetes. Juk galima vaidinti ir be boa. Be šonkaulių būtų sunkiau. 


Merginos įsileisdavo mus į galinį kambarį ir tabako dūmuose skan- 
dinamas poilsio patalpas. Jokie kiti vyrai, išskyrus Glitėsį, ten ne- 
užeidavo. Mudu su Maksu buvom dvidešimt devynerių, gležni kaip 
mergaitės. Šitai vyko dar iki to Makso sporto tarpsnio, kai po ilgų 
kūno lavinimo pratybų jis virto raumenų kalnu, perpus platesniu 
už mane. Tuolaik mudu buvome raudonskruosčiai, dailūs. Drovė- 
davomės merginų mėtomų įžūlybių ir pašaipų. Kiekvieną sakinį 
jos pradėdavo žodžiu „mielasis“. „Honey, taurė tuščia“, - kuda- 
kuodavo jos, mėgdžiodamos amerikiečių karius, ir pliaukšėdavo 

mums per užpakalius, einant pro šalį. „Mažiukai, ar tiesa tai, ką 
apie jus, neūžaugas, šneka?“ — „Ani, sena paleistuve, nesikabinėk 
prie vaikų.“ Jos mus rengdavo, matuodavo mums ant galvų peru- 
kus. Maksas paviešėjo ir kelių merginų geležinėse lovose, bet ne 
meilės sukurstytas, o veikiau iš sekmadienio nuobodžio. Laisvu 
laiku merginos vis rodydavo vaidinimą, kupiną nepadorių gestų 
ir plunksnų boa. Jos pešiodavo, skusdavosi ir kvepindavosi tai, ko 
mažuose kambarėliuose rodės esant stebėtinai daug. Maksas sy- 
kiais sakydavo, kad „lytiškai nenaudingas“ aš pasidariau per pus- 
metį, praleistą „Marinaros teatre“. Galbūt. O gal aš paprasčiausiai 
supratau, kad vyrai toms moterims visai nereikalingi. Vyrų reikia 
tiktai kaip klientų ir žiūrovų, o laisvą valandėlę jos verčiau būtų 
liežuvavusios, klausiusios Liusijos pasakojimų ir lovoj krimtusios 
sumuštinius. Mes joms tikom, nes dėl bjaurumo buvom ne visai 
vyrai. Paženklinti, kaip ir didžiuma jų. 

Kai kurios buvo susiėjusios į poras, dalijosi lova ir nesutarimais. 
Skolindavosi viena kitos drabužius, gulėdavo lovose apsikabinusios 
ir skirdavosi. Saugumo ieškojo ten, kur galėjo rasti. 


Kartais garsiai paskaitydavau Liusijai kokį Iris laišką. Ji rašė labai 
retai ir draudė man siųsti pinigų, bet aš vis tiek siunčiau. Nenorė- 
jau, kad prašytų vyro. Arba melstų atsitiktinės draugės sumokėti 
už vakarienę. Norėjau, kad Iris ką nors iš manęs priimtų, kad lai- 
kytų savo pasaulio dalimi. Rašiau jai porą kartų per savaitę. Pa- 
sistengdavau sugalvoti ką nors smagaus, parašyti apie tai, kas jai 
įdomu. Rašiau apie krautuvę šalia Sen Žermen de Prė bažnyčios, 
kuri prekiavo vien skėčiais. „Mėlynais, languotais, dažytais, su ki- 
niškais gamtovaizdžiais, vaikiškais skėčiais, mažyčiais skėteliais 
šunims“, - pasakojau jai. Visų vaivorykštės spalvų skėčiai surikiuo- 
ti nedidelėje patalpoje. Krautuvės savininkė - madam S. Džeims, 
kuriai ant smakro auga ilgi žili plaukai. Ji atsisakė parduoti mums 
du stručio plunksnomis puoštus skėčius, kurių reikėjo vaidinimui. 
Jos manymu, mudu turėtume nešioti tik šilkinius. Vyriškiau at- 

rodo. Jos velionis vyras visuomet visur nešiojosi šilkinį skėtį. Jį, 
pasak madam, ir palaidojo su tuo skėčiu . „O ką daryt, jei lyja?“ — 
paklausiau aš, o ji papurtė galvą. „Tikri džentelmenai per lietų ne- 
vaikšto.“ Parašiau apie Sen Mišelio jūros gėrybių užkandines su 
omarų akvariumais, amerikiečius, užplūdusius visas kavines, ku- 
riose grojamas džiazas, ir rūkančius vieną cigaretę po kitos. „Buvo- 
me nuėję pažiūrėti madmuazelės Žozefinos Beiker, - rašiau aš. - Ji 
turi teatrą Eliziejaus laukuose. Tiesa, prie jo rikiuojasi ilgos eilės 
amerikiečių. Laimė, ir mūsų teatre žiūrovų netrūksta. Atrodo, kad 
rytojaus dieną jie turės mirti ir baiminasi, jog šampanas pasibaigs. 
Net rusai tiek neišgeria.“ 

„Tu nepažįsti rusų, - atrašė man Iris. - Turėjau dėdę, kuris skala- 
vo dantis degtine. Sakydavo, kad degtinė juos apsaugo.“ 

Užsimerkiau. Iris paveikslas akimoju susimaišė su šokančios 
tamsiaodės. 


Teatras kužėjo juodais smokingais apsitaisiusių žiūrovų. Maksas 
rūkė cigaretę su kandikliu. Man tai kėlė šypseną. 

- Žiūrėk, neapsibarstyk pelenais pirštinių, - perspėjau. 
mane. 

— Jos baltos kaip nuodėmė. 

— Užtat tavo siela juoda kaip madmuazelės Žozefinos užpakalis. 

— Verčiau turėti juodą sielą ir mūvėti švarias pirštines nei prie- 
šingai, - pareiškė Maksas. 

Jam nosį kėlė purslojantis šampanas. Dirbtinėje teatro šviesoje 
blizgėjo vaškuoti ūsai. Pasirėmiau turėklo. Krūtinė tvaksėjo lau- 
kimu. 

Kai Žozefina mažutėm sūpynėm nusileido į sceną, frakuota 
jūra vilnijo ir dūsavo. Jos oda blizgėjo nuo teatrinių dažų. Žozefina 
buvo nuogut nuogutėlė. Apie juosmenį suraišioti bananai tirtėjo 
čarlstono taktu. Perlai karojo ant krūtinės ir ritmingai švyluodami 
mušė stačius spenelius. Nuostabioji Žozefina! Nuoga Žozefina. 

Frakuotasis pelkynas paplūdo geismu, kai ji darė špagatą. Prakaitu 
sudrėko žiūrovų kaklai, kai strakčiojo ant scenos su stepo bate- 
liais. Žozefinai šokant, užpakalis krutėjo atskirai. Aliejumi sutep- 
ti plaukai garbanojosi keterotom bangom, scenos lempų karštyje 
blizgėjo raudonai išdažytos akys. Auskarai sukosi nelyg apvalūs 
pjūklai. Žiūrovai stebėjo ją taip susikaupę, kad neatsikvėpė. Siu- 
tingiausią šokio akimirką sprogo scenos lempa. Žozefina sukliko 
ir spruko į užkulisius. Salėje įsiviešpatavo tyla. Žiūrovai nesupra- 
to, ar dūmai - vaidinimo dalis. Tada scenoje pasirodė juoda livrėja 
apsitaisęs vyras. 

— Labai gaila, bet madmuazelei Žozefinai pakriko nervai ir ji ne- 
galės tęsti pasirodymo, - pranešė jis. 

Publika pratrūko nepasitenkinimo šūksniais, blizgios odos batai 
ėmė trypti grindis. 

— Norim Juodosios Veneros! - šalia suriko Maksas. 

Vyras su livrėja prakaitavo. Jis tikino žiūrovus, kad madmuazelė 
pasirodys rytoj. 

— "Ieatras vaišina visus putojančiuoju. 

Galų gale įraudę žiūrovai nurimo. Jaudulys, kurį sukėlė Žo- 
zeftinos pasirodymas, nuščiuvo. Kai kurie rytoj tikrai sugrįšią. 
Madmuazelės šokis sujaudino visą Paryžių. Pasižiūrėjau į Maksą. 
Brolio akys blizgėjo. 

— Pamėginkim - gal mus įleis į galinį kambarį 

Paryžius mudviejų nepažinojo — duris atvėrė mūsų išvaizda. 
Kambarinė, paėmusi mūsų kortelę, greitai sugrįžo ir teikėsi link- 
telėti. 

— Madmuazelė jus priims. 

Maksas pamerkė merginai akį, ta užrietė nosį. Paryžiaus kamba- 
rinės Žino savo vertę. 

Didesnio persirengimo kambario mes nebuvom matę. Tualetinis 
stalelis buvo verste užverstas kvepalų buteliukais, tualeto reikme- 
nimis ir veido dažų dėželėm. Stiprus prakaito kvapas dirgino akis. 
Žozefina vilkėjo žydrą šilkinį chalatą. Veido grimas buvo suskel- 

dėjęs. Vienos akies dažus jau buvo nusivaliusi, todėl atrodė kaip 
vienakė, asimetriška. Žozefinos veidas buvo kaip tešla, palikus sce- 
ną - be jausmų. Šokant jis vaipėsi lyg guminė kaukė ant laužo. Žo- 
zefina nužvelgė mudu. Mudviejų bjaurumas jos, kaip ir visų gražių 
žmonių, netrikdė. Grožis - irgi išsigimimas. 

— Jūs šokate? — mandagiai paklausė ji. Nors kalbėjo angliškai, 
prasimušė prancūziškas greblavimas. Pamaniau, kad dirbtinis. Bu- 
vome girdėję, kad ji kilusi iš Misūrio. 

— Mums nepasiekiami madmuazelės gebėjimai, - pasakiau nu- 
silenkdamas. 

Ji šyptelėjo, bet su pasitenkinimu. 

— Ar patiko vaidinimas? 

— Nepaprastai! - galų gale suvaldė balsą Maksas. - Madmuazelės 
judesiai įstabūs. 

Moteris stebeilijo į mane, nematydama Makso. 

— Ar kada nors šokote nuogi? 

— Turbūt suprantate, kad mūsų išvaizda varžo mus, - atsakiau ir 
pagalvojau apie Iris. 

— Priešingai, - nusišypsojo Žozefina. Jau užmiršusi akcentą. — 
Tik nusižemindamas gali valdyti publiką. 

"Tuos žodžius vėliau prisiminiau ne kartą. 

„Savo kitoniškumą gali ištverti tik jį pabrėždamas ir akcentuo- 
damas“, - parašiau Iris. „Ar jau pristatė rudens madą! - atrašė ji. 
Kiaušė tvirtina, kad grįžta išryškintas liemuo, bet dėl jos norėčiau, 
kad pergalingas maišų žygis nesibaigtų. Kas pasakys, kad aš bloga 
draugė?“ 


Mūsų lindynę Liusija pavertė dar vienu persirengimo kambariu ir 
vaikščiojo po jį vienom kojinėm, užsimovusi ant galvos persiren- 
gimo kepurėlę. Mėgau stebėti ją persirenginėjančią. Liusijos kūnas 
buvo didžiulis, bet liemuo laibas. Nuo korseto ant jo likdavo raudo- 
nų juostų. Kartą perbraukiau jas pirštais. 

- Šalin nagus, - pasakė Liusija, bet tik iš principo. 

Liusija mėgo prisilietimus. Mielai glausdavo visus prie krūtinės. 
Prispausdavo taip, kad kvapo pritrūkdavo. Liusijos oda kvepėjo 
apelsinais, muilu ir aštriu prakaitu. Tas kvapas primindavo saulėtą 
žiemos dieną prieplaukoje, kai bobos markindavo upėje nešvarius 
kilimus. 

Liusija mokėjo vieną ypatingą triuką - vaidinti pilvu. Mitriau- 
sių rankų grimuotojas nupiešdavo jai ant pilvo veidą. Kartais ant 
tos grožybės priklijuodavo dirbtines blakstienas. Liusija judindavo 
pilvą taip, kad nupaišytas veidas raukydavosi kaip tikras. Bamba 
susitraukdavo tartum sučiauptos lūpos ir Liusijos balsu dėliodavo 
eiles ar kokias nešvankybes. Aktorės balsu Liusija deklamuodavo 
juokingus eilėraščius arba dainuodavo operečių ištraukas. Tą žiemą 
ta, kuri, tikėdamasi papildomo numerio, mėgindavo prisimeilinti 
Glitėsiui ar leptelėdavo ką nors kvaila. Liusijos liežuvis buvo ne- 
gailestingas. Ji gebėdavo įžvelgti esmę. Ir perteikti ją pajuokiamo- 
jo kalbos tonu ir akcentu. Atrasdavo juokingų kiekvieno iš mūsų 
bruožų. Net Maksą kelis kartus pavaidino. Manęs - niekada. Sykį 
paklausiau jos, kodėl. Kodėl nejtraukia į savo pasirodymą mano 
personažo? Juk ir aš kas vakarą prisiklijuoju dirbtines blakstienas 
kaip merginos. Gal ji bijo mane įsižeisti? 

— Kam? - papurtė galvą Liusija. 

— O kodėl ne? 

— Tokio, kokį aš tave matau, neatpažintum. Tu save matai kitokį 
nei visi. 

- Štai kaip, - įsižeidžiau aš. O gal Liusija manė, kad aš neturiu 
humoro jausmo. 

— Net jei parodyčiau tikslų tavo paveikslą, neatpažintum. 

— Girdėjai, ką sakė Liusija? - vėliau paklausiau Makso. 

— Bent kartą ta sena karvė pasakė tiesą, - atšovė Maksas. 

— Žiūrėdamas į veidrodį, tu savęs nematai. Matai mudu. Arba 
tai, ką manai kitus matant, kai jie žiūri į mus. 

— Apsigimėlį. 

— Taip, Izaokai. Nevalia nė sekundę užmiršti, kad esi kitoks. Kiti 
kartais tai užmiršta. 


— Pažiūrėk čia, — tarė Liusija. Ji išskleidė prieš mane laikraščio 
skiautę. 

— Nuo muilo „Glotnusis“ jūsų oda švytėte švytės, - perskai- 
čiau. — Eisi praustis? 

— Ne, siauraproti! - pliaukštelėjo per sveikąją ranką Liusija. - Ši- 
tas skelbimas! Apie jį kalbu. 

Liusija bakstelėjo pirštu į asmeninių skelbimų skiltį. 

— Pasiturintis viengungis ieško žmonos. Nuotykių ieškotojos ir 
sudžiūvėlės, nesivarginkit. Pažinčių kontora „Medėja“. Via de La- 
pus, Bordo. 

— Klausyk, - tarė Maksas. - Suprasčiau, jeigu būtų parašyta: 
„Nuotykių ieškotojos pasivarginkit.“ 

— Aš galiu būti lygiai padori, kaip ir kitos, — atsakė Liusija. Jos 
nosies sparneliai virpėjo. 

Suėmiau jos alkūnę. Tais laikais išauklėti vyrai tikroms ponioms 
imdavo už alkūnės. 

— Būtum mieliausia pasaulyje mažytė šeimininkutė. 

— Gal nelabai mažytė, - atsakė Liusija, o jos pilvas suliumpsė- 
jo. - Bet kraitį turiu. Padoraus elgesio tikriausiai galima išmokti 
iš kokios nors knygos. Juk tam ir rašomos knygos. Kad žmonės 
išmoktų dalykų, kurie šiaip jau jiems svetimi. 

— Tikriausiai ir Tenisonas taip manė. 

— Kas toks? - atsainiai paklausė Liusija. - Aišku, didelių vilčių 
nereikia puoselėti. Į tas kontoras ateina šimtai prašymų. 

— O ir tas tipas gali būti koks nors sukčius. 

— Na, ką aš prarasiu? - paklausė Liusija. Ji panėrė pirštus į nuba- 
lintus plaukus, pataršė. Supratau, kad džiaugiasi. 

— Mus, - tariau aš. 

— Jau ir laikas, mažiuk, - atsakė Liusija. 

— Parodyk dar sykį tą triuką su savo pilvu, - paprašė Maksas. 


249 


— Padorių moterų niekas šito neprašo, - subariau aš Maksą. 

— Padorumo galėsiu išmokti ir rytoj, - pareiškė Liusija. - O dabar 
aš noriu valgyti. 

— Pilvo balsas šventas, - atsakė Maksas. 


Pažinčių kontorai „Medėja“ Liusija išsiuntė ilgą iškvėpintą laišką, 
kuriame parašė, kad sena panelė, prižiūrėjusi savo tėvus, dabar ieš- 
ko vyriško saugumo ir globos. Ir savo nuotrauką įdėjo. Nuotraukoje 
Liusija stovi Liuksemburgo sode prie Marijos de Mediči fontano 
su juodo šilko apdaru iki kulkšnių. Ant peties ji užsimetusi skėtį, 
kurio nėriniai ant skruosto atsimušę šešėliu lyg gležnas voratinklis. 
Liusija panaši į storą guvernantę. Fone šmėkšo šviesus lopinėlis — 
pro šalį bėgančios mergytės suknelė. Gal tai iš anksto apgalvota. 
Švelni užuomina apie vaisingumą, laimės galimybę ir mažų kojelių 
trepenimą. Tiktai tą Liusijos paveikslą prisimenu. Moters, kurią 
mėginau turėti kaip motinos pakaitalą, kol ji atstūmė mane kaip 
peraugusį gegužiuką. 

Atsakymas atėjo kitą savaitę. Liusija skaitė tam tikras laiško 
vietas aplinkui susibūrusioms merginoms, kikeno ir raudo. Aišku, 
merginos ją erzino, baksnojo į pilvą, pasakojo nešvankius juokus. 
Kelios šniurkščiojo į nosines, ne vienos akys blizgėjo pavydu. Nėra 
didesnių romantikių nei prasto teatro šokėjos. Juo mažiau galimy- 
bių, tuo labiau tikimasi išlošti loterijoje. 


Liusija ir kandidatas į sužadėtinius Martinas susitiko vienoje iš 
Monparnaso kavinių. Liusija avėjo geriausius batus. Tuos, suvars- 
tomus žaliais raišteliais, plačiais kaip drugelių sparnai. Sužinojau 
tai iš Mimi, pati Liusija apie pasimatymą nieko nepasakojo. Mimi 
atsisėdo prie gretimo stalelio tam atvejui, jei Liusijai staiga prireik- 
tų paramos. Galiu viską įsivaizduoti, nes Mimi smulkiai papasako- 
jo. Liusija sėdėjo kavinėje su nėriniuotom pirštinėm. Ant jos kelių 
gulėjo nedidelė knygelė, mat kandidatas į sužadėtinius parašė, kad 
mėgsta poeziją. Padavėjas žvilgčiojo į Liusiją, spėliodamas, kuo ji 

verčiasi. Liusija išsiėmė iš rankinės veidrodėlį, pačiaupė lūpas. Ji 
buvo mažumėlę pasidažiusi - neryškiai, taip, kaip dažosi save ger- 
bianti paryžietė. Mimi su savo palydovu sėdėjo atokiau, buvo užsi- 
sakę sriubos ir tylomis samstė ją šaukštu. Jiedu persiėmė Liusijos 
nervingumu. Ji atskleidė knygą, pavartė, padėjo į šalį. Tvardėsi, kad 
nežiūrėtų į laikrodėlį ant kaklo. Kai Martinas priėjo, Liusija atsisto- 
jo. Poezijos tomelis nuslydo ant žemės. 

„Ar galėčiau?“ - paklausė Martinas ir nusilenkdamas padavė 
knygą. 

Liusija pasitaisė skrybėlaitę ir nusišypsojo. Vyras buvo žemo 
ūgio. Nuotraukoje atrodė aukštesnis, kaip pasakojo Mimi. O buvo 
Liusijai ligi krūtinės. Siaurų lūpų, šiek tiek nulinkusiais kampu- 
čiais. Jis vilkėjo ryškios spalvos liemenę ir iš visa ko matėsi, kad 
manosi esąs tikras ponas. Prieš atsisėsdamas jis rūpestingai nusi- 
šluostė kavinės kėdę ir užsisakė juodos kavos. 

„Aš nusistatęs prieš alkoholį, - tarė jis Liusijai. - Žinau, kad 
šiuolaikinės moterys geria kokteilius, bet jūs, tikiuosi, ne iš to- 
kių?“ — „O, ne ne! - atsakė Liusija. - Skiesti gerą degtinę - tas pats, 
kaip išpilti lauk.“ — „Jūs juokaujate! Aš suprantu. Jaunos moterys 
dažnai šaiposi norėdamos parodyti savo nuovokumą ir patraukti 
dėmesį. Man mama sakė, kad taip elgtis nedera.“ - „Mama?“ - „Aš 
gyvenu su mama.“ - „Tikrai?“ — „Aš atvežiau tau dovaną“, - ištiesė 
dėžę Martinas. 

„Koks dėmesingumas, - tarė Liusija, sukdama apie pirštą sruo- 
gą. Ji išėmė iš dėžės stiprius darbinius batus purvu aplipusiais pa- 
dais. - Bet juk jie nešioti!“ 

„Tai mamos batai, - droviai atsakė Martinas. - Pamaniau, gal iš- 
sinuomotume kambarį ir tu juos apsiautum.“ — „Kambarį?“ - per- 
klausė Liusija. „Galėtum pamindžioti man rankų pirštus, - pasiūlė 
Martinas. - Ir pavaikščioti pirmyn atgal.“ — „Juk mes ką tik susi- 
pažinome“, - atsakė Liusija. „Rytoj bus per vėlu, - tarė Martinas. — 
Tada parvažiuos mama, ji norės atgauti batus.“ - „Štai kas, - atsakė 
Liusija. - Ir tam tau reikalinga žmona?“ — „Taip, - atsakė Marti- 

nas. - Mama sako, kad ji jau per sena. Pažvelgęs į tavo nuotrauką, 
žinojau, kad tu gali vaikščioti. Manęs nedomina fiziniai santuokos 
dalykai, jei supranti, ką turiu galvoje. Manau, kad mano vietoje 
nė vienas džentelmenas tuo nesidomėtų.“ — „Suprantu“, - atsakė 
Liusija. „Bet man būtinai reikia, kad kas nors pamindžiotų rankų 
pirštus.“ 

— Baisiausia, - pasakojo trombonininkė Mimi, - buvo tie batai. 
Jis norėjo, kad ji avėtų tuos bjaurius batus visą likusį gyvenimą. 

Liusija išžygiavo palikusi franką kavai. 

— Per daug už vieną puodelį kavos, - pasakė Mimi. - Tas su lie- 
mene įsidėjo franką į kišenę ir pabėrė smulkių. Turbūt už tą franką 
nupirko kokį mielą daiktelį mamai. 


Liusija atrodė linksmesnė. Ji kalbėjo daugiau, juokėsi garsiau nei 
kitos. Kad ir kaip žiūrėsi, atrodė visai tokia pat kaip anksčiau, tik 
kad tokia nebebuvo. Ji tarytum persiėmė vienu iš savo vaidmenų. 
Makso ankstesnės ir dabartinės Liusijos skirtumas nejaudino. 

— Ji juokiasi. 

— "Taip. 

— Vakar ji suvalgė keturias lėkštes troškinio. 

— "Taip. 

- Ji atsiriaugėjo ir, Mimi piktai į ją dėbtelėjus, pasakė esanti to- 
kia kupina dvasios, kad ta norom nenorom veržiasi lauk. 

— "Taip. 

— Liusijos mėgstamose istorijose nelaimingi niekada nestorėja. 
Jie visi džiūsta. 

- Liusija jau nebeskaito istorijų. 

Maksas išvertė akis. 

— Ir Mimi neskaito, ir durininkas neskaito. Dieve mano, aš irgi 
neskaitau! Šiuose namuose skaitote tik judu su Liusija. 

— Tai kad Liusija nebeskaito. 

— Galų gale mergina atėjo į protą, o tu pyksti. Norėtum tik kiū- 
toti kokiam kampe su ja ir klausytis jos skaitymo. Aiškintis, ar 

Aivenhas didvyris, ar visiškas idiotas. Liusija paprasčiausiai ne- 
bebėga nuo tikrovės, ir viskas. Ir tu turėtum nebėgti. Mudu abu 
turėtume gyventi gyvenimą. Mums dar nėra trisdešimties, o čia, 
Dieve mano, Paryžius! Šie namai pilni merginų. Jų čia penkiolika, 
jei neskaičiuosim tavęs. 

Po pastarųjų žodžių Maksas išsišiepė. 

— Tiesa, tu bjauriausia boba šiuose namuose. 

Galbūt Maksas buvo teisus. Mums visiems reikėjo pradėti gy- 
venti. Mudviejų gyvenimo būdas nėmaž nebuvo panašus į tų, kurie 
dirba kabarete. Baigę pasirodymą eidavome gulti ir ilgai miegoda- 
vome. Pietaudavome už keturis su puse franko pigiose kavinėse. 
Skubinai praeidavome pro raudonas duris ir valandinius viešbu- 
čius. Nulipę nuo scenos nedirbome sunkesnių darbų nei atkimš- 
dami vyno butelį prie omleto. Apačioje purslojo Monparnasas. Sen 
Mišelį pasiekdavome pėsti. Tuo metu merginos trumpino plaukus 
iki ausų. Šampano butelius visi pirkdavo dėžėmis. Miestą užplūdo 
amerikiečiai, kuriems pinigai degino kišenę. Moterų sijonai trum- 
pėjo. Kino teatruose Marlena Dytrich mėtė reikšmingus žvilgsnius. 
Senos vanduo buvo pakilęs. Madingos dainelės mainėsi greičiau 
nei restoranų valgiaraščiai. Eliziejaus laukuose pūtė vėjai. Galbūt 
Maksas buvo teisus. Galbūt Liusija atėjo į protą. 


Kitą rytą virtuvėje paklausiau apie tai Liusijos. Maksas šaukšteliu 
valgė virtą kiaušinį. Prie brolio ūsų buvo prikibę duonos trupinių. 
Liusija sėdėjo ant kėdės prie viryklės dūmtraukio ir rūkė pypkę. 
Kartais pasilenkdavo ir išpūsdavo dūmus į dūmtraukį. Atrodė, kad 
šitų dūmų buvo pilna visa jos galva. Dūmams raitantis aukštyn, 
ji tarpais suraukdavo antakius tarsi įvertindama savo pasiekimą. 
Dūmai apgobdavo ją kaip spindulių vainikas. O tada juos sutrauk- 
davo dūmtraukis, oras vėl pasidarydavo skaidrus. Liusija šypsojo. 
Vieną akimirką sugavau jos žvilgsnį ir nedrąsiai vyptelėjau. Liusijos 
veidas surimtėjo. Ji vėl trūktelėjo pypkę. 

— Mimi skundėsi, kad jos scenos drabužiai prasmirdo, - pasakiau. 

Liusija suraukė nosį. 

— Tegul išsiskalbia. 

— Anksčiau tu jai pagelbėdavai. 

— Mimi pati gali išsiskalbti drabužius. 

— Girdėjau Glitėsį sakant, kad pastaruoju metu orkestras neiš- 
laiko ritmo. 

— Glitėsis neskiria trombono nuo praustuvo, - atšovė Liusija. — 
Ko tu staiga susirūpinai Mimi švarumu! Jos klientams anksčiau 
tai nerūpėjo. 

Maksas dėbtelėjo į mane, bet nieko nepasakė. Trupiniai jo ūsuo- 
se krutėjo. Pagalvojau, ar nevertėtų jų nušluostyti. O gal sveikąja 
ranka vožti jam į snukį. Išspręsčiau ir vieną, ir kitą problemą. 

— Atrodai išsiblaškiusi. Ir viskas. 

Liusija padėjo į šalį pypkę. Nusišluostė tabaku suteptas rankas į 
prijuostę ir galiausiai susikišo jas į kišenę. 

- Jeigu jums taip įdomu, tai pasakysiu, kad turiu sumanymą. 

—- Sumanymą, - pakartojo Maksas. 

—- Sumanymą, - atsakė Liusija. - Darbą. 

— Darbą? - paklausiau aš. 

Tai jau priminė sutrikusį tribalsį aidą. Rodės, kartosim tuos pa- 
čius žodžius be galo. Jau regėjau mus, sėdinčius toje pačioje vir- 
tuvėje po daugelio metų. Maksą, valgantį tą patį vištos kiaušinį. 
Tabaku sudėmėtą Liusijos prijuostę, skreite paslėptas rankas, ka- 
rančias tarp kojų, ją pačią, palinkusią į priekį taip, kad krūtys pūp- 
so nukreiptos į mus. 

— Darbą, - pakartojau, nors supratau, kad atrodau kaip idiotas. 

— Et, nesvarbu! 

— Papasakok, - kaulijau. - Šiandien sekmadienis. Mūsų teta sa- 
kydavo, kad sekmadienis - geriausia diena paslaptims atskleisti. 
Sekmadienis - piktųjų dvasių laisvadienis. 

— "Tai tetai trūko vieno šulo. 

— Kad tu žinotum, - sumurmėjo Maksas. 

— Tas vaikinas buvo atėjęs trečiadienį, — pradėjo Liusija. - Iš pra- 
džių palaikiau jį klientu ir pasakiau, kad nieko nebus. Pasiūliau 
pasiprašyti pas kurią nors kitą. Paaiškinau, kad tuo neužsiimu. Kad 
orkestre aš tiktai groju. Jis atsakė, kaip tik todėl norįs su manim 
pasikalbėti. Atrėžiau: taip taip, jau esu tą girdėjusi. 

— Na, o kas paskui? 

— Paskui jis ėmė brukti man savo kortelę. Tada pirmąkart gerai į 
jį įsižiūrėjau. Buvo labai ilgo veido. Apykaklė, aišku, galėjo būti šva- 
resnė, bet batai atrodė puošnūs. Po nosim stirksojo nedideli ūseliai. 
Žinot, tokie, kaip amerikiečių filmuose. 

Linktelėjau galvą, nors nesupratau, kur suka Liusija. 

— Vaikinas įbruko man padorų pluoštą rankpinigių ir pasakė, 
kad jam patiko mūsų muzikavimas. Žinojau, kad meluoja. Tą va- 
karą Mimi kaip niekad neišlaikė ritmo ir grojo, kaip išėjo. Aš tai 
pasakiau, jis nusišiepė. Kai prasižiojo, pamačiau jo dantis, o jie, 
turiu pasakyti, buvo gražūs. Retas suaugęs vyras turi tiek sveikų 
dantų. 

— Gal jie netikri, - spėjo Maksas. 

— Netikri? — nusistebėjo Liusija. - Tokiu atveju tas vaikinas tur- 
tingesnis, nei maniau. Tik pamanyk, leisti pinigus dantims! 

Atrodė, ta mintis visai išmušė Liusiją iš vėžių. 

— Netikri, - pakartojo ji. 

— Taip, o ką tas vaikinas? - paklausiau. - Klientas? 
tada, kai jis išėjo. Almusas Frostas. Tiekėjas. 

— Tiekėjas, - pakartojo Maksas. - Ką jis tiekia? Mažų mažiau- 
siai - nemalonumus. 

— Amerikietis, - pridūrė Liusija. - Tas vaikinas amerikietis. 

— Ar tu supratai, ką jis šnekėjo? 

— Jis, aišku, kalbėjo prancūziškai, kaip visi normalūs žmonės. 
Net nelabai prastai. Jo akcentas nebuvo toks baisus, kaip jūsų. 

Maniau, kad mudu su Maksu jau panašūs į paryžiečius. Nelai- 
kiau savęs užsieniečiu. Taip pat, kaip ir kitur. 

— Kitą vakarą ketinau groti gerai. Juk tas vaikinas pagyrė or- 
kestrą. 

Linktelėjau galvą. 

— Vadinasi, tas tipas atėjo? 

— Na, atėjo. Ir su smokingu, kaip tikras dabita. Juk žinote, kad 
didžiuma šitos vietos lankytojų ne iš tokių, kurie pustosi prieš vaka- 
rienę. Gerai, jeigu grįžę iš darbo neužmiršta persivilkti marškinių. 

— Na, nepasakysi, kad ir į sceną kuri nors eina ceremoningai 
apsitaisiusi. 

— Bent jau merginos sėdi su cilindrais. 

— Na, ar tas vaikinas dar tave persekiojo? - paklausiau. Mane 
pagavo nerimas. 

Liusija nusišypsojo pati sau. Gardžiavosi paslaptimi, kuri degino 
ją nuo galvos iki kojų. Panašiai šypso šventoji Teresė Šv. Petro bazi- 
likoje. Rodos, didžiausias šimtmečio orgazmas trykšta tai šventajai 
pro ausis, tik ji viena ir žino, kas vyksta. O gal aš tik pavyduliavau? 
Tariausi, kad Liusija be jokių abejonių priklauso man, tai mano 
nuosavybė. Kaip mylimas šunelis ar pagal pėdų formą nusinešio- 
jusios šlepetės. Jeigu kas nors būtų paklausęs, ar aš myliu Liusiją, 
būčiau tik išsižiojęs. Aišku, kad aš ją mylėjau. Savaip. Tik niekada 
apie tai negalvojau. Naktimis, kai Liusija atropodavo pas mus, mė- 
gavausi jos skandinančiu saugumu, šiltomis rankomis, čiurlenan- 
čiu juoku, pasitenkinimo klyksmais. Ji nieko nenorėjo, nieko nenu- 
rodinėjo, nieko nereikalavo. Liusija visada buvo šalia. Mūsų naktys 
buvo rutiniškos, mūsų pašnekesiai visada baigdavosi patenkintų 
tarpusavio sutarimu. Su Liusija niekas nesiginčijo. Susiginčijusi ji 
palinkdavo į priekį ir imdavo baksnoti priešininką rauginto agurko 
storumo pirštu. „Mmm, - kartais numykdavo. - Nori į knyslę?“ 
Priešininkas turėdavo pripažinti, kad Liusija teisi. Antraip gaudavo 
pažinti Liusijos imtynininkės glėbį ir raumenų stiprybę. Tad ir aš 
nuolankiai pripažindavau jos teisumą - net jei būtų tikinusi, kad 
penicilinas — tai šuns veislė. Maksą nutildyti buvo sunkiau, bet 

nuo to sykio, kai Liusija, norėdama pabrėžti Liusi Mod Montgomer 
genialumą, suėmė jį už pečių ir taip papurtė, kad išniro sąnarys, 
susiprasdavo prikąsti liežuvį. 

Žmonės, apie kuriuos amžinai viskas kinta, turi susikurti taria- 
mą pastovumą. Todėl cirko artistai maitinasi reguliariai ir ketvir- 
tadieniais valgo pupelių sriubą, o penktadieniais žuvį ir šito įpro- 
čio nekeičia metų metus. Gali būti, kad kai kurie rutiniški dalykai 
daromi iš prietarų, pavyzdžiui, klounai niekada nepasirodo iki 
pertraukos. Bet aš manau, kad cirkas bijo permainų. Našlaičiams, 
kekšėms ir bailiams rutina reikalinga. Laisvė - tai meno rūšis. 


Liusija atrodė pasikeitusi, aš pradėjau nervintis. 

- Jis nusamdė mane filmuotis. 

— Vaidinti? - apstulbo Maksas. 

Liusija užkabino jautrią vietą. Makso širdyje smilko puikybė, ku- 
rią galėjo patenkinti tik didesnės scenos. Pamatęs Čaplino „Cirką“ 
jis kelias savaites kalbėjo vien apie tą filmą. Tik dėl mano pasiprie- 
šinimo jis nenubėgo į Amerikos laivą. 

— Ne, zuikuti, - atsakė Liusija. Tada pagaliau supratau, kad kaž- 
kas labai negerai. Būdama puikios nuotaikos, ji Maksą vadindavo 
Maksvelu. - Groti. 

— Groti? - mėginau nuslėpti balse įtarimą. 

— "Tas vaikinas rengia privačius vaidinimus Monmartre. Turtin- 
giems glitėsiams. Tokiems, kurie turi per daug pinigų, bet per ma- 
žai smegenų, kad pajėgtų išlaikyti įnagį kelnėse. 

— Pornogratija, - pareiškė Maksas. Atrodė, kad jam tai neįdomu. 

— Kino filmai, - pataisė jį Liusija. - Kai kurie, sako, visai pa- 
prasti. Vyras dulkina merginą, mergina dulkina merginą, dulkina 
iš apačios, iš viršaus ir tokiais būdais, kokius sukuria tik kino ka- 
mera. Aš grosiu prieš ekraną. Apsirengusi, tad dėl mano padorumo 
nesirūpink. 

Maksas kažką sumurmėjo, bet Liusija kalbėjo toliau. 

-— "Tas vyrukas norėjo įrodyti, kad nemala mėšlo, ir davė man šituos. 

Liusija kyštelėjo pirštus į tarpkrūtį ir ištraukė ritinėlį banknotų. 
Viršutinis buvo šimtinės. 

— Kelis kartus pagrosiu ir man nereikės vyro, kad galėčiau nu- 
sipirkti ūkį. Pirksiu namą su vynuogynu. Galėsit atvažiuot atos- 
togauti. Tavo broliui nupirksiu asilą, kad gyvulėlis pamatytų, jog 
pasaulyje yra bjauresnių už jį. Tai bus laimingas asilas. 

Liusija tarsi kažką svarstė. Paskui užsidėjo skrybėlaitę, apsisiau- 
tė didele žalia languota skara. 

— Eime, - pakvietė. 

Sekėme paskui ją per porą kvartalų. Tos Monparnaso dalies dar 
nebuvome matę. Kavinėse galėjai užkąsti už franką, prie gatvės 
kampo graudžiai dainavo berniuko drabužiais aprengta mergaitė su 
našlaičių puokštele rankoje. Viršutiniuose kavinių aukštuose buvo 
pigių kambarių, virš jų degė neoninės šviesos. 

— Kodėl mus čia atsivedei? - paklausiau aš, ir Liusija mostelėjo į 
tarpuvartėje stovinčią moterį. 

— Tai Klarisa, - pasakė Liusija. 

Įsižiūrėjau į tą merginą. Buvo netoli trisdešimties, jaunatviškas 
jos putnumas jau glebo. Susidėjusi prie krūtinės rankas, ji stebeilijo 
į žemę. Ta povyza mergina skyrėsi nuo kitų tarpuvartėse stovinčių 
kekšių, kurios gaudė kiekvieno praeivio žvilgsnį. 

— Klarisa! - pamojavo Liusija, ir mergina pakėlė galvą. 

Veidą užliejo vaikiška šypsena. Mergina taip pat pamosikavo 
Liusijai. Klarisos lūpos buvo putnios kaip apelsino skiltelės, mažos 
akutės žvelgė silpnaprotės žvilgsniu. 

— Kai laukėsi, Klarisos mama nukrito nuo kopėčių. Apačioje 
stovėjo vyno statinė. Tik po trijų valandų pavyko ištraukti iš jos 
moteriškę. Todėl Klarisa gimė be vieno šulo. Tas vyras anoj pusėj 
gatvės - Eduo, jis pasiima pinigus, suranda klientų ir maitina mer- 
gaitę. Anksčiau Eduo turėjo kitą silpnaprotę, bet ta nuseno, sociali- 
nio aprūpinimo departamentas nebemokėjo jai pensijos. Sako, kad 
Eduo jai į pudingą įbėrė žiurknuodžių. Mergina surijo visą gardėsį 
iškart, kiaurą naktį vėmė, o iš ryto numirė. 

— Kodėl tu tai pasakoji? 

— Nenoriu nusenti kaip šliundra, - atsakė Liusija. - Mačiau ir 
protingų merginų pakliūvant tokiems tipams kaip Eduo. Turiu nu- 
sibrėžti tam tikrą veiksmų kelią. 

— Ar tai nepavojinga' Tai, ką tu darai? - paklausiau norėdamas 
nusiraminti. Gal tie turtingi smaukytojai savo privatumą vertino 
keliais šimtais daugiau. Gal jie norėjo verčiau stebėti dulkinimąsi 
ekrane, nei patys tai daryti pigiame viešnamyje? Liusija žiūrės sa- 
vęs. Tada dar taip maniau. 


“wo 


į snukį. O tai kenkia verslui. 


Liusija niekam nepasakojo apie savo muzikavimus. Tolydžiais 
tarpsniais prapuldavo su savo bandža ir sugrįždavo po vidurnak- 
čio. Neatrodė, kad pinigų turi daugiau, o priešingai. Ji nešiojo tą 
pačią aksominę skrybėlę, nors Glitėsis vis užsimindavo, kad or- 
kestras pažiūrėti nuskuręs. Liusija šiek tiek sulyso. Oda įgijo gels- 
vą atspalvį. Kelis kartus mėginau paklausti jos apie darbą, bet ji 
tik papurtė galvą. 

— Tai dideli ponai. Sutartyje parašyta, kad nevalia nieko išduoti. 

— Nusivesk kada nors ir mus tenai, - pasiūliau. 

— Ne, - atsakė Liusija. - TA vieta netinka tokiems, kaip jūs. 

— Bet „Marinara“ tinka? 

— Atvirai sakant, bijau, kad, pamatęs jus ten, Almusas ko nors 
prisigalvos. Įsimanys jus nufilmuoti ar panašiai. 

— Juk tu tiktai groji, ar ne? - paklausiau aš. - Ar daugiau nieko 
nedarai? 

— Taip, - atsakė Liusija ir nusisuko. 

— Liusija, - mygau aš. - Tavęs niekas neverčia kekšauti! 

— Nebūk vaikiškas, Izaokai. Mano padėtis nuo kekšės skiriasi 
pora paragrafų. Bet tai laikina. 

Vis rečiau miegodavom kartu. Liusija teisindavosi nuovargiu ir ne- 
noru prižadinti mus iš ryto, kai keldavosi repetuoti. 

— Mažiau dirbk, - pasakiau aš. - „Marinaros“ atlyginimo tikrai 
užtenka pragyventi. 

— Kur tu išleidi pinigus? - paklausė Maksas. - Gal nueikim šian- 
dien į Mutftaro turgų, nusipirkim butelį baltojo vyno ir suvalgykim 
kubilą midijų. 

— Nespėsiu, - atsakė Liusija. — Turiu dirbti. 

Liusija atsikėlė iš lovos, ryto brėkšmoj sušvylavo jos užpakalis. 
Jis man priminė grublėtą, kaip iš smėlio iškastų statulų, marmurą. 
Buvau matęs tokių statulų nuotraukų laikraščiuose. Liusijos už- 
pakalis buvo gyvas, tikras. Strijos ruožavo jos pilvą lyg sidabriškas 
voratinklis. Virš dailaus pilvo it maišai karojo krūtys. Speneliai ply- 
tėjo rudi kaip kaštonai. Dešinę krūtį ženklino ilgas randas. 

— Kas čia? - paklausiau. 

— Kur? - perklausė Liusija. Atrodė, kad ji kažką kita mąsto. 

— Randas, - parodžiau į jos krūtį. 

— A, toje vietoje buvo gumbas. 

Įbedžiau į ją akis. 

— Jį išpjovė. Kas jums rūpi? Aš jums ne motina. Jūs turite susi- 
kurti savo gyvenimą. 

— Kodėl? - paklausiau aš. - Aš kaip tik šito noriu. Paprastų dalykų: 
valgyti kavinėse už keturis su puse franko, ilgai miegoti, lovoje skai- 
tyti knygas. Kai užsidirbsim ganėtinai pinigų, plauksim į Ameriką. 

— Dviem jauniems vyrams tai ne gyvenimas. Kiek jums metų? 

— Dvidešimt penkeri, - sumurmėjo Maksas. 

— Dvidešimt devyneri, - atsakiau aš. 

Liusija nusijuokė. 

— "Tai ir turiu galvoje. Jūs per jauni gyventi kaip senberniai. 

— Juk mudu turime tave. 

— Fui, jūs su manim tik dėl patogumo! Kitą moteriškę turėtu- 
mėte kur nors vestis, brangiai mokėti už vakarienę. Jūs bėgate nuo 
meilės. Tu, Izaokai, šneki apie tą savo merginą. Žadi parsivežti ją 

čia, o ką darai? Ketini parsivesti ją Čia? Į viršutinį viešnamio aukš- 
tą? O šitas darbas... 

— Mes vaidiname. 

— Bet čia, „Marinaroje“! Išbuvot čia jau pusę metų. 

— "Tu čia - dešimt. 

— Penkiolika, - atrėmė Liusija. - Bet tai kas kita. Aš - gęstantis 
senos mėsos kalnas. Be to, aš niekad nebuvau žvaigždė. 

— Aš šoku su moteriškais drabužiais, - pareiškiau. 

— Apie tai ir kalbu, - metė Liusija. - Galėtumėte kuo nors tapti. 
Ne Marleną turiu galvoje šnekėdama apie žvaigždę. Bet galėtumėte 
tapti šiuo tuo daugiau nei dviejų frankų užeigų šokėjai. Jūs neturite 
savyje ugnies. 

— Mes patenkinti tokiu gyvenimu, - atšoviau aš. 

— Patenkinti? - paklausė Maksas. 


Norėdami įrodyti Liusijai, kad klysta, susiradome mieste butą. Ne 
kažin kokį, bet su dujine virykle. Ir karšto vandens turėjome už- 
tektinai. Nereikėjo dalytis vonios valandomis ir vos atsisėdus ant 
unitazo klausytis skubinimų už durų. Niekas neterliojo rankšluos- 
čių lūpų dažais, niekas neišvalgydavo šaldytuvo. Nusipirkę indelį 
sardinių, rasdavome jį spintelėje ir kitą dieną. 

Pirmosiomis naktimis krūpčiojau nuo visiškos tylos. Bet ga- 
liausiai ta nepriklausomybė mums pasidarė maloni. Kad nereikėtų 
labai taupyti nuomai, pasiprašėme į vieną reviu netoli Eliziejaus 
laukų ir netikėtai buvome priimti. Pinigų radosi tiek daug, kad 
švaistėme juos naujiems kostiumams, nupirkome Liusijai kraupią 
skrybėlę neabejodami, kad jai patiks. Apdaras buvo įmantresnis 
nei bydermejerio stiliaus eilės. Padėkodama ji mus pabučiavo, bet 
nepasakė, kad pasiilgo. Mums išeinant, vien Mimi išspaudė kelias 
ašaras, o Liusija tiktai gūžtelėjo pečiais. 

— Nejau visai nepasiilgai? - užrikau. 

— Ko? - paklausė ji. - Žinojau, kad išeisite. Jūs visą laiką buvote 
beišeiną. 

Kartą, grįždami po pietų, nusprendėme prieš vaidinimą aplankyti 
„Marinarą“, Liusiją ir merginas. Nupirkome lauktuvių butelį šam- 
pano, viskio ir cukruotų datulių, jas itin mėgo Maksas ir Liusija. 
Mimi nupirkau apelsinų. Kai paskutinį kartą ją mačiau, atrodė iš- 
blyškusi. Liusija sėdėjo ant laiptų antrame aukšte. Atlapu gėlėtuoju 
chalatu, nusmukusia kojine. Akys atrodė tuščios. 

— Liusija? - tariau aš. 

Ji žagtelėjo. Veidas buvo išmuštas dėmėm. Akys užtinusios. 

- Liusija, kas tau? Kas atsitiko? 

— Nnn-iekko, - atsakė Liusija ir nusišnypštė nosį į chalatą. Krū- 
tys stirksojo stačios prieš visą pasaulį lyg karo laivai. 

— Korsetas, Liusija, - pasakiau. - Ar būtina šitą daiktą nešioti 
namie? Pakenks nugarai, vidaus organus pavers drebutiena. 

— T-taaip, - šniurkštelėjo Liusija ir prapliupo juoktis. Aš nedrą- 
siai šyptelėjau. — Tu toks geras, Izaokai! 

Negrabiai apsikabinau ranka ir įkišau nosį į jos plaukus. Ji kve- 
pėjo šlapiu šunim. 

— Papasakok mums viską. 

Liusija papasakojo. Kartą Liusija ėjo iš teatro pasikišusi po pa- 
žastim bandžą su futliaru ir pastebėjo lūkuriuojantį vyrą. 

„Neišsigąskite, madam“, - tarė jis. Liusija nužvelgė vyriškį: šva- 
rūs drabužiai, auksinis laikrodis, pražilę smilkiniai. Ne jauniklis. 
Jaunikliai kartais smurtauja vien iš kvailumo. Vyro pasiūlymas 
buvo paprastas, Liusija iš karto atsisakė. 

— Aš jau to nebedariau. Kada nors reikia baigti. 

Tačiau vyriškis buvo atkaklus ir tolydžio didino sumą. Galų gale 
Liusija sutiko, bet iškėlė savo sąlygų. Po vaidinimo ji įleido vyriškį 
į tuščią teatrą ir duodamus pinigus paėmė pro užuolaidos plyšį 
kaip Amsterdamo kekšė. Atrodė, kad vyriškiui itin patiko Liusi- 
jos pirštų nuospaudos, įprastos visiems, kurie groja bandža. Jie 
susitikinėjo ne vieną mėnesį, Liusija prisirišo prie vyriškio žilais 
smilkiniais. 

— Su juo nereikėjo šnekėtis, jis niekada nesiderėjo ir buvo sa- 

votiškai jaudulingas. Kai kurie vyrai pasismauko prieš ateidami, 
tad grabinėtis reikia ilgiau. Giriasi savo vyrišku pajėgumu, lyg kam 
nors tai įdomu. Bet šitas turėjo tikrą išauklėto žmogaus penį. Šva- 
rų, grakštų, dailiai palinkusį į dešinę. Tokį mielą, kad galėtum si- 
dabrinius varpelius kabinti. 

Vieną dieną vyriškis nepasirodė. Liusija susirūpino: gal ponas 
Žili Smilkiniai susirgo? Liusija ėmė svarstyti, kokį gyvenimą jis 
gyveno už užuolaidos. Gal jo namai kokiame nors priemiestyje, 
gal sekmadieniais jis žaidė su anūkais, o kaimynai jį pažinojo kaip 
uolų telegrafo ženklelių kolekcionierių. Liusija mėgino įsivaizduoti 
vyrą žilais smilkiniais, per pietus šypsantį žmonai kitapus stalo, 
bet nepajėgė susigrąžinti atmintin vyriškio veido. Prisiminė tiktai 
žilus jo gaktos plaukus ir mėlynom gyslelėm išvagotą įnagį. Tarp- 
duryje stovėjo Almusas Frostas - Liusijos darbdavys ir dar trys vy- 
rai. Vieną Liusija pažinojo kaip teatro mechaniką. 

„Kaip tik ruošiausi eiti“, - pasakė Liusija. „Žinom, brangute, — 
atsakė Frostas. - Tu uždarbiavai man už nugaros, o man labai ne- 
patinka apgavystės.“ 

Liusija papurtė galvą. Ko Frostui rūpi jos reikalai? „Mes suda- 
rėme sutartį, - pasakė Frostas. - Dėl bandžos. Vaikinai, palaikykit 
kekšę už rankų.“ 

— Gali nepasakoti, - nutraukiau aš Liusiją. - Tikriausiai buvo 
baisu. 

— Aišku, aš buvau patyrusi išprievartavimų, - tarė Liusija. — 
Menkas malonumas. Nebuvau tik išgėrusi viskio butelio. „Jack 
Daniels“ rūšies kaip gyva nebegersiu. 

— Liusija, - pertraukiau aš. 

— Šlykštus amerikiečių gaižalas, - tarė Maksas. 

— Ketvirtą kraujoplūdžio dieną nuėjau pas gydytoją ir išgirdau 
naujieną: auglys, — tarė Liusija. - Vienas man jau buvo išpjautas. 
Šitas - gimdoje, ir piktas. Tik pagalvok, tiek daug toje vietoje nu- 
veikta, o Dievas vis tiek mano, kad kažko trūksta, - atsiduso Liusi- 
ja. - Labiausiai gaila Mimi. Ta seniai dėl manęs pamišusi. 

Aš nusišluosčiau nosį. 

— Ką ketini daryti? - paklausė Maksas. 

Liusija trūktelėjo plačius pečius. 

— Jau sukaupiau reikiamą sumą. Dar turiu pasirašyti sutartį. 
Nusipirkau namą Arlyje. Žinau, ten karšta. Bet reikia kur nors va- 
žiuoti. Svarbiausia, kad vieta prie kalnų. Mimi važiuos kartu. Gal 
ir jūsų turėjau paklausti? 

— Ko! 

— Ar važiuosit su manimi Aš apsigalvojau. Nevalia jūsų vienų 
palikti. Maksas gali ką nors kvaila iškrėsti, ir tu, Izaokai... - Liusija 
patylėjo. - Tu per daug prisiriši. Ir negali paleisti. 

Krenkštelėjau. 

— Galėsit atsivežti tą merginą. Važiuokit jos pasiimti, kai pasi- 
baigs sezonas. 

Siūliausi sugrįžti į „Marinarą“, bet Liusija uždraudė. 

- Judu turite savo gyvenimą. Atgal grįžti nenorite. Be to, aš dabar 
miegu su Mimi. Ji rūpinasi manimi. Jai nepatinka, kai įsitraukia 
daugiau. 

— O kai mes visi kartu gyvensime? Ką tada sakys Mimi? 

— Laikas viską išspręs. Bet aš nenoriu, kad judu ten grįžtumėt, 
girdit? Užteks, jei užsuksit dukart per savaitę ir atnešit marmelado 
senai šliundrai. Aišku? 


Liusija lyso. Mes pradėjome ruoštis kelionei. Palikome teatrą ir 
butą. Parašiau Iris, apsakiau visas aplinkybes. Parašiau, kad noriu 
su ja apsigyventi kaime. Mes visi turėsime užtektinai pinigų. Ir juo 
daugiau apie tai mąsčiau, tuo gražiau viskas atrodė. Aš, Maksas, 
Liusija, Mimi ir Iris. Ji atsiaugins plaukus, įdegs saulėje. Laiške 
papasakojau apie Liusijos būklę. Apie saulėgrąžų laukus, sklindan- 
tį levandų kvapą, akvedukus, prie kurių galėsime rengti iškylas. 
Mudu nusipirkome plačiakraštes panamas, kurios, Makso many- 
mu, labiausiai tiko kaimo buityje. 

Maksas neprieštaravo. Mudu net nesiginčijom dėl tos kelionės. 

Jis sutiko su mano sumanymu taip mielai, kad spėjau, jog jam pa- 
lengvėjo, kai viską spręsti ėmiausi aš. Kas antrą vakarą mudu sė- 
dėdavome Mimi ir Liusijos kambaryje, kalbėdavomės apie Liusijos 
namą. Mimi plustėjo aplinkui kaip perekšlė, virė jai arbatą, maiti- 
no per prievartą. 

— Už tvarto pasodinsiu bulvių, - sakė Liusija. - Ir serenčių. Jie 
gražūs. Mano mama juos mėgo, nors jautėsi nesmagiai, nes iš tų 
gėlių jokios naudos. Prisimenu ją, atsirėmusią į šulinį ir žvelgiančią 
į saulėlydžio nušviestus serenčius. Buvo graži. Plaukai geltoni kaip 
auksas. Plaukus aš paveldėjau iš mamos, - pasakė Liusija ir pasika- 
sė galvą. - Jie tikrai šviesūs, nors daug kas tuo abejoja. 

Mimi pamerkė akį Liusijai už nugaros. Aš irgi jai mirktelėjau. 
Liusija suraukė antakius, pakrapštė galvą. 

— Bulvės! Bulvių reikia. Išsikeptume su svogūnais. 

Mimi prikando lūpą, nusišypsojo. Ilgą laiką ji bemaž nekentė 
mūsų. Bet dabar laikėmės keturiese. Draugingai kaip šuniukai. Kū- 
rėme bendrą ateitį. 


Vieną popietę po repeticijos skubančius pas Liusiją mus pasivijo 
kostiumininkė. 

— Į teatrą atėjo laiškas jums, - pasakė. 

Nė nežvilgtelėjęs įsidėjau jį į kišenę ir nubėgdamas pamojavau 
merginai. Paryžiuje žaliavo pavasaris. Prie akmeninio Monparnaso 
kapinių kelkraščio žydėjo snieguolės. Mažos mergaitės sekiojo pas- 
kui savo aukles. 

Liusija susirietusi sėdėjo kambaryje ant grindų. Vilkėjo vienu 
apatiniu ir glėbyje laikė dubenį. Ji vėmė. 

— Sveika, Liusija, - tariau. 

— Kaip manai, Izaokai, - paklausė ji, šluostydamasi lūpas. - Ar 
žydra spalva namui ne per saldi? 

— Ne, - atsakiau ir paglosčiau jai galvą. - Pasodinsime prie tako 
bijūnų. Galėsi sėdėti verandoje ir stebėti, kaip skleidžiasi jų žiedai. 

— Tikrai? 

— Taip. 

Priėjome, aš apsikabinau ją per pilvą. Man norėjosi nugrimzti į 
ją, užsimiršti, bet jos odos kvapas mišo su kažkokiu svetimu. 

— Pagrok mums ką nors, - paprašė Maksas. 

— Ne, - atsakė Liusija. - Leiskit truputėlį pailsėti. Mimi taip gar- 
siai knarkia, kad pereitą naktį negalėjau užmigt. 

Laišką prisiminiau tiktai pakeliui namo. Atplėšiau ir įbedžiau 
akis į pirmąsias Iris dailyraščio eilutes. 

„Izaokai, turi man padėti, - rašė ji. - Man reikia pinigų...“ 

Įmečiau laišką į unitazą. Man graužė akis. 

— Kas tame laiške? - paklausė Maksas. 

— Et, siuvėjo sąskaita. Palauksim kitos. Jei sumokėsime iš karto, 
pamanys, kad tuoj prašysim kreditan. Pagarbos pelnysim versdami 
palaukti. 

Maksas ilgai žiūrėjo į mane, paskui atsiduso. 


Mimi pirmutinė mums tai pasakė. Akių dažai jau buvo nutekėję 
ant kaklo. Ištiesiau nosinę, ji nusišnypštė. Tik po valandėlės iš- 
spaudė kelis suprantamus žodžius. 

— Liu-liu-liu, - sunkiai alsavo ji. 

— Taigi, - tarstelėjo Maksas. 

— Liu-liu-liu-lių... 

— Skamba kaip lopšinė, - tarė man Maksas. 

- Liusija! - išdaužė Mimi. 

Maksas suėmė ją už pečių, papurtė. Mimi dantų protezai suka- 
baldavo. Laimė, kad neiškrito. 

— Kur Liusija? Ar jai blogiau? 

— Vir-viršuje! 

Puolėme laiptais į viršų. Po viskam stebėjausi, kaip lengvai mudu 
užlėkėme. „Marinaros“ laiptai įrengti ne dviem gretomis laipioti. 

Liusija gulėjo lovoje su naktiniais marškiniais. Ko gera, nuo tol, 
kai pabėgo iš namų, tik tą kartą ji vilkėjo tokiu apdaru. Atsime- 
nu tą akimirką pasvarstęs, kur jos greitosiomis surado šitokį didelį 

drabužį. Liusijos plaukai buvo supinti, kasa dryksojo ant krūtinės. 

— Negaliu jų užmerkti, - tarė viena mergina prie lovos. Pažvel- 
giau į ją. Veidą prisiminiau tik kaip per miglą. Aš mačiau vien Liu- 
siją. Viena jos akis buvo pasruvusi krauju. 

— Ji spėjo susikrauti mantą, - sušnibždėjo Mimi. - Du lagami- 
nus prisidėjo vien batų, nors klausiau, ką su jais kaime veiks. Bet 
Liusija atrėmė, kad jos pėdos dabar tokios, jog pradeda skaudėti vos 
probėgšmais pamačius darbinius batus. Paskui ją apėmė nuovargis. 
Ruošiausi išvirti jai arbatos, ji pasakė trumpam ištiesianti kojas. 
Snustelėsianti, - šniurkštelėjo Mimi. - Kai sugrįžau į viršų, gulėjo 
šitaip. Tiesą sakant, be naktinių marškinių, - Mimi paraudo. - Aš 
jais apvilkau. Šitaip padoriau. Puodelį sudaužiau, - pridūrė ir pasi- 
lenkusi paėmė nuo grindų mažytę šukę. - Tą gražųjį, su pakalnučių 
piešiniu. Liusijai jis patiko. 

— Ššš, - šnibžtelėjau aš ir apsikabinau Mimi. 


Sėdėjome ant Liusijos lovos krašto, kol kambarys sutemo. Išpyniau 
jos nubalintus plaukus. Jie skleidė šviesą. 


1930-ieji. Dvyniai aligatoriai 


Amerika rodėsi kaip rojus, palyginti su karo nualinta Europa. At- 
lyginimą Amerikoje mokėjo doleriais, vagonėlis buvo didumo kaip 
kambarys, o valgydamas numanei, iš kokio gyvulio mėsos paga- 
mintas patiekalas. Nuosmukio metai buvo toli. Publiką į klajojantį 
teatrą labiausiai masino Alfas, aligatoriaus sūnus. Jis vaidino drau- 
ge su seserim. Reklamos skelbė juodu esant dvynius aligatorius, 
nors iš tiesų sesuo buvo porą metų jaunesnė už Alfą. 

Alfas man iš karto patiko. Aukštas, liauno kūno, eigastis lais- 
va kaip sportininko. Atrodė perimtas moksleiviško, gimnazistiško 
dykūno nerūpestingumo. Jaunuolio, kuris universitete dykinėja ir 
lanko tik privalomas paskaitas. Vėliau iš paties Alfo sužinojau, kad 
jie abu - jis ir sesuo - mokėsi Šiaurės Karolinos universitete. Studi- 
jų metais jis buvo aistringas boksininkas, todėl jo ausys dabar pri- 
minė žiedinius kopūstus. Iš pradžių maniau, kad tai kažkaip susiję 
su jo išsigimimu. 

Pats Alfas savo išsigimimo nelaikė liga. Ir žvynuotą pleiskano- 
jančią odą rodė ne vien scenoje. Mačiau jį atsiraitojant rankovę ir 
įtempiant ranką, raumenys judėjo, oda susiraukdavo ir įsitempda- 
vo. Alfas atrodė tvirtas vaikinas. Akys buvo atstu viena nuo kitos, 
panosėje matei buvus kiškio lūpą, ištaisytą per operaciją. Dėl kiškio 
lūpos rando jo rūpestingą tartį tarpais sutrikdydavo švilpčiojimas. 
Tuo jis priminė homoseksualus, kurie sukinėdavosi apie Paryžiaus 
varjetė. Alfo kaukolė buvo ilga, siaurėjanti. Ant kūno - nė vieno 
plaukelio. Taip pat ir jo sesers. 

Sveikinantis su Alfu, akis užkliuvo už jo mažylių rankos pirš- 
tų. Jie buvo išsikreipę. Iš pradžių pamaniau, kad sulaužyti, bet su- 
abejojau, ar įmanu susilaužyti iš karto abu. Alfo pirštai buvo ilgi ir 
ploni, kaip pianistų. Nelabai norėjosi tikėti, kad Alfas - boksinin- 

kas. Rankos atrodė per dailios muštis. Tokie pirštai turėjo sklaidyti 
natas ir nerūpestingai barbenti kavinės stalą. Akys buvo apvalios, 
apsuptos tankių blakstienų. Jam šypsant blakstienos virpsėdavo. 
Paakius jis ryškino mėlynu kajaliu. Velniškos mėlynos akys. Van- 
dens spalvos akys, kuriose plūkauja visokiausių minčių. Bet iš Alfo 
akių negalėjai matyti, ką jis galvoja. 

Per vakarienę pamačiau, kad Alfas negyvus odos skutus gnai- 
bioja su didžiule meile, su kokia kiti krapšto nosį. Jis buvo taip 
įnikęs į tą darbą, kad net atstūmė atokiau neišvalgytą lėkštę. Sesuo 
šalia kramsnojo tylomis. Ji buvo apsigaubusi galvą skarele, ilgi jos 
kraštai karojo ant nugaros. Mergina tarpais pakeldavo akis į brolį ir 
pamerkė akį. Tada įtraukė į burną odos skiautę. Sugriebė liežuviu 
kaip čiuptuvu ir nulaižė nuo lūpų lyg duonos trupinį. Patraukiau 
savo lėkštę atokiau. Maksas tai pastebėjo. 

— Pagalvok apie Alžyro neturtėlius. Taip sakydavo teta, kai Mak- 
sas slėpdavo nesuvalgytas duonos plutas. 

— Ar Alžyre kada nors buvo neturtėlių? Jei ir buvo, tai ir tie jau 
išmirę. 

— Vargšų jūs visada turite su savimi, - dievobaimingai tarė Mak- 
sas, ir rusas žirgų dresuotojas, kuris sėdėjo priešais, piktai dėbtelėjo 
| J]. 

— Kuo Alžyro nelaimėliams bus geriau, jeigu aš pastorėsiu? - pa- 
klausiau. 

Maksas tylėjo. Jis šakute sau į lėkštę vertėsi mano dešreles. 

- Iš kur Alfas kilęs? —- paklausiau žirgų dresuotojo. 

— O iš tikrųjų? 

- Iš Šiaurės Karolinos. Šauniausi žmonės aligatoriai kilę iš Šiau- 
rės Karolinos. 

Linktelėjau. Alfas man atrodė įdomus, bet nenorėjau, kad vėl 
pastebėtų mane spoksant. 

Pasirodymui pasibaigus kažkas šūktelėjo mums pavymui. Atsi- 
gręžęs pamačiau Alfą, stovintį savo vagonėlio tarpdury. Jis vilkėjo 
sportinius marškinėlius ilgomis rankovėmis ir laisvas flanelines 
kelnes. Atrodė, susiruošė buriuoti. 

— Mano odai šita saulė nepatinka. Ji greitai nusvyla. Užeikit į 
vidų. Noriu su jumis susipažinti. 

Lango užuolaidėlės vagonėlyje buvo storo aksomo. Kai Alisa jas 
užtraukė, sužvangėjo žalvariniai žiedai. Ji nuleido akis žemyn, link- 
telėjo broliui ir dingo mažoje virtuvėlėje. Alisos akys buvo apjuo- 
dusios. Mačiau, kad ji nusiverkusi. Užuolaidoje buvo išsinešiojusi 
skylutė ir pro ją į kambarėlį skverbėsi saulės šviesa. Ant Alfo veido 
baltavo šviesos taškas. Jis suraukė kaktą. Gal šviesa jį žilpino. 

— Atnešk svečiams išgerti, Alisa. 

— Tu jau ganėtinai... 

- Alisa suka galvą kvailystėmis, - pasakė Alfas. - Šiandien sesu- 
tei pirmasis pokylis. 

Virtuvėlėje pasigirdo indų barškėjimas. 

— Arne, Alisa? Mano mažosios sesutės oda švelni kaip arbatinės 
rožės žiedlapiai ir porcelianas. Ji ištekės už vyro, kurio aksominė 
oda tvaska kaip dramblio kaulas. Ar netekėsi, Alisa? Už vieno iš 
tų padorių kvailių su dantų šepetėlių ūsais ir geranoriškų dantų są- 
kandžiu. Ir pati Alisa norėtų būti panaši į juos. Sesuo nesupranta, 
kad už tokio ištekėjusi mirtų iš nuobodulio apsiuvinėdama paklo- 
des arba džiūtų kontoroje. 

Indai virtuvėje barškėjo. 

— Ji vardų Magdalena, kaip Jėzaus kekšė. Aš ją pervadinau Ali- 
sa - mergaite iš stebuklų šalies. 

Linktelėjau galvą. Alfas nuėjo į virtuvėlę ir dantimis atidarė dar 
vieną alaus butelį. Susijaudinus išryškėjo jo universitetinis kalbos 
akcentas. Svarsčiau, kiek jis išgėrė. 

— Šiandien mus pripažįsta. Dievas paženklino mudu kaip Kainą. 
Ir jokia žemiška jėga mums negali pakenkti. Bet Alisa jauna. Tiesą 
sakant, dar vaikas. 

Žvilgtelėjau į Maksą. Brolis stebėjo merginą kampe. 

— Mes - naujoji rūšis: aš ir Alisa, tu ir Maksas. Mudu su Alisa — 
protėvių potraukio į portveiną ir pusbrolių santuokų padarinys. 
Mūsų gimtajame mieste padorių šeimų buvo nedaug. Kad kraujo 
neužterštų naujieji pinigai, mudviejų protėviai prie altoriaus vedėsi 
giminaites. Jų visų oda buvo balta ir švelni. Tokia, kuri pamėlynuo- 
ja paminkyta kaip tešla. Mudu turime tris seseris. Tik aš su Alisa 
buvome išrinkti, - pasakė Alfas ir vienu mauku išgėrė visą butelį. 


Kitą vakarą cirkas nevaidino. Alfas vedžiojo mus per žmonių mi- 
nią. Vakaras dvokė prakaitu, jauduliu. Medžiuose pliskėjo spalvo- 
ti žiburiai. Mudu su Maksu buvome prisidengę veidus kaukėmis. 
Alfas vilkėjo šviesų kostiumą. Jis vaikščiojo susikišęs rankas į ki- 
šenes, nesidairydamas į šalis. Vidinėje švarko kišenėje pliuškėjo 
viskio butelis. Pro šalį juokdamiesi prabėgo basi vaikai. Mergai- 
čių juodais plaukais kasytės plakėsi į nugaras. Nešvarios panagės, 
dėvėtos suknutės, indėniškas kraujas... Prieblandoje viskas buvo 
gražu. Sidabrinio popieriaus karpiniai atrodė kaip auksinės karū- 
nos, gramofono muzika skambėjo kaip simfonija. Cirke bjaurumas 
pridengiamas kaukėmis, rūpesčiai dangstomi ryškiomis spalvomis. 
Iki ryto buvo toli. Mudu su Maksu ištirpome tarp žmonių. Jie ne- 
Alfas ėjo greta. Jis su seserimi vaidino anksčiau. Alfo pečiai buvo 
įsitempę, akys klaidžiojo kažkur anapus minios. 

— Girtas, - kužtelėjo Maksas. 

Sustojome pasižiūrėti apžvalgos rato. Jis lėtai sukosi keldamas 
aukštyn kvatojančias poras. Vaikus, įsimylėjėlius, kaimo moterė- 
les, pasispraudusias rankines. Iš krautuvėlių sklido riebalų kva- 
pas, kvepėjo kepamos dešrelės ir kukurūzų spragėsiai. Pilvą su- 
ėmė alkis. 

— Šiukšlės, - murmėjo Alfas. 

— Atrodo, jiems smagu, - pasakiau. 

— Padugnių pramogos pigios. 

Kamšatyje Alfas niūktelėjo vienai moteriai į petį. Moteris kažką 
suriko Alfui, paskui sustojusi pasižiūrėjo ir šoko atatupsta. Alfas 
išsišiepė. 

— Tikiuosi, mane išvydęs nelabasis taip pat atšoks, kaip ir jūs, 
ponia. 

Moters smakras drebėjo. 

— Gamtos užgaida! 

— Gamta kartais padaro stebuklų, ponia. Man ir mano seseriai 
ji daug davė. 

Žmonės atsigręžė į Alfą. Trūktelėjau jį už rankovės. 

— Eime. 

— Ne oda mudviejų skirtinga, kaip kad manote, ponia. 

Moteris žvilgsniu ieškojo minioje priebėgos. Kelių vaikų motina 
iš kaimo, anksti nutukusi. Pigūs drabužiai, rėksminga skrybėlaitė. 
Suknelė per pilvą veržė. 

— Nenaudėlis! Šunsnukis! 

— Skirtumas tas, - pradėjo Alfas, - kad aš mąstau ne taip, kaip 
gyvulys. Nedirbu kaip gyvulys. Nesimyliu kaip galvijas. Negyvenu 
nuo vieno šėrimo iki kito. 

— Eime, - pasakiau. 

Minia subruzdo. Kažkoks vyras pastūmė moterį į šalį. Jo akys 
buvo pasruvusios krauju. Drabužiai susiglamžę. 

- Išsigimėlis riečia nosį! Pažiūrėsim, ar jo oda vienų žvynų. 

Vyras priėjo artyn ir griebė Alfą už krūtų. Žengiau žingsnį į prie- 
kį. Maksas manęs nesulaikė. 

- Jis nenorėjo jūsų įžeisti. Viskas gerai, mes netrukdysim. 

Vyras dėbtelėjo į mudu. 

— Žiūrėkite, kas čia! Dar du mutantai! 

— Gal atneškit dar vieną alaus? Aš vaišinu! 

Vyras atitraukė rankas nuo Alfo. 

— Su mutantais negeriu. 

- Ir nereikia, - pasakė Alfas. - Mutantai negeria su kaimiečiais. 

Vyro veidas plykstelėjo raudoniu. Jis išpūtė akis. 

— Eime, - paraginau Alfą. - Neverta ginčytis. 

— Ak, vadinasi, mutantas nesiginčys? Ar mes ne per geri išsigi- 
mėliams? 

Altas papurtė galvą. 

— Ne, ne per geri! Ne tokie geri, kad galėtumėt gerti mano tėvo 
šlapimą. 

- Nusiraminkim mažumėlę, - pasakiau aš. 

Tada tas vyras smogė. Buvau pasisukęs į Alfą ir nemačiau artė- 
jančio kumščio. Tėškiausi aukštielninkas ant žemės, sykiu ir Mak- 
sas. Pajutau spyrį į šoną ir susiriečiau kaip embrionas. 

— Kalės vaikai! 

Moteris sukliko. Man apsvaigo galva, akimirką viskas sutemo. 
Iš palapinės sklido muzika. Atmerkęs akis nakties danguje išvydau 
aukštą būtybę šviesiu apdaru. Alfas tarytum išaugo, jam už nuga- 
ros kilo apžvalgos rato apribai. Jis judėjo mikliai. Smogė vienam 
vyrui į pilvą, išsilenkė kumščio, vėl smogė kairiąja ranka. Rodės, 
šoka. Ąžuolo lapijoje švytuliavo žibintas. Alfas lyg ir juokėsi — gar- 
siai, be džiugesio, kaip arlekinas. 

— Sargybiniai, sargybiniai ateina! - sušuko kažkas. 

Atsisėdau, pamirksėjau akimis. Šviesus pavidalas pasilenkė prie 
manęs. Alfas ištiesė man ranką. 

- Kelkis, drauguži. 

— Kur jie nuėjo? 

- Kur eina padugnės? Žnaibyti seserims užpakalių, prisigerti. 

Jo akyse atsispindėjo spalvoti žiburiai. Iš arti jis atrodė dailus. Jis 
turėjo pasilenkti, kad galėtų mane apžiūrėti. 

- Viskas gerai. Nusipirksim butelį kokakolos, prispausim prie 
smilkinio. Gal visas nepajuos. Nelabai daug jėgos vyrukas turėjo. 

— Kaip tai nutiko! — paklausiau. 

— Mėgėjai mums ne priešininkai. Mes palauksim. Palauksim, 
kol padugnės pačios išsiskers. Tada ateisime mes. Tokie, kaip tu, 
aš ir Maksas. O paskui ir mūsų palikuonys. Tų, kuriuos palytėjo 
Kainas. 

— Mudu su Maksu norime gyventi paprastą gyvenimą. 

Alfas atitraukė ranką nuo manęs. 

— "Tokie, kaip mes, nesukurti gyventi įprastai. Jūs pasiduodate. 
Jeigu mėginsite supanašėti su padugnėmis, nepavyks. Būsit nie- 
kam tikusios padugnės. 

— Mums tai tik darbas. 

— Pavaidinsite išsigimėlius, o vakare grįšite namo pas žmoną. Pa- 
prastą moterį persiko švelnumo oda. Manote, tokia moteris žiūrės 
į jus kaip į normalius? Užmirš jūsų kitoniškumą? Apgaudinėjate 
patys save. 

— "Tokių tikrai yra. 

- Moteris apmalšins pasidygėjimą ir užmirš, kaip jūs atrodot, 
bet jūs patys šito neužmiršit. Iš ryto skusdamiesi barzdą pažvelg- 
sit į veidrodį ir pamatysit, kas į jus žiūri. Ir žinosit. Jus supras tik 
panašus į jus. Žiūrėsite į žmoną ar į žmonas ir svarstysite, ar ji 
tikrai jus myli. Diena po dienos abejonės stiprės. Kamuosite vargšę 
reikalaudami patvirtinti savo meilę. Stengsitės įžvelgti pasibjaurė- 
jimą veide, žodžių reikšmių atspalviuose. Skirtingų žmonių rūšių 
santuokos nepatvarios. Mūsų ir kitų. Kaskart, žiūrėdami į žmoną, 
matysite tai, ko patys neturite. 

— O tu pats ketini visą gyvenimą dirbti cirke? 

— Kodėl ne? Cirke žmonės uždirba daugiau nei kokioj apgailėti- 
noj kontoroj. Be to, scena mus atskiria nuo kitų. 


Kai gulėmės miegoti, prisiminiau Alfą iškeltais kumščiais. 

— Galėtum pačiulbėti meilių žodelių virėjai, - pasakiau Mak- 
sui. - Ne pro šalį būtų suvalgyti sumuštinį ir išgerti butelį alaus. 

— Ar leisi miegoti, - sudejavo Maksas. 

— Ir kiaušinienės, - pridūriau. - Eime, būk geras! 

Brolis atsiduso. 

— Tik dėl to, kad man gailu invalido. 

— Eikim pro Alfo vagonėlį, - paprašiau. - Tiesą sakant, deramai 
nepadėkojau jam. 


274 


— Tas vaikinas pamišęs. 

— Tas vaikinas mane išgelbėjo. 

Man ant kaktos kūpsojo gumbas, bet antakis atrodė sveikas. 
— Jis mus įstūmė į tą bėdą. 

— Galbūt, bet aš džiaugiuosi sveika nosim. 

— Kuo tas tipas tave žavi! Jis tikras apsigimėlis. 

— Atrodo, kad tu kitoks! 


Pro dvynių aligatorių vagonėlio užuolaidos skylutę veržėsi šviesa. 
Mes pritykinom arčiau. Iš pradžių pamaniau, kad kažkas šaukia 
sapnuodamas košmarą. Tylūs aičiojimai nesiliovė, mišo su sloges- 
niais atodūsiais. Pro skylutę užuolaidoje įžiūrėjau du susivijusius 
kūnus. Žvynuotos odos. Stebėdamas sueitį jautiesi taip, lyg žiūrė- 
tum į vyrą, tramvajuje krapštantį nosį. Sutrinki, bet akių nusukti 
negali. Du kūnai, kurių oda nėra tokia švelni kaip marmuras ar 
abrikosas. Keturios kojos, keturios rankos, dūsavimas džiazo rit- 
mu. Du kūnai, kurių oda neišduoda amžiaus. Lygiaverčiai. Vienas 
į kitą panašūs. 


1932-ieji. Helsinkis 


— Kaip tai jauti? 

- Ką? 

— Kitoniškumą, keistumą? Tai, kad niekada nebūni vienas? 

Gūžteliu pečiais. 

— Negaliu pasakyti, nes nesu kitko patyręs. 

Sunku įžiūrėti savo prisiminimų klausytoją. Pabundu tamsiame 
kambaryje. Nuo lempos gaubto ant sienų švyti violetiniai dryksniai. 
Ar ilgai miegojau? Maksas sunkiai alsuoja šalia. Užuodžiu kvepa- 
lus. Kas mane ką tik kalbino? Iris? Mama? Liusija? Mona? Viena 
iš madam Maksim kačių? Žinau, kad galėčiau jas pažinti. Nupiešti 
ant popieriaus jų veidų raukšles, smakro išlinkius. Skruostu pajus- 
ti pasisveikinimo bučinius. Putnias lūpas, siauras lūpas, suskeldė- 
jusias ir tas, kurios šypso. Jaučiu jų ašarų sūrumą, jų mėnesinių 
kvapą. Madam Maksim tarpkrūtyje susitelkusį prakaito lašą. Iris, 
rankšluosčiu šluostančią plaukus, mamos suvarstomus batus su at- 
siknojusia pakala. Nedrąsią Monos šypseną, mėlynai ištatuiruotas 
jos rankas ir kojas, Liusijos juoką, skambantį kaip stikliniai rutuliu- 
kai. Bet tamsoje nematau jų veidų. Prisiminimai meluoja. Jie sukasi 
lempos šviesos pluošte, masina nebūtų atsitikimų vaizdais. Vanduo 
buvo toks šaltas, kad vėrė smilkinius. Iris blauzdos buvo apžėlusios 
plonais plaukeliais. Ar tai nutiko aną rudenį? O gal tos blauzdos 
tetos, pasilenkusi ji skalbia, pėdos nubruožtos į pakrantės akmenis. 

Laikas lėkte lekia pro cirke vaidinančius apsigimėlius. Kino til- 
muose rodomi daug svarbesni dalykai nei vienu kūnu pasidaliję 
žmonės. Mudviejų su Maksu karta traukiasi. Kol kas nė viena ope- 
racija nenusisekė, bet medicina žengia į priekį. 

Vieną operaciją mačiau. Maksas privertė pažiūrėti. Filmas su- 
kurtas 1902-aisiais. Tais pačiais metais, kai mudu su Maksu išmo- 

kome vaikščioti. Teta laikė mus už rankučių, juokėsi. Man norėjosi 
sugriebti jos plaukų kuokštą, laikyti saujoje. Jos plaukai buvo švie- 
sūs, plaikstėsi jai ant pečių lengvi kaip citrinuko drugelis. 

Filmas vadinosi „La Separation de Doodica-Radica“. Tokie buvo 
jų vardai: Radika ir Dūdika. Jiedvi gimė 1888-aisiais, Indijoje, Ori- 
sos valstijoje. Buvo gerokai vyresnės už mus, tad nebūtume drauge 
žaidę, net tuo atveju, jei būtume susitikę. Mergaitės buvo suaugu- 
sios šonais, kaip ir mudu su Maksu. Arba kaip Čangas su Engu. 
Mergaites vadino dievų siųstu ženklu, nes Indijoje dvyniai laikomi 
šventais. Dėl šito stebuklo reikšmės žmonės ginčijosi ilgai. Galų 
gale buvo nuspręsta ištremti visą šeimą. Tėvą išvarymas taip prislė- 
gė, kad jis panūdo pats atskirti mergaites. Jis pasiryžo tą sudėtingą 
operaciją atlikti kirviu. 

Nesunku tai įsivaizduoti. Raudančią motiną, laikiną nakvynės 
namų kambarį, kuriame gyvena kelios šeimos, drėgną musono vėją, 
kuriam pučiant prakaitas per nugarą siurena upeliais. Du balta- 
odžius kūdikius drėgnais juodais plaukais. Pakeltą kirvį. Paskuti- 
nę akimirką durys atsidaro, įpuolęs į kambarį valstybės pareigūnas 
kažką greitosiomis sako. Jis skubėjo, jo apykaklė atlapa. Pareigūnas 
įgijo išsilavinimą Anglijoje, jo hindi kalba šlubčioja. Kiek užtrunka, 
kol tėvui paaiškėja, kas ir kaip. Britų imperijoje toks tėvo poelgis 
bus palaikytas žmogžudyste. Jis bus pakartas už savavališką operaci- 
ją. Ne, pareigūnas, aišku, supranta, kad dukterys - tėvo nuosavybė. 
Bet šitoks mergaičių atskyrimo būdas brutalus, barbariškas. Mergai- 
tės išvežamos į budistų vienuolyną. Ten jos pavadinamos vardais. 

1893-iaisiais tėvas jau buvo atlyžęs ir vėl prisiminė dukteris. 
Vienuolyne jos virto gražiom merginom. Juodi jų plaukai supinti į 
storas kasas, jos švelniai šypso. Tėvas parduoda dukteris kapitonui 
Kolmanui, Londono cirko direktoriui. Merginos gastroliuoja po Eu- 
ropą. Jas visur lydi sėkmė: žiūrovus masina šviesi, beveik europie- 
tiška oda ir egzotiškumas. Ieėnkinant mokslo žinių geismą, jaunos 
moterys rodomos lengvais drabužiais. Radika ir Dūdika šypsosi, 
prisidengusios veidus vėduoklėmis. Pažengia kelis žingsnius, nu- 

žvelgia publiką tamsiom akim, kaip maharadžos sutuoktinės. Jos 
žadina tigrų medžioklės vaizdus. Didžiuma žiūrovų net neįsivaiz- 
duoja, kaip atrodo dramblys. Apie tokius dalykus rašo laikraščiai, 
bet kai gali pamatyti iš arti! Nesakau, kad Radika ir Dūdika buvo 
menininkės, tokios kaip mudu su Maksu. Ir, tiesą sakant, kalta jų 
publika, kuri nereikalavo nieko kita, tiktai išvaizdos. 

Per 1902-ųjų gastroles Dūdika susirgo tuberkulioze. Gydytojai 
purtė galvas. Niekas netikėjo, kad ji pasveiks. Merginas norėta at- 
skirti operacija, kad bent Radika išgyventų. Jas operavo daktaras 
Eženas Luji Dojenas, aistringas kino pionierius ir režisierius. Filmo 
vaizdai kruopėti, bet merginos aiškiai matyti. Dūdikos skruostai 
sukritę, akys pavargusios. Sesuo laiko ją už rankos. Abi labai liesos, 
petikauliai išsišovę. Juosta trūksmingai sukasi toliau. Tai vienas 
iš tų ankstyvųjų filmų, kuriuos kartais rodo muziejuose. Juoda- 
me fone švyti balti gydytojų chalatai. Tarp dviejų merginų tvyranti 
tamsi dėmė - tai kraujas. 

Praėjus kelioms savaitėms po operacijos Dūdika mirė nuo tuber- 
kuliozės. Operacija buvo laikoma nusisekusia. Gražioji Radika pa- 
sveiko. Raišuodama ji iš naujo išmoko vaikščioti. Sklido kalbos, kad 
ji net rengiasi tekėti. Bet po kurio laiko susirgo ir Radika. Praėjus 
metams nuo sesers mirties ji mirė vienoje Paryžiaus sanatorijoje. 

Pasiverčiu Makso pusėn, brolis inkšteli per miegus. Paglostau 
jam skruostą, jis nusibraukia nuo veido susapnuotą musę. Atstu- 
mia mano ranką. Suraukia nosį. Nesusilaikęs sukikenu. Lyg vėl 
būčiau dešimties ir ketinčiau iškrėsti išdaigą - nugvelbti iš virtuvės 
konservuotų vyšnių. Apkabinu Maksą. Netikėtai mane suvirpina 
švelnumas. Norisi suspausti Maksą glėbyje. Pabučiuoti jo petį. 
Makso - savo brolio - tokio pat, kaip aš. Išjungiu lempą. Prisiglau- 
džiu prie Makso. Braižau ant nuogos brolio krūtinės aštuoniukę. 
Paskui antrą. Priglaudžiu galvą jam prie krūtinės. Stebiu, kaip sa- 
pnuojant juda Makso akių vokai. Ant skruostų virpsi blakstienų 
šešėliai. 

1931-ieji. Iris DobUVIs 


Iš ryto pabudino beldimas į duris. 

— Mmm, - sumurmėjo Maksas ir bakstelėjo man į šoną. - IN- 
liau. Aš miegu. 

Vėl pasigirdo beldimas. Nuslenkam prie durų. Maksas trūktelėjo 
iš paskos paklodę, pridengdamas mudviejų apatinę kūno dalį. Už 
durų stovėjo kambarinė. Ji išsižiojo. 

— Tel... - sumikčiojo. - Tel... 

— Na, štai... - tarė Maksas. - Ir vėl! Jei tučtuojau nepasakysi, ko 
nori, nusimesiu šitą skudurą ir paskųsiu durininkui, kad užklupai 
mane šitaip. 

— Telefonas, - išspaudė mergina. - Jus kviečia prie telefono ves- 
tibiulyje. 

— Tokiu metu? - Maksas pažvelgė į laikrodį ant sienos. - Ar mes 
pažįstame ką nors, kas atsikelia iki dešimtos? 

Gūžtelėjau pečiais. 

— Gerai, mes ateisim. Tik kelnes apsimausim. 

— Nesuprantu, kodėl sugrąžinai mane į šitą šalį, - tarė Maksas. 

Po metų klajonių Senajame žemyne mudu sugrįžome į Suomiją. 
Gal dėl to, kad čia nereikėjo klausytis Mimi dūsavimų ir matyti 
Vokietijos smukimo. 

— Alio! - atsiliepiau aš. 

Linija ūžė, paskui pasigirdo indų skimbčiojimas. 

— Sara, atsargiai su tom taurėm! Man galvą skelia! 

— Alio, - pakartojau aš. 

— Sara! Sakiau šampano butelių nestatyti stačiai! Susikratys! 

- Iris! 

— Ak, taip, tiesa! Aš skambinau jums. Kiaušė sakė, kad sugrįžo- 
te. Aš Kaivopuisto parko bute. Pobūvis nuo septynių. 

- "Tu sugyrįžai į tą butą? 

— Nuobodu! Aš taip ilgai nuobodžiavau. Helsinkis dabar toks 
nykus. Turiu surengti pobūvį. Montis atsives savo orkestrą. Jie gro- 
ja pasistatę instrumentus aukštyn kojom. Nuostabu, ar ne? Sako, 
įspūdis toks, lyg taip Dievo nuskirta, - ragelyje pasigirdo atodū- 
sis. - Ar jums neatrodo, kad mada dabar labai nuobodi? 

— Iris! 

— Taip, žinau, turėčiau pasakyti, kad gailiuosi. Aš ir gailiuosi! 
Tikrai. Aš baisiai blogai pasielgiau. Kartais būnu tikra kvailė. Bet 
jūs ateikit! - Ji patylėjo. - Turiu vieną jūsų daikčiuką. Netyčia pa- 
siėmiau. Priminkit, vakare grąžinsiu. Sara, kur tu neši tą krepšį? 
Juk sakiau, kad neteliūskuotum. Ak, jau turiu eiti. Bet jūs ateisit? 
Pasimatysim septintą. Smokingų nereikia. Jie man kelia nuobodu- 
lį. O kad visi ateitų nuogi! Na, tiesą sakant, nenorėčiau, kad Kiaušė 
pasirodytų nuoga. Dieve, kokia ta moteris stora! 

— Skambino Iris, - baigęs pokalbį pasakiau Maksui. 

Jis prisidegė cigaretę. 

- Žinau. 

- Ji rengia pobūvį nuo septynių. Pažadėjau ateiti. 

- Žinau. 

— Užsivilksiu smokingą. 

- Žinau. 

- Iris sakė, kad nereikia, bet aš vis tiek apsivilksiu. 

Maksas švilptelėjo. 

- Puiku, kad laikaisi savo. Antraip kas nors gali tavimi pasinau- 
doti. 

"Tada atsigulėme į lovą ir išmiegojome iki vidurdienio. Kai atsi- 
kėlėme, užsakiau paruošti vonią. Įsižiūrėjau į savo veidą tualetinio 
stalelio veidrodyje. Oda atrodė nupilkusi, prie nosies melsvavo še- 
šėliai. Mėginau prisiminti, ką paskiausiai valgiau, bet neprisimi- 
niau. Mudu gulėjome vonioje, kol vanduo atšalo. Maksas tylomis 
nušluostė man kojas, nuskuto barzdą, patrumpino žandenas. Ap- 
sirengėme smokingais su baltom apykaklėm, kaklaraištį prisise- 

giau segtuku su tigro akimi. Prieš daugel metų padovanotą madam 
Maksim. 

Iris bute vilnijo gausybė žmonių. Prasigrūdom pro duris į vidų. 
Klykė gramofonas, kelios porelės šoko susikabinusios. Ant fortepi- 
jono sukryžiavusi kojas sėdėjo mergina ir garsiai šaukė stengdama- 
si perrėkti muziką. 

— Aš - monderni moteris! - rėkė ji. - Aš dažausi lūpų dažais ir 
balsuoju! 

Kai kuriuos svečius, kaip Iris draugus, pažinojome iš ankstesnių 
pobūvių. Raudonu vakariniu apdaru apsitaisiusią moterį su atvira 
nugara ir iš užtrauktukų padaryta tiara, ponią Kiaušę, sienų atsi- 
šliejusius pusgalvius su aksomo apdarais, vadinančius save Rofės 
ar panašiais šuniškais vardais. Tai, pasak Makso, „kiti“. Patenkin- 
ti, aptakūs kaip kūdikėliai. Jų rankos paspaudimas glebus, dangus 
juos apdovanojo dailia išvaizda. Jie turi po dvi rankas, po vieną 
galvą ir avi brangius batus. Nuobodi rūšis. 

Iris su taure rankoje sėdėjo ant krėslo kraštelio. Taurėje žvilgėjo 
kažkoks rausvas gėrimas. 

— Tai jūs! - pasakė. 

Vienas svečias suėmė ją už peties, kažką pašnibždėjo į ausį. Iris 
nusijuokė ir pasiuntė jam oro bučinį. 

— Man patinka šita daina, - pasakė ji ir atsistojo. - Izaokai, Mak- 
sai, pašokim! 

— Vėliau, - atsakė Maksas. 

Iris žengtelėjo porą žingsnelių, apsisuko ratu. 

— Eime, - pakvietė, - kai ką parodysiu. 

— O šitie žmonės? - mostelėjau aplinkui. 

— Et, jie nepastebės, kad mūsų nėra. Mūsų gal prisireiktų, jei 
būtume iš spirito. Užlipkim į palėpę. Noriu su jumis pasikalbėti. 

Laiptinėje buvo šalta. Iris iš burnos ėjo garas. Ji vilkėjo kažkokį 
šviesų drabužį. Gal tai buvo vakarinė suknelė. Tyliai uždarė duris 
paskui save ir nusiavė batus. Žiūrėjau į jos kojų pirštus, kai lipo 
laiptais. Atrodė kaip apdaužyti. Man jie patiko, buvo žŽmogiški. 

— Tai mano slėptuvė, - pasakė Iris. - Ateinu čia, kai būna liūdna. 

Maksas atsikvėpė, pasižiūrėjo į mane. 

— Kur mūsų pinigai? - paklausė brolis. 

— Tai, - Iris parodė žemyn, - tai mano atsisveikinimo vakaras. 
Pasikviečiau tuos visus baisius žmones, kad daugiau niekada nebe- 
reikėtų jų susitikti. Nuo šiol gyvensiu padoriai. 

— Visi pažadai pasitaisyti - girtos šnekos, - metė Maksas. 

— Neverk, - pasakiau Iris, paglostydamas skruostą. - Neverk. 

Ji prisiglaudė. Guminis korsetas po drabužiais atrodė išsipūtęs. 

— Užlipkim ant stogo, - pašoko Iris ir ėmė kilti kopėčiomis į pa- 

Po akimirkos matėsi tik jos kulkšnys, bet ir tos bemat prapuolė. 
Nusekėme paskui ją. Ji basomis stovėjo ant skardinio stogo palei 
kaminą ir stebeilijo į jūrą. Vėjyje pašiurpo kojų gyvaplaukiai, sijo- 
nas supleveno. 

— Tu pastorėjai, - pasakiau. Apkabinau ją iš nugaros per pilvą, 
priglaudžiau galvą prie sprando. - Pagražėjai. 

— Izaokai, - tarė ji. - Aš nėščia. 

— Meluoji, - drėbė Maksas. 

— Turiu išgerti, - tarė Iris. 

— Aš nesuprantu, - pasakiau. 

— Prakeikta laimė, - atšovė Iris. - Dabar žinot, kodėl aš paršliau- 
žiau atgal. Bus velniškai sunku priversti Jakobą jį pripažinti. 

— Kieno! 

Iris pro iškirptę išsitraukė gertuvę. 

— Skdl! Tikėkimės, bus ne dvigalvis. 

— O Robertas? - paklausė Maksas. 

— Neverk, - pakartojau aš, nors Iris jau nebeverkė. 

— Robertas - ne idiotas. Paskutinį kartą mudu buvom susiėję 
rudenį. 

— Judu turėsite vaiką? - paklausiau. 

— Aš turėsiu, - atsakė Iris. - Po velnių, daugiau niekas čia nieko 
neturės. 

— Vaiką? - pakartojau aš. 

— Taip, — tarė Iris. - Nekartok kaip kvailys. Aš tikrai nenoriu 
jo gimdyti tokiame pasaulyje. Verčiau trejus metus vaikščiosiu 
apsisiautusi užuolaidomis ir nešiosiu karūną iš guminių klizmos 
kriaušių. 

— Ką sako Jakobas? - paklausė Maksas. 

Iris gūžtelėjo pečiais. 

— Džiaugiasi, kaipgi kitaip. Niekas taip neatgaivina silpstančios 
santuokos, kaip neištikimybė ir pora svetimų vaikiščių. 

— "Tu nesirūpink, - pasakiau aš. - Viskas bus gerai. Mes pasirū- 
pinsim tavim. 

— Jakobą kartais apima juokingas pasididžiavimas. Jis turėjo dėdę 
Kulosaryje. Tas per pilietinį karą, persisvėręs pro savo namų langą, 
pyškino iš šautuvo bėgančius raudonarmiečius. Pykšt! Pykšt! Vie- 
ną po kito. Jakobas tai pasakoja su pasididžiavimu. Manau, tuo 
pasakojimu jis nori priminti turįs giminaičių Kulosaryje. 

— Ar jie gyvi? - paklausė Maksas. 

— Bent jau turėtų būti gyvi, jeigu dėdė toks, kaip Jakobas. Mano 
vyras net girtas nepataikytų į vėliavos stulpą. Kažkodėl manau, kad 
Jakobui palengvėtų. Jis baisiai nemėgsta permainų. Palikdamas 
mane jis žengtų žingsnį į priekį, bet tai vis tiek permaina. Jis negali 
pakęsti pokyčių. 

— Jam reikia tavęs. 

— Tiesą sakant, aš mažumėlę juo nusivyliau, - suraukė antakius 
Iris. - Sykį, palikdamas mane, jis pasielgė neįprastai ir nedrįsta šito 
pakartoti. - Iris įtraukė apatinę lūpą ir nučiulpsėjo lūpų dažus. - 
Jūs ketinote grįžti į Ameriką! 

- Iškart, kai tik gausim visas tris vizas. 

— Keturias, - pataisė Maksas. - Jei priskaičiuosime išperą. 

— Tai pats kvailiausias sprendimas iš visų, kuriuos esu girdėju- 
si, - pasakė Iris. - Užtat atrodo, kad galėčiau tai padaryti. 

— Rimtai? - paklausė Maksas. 

Iris nusišluostė skruostą ir išsišiepė. 

— Už mus! - pasakiau aš, kilstelėdamas Iris gertuvę. 
— Už mus, - pakartojo Iris, paimdama mane už rankos. - Už 
graudžiausią valkatų gaujelę, Amerika tokios dar nematė. 


Tiesą sakant, Iris nesėkmė atrodė kaip dovana. Jei ne ta nesėkmė, ji 
nebūtų apsisprendusi. Būtų visą gyvenimą blaškiusis tarp meilužių 
ir vyro. Aš regėjau ją valkatą, benamį šunį, galintį raustis šiukšlėse 
ir vagiliauti, numesti savo sąskaitą kitiems. Iris visad prisitaiky- 
davo, ji galėjo mylėti, bet per tris savaites būtų išdraskiusi mums 
akis, jei pasibaigtų pinigai. Nesmerkiau jos už tai. Tik svetimas 
gyvenimas atrodo visiškai aiškus. Iris troško saugumo, troško vis- 
ko, ką galėjo paimti į rankas: saldumynų, cigarečių, rausvų šifono 
suknelių, meilės, visko, apie ką buvo skaičiusi žurnaluose. Ji buvo 
alkanas vaikas ir sykiu per greitai suaugusi moteris. Buvo tų laikų 
mergina ir taip uoliai stengėsi užmiršti tai, kas liūdna, kad nety- 
čiomis gniuždė kitus. Užvis labiausiai ji troško turėti žmogų, viską 
nuspręsiantį už ją. Ji mirtinai bijojo atsakomybės ir buvo pasiren- 
gusi įsiteikti kiekvienam, dešimt minučių rodančiam jai draugiš- 
kumą. Našlaičiai tokie būna. Gatavi palaižyti ranką po kiekvieno 
smūgio, atkaklūs ir godūs meilės. 

Iris su savo dviem lagaminais atsikraustė į mūsų viešbutį, į 
kambarį priešais. Ji labai greitai apsikrovė neįtikėtina galybe šlamš- 
to: kalnais drabužių, šilko pagalvėlėm, porcelianiniais šuniukais ir 
cigarečių dėžutėm. Ji neskyrė šlamšto nuo stilingų daiktų. Vieno- 
dai žavėjosi ir bakelitinėm apyrankėm, ir XVIII amžiaus muzikine 
dėžute. Įsigydavo trokštamą daiktą ir kam nors jį atiduodavo arba 
užmiršdavo tramvajuje. Jos spinta braškėjo nuo drabužių su siuvė- 
jų ženklais, liudijančiais, kad apdaras niekada nenešiotas. 


Repetavome antro veiksmo paskutinį numerį, staiga teatro dury- 
se pasirodė Iris. Buvo užsikabinusi ant rankos krepšį. Pamojavo 
mums. Nušokome nuo scenos. 

— Iris, kas per stebuklas! 

Ji nusijuokė, pabučiavo mudu, persibraukė pirštais plaukus. Iris 
skruostai buvo sukaitę. Lūpas buvo pasidažiusi, bet daugiau nieko. 

— Jums patinka? Padariau tai dėl jūsų. 

Iris plaukai buvo šviesūs kaip pudra ir debesim gulė ant pečių. 
Atsargiai apvyniojau vieną sruogą apie pirštą. 

— Kita spalva... - pasakiau. - Bet tu graži. 

Iris apsisuko aplinkui, skėstelėjo rankas. Kailinių kraštai išsi- 
skleidė. Jos skruostai degė dėmėm, pakreipusi galvą ji pasakė: 

— Germaniškas namų šeimininkės stilius, - pasakė ji. - Nuo šiol 
Iris bus minkšta ir šviesi kaip vata. 

Ji įbruko man į ranką krepšį. 

— Atnešiau iš „Ekberg“ kavinės sumuštinių ir kavos. Vakare 
lauks staigmena. Kiaušė užleidžia savo butą. Ateikit. 


Dzingtelėjom Kiaušės durų skambutį. Išgirdau ją juokiantis ir at- 
žirgliojant į prieškambarį. 

— Tik pažiūrėk - mažieji vyrukai, - tarė lyg nelaukusi. Buvo pasi- 
puošusi ilgom kelnėm, mėlyna palaidine ir tieka perlų vėrinių, kad 
būtų pašėrusi visas Saliamono kiaules. Ir dar būtų likę Saliamono 
žmonų nosies žiedams. Jaučiausi kaip kvailys, kai įteikiau Kiaušei 
puokštę gėlių. 

— Gėlės! - šūktelėjo ji. - Koks žavus senamadiškumas! Nauja 
blondinė virtuvėje. 

Kai įžengėme į virtuvę, Iris šluostėsi kaktą. 

— Aš šeimininkauju! - sušuko ji. - Žiūrėkit, Kiaušė paskolino 
man prijuostę. Ji moko mane ruošti valgį. 

— Pradėjome nuo kiaušinio virimo, - mums už nugaros tarė 
Kiaušė. - Šiandien mažylė savarankiškai paruošė visus patiekalus. 
Manau, kad prieš vakarienę turėtumėte išgerti martinio. Dezinfe- 
kuoti skrandį. 
esu geniali virėja. O dabar dinkit! Galėsite užeiti tik tada, kai pa- 
šauksiu. 

Valgomajame Kiaušė, plakdama kokteilį, įsistebeilijo į mus. 

— Pažįstu Iris septynerius metus, - pasakė. - Ji galėtų būti nuo- 
stabi. Vienu metu tikriausiai rašė eilėraščius. Sykį sumokėjau už 
Iris muzikos pamokas, nes jos vyras nenorėjo mesti pinigų į balą. 
"Toks temperamentas, o nėra kur nukreipti. Po trijų mėnesių ji vis- 
ką metė ir vėl prisipirko naujų drabužių. Vyras nemanė išmetęs 
pinigus į balą. 

Kiaušė padavė mums grūstu ledu atšaldytas taures ir pripylė į jas 
gėrimo su traškančiais ledukais. Stalas buvo padengtas keturiems, 
grojo gramotonas, sienas puošė paveikslai su žaliomis moterimis ir 
sulaužytais instrumentais. Virš židinio kabančioje didžiulėje dro- 
bėje tikriausiai buvo pavaizduota Kiaušė jaunystėje. Dailininkas 
paregėjo ją violetinę ir aprengė viduramžių riterio apdaru. 

— Geriu degtinę su martiniu. Tikiuosi, nemanot, kad tai vul- 
garu. Aš per sena laikytis madų. Užtat ji... - Kiaušė kinktelėjo 
galva virtuvės pusėn. - Jeigu už suknelių rodymą būtų mokamas 
atlyginimas, uždirbtų milijoną. Pereitais metais ji pirmoji nusi- 
pirko guminį krokodilą paplūdimio žaidimams. Paskui visi tokio 
užsimanė. 

Priėjome prie lango. 

— Gražus vaizdas. 

— Manau, ji šalta moteris. Jos tokie kaulai. Paklausčiau jūsų, bet 
vyrai paprastai šito nesupranta. Jiems gana geros vaidybos. Daugu- 
ma tuo metu net nežiūri į akis. 

Aš kažką sumurmėjau paprieštaraudamas, bet Kiaušė iškėlė ran- 
ką ir tą sekundę atrodė kaip meškų motė. 

— Tiesą sakant, gaila, kad ji paliko Robertą. Jis, aišku, tebuvo 
žaislinė beždžionė, bet vis tiek ne toks kvailas, kaip kiti. Jūs turbūt 
įsivaizduojat, kad ją mylit? Galit neatsakyti. Ji minėjo, kad ruo- 
šiatės į Niujorką. Mažylei tikriausiai patiks didžiulis miestas, bet 
ji tikrai sugrįš. Ji princesė, o princesėms reikia publikos. Niujorke 
reikia būti garsiam arba turtingam. Mažylė niekuomet nebus nei 
garsi, nei turtinga. Ji nepajėgia ilgai išlaikyti dėmesio. 

Į kambarį įėjo Iris su sriubos dubeniu. Jos plaukai atspindėjo 
sietyno šviesą. Per kaktą ėjo suodžių juosta. 

— Sveiki, vaikai! Nesipeškite! Mamytė paruošė vėžlienos sultinio. 

Susėdome prie stalo. Maksas išskleidė ir padėjo mums ant kelių 
servetėles. Iris nusirišo prijuostę ir išpilstė sriubą. Kiaušė prisipylė 
sau dar vieną taurę ir atsisėdo priešais mus. Sriubą valgėme tylo- 
mis. Iris žiūrėjo į mus laukiančiom akim. 

— Nuostabi, - galų gale pasakiau aš, nurijęs lieso vištos sultinio 
gurkšnį, ir Iris pradėjo ploti delnais. 

Paskui ji patiekė triufeliais papuoštos žuvies, mažų kiaušinėlių, 
vandeningos pliurzos - neva buvo parfait, balto beskonio sūrio. Kiau- 
šė ir Maksas stengėsi nesugadinti nuotaikos, todėl daugiau gėrė, nei 
valgė. Iris čiulbėjo kaip paukštelis ir braukė pirštais plaukus. 

— Kiauše, brangioji! Maksas su Izaoku rengia naują numerį. 

— Tikrai! 

— Turi padaryti taip, kad jie taptų žvaigždėmis. Tik jiems reikia 
didesnio teatro. 

- Iris, mums nereikia pagalbos. Nemanau, kad ponia Kiaušė... 

— Et, kvailiai! Kiaušė amžinai suka galvą, kaip užsidirbti pinigų. 
Ar ne! 

— Pažiūrėsiu, - atsakė Kiaušė, - gal virtuvėje liko dar vienas pa- 
tiekalas. O gal jau galim nuraminti pilvą, kad pietūs pasibaigė! 

— Kiaušė nepadoriai turtinga, - tarė Iris. - Turtingesnė nei Jako- 
bas. Pasipasakok Maksui ir Izaokui, kokia tu turtinga. 

— Nemanau, kad jiems tai įdomu. 

— Pinigai visiems įdomūs, - atsakė Iris. 

— Iris, tu nemandagi, - pertraukiau aš. 

— Naivu apsimetinėti, kad nemėgsti pinigų. Aišku, visi juos mėgs- 
tam. Tik turčiams jie nerūpi. Mes - vargšai, tokie kaip mūsų tre- 
jetas — nuolatos skaičiuojam pinigus. Po skyrybų aš graudžiausiai 
verkiau dėl to, kad praradau automobilį. Gyvendama santuokoje 
negalvojau apie jį, kvailą mažiuką fordą, bet šiandien mane pykina 
nuo kitokios markės automobilio kvapo. 

— Mes nupirksime tau automobilį Niujorke. 

— Taip, - atsakė Iris. - Ten vėl viskas bus gerai. Šitiek metų gy- 
venu nei šiaip, nei taip. Troškau, kad kas nors įvyktų, o dabar, kai 
vyksta, cypčioju dėl kažkokio automobilio. 


Iris iš tikrųjų norėjo pakeisti ne tik plaukų spalvą. Ji prisipirko gra- 
motono plokštelių, žadančių per tris valandas išmokyti vokiečių ir 
anglų kalbų, užėmusi Kiaušės virtuvę ėmė kepti keistus cinamonu 
kvepiančius raizgalus juokingu suomišku pavadinimu korvapuusti. 
Vėl pradėjo mokytis muzikos. 

— Galėsiu jums akompanuoti, kai vaidinsite. 

Kiniški šilkiniai chalatai dingo, sykiu ir kelnių kostiumai bei ci- 
garečių dėžutės. 

— Keisčiausia, - pasakė Maksas, - kad ji skaito knygas. 

Vieną dieną pamatėme ją velkant į kambarį du krepšius. Kai pa- 
klausiau, ką neša, Iris, šiek tiek susigėdusi, parodė: 

— „Puikybė ir prietarai“, „Taip kalbėjo Zaratustra“, Šeli knygos 
ir žinynai su patarimais, kaip taikyti kūdikių auginimo metodus. 

— Vaikas lygiai greitai įgyja gerų ir blogų įgūdžių. Pravirkusio net 
išimtiniais atvejais nereikia imti ant rankų, reikia duoti atsiger- 
ti saldinto vandens, kad verksmu netrikdytų svečių, - perskaičiau 
aš. - Autorius turbūt neturi smegenų. 

— Jis - Harlemo universiteto profesorius, - atsakė Iris. - Šitas vai- 
kas turi užaugti tobulas, - ji atsiduso ir atsisėdo ant lovos. - Kartais 
atrodo, jis pabeldžia man į pilvą ir sako, kad aš nelabai gera. Kad 
nieko nemoku, kad viskas - melas. 

— Nebūtina visko daryti iš karto, - nuraminau. 

— Laikas bėga, - atsakė Iris. - Gražių merginų kas metai randasi 
vis daugiau. Tinkamų jaunikių - vis mažiau. Šitas kūdikis — ge- 
riausia, kas man nutiko. Niujorke mes visi trys pradėsime naują 
gyvenimą. 

— Mes norim, kad tu būtum laiminga. 

— Kalbėk apie save, - sumurmėjo Maksas. 

— Man tereikia mažos atkarpėlės ateities, - tarė Iris. - Paprastų 
dalykų. Buto, kad galėčiau pasistatyti knygų lentyną, gal mažo šu- 
nelio, pasivaikščiojimų po parką. Manot, kad Niujorke yra parkų? 
Peterburge buvo, bet visi aptverti. Vaikystėje svajodavau: kai užaug- 
siu ir ganėtinai pasensiu, perlipsiu per geležinę tvorą ir vaikščiosiu 
po parką kaip tikra dama. 

— Mes Niujorke įkursime tau parką, jeigu jo tenai nėra. 


Vieną vakarą susidūrėme su Iris koridoriuje. Ji vilkosi mūsų nu- 
pirktus baltus kailinius. Iris žūtbūtinai troško kitų baltų kailinių 
vietoj tų, kuriuos pardavė. 

— Kur susiruošei? - paklausiau. 

— Noriu išgerti. Pas Kiaušę pobūvis. 

—- O kūdikis? 

- Irjis nori. Jei ir toliau turės sėdėti ir klausytis radijo, išlips man 
per gerklę. 

— Mes eisim kartu. 

— Et! Pamiršk, - apsigalvojo Iris. - Gal pasėdėsiu kambary ir pa- 
simokysiu megzti. 

— Nėra ko pykti. Daryk, ką nori. Eik į pobūvį ar sėdėk kambaryje. 

— Ten nebus linksma, - atsakė Iris. - Jūs turėtumėt reikalauti, 
kad neičiau, ir nagais draskytis veidą. 

— "Tu šito nori? 

— Ne, - atsakė Iris. - Noriu būti sykiu ir saugi, ir laisva. Žinoti, 
ką valgysiu rytoj per vakarienę, ir išgyventi visas Van Gogo spalvas. 
Noriu patirti nuotykį, kol krosnyje čirškia kepsnys. O užvis labiau- 
siai nenoriu būti nėščia. 

— Eik miegoti, - pasakiau. - Rytoj jausiesi geriau. Tau šiek tiek 
svaigsta galva. 

Iris apsisuko ir užtrenkė duris. Netrukus už sienos pasigirdo 
trinkesiai, rodės, mėtomų baldų. Pabeldėme į duris, bet Iris neat- 
siliepė. 

- Iris! - sušukau aš. 

Kambaryje užgrojo gramofonas. Sukosi viena iš mėgstamiausių 
Iris plokštelių. Skambėjo daina apie merginą, kuri troško prisipirkti 
bananų - daug bananų, bet baiminosi negalėsianti pargabenti jų 
laivu namo. 

— Žinai, Izaokai, kartais tu elgiesi kaip avigalvis, - pasakė Mak- 
sas, bet tų žodžių nepaaiškino. 

Sugrįžome į kambarį. Muzika garsėjo. Girdėjau kambarinę bel- 
džiant į Iris kambario duris ir prašant, kad ponia šiek tiek pritildytų 
muziką. Paskui trinktelėjo durys. Pamaniau, kad Iris išėjo į Kiaušės 
pobūvį. 

Pasiėmę po stiklą degtinės, knygą ir kino žurnalą, į lovą atsigu- 
lėm anksti. Žurnalą skaitė Maksas - jis mėgo panašius leidinius, 
išsikirpdavo iš jų Gretos Garbo nuotraukų ir įsidėdavo į knygas. 
Klausiausi garsų koridoriuje ir krūpčiojau nuo kiekvieno spragtelė- 
jimo. Akys slinko nuo vienos eilutės prie kitos. Sumaišęs veikėjų 
vardus aš vis sugrįždavau atgal. Barkštelėjo liftas. 

— Tu sergi lifto liga, - galų gale pasakė Maksas. Aš prunkštelė- 
jau. - Tikrai. Vis tikiesi, kad atsidarys durys ir iš lifto išeis kažkas 
gražaus ir nematyto. Lauki kiekvieno durų trinktelėjimo, liudijan- 
čio, kad kas nors ateina. Labiausiai - Iris, bet lauki ir kitų. Gera 
ar bloga. Tu stebėtojas, laukiantis permainos iš šalies. Pats nieko 
keisti nenori, lauki kito, kuris atėjęs viską už tave nuspręs. 

— Tu kvailys. 

— Aš pavargau nuo šito, - tarė Maksas. - Pavargau gyventi už 
tave. 

Atsikėliau iš lovos, Maksas vilkosi iš paskos. Jis tyliai murmėjo 
rišdamas man varlytę. 

— Kas atsitiko? — paklausiau, bet jis tiktai papurtė galvą. 

— Parsiveskim tą merginą. Juk tu šito nori. 

Kiaušės pobūvyje buvo sausakimša. Brovėmės pro kaukėtą 
kes. Kažkas gėrimu aplaistė man marškinius. Atsisukęs pasižiūrė- 
jau ir išvydau dailų vaikiną, apsitaisiusį kaip Dionisą ir pasikėlusį 

ant kaktos kaukės virvelę. Pasirodė kažkuo pažįstamas. Tai buvo 
Erikas, Iris draugas. Jo plačių klubų pašnekovė buvo užsimovusi 
vilko galvą. Kai šluosčiausi švarko priešakį Makso nosine, pro šalį 
praplaukė Kiaušė. Ji vilkėjo juodą suknelę didele iškirpte, kalbantis 
su kažkokiu svečiu jos pagurklis drebėjo. Man panižo nagai kibti į 
Jį - pažiūrėti, ar jis nustos drebėti. 

— Kiauše! - riktelėjau, o ji, netarusi nė žodžio, nusiyrė prieš srovę. 

Muzika stelbė mano balsą. Mergina raudona suknele plote pri- 
siplojo prie manęs. Kiaušė pasiuntė mums oro bučinį ir nusvyrino 
prie fortepijono. 

- Ieškau Iris! - šūktelėjau. 

Mergina raudona suknele garsiai juokėsi žvilgčiodama į Maksą. 
Atrodo, kažkas buvo įbrukęs jam taurę martinio, jis valgė alyvą nuo 
pagaliuko. Leidausi paskui Kiaušę, bet susikimšę šokėjai nustūmė 
mus į kitą pusę. Raudonoji mergina tempė Maksą šokti. Prakai- 
tuoti kūnai spaudėsi prie mūsų. Orkestras grojo vis siautulingiau. 
Nuovargis vertė iš koto. Šokau nejausdamas Makso kūno. Forte- 
pijonas pradėjo groti smarkiau, jį daužantiems pirštams klavišų 
jautrumas nerūpėjo. Kontrabosas lėkė iš paskos. Nuovargis spaudė 
smilkinius, krūtinę gniaužė geležinis lankas. Buvo sunku kvėpuoti. 
Staiga vidury kambario moteris su vilko galva nusiplėšė palaidi- 
nę. Ji nesegėjo korseto, sunkios krūtys šokčiojo palei vilko snukį. 
Žmonės iškėlė ją aukštyn, bet ji vis tiek švaistė kojas. Daugybė 
rankų pamažu nešė ją durų link. Tada pastebėjau Kiaušę šalimais. 
Ji linktelėjo galvą. 

— Kur Iris? —- paklausiau. 

- Jos nėra! - sušuko Kiaušė. 

— Ji išėjo prieš kelias valandas. 

— Ak, toji Iris, - pakraipė galvą Kiaušė. - Išdykėlė mergiotė! Ne- 
pareina laiku namo. Klausėte jos vyro? 

Nusigręžiau atsukdamas sykiu abiejų nugaras ir leidausi prieš 
srovę. Orkestras pradėjo groti kitą melodiją. Kiaušės balsas smar- 
kiai ją perrėkė. 

— Kai laikas jaunystės... - dainavo ji. 

Begrįžtant į viešbutį sniegas pavirto smulkiu lietumi. Kažkokia 
pranašinga dvasia paakino mus eiti per Turgaus aikštę. Pamačiau 
ją iš tolo. Iris su baltais kailiniais gulėjo ištirpusio sniego pliurzėje. 

— Užsigavai? — paklausiau atsitūpdamas šalia. 

— Kelkis, - paliepė jai Maksas. - Ir šiaip matyti, kad tu nelai- 
minga. 

— Iris! - siekiau jos rankos, bet Iris spaudė ją prie krūtinės. 

— Aš panaši į savo mamą. Ar pasakojau? - paklausė trindamasi 
kumščiu skruostą. 

- Tikriausiai ji buvo graži. Kelkis, - paraginau. 

—- Mama buvo šviesiaplaukė, o aš - tamsiaplaukė. Vaikystėje teta 
vadino mane čigoniuke, totore, juodųjų karalaite. Visoje gatvėje ne- 
buvo tamsesnės odos vaiko, nors totorių kraujo aš neturiu. Mama 
irgi žinojo savo vertę. Buvo elegantiška moteris, nors gatvėje apie 
ją bjauriai kalbėjo. 

— Sunku įsivaizduoti, - tėškė Maksas. - Ji tikriausiai buvo panaši 
į Mažąją Heidę. 

— Kol nebuvo atidavę tetai, vakarais stebėdavau, kaip mama ren- 
giasi. Žaisdavau su jos papuošalais. Mama laikė juos aksominėje 
dėžutėje: mėlynuosius akmenėlius, granatus ir blizgančias perlines 
sagutes. Mama susiraitydavo garbaną prie kairiosios ausies ir pri- 
segdavo segtuku. Kartais rengdamasi skrajodavo šokio žingsniu, 
tada leisdavo man sukti muzikinės dėžutės rankenėlę. Mama skrie- 
davo ratu taip greitai, kad rankoje laikoma taurė išsiteliūskuodavo. 
O, kaip aš norėjau būti tokia kaip ji ir vilkėti šnarančią suknelę! 
Pažiūrėkit, - parodė Iris, - aš turiu apgamą ant šito skruosto, toje 
pačioje vietoje kaip ir ji. 

— Ji irgi voliodavosi ant sniego su brangiausiais kailiniais? - pa- 
klausė Maksas. 

— Kai mama eidavo gatve, vaikai atsisukę žiūrėdavo. Kartais 
ji sustodavo ir duodavo jiems šaltmėtinių saldainių. Mama visa- 
da jų nešiodavosi. Ji troško maloniai kvepėti. Nenorėdavau, kad 

mama išeitų iš namų. Vakarais, kai raišiodavosi batus, aš krisda- 
vau ant kilimo ir rėkdavau. Kartais taip užsiožiuodavau, kad ji 
užrakindavo mane drabužių spintoje. Prisimenu, išgirdusi, kad 
ji išėjo, ilgai šaukdavau ir daužydavau spintos duris. Keletą kar- 
tų buvau užmigusi toje spintoje. Pabusdavau tik tada, kai mama 
sugrįžusi nešdavo į lovą. Tuomet ji kvepėdavo cigarų dūmais ir 
vyriška barzda. 

Iris užmerkė akis, pradėjo niūniuoti. Įbrukau ranką jai po pažas- 
tim ir trūktelėjęs pastačiau ant kojų. Ji pažengė su aukštakulniais 
kelis netvirtus žingsnelius pagal širdyje skambančios muzikos rit- 
mą. Nuo kailinių varvėjo vanduo. 

— Mama mėgo žurnalus. Muziką ir žurnalus. Apsikabindavo 
mane ir rodydavo juose dailius piešinius moterų, kurių rankos 
buvo panašios į lelijų žiedus, o talijos plonos kaip šilko gija. Mama 
pūsčiodavo man plaukus. Ji leisdavo man liesti blizgančius žurnalų 
puslapius. Kelionių laivu ir citrininio veido kremo, perlais siuvi- 
nėtų delninių rankinių ir moterų su kepuraitės didumo šuneliais 
reklamines nuotraukas. 

Prigludau skruostu prie Iris kaklo. Ji lingavo lyg šokdama valsą. 

- Vieną vakarą mama nebesugrįžo. Spintos duris atidarė teta pil- 
ku skudurininkės veidu. Ji sudėjo mamos drabužius į vieną lagami- 
ną, o indus - į kitą. Kaukte kaukiau, kai pakėlė mane ir priglaudė 
prie peties. Nutempė prie durų, aš pabėgau ir nusiraminau tik tada, 
kai leido pasiimti mamos žurnalus. „Ką ji su tais žurnalais veiks, - 
pasakė teta, - ten, kur gyvens.“ 

— Kur ji gyveno! 

— Nemanau, kad būsiu tokia graži mama, - tarė Iris. 

— Tavo vaikas bus laimingas, - pasakiau. - Jis turės tam galimybę. 

Iris pasitrynė nosį. 

— Kartais ilgiuosi Jakobo. 

— Judu nebuvot laimingi. 

— Ar tai svarbu, jeigu abu puikiai apsimetinėjom? 

Iris atsiduso. 

— Na, mes ilgai gyvenom kartu - septynerius metus. Dar vaikas 
buvau, kai jį sutikau. Būti nelaiminga taip pripranti, kad paskui 
ilgiesi. Šiaip ar taip, tada jautiesi saugesnė nei išgyvendama per- 
mainą. 

- Tau nėra ko bijoti. 

— Dar papasakokit, kaip išmokysit mūsų vaiką važiuoti dviračiu. 

— Mes jį išmokysim šokti. Nupirksim kačiuką su varpeliu ant 
kaklo. Vaikas nešiosis jį krepšyje. 

Iris nusijuokė. 

— Nieko kvailesnio negirdėjau. Sara turėjo katę, bet ji dingo Pe- 
terburgo bado metais. Tais metais dingo visi katinai ir šunys. Net 
valkataujantys. Ir zoologijos sodo žvėrys. Sara visą savaitę vaikščio- 
jo gatvėm ir šaukė tą pabaisą. Savom rankom būčiau ją išmėsinėju- 
si. Ta katė buvo nupenėta kaip paršelis. 

Suraukiau antakius, Iris nusijuokė. 

— Juokauju. Bet man negaila gyvūnų. Net žmogaus sunku gailėti. 

1909-ieji. Vaikystė 


Tetos aistrą pakurstė straipsnis senelio laikraštyje. Rašinys poe- 
tiškais žodžiais pasakojo apie naują vištų veislę. Šalia straipsnio 
buvo nespalvota nuotrauka, kurioje ledi Henšor laikė ant rankų 
prizinę vištą. „Ledi Henšor - viena iš geriausių Anglijos vištų au- 
gintojų“, — buvo rašoma straipsnyje. Tikriausiai autorius norėjo 
palavinti plunksną, o gal jį kamavo retai pasitaikantis vištų ap- 
sėdimas. Greta straipsnio net hegzametru sueiliuota „Odė kiauši- 
nių gamybai“. Susijaudinusi teta mirksėjo akimis. Akių kertelėse 
it ledo nugludintoje uoloje radosi raukšlių rėželių. Tetos jausmai 
švietė taip aiškiai, kaip per vitrinos stiklą. Atrodė, kad ir ją pačią 
toks užsidegimas nustebino. 

— Šimtą, — vis kartojo ji. 

- Mmm, - prisikišęs į burną skrebučio numykė Maksas. 

— Čia rašo, kad jos per dieną padeda šimtą kiaušinių. 

Ji susikišo rankas į prijuostės kišenes ir, siūbuodama jas, įsispi- 
trijo į mudu. Apie tetos raineles tamsavo rudi žiedai. Lyg dumblinas 
miško ežerėlis, į kurį įmestas akmenukas sukelia tamsius ratilus. 

- Įsivaizduokit šitokį skaičių! 

— Šimtas - didelis skaičius, - nedrąsiai pasakiau aš. 

— Įsivaizduokit kalnus tortų, blynų, omletų, kiaušininio sūrio! 
Ir pinigų. 

Aš linktelėjau galvą. Išgirdus žodį „tortas“ Makso veide radosi 
susidomėjimas. Pinigai dar buvo toks dalykas, kurio nebuvau išmė- 
ginęs. Žinojau tik iš senelio priekaištų. 

— Tas pats, kaip lesint juos banknotais. Gal jie mano, kad aš šiku 
markėm? 

Pastarieji žodžiai mane susmalsino. Mūsų darbas buvo tuštin- 
ti senelio naktinį puodą ir aš kas rytą žiūrėdavau į jį su didžiule 

viltim. Troškau sulaukti tos dienos, kai į porcelianinius jo šonus 
suskambės monetos. 

Savo kapšelio virveles senelis laikė tvirtai užveržęs. Kiekvieną 
papildomą markę teta turėdavo išbėdoti ir išsikaulyti. Senelis iš 
principo prieštaravo dėl visko: dėl vynuogių auginimo, dėl nau- 
jo sandėlio, dėl drenažo klojinių pietinėje lauko pusėje. Teta vi- 
sai neturėjo savų pinigų. Senelis tvarkė grūdų ir šieno pardavimo 
reikalus, pasiimdavo net sviestpinigius, šiaip jau priklausančius 
moterims. Jis laikė save šeimininku, nors teta nudirbdavo sun- 
kiausius darbus. Bet ta jos plūkiava negalėjo virsti pirštinaitėmis 
nė naujais išeiginiais sijonais. Tik suaugęs supratau, kaip ankšta 
tetai buvo tame gyvenimo garde. Ir kaip ji pavydėjo mūsų mamai, 
kaip svajojo apie spalvas, audinius ir miestą. Teta įsivaizdavo, kad 
tikrame name jos, kaip ponios, gyvenimas būtų visai kitoks. Gal ji 
mus pardavė ne iš širdies piktumo. Gal ji iš tiesų manė, kad mu- 
dviem bus geriau kur nors kitur, toli nuo senelio ankšto pasaulėlio. 
Pinigai jai reiškė nepriklausomybę, galimybę pabėgti. Aš mėginu ją 
suprasti. Negaliu ir nenoriu jos neapkęsti. Jau nebenoriu. Pernelyg 
ilgai kartėlis trikdė man miegą. Žinau, kad teta mus mylėjo. Ir 
šiandien nesuprantu, kodėl ji nusprendė mūsų atsisakyti. Manau, 
ji labai norėjo būti kuo nors kitkuo. Ne teta ir ne dukra. Matyti 
toliau tvarto kampo. Įsimylėti, išgyventi meilę. Manding, tokios 
svajonės teisėtos. Kartais svarstau, ar ji ilgėdavosi mūsų. Ar gulė- 
dama savoje lovos pusėje tramdė ašaras. Ar krūptelėdavo pama- 
čiusi einant per gatvę du rudaplaukius vaikus. Norėčiau manyti, 
kad taip. Norėčiau tikėtis ją buvus laimingą. Ir galų gale pelnius 
tai, ko troško. 

Pereitą naktį pabudau drebėdamas iš pykčio. Prieš užmiegant 
širdis smarkiai daužėsi. Prisiminimai plūste plūdo, nors Maksas 
jau miegojo. Man susijaudinus ir jis pradėjo krūpčioti per miegus. 
Vartytis nuo vieno šono ant kito. Atmetė ranką į šoną taip, kad 
ta nukaro atsikišusi nuo lovos. Prieš miegą Maksas išgėrė taurę 
viskio. Tai jo įprotis, dėl kurio aš vis skundžiuosi. Gėrimas jo tar- 

tum neveikia, o mane dirgina nerimas. Užmigau tik po vidurnak- 
čio. Gailestis iškreipia pasaulio vaizdą. Sutikdami su mums rodo- 
mu gailesčiu, leidžiame kitam nustatyti, kokie mes turėtume būti. 
Gailesčio rodymas - tai valdžia. Tiktai meilė yra tyra. 

Perskaičiusi straipsnį, teta nedavė seneliui ramybės. Pradėdavo 
iš pat ryto, kai senelis skaitydavo laikraštį. Nors šiaip jau į senelio 
skaitymą ji žvelgė taip pagarbiai, kad tuo metu net nekrenkščioda- 
vo. (Tetą kamavo nenuveikiama pavasarinė sloga.) Zyzdavo ji per 
pietus, per vakarienę ir seneliui atsigulus pokaičio. Jokie barimai 
ir jokie draudimai nesustabdė tetos. Ji pasakojo, kad laikyti vištas 
naudinga, kad jos išveja peles ir deda kiaušinius, kada tik gali. Ir 
jų priežiūra neatims laiko nuo kitų darbų. Vištoms jokio dėmesio 
nereikia. Užtenka kaulamilčių ir valgio likučių kieme pabarstyti. 
Ir viskas! Kiaušiniai tik pupsi iš tų nuostabių padarėlių pilvų. Toks 
darbas labai tinkamas berniukams. 

— Gal ir šitie sugebėtų, - sumurmėjo senelis. 

Teta tai suprato kaip nuolaidą ir sustiprino spaudimą. Apsakė 
kiaušinių, kaip pusryčių papildo, maistingumą. Kas rytą senelis 
šalia savo laikraščio atrastų tą gardų gamtos stebuklą. O kiek mes 
sutaupytume, jei nereikėtų kiaušinių pirkti iš kaimynų. 

— Man tai primena skrybėlę su našlaitėm, - atšovė senelis. Teta 
paraudo. - Ta skrybėlė beveik nenešiota. 

— Nedaug turiu progų, - plykstelėjo teta. - Eidama skalbti jos 
neužsidėsi. O aš nieko kita neveikiu, tik plūkiu! 

Senelis atšoko atatupstas. Teta paspūsčiojo akis viršutinio sijono 
kraštu, nusišnypštė. 

— Na, na, - pasakė senelis ir klausiamai pažvelgė į mus. - Vadi- 
nasi, vištos. Na, smagu būtų ne vien košę valgyt. 

Senelis nesutiko pirkti grynaveislių suaugusių vištų, bet leido 
tetai susikalti už namo pašiūrę joms. Galėsiančios ten gūžtis šal- 
tomis naktimis. Paukščiai laisvai vaikštinėsią po kiemą ir saugosią 
kiemą nuo sraigių bei pelių. Statinys išėjo ne kažin koks, nes buvo 
sudarytas iš medienos atliekų. Didžiuma vinių buvo naudotos ir 

vėl ištiesintos, tad tiesiai neįkalamos. Bet tetos tai netrikdė. Lai- 
kydama rankoje plaktuką, ji atsilošusi grožėjosi ta statybos pažiba. 

— Mėšlas jas šildys žiemą, - pareiškė ji. - Ir darže mėšlas stebuk- 
lus daro. Greitai galėsim auginti pomidorus. 

Galų gale mes įsitraukėme. Iš pradžių tą užmačią palaikėme tik 
tetos sumanymu rasti mums darbo, užimti rankas, kad neliktų lai- 
ko svajonėms ir istorijoms kurti. Teta niekaip neužmiršo vyšnios 
medžio. Iš dyko buvimo - vienos nelaimės. Darbas - doro žmogaus 
matas. Bet kai teta sugrįžo iš turgaus pasikabinusi ant rankos krep- 
šį, susidomėjome. Ji atsargiai pakėlė skarelę ir mes išvydom tai, 
dėl ko visą vasarą mums kvaršo galvos. Krepšyje šokinėjo ir cypsė- 
jo dešimt mažų viščiukų. Jie lipo vienas ant kito, markstė akutes 
apžilpinti netikėtos šviesos. Teta patenkinta šypsojo. Sakytum tų 
nuostabių padarėlių atsiradimas būtų jos nuopelnas. 

- Vienas iš jų - gaidžiukas. 

— Kuris? - paklausė Maksas. - Kaip atskirti? 

Teta nusišypsojo. Ji parodė pilką kamuoliuką krepšio vidury. 

- Šitas. Jis lesa daugiau nei kiti. Gerai, kad pakeliui neiškapojo 
akių sesutėms. 

Žiūrėjome į tą mažą padarėlį. Pūkų kamuolėlis atrodė minkštas 
ir gležnas. Rodės, papūsi kaip pienę - ir nusklęs per kiemą. Vėjo 
šuoras jį pagriebs ir nuskraidins iki upės. 

- Jį pažinsi iš godumo, - pasakė teta. 

Ji atsargiai paėmė gaidžiuką į ranką. Paukščiukas išsigando taip 
ūmai atplėštas nuo visų. Pradėjo garsiai cypsėti. Teta nykščiu švel- 
niai paglostė jam kaklelį. 

— Iš jo užaugs gražus gaidys. 

Gal taip nutiko dėl tetos balso. O gal nuo prisilietimo. Paukš- 
tis nurimo ir lėtai užmerkė vokus. Odelė buvo tokia plona, kad 
persišvietė akutės. Gaidžiukas tetos rankose užsnūdo. Esu matęs 
mažus vaikus šitaip nuleipstant. Užmiegant nebaigus sakinio, prie 
stalo ar vidury kiemo. Galvelė nusvyra ir vaikutis pradeda šnopuo- 
ti. Turbūt gaidžiukai nedaug kuo skiriasi nuo žmonių. 

— Duok man, - straksėjo Maksas šalia tetos. - Aš irgi juo rū- 
pinsiuosi. 

— Užaugs gražios vištelės. Turėtų dėti kiaušinius kaip pasiutu- 
sios, - pareiškė teta. 

Cipukai lesė uoliai. Mudu su Maksu barstydavom jiems į ap- 
tvarą sėklų. Sėdėdavom prie jų ir stebėdavom, kaip šie telkiasi į 
besigrumdančią masę. Kad ir kiek priberdavom lesalo, viščiukai vis 
tiek dėl jo pešdavosi. Augo jie nevienodai. Didesnieji stumdė ma- 
žesniuosius. Maksui labiausiai patiko gaidžiukas. Brolis kai kada 
atidėdavo jam spirgučių iš sriubos. Tai buvo didžiulės meilės iš- 
raiška, nes šiaip jau Maksas neatsisakydavo jokio valgio, išskyrus 
duonos plutą. Brolis paimdavo gaidžiuką į delną. Pakišdavo jam 
lašinukų ir meiliai glostydavo akim, kai jis lesdavo. Nekreipdavo 
dėmesio net į žaizdeles, kurių snapeliu pridarydavo. 

— Vištos viską lesa, - pasakiau aš. 

— Taip, - atsakė brolis švytinčiu veidu. 

— Teta sakė, kad ją galėsime palaidoti vištidėje. Kūnas neprapuls 
be naudos. Neliks nė kaulelio. 

Nuščiuvę mąstėme apie tetos palaikus tarp vištų. 

— Klausyk, - pasakiau. - O jeigu netyčia suvalgytum kiaušinį 
vištos, kuri sulesė žmogų? 

- Iš kur gali žinoti, kad ji sulesė? 

— Vieną rytą prie pusryčių stalo pramuštum kiaušinį ir rastum 
trynyje Žmogaus pirštą. 

— Ar jis tilptų į kiaušinį 

— O kaip kiaušiniai išlenda iš vištų? 

— Kokį pirštą? 

— Moters. Gražios moters. Tokios, kaip mama. 

— Iš kur žinotum, kad jis moters? 

— Iš žiedo. Gražaus žiedo su herbu. Žinočiau, kad jo savininkė graži 
ir turtinga didikė. Grafienė. Moteris būtų dingusi per vestuvinę kelio- 
nę. Sutuoktinis būtų sakęs, kad ji įkrito į jūrą, bet jos kūno niekuomet 
nebūtų radę. Policija būtų įtarusi sutuoktinį, tačiau neturėjusi įkalčių. 

— Mes išaiškintume žmogžudystę, - tarė Maksas. 

- Ir mus už tai apdovanotų. 

— Už gautus pinigus nupirktume tetai skrybėlę su plunksna. - 
Maksas kiek pamąstė. - Ir razinų. Pilną rūsį prineštume. 

— Gražiosios grafienės motina panorėtų mus įsivaikinti, bet mes 
paprieštarautume. Mes norėtume gyventi pas tetą. 

— Mama sužinotų apie didvyrišką mūsų poelgį. 

— Aišku! Ji persikeltų su mumis į kaimą ir pasakytų: „Mano mie- 
li berniukai! Jūs - geriausi sekliai Vokietijoje.“ 

— Mama taip pasakytų? —- nudžiugo Maksas. 

— Taip. 

— Kur mama gyventų?! Tetos kambaryje? 

— Aišku, ne, kvaily! Mūsų kambaryje. Galėtų miegoti su mumis 
vienoje lovoje. 

— O tėvas? Ar jis irgi čia atsikraustytų? 

Mostelėjau ranka, kad ne. 

— Gal kada nors. Bet jis turėtų miegoti rūsyje. 

Apie senelio namus bastėsi benamė katė, kurią teta slapta šėrė. 
Teta nusigąsdavo užklupta per tą širdies sugrudimą. 

— Katė neprileidžia artyn žiurkių. 

Matydavom, kaip katės nasruose prašapdavo lašinių gabalėliai ir 
išdarinėta žuvis. Senelis dėdavosi jos nepastebįs. Jeigu katė tipen- 
davo per kiemą jam matant, žiūrėdavo pro šalį, lyg ji būtų tik koks 
atspindys. Ko senelis nenorėdavo matyti, to ir nebūdavo. Mudu su 
Maksu esant jis pripažindavo tik tada, kai į jį atsimušdavome, tikrą- 
ja žodžio prasme, ar prie stalo, kai pernelyg godžiai rydavome. Tada 
jis sumurmėdavo kažką pats sau arba sušnarindavo laikraštį. Pasi- 
taikydavo, — bet tik kelis kartus, - kad jo nepasitenkinimas pratrūk- 
davo įniršiu. Paprastai teta iš anksto numanydavo senelio jausmų 
proveržius ir nuvesdavo mus šalin, kad nepasipainiotume po kojų. 

Katė atrodė apgailėtinai, ne geriau nei grindų skuduras. Kailis 
susikuduliavęs, viena ausis smarkiai apkandžiota. Akys virš snukio 
žibėjo kaip dvi stiklinės sagos. Bet tas padaras mylėjo tetą. Į mus 

katė vos dėbteldavo. Daugių daugiausia - mums priėjus arti, imda- 
vo šnypšti ir pakeldavo leteną su aštriais nagais, kaip prieš ramybės 
drumstėjus. Visa savo nuskarusia širdimi, savo katės siela, ji troško 
būti šalia tetos. Trindavosi jai apie kojas, miaukdavo ir kniaukdavo 
kaip atkakliausias sužadėtinis. Teta nešvaistydavo laiko ją glosti- 
nėdama, bet leisdavo palaižyti pirštus, kai darinėdavo žuvį. Kiemą 
užkariavus vištoms, katę matėme rečiau. Ji laikėsi padoriu atstumu 
nuo gaidžio ir per kiemą tapendavo suglaudusi ausis. Ją žeidė tai, 
kad teta skiria dėmesį kitiems. Kartą matėme ją pešantis su gai- 
džiu. Paukštis tupėjo ant šulinio dangčio pakėlęs sparnus ir tarškė- 
jo. Katė tysojo ištempusi priekines kojas ir įsmeigusi į paukštį akis. 
Uodega švytavo į šonus. Apdraskytoji ausis stirksojo stačia. Gaidys 
puolė pirmas - kirto snapu katei į snukį. Ta atšoko nagais graibs- 
tydama orą. Gaidys pavasnojo sparnais. Nežinau, kaip būtų pasi- 
baigusi ta kova. Ją nutraukė teta: puolė katę savuoju ginklu, šluota, 
ėmė baksnoti kotu. Katė atsitraukė. Šluotkočio smūgiai buvo skau- 
dūs. Galų gale katė apsisuko ir kniaukdama dingo avietyne. 

Kad dingo viena višta, buvo pastebėta ne iš karto. Kieme neliko 
jokių pėdsakų, nė menkiausio plunksnų kuokštelio. Antrosios viš- 
tos likimas buvo aiškesnis. 

— Tai ta katė, - pareiškė teta. 

Mačiau, kad ji susigraudino. Teta pažvelgė į kojas tarsi pajutu- 
si katės kailio švelnumą. Katė kieme nesitrainiojo kelias dienas. 
Pamatėm ją, o tikriau - išgirdom, kai teta nešė iš virtuvės medinę 
dėžę. Dėžėje kažkas šnypštė. Teta lašinių gabalėliu buvo ten įvilio- 
jusi katę. 

— Neji kalta, - pasakė. - Žudyti - jos prigimtis, - teta nusišluos- 
tė rankogaliu nosį. - Ar negalėjo pasitenkinti mažais paukšteliais? 

— Ką jai darysi? - paklausė Maksas. 

Teta tylėjo. Pamačiau, kad neša dėžę upės pakrantėn. Mudu su 
Maksu žengtelėjom iš paskos, bet teta tik sušnypštė: 

— Pabūkit kieme. 


*w-w- 

Pietų teta negrįžo. Sriuba ir kepsnys stovėjo ant stalo, kol užsi- 
traukė plėve. Žiūrėjau į mėsos paviršiuje virpsinčius drebučius. Jie 
tirtėjo seneliui kvėpuojant. Makso pilvas urzgė. Senelis dėbtelėjo į jį 
iš padilbų. Senelis buvo prisijuosęs stambiai languotą, nuo kraštų at- 
spurusią prikyštę. Jis vis kyšteldavo nosį į virtuvę, sugrįždavo į kam- 
barį, tada žvilgteldavo prieangio pusėn. Durys neatsidarė. Sriubos 
paviršius priminė kažkokį žemyną. Įsivaizdavau, kad aš keliautojas. 
Kaip Livingstonas. Maksui labiau patiko Stenlis. Jis sakė, kad tikri 
keliautojai niekada nepaklysta. Nusirišęs prijuostę, senelis suglemžė 
ją į gniužulą, atsisėdo į sūpynes ir pasislėpė po laikraščiu. Svarsčiau, 
ar jis pastebėtų, jeigu nusigvelbčiau kąsnelį mėsos. Senelis turbūt 
nesuskaičiavo kepsnio gabalėlių. Laikraštis šnarėjo. Galų gale sene- 
lis atsistojo ir priėjo prie svetainės laikrodžio. Valandėlę atrodė, kad 
griebs jį ir papurtys. Paskui pasisuko ir įsistebeilijo į mudu. 

— Kur jūsų teta! 

Aš papurčiau galvą. 

— Ta moteris kur nors yra, - sumurmėjo jis. - Suraskit ją! 

Maksas pašoko. 

Bėgome į upės pakrantę klupinėdami už akmenų. Aš susimu- 
šiau kojos pirštą ir iš panagės ėmė sunktis kraujas. Teta sėdėjo ant 
akmens pakrantėje. Dėžė gulėjo jai po kojom. Aplinkui augo šilo- 
kai. Teta buvo ištrypusi jų žiedus. Rėksmingoje jų gelsvumoje tetos 
veidas atrodė dar baltesnis. Jos viršutinis sijonas buvo pilkos spal- 
vos. Sijono sterblė buvo taip nusinešiojusi, kad blizgėjo. Teta buvo 
basa, kaip ir mudu. Šiokią dieną kaime batų niekas nedrengė. 

— Ar ji negyva? - paklausė Maksas. 

Teta atsisuko į mus. Akys buvo beveik pilkos, nosis paraudusi, 
ant kaklo juodavo purvo dryžis. Ji tylėdama nusišnypštė į prijuostę. 

— Katė, - patikslinau aš. 

Tą akimirką dėžėje sukniaukė. Aš krūptelėjau. Pamaniau, kad 
katė sugrįžo vaidentis. 

— Ji nenusibaigė, - atsakė teta. - Sušėriau eteryje mirkytų lašinių. 
Tikėjausi, kad užmigs, bet neužmigo. Tik dukart garsiau miaukti 

pradėjo, trynėsi apie kojas ir kaulijo dar. Sušėriau visus lašinius. 
Maniau, tai paskutinė vargšelės puota. Leidau ir grietinėlės palak- 
ti, - atsiduso teta, pagalvojusi apie savo švaistumą. - Paėmiau ją 
už sprando ir įkišau į dėžę. Užkalant dangtį katė atsigavo ir ėmė 
iš visų jėgų draskyti nagais. Pusiaukelėje ji nustojo brazdintis, nu- 
ščiuvo. Pamaniau, apmirė, gal ir nugaišo. 

Teta piktai stebeilijo į dėžę. 

— O nenugaišo! 

— Ne. Tai demono dvasia. Paminėsit mano žodį. 

"Tetos balsas išdavė susižavėjimą. Lyg kalbėtų apie nepaklusnų, 
bet išmaningą vaiką. 

- Atėjusi prie upės, panardinau dėžę į vandenį. Nusiaviau batus, 
kojines ir įbridau. Iš dėžės pradėjo kilti burbulai. Dėžė ilgai grimz- 
dėjo vandenyje. Mintyse penkis kartus suskaičiavau iki šimto. 
Tada iškėliau iš vandens ir padėjau ant kranto. Jūs neįsivaizduojat, 
kokia sunki šlapia katė. Atsisėdau pailsėti ant akmens - ir žinot, 
ką? Man nespėjus nė atsikvėpti katė sukniaukė. Nuo tol brazdinasi 
mėgindama išsiveržti iš dėžės. Turi ištvermės nelaboji! 

— Dar sykį ją daigosi! - paklausė Maksas. 

— Ne, - kauktelėjo teta. - Daugiau aš jos neliesiu. Paminėsit 
mano žodį. Tai buvo ženklas. 

"Tas dangaus stebuklas braižė nagais dėžės dangtį. Teta išsiėmė iš 
kišenės reples ir ėmė traukti vinis vieną po kitos. Dangčiui atsida- 
rius, katė iškart puolė tetai į glėbį. Kniaukė, trynėsi prie jos šlapiu 
kailiu. Teta leido jai laižyti veidą, vebleno kažką, kasė pasmakrę. 
Šlapia katė atrodė dar liesesnė. Matėsi išsimušę šonkauliai. Nuo 
uodegos tetai ant sijono varvėjo nešvarus vanduo. 

— Mano vargšiukė! Mieloji pabaisiukė! Nieko bloga tau nenutiks, 
nieko bloga... 

Teta nešėsi katę namo ir visą kelią vapėjo visokiausius niekus. 
Katė gulėjo jos glėbyje užmerkusi akis, nuleidusi apdraskytąją ausį. 
Tartum šypsodama. Kieme išsiveržė iš tetos rankų ir iškėlusi uode- 
gą nutapeno pro vištidę. 

1931-ieji. Pudros dėžutė nukrinta 


Nuo sprogimo sudrebėjo langai. Maro parke nuo vejos gaudydamos 
orą pakilo juodasparnės kuosos. Jurgio gatvėje vyko didžiulio užsie- 
ninio stiliaus viešbučio statybos. Po kojom gurgždėjo sušalęs smė- 
lis. Balandis kasmet įsiverždavo vis žvarbesnis, kupinas gyvybinės 
pajėgos. Pienių šaknys ardė asfaltą, merginos jau mūvėjo kojines 
iki kelių, į gatves plūstelėjo darbininkai su priešpiečių dėžutėm. 

— Šitas miestas auga beprotišku greičiu, - pasakiau Maksui. 

— Gal vis dėlto bus kuo kvėpuoti. 

Traukiau į plaučius Helsinkio orą. Suodina drėgmė sėdo ant 
odos. Dvelktelėjo jūra. 

— Gal vieną dieną, - pasakė Maksas, - aš parašysiu knygą, - ir 
mostelėjo gatvės pusėn, - apie visa tai. Apie mudu. Apie tai, ką 
mudu matėm. 

— Nuostabusis Makso Ilgojo gyvenimas ir nepaprasti nuotykiai. 

Staiga Maksas susirietė dvilinkas. Griebėsi už akies. 

— Kas atsitiko? 

— Kažkas pakliuvo į akį. 

Atplėšiau delną nuo veido ir stumtelėjau prie šaligatvio krašto, į 
pavasario saulės šviesą. Jo skruostikaulių oda buvo įsitempusi. Pa- 
smakrėj karojo nedidelis pagurklis. Užuodžiau pažįstamą pudros 
ir Kelno vandens kvapą. Mačiau kraujagyslių vageles po akimis. Po 
metų mums turėjo sukakti trisdešimt dveji, bet atrodėme vyresni. 
Išsigimusiųjų laikrodį reikia rūpestingai užsukti. Jis eina greičiau. 

— Kažkas įkrito. Nejudėk. 

Lyžtelėjau liežuviu kelis sykius, kol paliečiau akyje kažką kieta. 
Paėmiau ant piršto galo. Brolis vėl susiėmė delnu veidą. 

— Koksas. Tikriausiai iš kamino. 

— Gerai, kad neapakau. 

— Šiek tiek paraudo, bet tavo akys visada paraudusios. 

Maksas nusispjovė. 

— Laukiu valandos, kai išeisiu. 

— Pavasarį nuotaika pasikeis. Po mėnesio miestas bus gražus 
kaip muzikinė dėžutė. 

- Iris, - tarė Maksas. 

Pasigręžiau tenlink, kur jis rodė, ir pamačiau Iris, einančią per 
Bulvarą. Ji vilkėjo baltus kailinius, ant galvos buvo užsidėjusi ryš- 
kiai raudono fetro skrybėlaitę. Plaukų sruogos iš po jos kyšojo kaip 
vata. Iškėliau ranką, ketindamas pamojuoti, bet Maksas trūktelėjo 
už rankovės. 

— Pasekim ją! 

— Nebūk vaikiškas. 

— Nejau nenori žinoti, kur ji eina? 

Iris abejingu veidu ryžtingai žingsniavo tolyn. Prie tramvajaus bė- 
gių sulėtino žingsnį saugodamasi, kad kulniukai neįstrigtų plyšiuose. 

— Tikriausiai buvo pas Robertą, - tarė Maksas. 

— Gal pozavo, - pasakiau. 

— O gal ne. 

Prie Švedų teatro Iris ėmė eiti šiek tiek lėčiau ir pažvelgė į savo 
atspindį lange. Lyžtelėjo pirštą, susiglostė iš po skrybėlės išlindu- 
sias garbanas. Tada patenkinta nusišypsojo veidrodiniam atspin- 
džiui ir nuėjo į universalinę parduotuvę. 


— Ką veikei šį rytą? - paklausiau Iris. 

Sėdėjome Kiaušės virtuvėje. Iris sijojo į dubenį miltus. 

— Tiesą sakant, nieko ypatinga. Kiaušė mokė mane laidyti dra- 
bužius. 

— Eime į operą, - pasiūliau. - Aš suprantu, kad turi prasiblaškyti. 

— Ketinau virti spurgas, — atsakė Iris, mušdama į dubens kraštą 
kiaušinį. 

Maksas slapčia persižegnojo, aš jam įspyriau. Mano kvailelis 
brolis nebuvo katalikas. Atsistojau ir iš nugaros apkabinau Iris. 

- Su ta rausva vakarine šifono suknele. Kiaušė ją parnešė iš skal- 
byklos. Galėtum apsivilkti? 

— Spurgos, - plakdama kiaušinius pasakė Iris, - tikrai turi kažką 
jaukaus. O kad mama būtų jas virusi! Gal ir virė? Tik aš neprisi- 
menu. 

- Mums trūksta oro, - pasakė Maksas. — Tris savaites išbuvau 
be alkoholio. Aš geibstu. Už tą velnio operą turbūt geriau neras- 
tume. 

— Tu gėdiniesi mūsų? - paklausiau aš. - Dėl to? Verčiau eitum su 
kuo nors normaliu, dailiu - tokiu, kaip Robertas? 

— Juk perėjau su jumis pusę Helsinkio pobūvių. Ir kuo čia dėtas 
Robertas? 

— Taip, bet iki... 

— Iki ko? Kūdikio? Man atrodo, jūs bijot jo labiau nei aš. 

— Tu nesigriebtum mūsų, jeigu nereikėtų. Mudu abu tai žinom. 

— Kiaušė turbūt paskolins man savo perlų vėrinį, - pasakė Iris, 
atsisuko ir miltais nubrėžė kryžių ant mano juodo švarko. 


Aleksandro teatro vestibiulis buvo sausakimšas. Vedžiau Iris į salę, 
bet ji stabčiojo ant kiekvienos pakopos su kuo nors pasisveikinti, 
kam nors pabučiuoti į skruostus. Girdėjau šnabždesius aplinkui, aš 
tik šypsojau. Buvau patenkintas, kad ji su manimi. „Ji - mano“, - 
norėjosi šaukti, aš šypsojausi daugybei kitų - pusinių, kurių akys 
sekė kiekvieną mudviejų judesį. Persimetusi per petį baltą kailį, Iris 
švytėjo su savo rausvąja suknele. Kaklą dabino trys eilės Kiaušės 
perlų vėrinių, ji vis tiesė ranką pabučiuoti. Kai nuėjom pasiimti 
savo gėrimo, prie jos prisiartino pažįstama figūra. Mačiau, kad Iris 
nusijuokė glusteldama galvą jam prie peties. 

— Robertai! - pasakiau aš, o jis paplekšnojo man nugarą. 

Buvo apsitaisęs mėlyno aksomo kostiumu, apie kaklą kelis kar- 
tus apsisukęs šilkinę skarelę. Užtat plaukai nelyg liepsna liepsnojo. 

— Skulptūra baigta, - tarė jis. - Aš išvažiuoju į Berlyną. Darbas 
puikus, nors pats tai sakau. 

— Sveikinu, - atsakiau aš. 

Robertas kažką sušnibždėjo Iris į ausį, ši paraudo ir greitai link- 
telėjo galvą. Robertas pamojavo mums ir dingo žmonių grūstyje. 

— Ką jis sakė? - paklausiau. 

— Nesvarbu, - atšovė Iris. 

- Jis nori susitikti su tavim? - mygau aš. - Ar tu jo ilgiesi? 

— Kvailys, - atsakė Iris. 

Per pirmą veiksmą Iris atsistojo ketindama išeiti. 

— Kur tu eini? 

- Į tualetą, jei būtinai turi žinoti. 

— Susitikti su juo! Su Robertu, ar ne? 

— Aš noriu siusioti! —- suriko Iris, o visa priekinė eilė sužiuro į 
mus. Iris užsimetė kailinį šaliką ir išdidžiai išėjo. 

— Kekšė, - sumurmėjo Maksas, ir aš spyriau jam į kulkšnį. 

Priekinė žiūrovų eilė atsisuko, aš parodžiau jiems liežuvį. Nuo 
lubų į mus žvelgė auksiniai amūrai. 


Per pertrauką akimis ieškojau Iris. Paklausiau Roberto, kur ji, ir tas 
mostelėjo moterų tualeto pusėn. Mudu su Maksu, užlindę už fikuso, 
laukėme. Augalo vazonas blizgėjo kaip tepalo dėmė ant asfalto. Iš 
nuovargio atsirėmiau į sieną. Maksas užriko ant manęs ir susierzi- 
nęs nusivalė savo baltą smokingą. Pasigirdo Iris klyktelėjimas. Mak- 
sas kilstelėjo antakius. Tuo metu jie buvo išpešioti ir siauri kaip mer- 
ginos. Aš dar labiau suirzau. Tada pasigirdo trinktelėjimas tualete. 

Pastūmiau duris. Iris iš rankų buvo iškritusi dėžutė pudros. 
Milteliai buvo šuorais pasklidę ant keraminių grindų. Visa kvepė- 
jo našlaitėm. Ir dar kažkuo. Tigrų draika, skalbinių krepšio dugne 
užmirštom kojinėm. Paskui pudros rausvumoj pamačiau kraujo 1a- 
šus. Iris klūpėjo ant grindų. Buvo išblyškusi, kikeno. Sugriebiau ją 
už rankos. Kitoje ji kažką laikė. Spustelėjau, ji atgniaužė delną. Tai 
buvo barzdaskutis peiliukas. 

— Ššš, — ėmiau raminti aš, ir Iris garsiai nusikvatojo. 

Per jos delną matei tarpus tarp plytelių - toks permatomas buvo. 
Maksas pasilenkė, brūkštelėjo pirštu raudoną skystį. 

— Tai kraujas. 

Man pasidingojo, kad jis lyžtels tą lašą. Iris visa drebėjo, jos juo- 
kas perėjo į švokštimą. Jos ranka gniaužė man rankovę. Laukiau, 
kol drykstels audinys. Delnu užspaudžiau jai burną. 

— Neglamžyk man suknelės, - juokdamasi šniokštavo Iris. - Dar 
nesumokėjau už ją siuvėjai. 

Pakėliau jos kairę ranką. Ant jos peiliuku buvo išpjaustinėta 
IRIS. „IRIS, IRIS“, - tartum panūdusi įtikinti save, kad vadinasi 
tuo vardu. Perlenkiau nosinę, užspaudžiau. Ant nosinės liko raidės. 
Pirmoji „I“ buvo ryškiausia, mažumėlę pasvirusi. Kitų raidžių taip 
smarkiai ji neįrėžė. 

— Ar gėrei kokių vaistų? — paklausiau ir kilstelėjau jos smakrą, 
norėdamas pažiūrėti į vyzdžius. 

— Tabletės, - pasakiau Maksui. - Kur dėžutė? 

Pasirausiau nedidelėje perlais siuvinėtoje Iris rankinėje, galop iš- 
verčiau ją ant grindų. Atidariau dėžutę. Ji buvo tuščia. 

— Man skaudėjo galvą, - tarė Iris. - Jos jau neveiksmingos. Išgė- 
riau visas vienu kartu. 

— Pabūk čia, Iris, - pasakiau, - aš tuojau sugrįšiu. 

Išbėgome iš moterų tualeto. Skambutis paskelbė veiksmo pra- 
džią, į salę susruveno paskutiniai žiūrovai. Kulniavau raudona dan- 
ga išklotu vestibiuliu ieškodamas akimi teatro darbuotojų. Staiga 
atsimušiau į kažką minkšta. 

— Izaokai, Maksai! Nepastebėjau jūsų per pirmą veiksmą. Tai 
mano draugė ponia Kju ir... - Kiaušė vilkėjo savo amžiną žalią suk- 
nelę, visa blizgėjo. Lyg iš tolo apmėtyta blizgučiais. 

- Iris, - atsidusau aš. 

— Kas nutiko Iris? 


Palaukusi ligoninės vestibiulyje, Kiaušė pasivedė mudu į šalį. Ant 
galvos jai tebežibėjo tiara, jos suknelės nugara buvo atvira. Krūtinė 
kilnojosi Maksui palei nosį, kupina perekšliško užsidegimo. 

— Ar kada nors svarstėte, kodėl po septynerių santuokos metų ji 
neturi vaikų? - paklausė Kiaušė. 

— Tikriausiai jos vyras... 

— Kvailystės! Patys puikiai žinote, kad Iris miegojo ne vien su 
savo vyru. Gal trys vyrukai Helsinkyje jos nepažįsta. Ir iš tų trijų 
vienas aklas. 

— Aš neleisiu... 

- Iris serga. Mažylė žavi, bet nenormali. Vieną žiemą ji išbuvo 
sanatorijoje, Šveicarijoje, bet sugrįžo pereitą vasarą. Žiemą elgė- 
si tarytum normaliai. Ne įprastai, - kas suks galvą dėl įprasto 
elgesio, - bet atrodė sveika. Po kurio laiko Jakobas pavargo. Jis 
pamatė, kad Iris ganėtinai sveika ir išgyvens viena. Iris sukūrė pa- 
saką apie vaikelį tikėdamasi, kad Jakobas vėl ją priims, bet jis ne 
kvailys. Jakobas nusiuntė Iris pas gydytoją ir šis užtikrino, kad ji 
nesilaukia. Ji tiek pat nėščia, kaip jūs. Gydytojas pasakė dar vieną 
dalyką. Iris niekada negalės turėti vaikų. Ji buvo žiauriai išprievar- 
tauta Peterburge iki jų su Jakobu pažinties. Gydytojas sakė, kad 
Iris gimda per daug randuota. Jakobas ją rado gatvėje kruviną su 
nuotakos suknele. Ji surezgė keistą istoriją apie išmirusius gimi- 
naičius. 

— Niujorke... - pradėjau aš. 

- Jai reikia ne Niujorko, o gydytojo. 

— Ką mums daryti? 

— Palikite ją kurį laiką ramybėje. Ji turi pailsėti, pagyventi saugio- 
je aplinkoje. Aš viskuo pasirūpinsiu. Jūs susiraskite darbą žemyne, 
pasitaupykite pinigų, kol Iris leis laiką sanatorijoje. Rudenį ji jausis 
geriau ir bus išmetusi iš galvos tą įkyrią mintį apie kūdikį. 

— Ji atrodė tokia maža, kai gulėjo lovoje nuo gydomosios anglies 
pajuodusiom lūpom. Ji atrodė tokia maža... 

— Iris susijaudins jus pamačiusi. Ji isterikė, bet gali pasveikti. 

— Ji kupina šviesos, - pasakiau aš. - Kupina gyvybės. 
- Ji laukia jūsų. Eikite. 


Iris vilkėjo dedešvos spalvos chalatą. Nagai buvo nulakuoti tos pačios 
spalvos laku. Ji mūsų akivaizdoje pasidažė lūpas, kietai sučiaupė jas, 
palenkė galvą prie veidrodžio. Tada peštelėjo ataugusias tamsias plau- 
kų šaknis ir išsišiepė. Pliaukštelėjo dėžutės dangtelį, sučepsėjo lūpom. 
Nusišypsojo. Tik lūpomis. Oda buvo balta kaip nuo bekono nurėžti 
lašiniai. Tiek daug buvo spalvų kambaryje, kuris atrodė negyvas. 

— Džiaugiuosi, kad atėjote. Aš mirtinai išalkusi. 

Ji dėbtelėjo į duris, sakytum jau būtume šnekėjęsi apie restorano 
padavėjus. 

— Čia duoda tik mėsos sultinio ir džiūvėsių. Jei pamatysiu dar 
vieną puodelį, išliesiu slaugei į veidą. 

— Ar gerai jautiesi? 

— Nuostabiai. Turiu nusidažyti plaukus ir gauti butelį šampano. 

- Iris, tu turi pailsėti. 

— Viskas gerai. Mudu su kūdikiu jaučiamės puikiai. Daktaras 
sakė, kad turėsiu berniuką, nes jis labai greit auga. Tiesą sakant, 
labiau norėčiau mergaitės, bet ir berniukas turi gerų bruožų. Jūs 
turbūt labiau norėtumėt berniuko? Visi vyrai nori berniukų. Galė- 
sit išmokyti jį žvejoti ir panašių dalykų. 

— Maksas matęs tik vieną žuvį - su Berno padažu, - atsakiau, 
atsisėdau ant lovos ir paėmiau Iris už rankos. 

— Neišterliok nagų lako, - pasakė ji. 

— Kiaušė nori nuvežti tave trumpam į kaimą. 

— Juk dar ne sezonas? 

- Sezoninis poilsis išėjo iš mados, - tarė Maksas. - Be to, ir juo- 
daodžių orkestras, kuris grojo „Operos rūsyje“, išvažiavo. Miestas 
ištuštėjo. 

— Kūdikiui patiktų kaime, - tarė Iris. - Aš turiu priaugti dar kelis 
kilogramus. Pasak gydytojo, mano juosmuo nieko neįtikintų, kad 
aš jau ketvirtas mėnuo laukiuosi. 

— "Tu graži. 

— Niujorke turėsim įsigyti padorų butą, - tarė Iris. - Berniukui 
reikės daugiau vietos. Manot, kad mes turėtume susituokti? Ne- 
noriu gyventi kaip buržua, bet turbūt vedybos viską palengvintų? 

— Galėsime susituokti, - atsakiau aš ir pažvelgiau pro langą. 
Alyvų krūmas buvo ką tik išleidęs lapelius. Įsivaizdavau, kaip jis 
atrodys vasarą, kai vėjas nubarstys žiedlapius. Kupinas sunkaus 
saldumo. — Mes pirmiau trumpam nuvažiuosime į Prancūziją, — 
tariau. - Sutvarkyti šeimyninių reikalų, gerai? 

— Juk greitai grįšite? 


- Iris... —- pradėjau aš ir nurijau. - Ką tu prisimeni iš to vakaro 
„Operoje“? 
— Aš... - suraukė antakius ji. - Man svaigo galva, aš tikriausiai 


nualpau. Kiaušė atvežė mane į ligoninę. Nevertėjo, bet ji nerimavo 
dėl kūdikio. 

— Gal norėtum, kad mes nevažiuotume? 

- Jūs išvažiuojate, - atsakė Iris. - Tikra ponia niekada neprašo. 


Mostu pasišaukiau taksi automobilį prie ligoninės durų ir papra- 
šiau nuvežti į artimiausią barą. „Operos rūsys“ buvo beveik tuščias. 
Padavėjas ilgai žiūrėjo į mus, bet palydėjo prie staliuko. Mergina 
kažką dainavo su švedišku akcentu. Dainos žodžių aš nesupratau. 
Maksui nespėjus išgerti vieno puodelio arbatos, užsisakiau antrą. 

— Palik ant stalo butelį, - pasakiau padavėjui. 

— Mes netiekiame arbatos buteliuose, - įžūliai atsakė tas tipas. 

Pamosavau jam prieš nosį šimtinės banknotu ir išlenkiau trečią 
viskio. Pilvas sušilo, spalvos restorane pasidarė glosnesnės. Man 
patinka švelni suomių kalba. Ilgos balsės tirpo grauduliu atmieš- 
toje dainoje. 

— Pašokim, - pasiūliau Maksui, bet jis kažkodėl tylėjo. 

Man norėjosi pajusti judesį. Viskis man tiko. Tas gėrimas mane 
atpalaiduodavo, pralinksmindavo, nutraukdavo vidinį monologą, 
sustabdydavo srūvančią minčių kariauną. 

Mergina prie gretimo staliuko pasižiūrėjo į mudu, kai pakvietė- 
me šokti, bet linktelėjo galvą. Jos delnas buvo suprakaitavęs, bet 
lūpos gražios. Man patinka plonos lūpos, jos rodo stiprų charak- 
terį. Pasakiau tą merginai, ji nusijuokė ir žvilgtelėjo savo stalelio 
pusėn. 

— Žiūrėk į mane, kai šoki, - paliepiau. - Tavo dubuo pernelyg 
įsitempęs. Judi nerangiai. 

— Aš turiu eiti, - tarė mergina. 

Staiga prie mūsų pripuolė padavėjas ir greitosiomis pradėjo kaž- 
ką aiškinti. Aš žiūrėjau į jį ir, norėdamas susikaupti, užmerkiau 
vieną akį. Jis kažką kalbėjo apie sąskaitą ir vakarienę. Viršutinė 
lūpa judėjo, ūsai virpčiojo. Mane suėmė juokas. Atrodė, padavėją 
tai dar labiau suerzino. 

— Kas čia dedasi? 

— Ne tavo reikalas. 
bertas. 

— Aš pažįstu šituos vaikinus. Viskas gerai, - pasakė jis padavėjui. 

- Išėjo nesusimokėję... - neatstojo tas. 

— Nyko tu nepažiūsti! - užrikau aš ant Roberto ir trinktelėjau 
jam pasmakrėn. 

Jis žnektelėjo aukštielninkas, sykiu nuversdamas porą kėdžių. 
Padavėjas čiupo Maksą už krūtų, papurtė. Pagrabinėjau ant stalo, 
ranka užkliudė arbatinį ir aš trenkiau juo padavėjui. Iš kažkur išni- 
ro daugiau rankų ir kojų. Man apsvaigo galva, supratau, kad kažkas 
man smogė. Kraujavo lūpa. Restoraną supo. Smogiau aklom ir su 
pasitenkinimu pajutau pataikęs į kažką minkšta. 

- Izaokai, eime, - išgirdau Makso balsą, bet man nesinorėjo liautis. 

Spyriau koja ir išgirdau trakštelint. Priešinausi, kai Maksas tem- 
pė mane durų link. Jis įbruko prie durų žiopsančiai cigarečių parda- 
vėjai pluoštą banknotų ir paėmė mudviejų paltus. 

Lauke buvo vėsu. 

— Aš nenoriu išvažiuoti, - pasakiau Maksui. - Nevalia palikti Iris. 

Brolis sudėjo mūsų kostiumus į kelioninę skrynią, nykščiu išly- 
gino klostes. Prieš atsakydamas ilgai tylėjo. 

— Jai bus geriau, — tarė Maksas. - Girdėjai, ką pasakė Kiaušė. 
Mergina pervargusi. Ja negalima pasitikėti. Turime pagalvoti apie 
save. 

— Kiaušė pati jos nori, - sumurmėjau. 

— Gal jos ketinimai tyresni nei tavo? - paklausė Maksas. - Kiau- 
šė turi pinigų. Gali nuvežti ją pas geriausius gydytojus. Mes sugyį- 
šime. Užsidirbsime pinigų ir sugrįšime. 

— Ne. 

- Izaokai, - tarė Maksas, - paklausyk manęs. Tai moteriai pasi- 
maišė galvoje. Ji nori mus išskirti. Tu dar niekad šitaip nesielgei. Tu 
ir Iris. Iš to nieko neišeis. 

— Aš myliu ją. 

— Kada nors suprasi, kad mes turėjom išvažiuoti. Jūs neigiamai 
veikiate vienas kitą. Šalia Iris dabar turi būti koks nors normalus 
žmogus. Ne toks, kaip mes. 

— Svarbiausia Iris, - sumurmėjau aš, susukau kojines ir įmečiau 
į lagaminą. 

Mudu su Maksu buvome pasirengę pamesti Iris, palikti ją vie- 
ną iškart, kai kas nors leis mums ją palikti. Kiaušei neteko versti, 
spausti mūsų. Mudu norėjome dingti, iki prasidės visos bėdos. Štai 
taip aš, Izaokas Ilgasis, palikau tą vienintelę, kurią mylėjau. Vienin- 
telę, kuri savotiškai galbūt mylėjo mane. Niekas nebuvo nukreipęs 
į mane ginklo, niekas nesiūlė pinigų už tai, kad išvažiuočiau. Mudu 
sprukom kupini kilnumo, vis kartodami, kad darome tai Iris labui. 

1932-ieji, Krokai 


Balandis. Krokai veržiasi pro žemę užgulusį sniegą. Vis ta pati am- 
žina kova už gyvenimą, už pirmąsias bites kiekvieną pavasarį. Žie- 
dai pratrūksta kupini gyvybės, nauji, ruduo tartum išnykęs iš jų 
sėklų atminties. Pavasaris ničnieko neprisimena. Kas metai tariasi 
dar čia nebuvęs. 

Maksas šiandien sveikesnis. Sutinka pasivaikščioti po parką. 
Palengva žingsniuojam. Maksas ramsčiuojasi lazda. Ji aptaisyta 
sidabru, tinkama tiktai dabitiškai kulkšniuoti. Bet Maksas nieku 
gyvu neprisipažįsta, kad serga. Pavasario saulė spigina jam į veidą. 
Nupilkusi oda eina pleiskanom. Matau ant veido pudros apribus. 
Jie susimetę į raukšles prie lūpų. Maksas atrodo kaip vaiduoklis. 
Pirmą kartą pastebiu jam ant pakaušio rausvą dėmę. Kada brolis 
pradėjo plikti? Maksas primerkia akis. Saulė jį žilpina. Jis kvėpuoja 
sunkiai, susiėmęs ranka krūtinę. 

— Pasėdėkim truputį, - sakau. - Aš pavargau. 

Maksas pasižiūri į mane, bet neprieštarauja. Nubraukiu laikraš- 
čiu suoliuko galą, sulankstęs padedu ir mudu atsisėdame. Maksas 
atsargiai kilsteli kelnių klešnes. Niekad nesijaučia toks sergalingas, 
kad nesibaimintų išsiduobsiant kelius. 

Suoliukas nudažytas žaliai. Ant atramos pasvirom raidėm už- 
rašyta: „Einas A Ana Lėna.“ Ana Lėna myli Einą. Einas myli Aną 
Lėną. Štai taip viskas vyksta. Suoliukus kartą per metus perdažo, 
bet kitą vasarą vėl kas nors ką nors myli. Ana Lėna myli Antį, 
Antis - Ėvą, Ėva - nežinia ką. Pro mus praeina būrelis jaunuo- 
lių. Žvilgčioja paslapčiom, bet nesiteikia kreipti dėmesio. Keli jų 
vilki baltagvardiečių uniformas, vienas užsirišęs baltą raištį, bet 
mes nežinome, ką jis simbolizuoja. Vaikinų plaukai nukirpti labai 
trumpai. Jie eina pasikūprinę, juokiasi. Tas, kuris užsirišęs raištį, 

apsikabina vieną merginą. Ši kažką tyliai sako, Raiščiuotasis vėl 
nusijuokia. Mergina ne žengte žengia, o šokinėja. Kas trečią žingsnį 
strykteli. Vienas, du, strykt. Valandėlę tartum regiu Iris, bet atsipei- 
kėju. Šita mergina daug aukštesnė ir gerokai jaunesnė. 


Mano pasakojimas artėja prie pabaigos. Jis išėjo ilgesnis, nei buvau 
numatęs. Per daug jame iškylų, pobūvių ir pavasarinių rytmečių 
Kaivopuisto parke. Per daug klaidžiojimų po Sen Mišelį, per daug 
kavinių ir cirko kekšių. Per daug neūžaugų, undinių ir nepažįstamų 
antraeilių personažų. Blogiausia, kad visi šio pasakojimo veikėjai 
dėvi seniai iš mados išėjusius drabužius. Plasta jų oranžiniai sariai, 
plunksnų boa, gaidžio pėdelės raštu nuaustas tvidas. Jie mūvi to- 
kias pirštines, kokias protingas žmogus apsimautų tiktai dirbdamas 
sode. Jie mintija ne šios kartos mintis. Jie vaikšto tarsi nežinodami, 
koks rimtas daiktas yra gyvenimas. Jie juokiasi ničnieko nenutuok- 
dami apie politiką, jie neskelbia jokios visuomeninės žinios. 


Pereitą naktį vėl sapnavau Iris. Su balta plačiakrašte skrybėle ji žen- 
gė prie manęs, kramtydama akinių nuo saulės kojelę, nors diena 
buvo apsiniaukusi. Ant kaklo buvo užsimetusi balto šermuonėlio 
kailį. Pagaliau ji buvo panaši į užsienietę. Suomis niekada nepirks 
balto kailio. Toks kailis per kelerius metus pagelsta ir atrodo kaip 
šuns paženklintas sniegas. Sapne tarytum buvo vasara. Iris mušė 
prakaitas. Prie smilkinio buvo prilipusi juoda garbana. Ji ėjo manęs 
link, bet mudviejų nepastebėjo. Jos kulniukai nekaukšėjo. Iris žen- 
gė mažais žingsneliais, netvirtom kojom. Suglaudusi kelius, šiek 
tiek šlubčiojo. Jos batai buvo iš baltos aligatoriaus odos pakaitalo. 

— Kodėl nešioji batus tokiais aukštais kulniukais? - kadaise pa- 
klausiau jos. - Susigadinsi kojas. 

— Užlipęs ant kojokų atsiduri arčiau dangaus, - nusijuokė Iris. 
Nuskambėjo kaip kažkokia citata. Nežinau, gal ir buvo citata. 

„Bebras ant medinių kojokų“, - sakydavo „Marinaroje“ apie 
merginą, kuri per gerai apie save manė. Taip kekšei buvo parodoma 

vieta. Bet nuo tol prabėgo daug laiko ir niekas nebūtų drįsęs šito 
cyptelėti prie Liusijos. 

Sapne apie Iris sklendė šviesus vasarinis sijonas. Audinys mir- 
guliavo pablukusiom orchidėjom. Gatvėje mudu buvom vieni. Pri- 
siartinusi prie mūsų, ji sustojo. Nebuvo išsidažiusi veido. Atrodė 
jaunesnė, rimtesnė, tartum rengėsi sakyti kažką svarbaus. Bet iš 
burnos pakilo burbulai. Ir smakru tekėjo vanduo. 

- Atsiprašau, - pasakiau aš. 

Po viskam žinai, ką turėjai pasakyti. 

1932-ieji. Iris pabėga 


Kiaušė apsivilkusi gėlėtą suknelę, su kuria ji panaši į gyvulių šėrikę. 
Pasvarsčiau, ar per nuosmukį ji prarado daugiau pinigų. 

— Viskas šiek tiek užtruko, - sako Maksas. 

- Iris Lapinlahtyje, - atsidūsta Kiaušė. - Buvau susitikusi su savo 
advokatu, bet jis didelių vilčių nesuteikė. Jakobas yra Iris globėjas ir 
nori ją tenai palikti. 

— Jėzau! - meta Maksas. - Noriu pasakyti, kad pasaulis turi lo- 
gikos. 

— Ją gydė insulinu. Sako, kad ji pažvalėjo. Vėl pradėjo rašyti eiles. 

— Man tai nepatinka, - atremiu aš. - Iris nepakenčia buvimo 
vienoje vietoje ir tolydumo. 

— Kaip tik šito jai visada trūko. Iris turi patirti pastovumą ir sau- 
gumą. 

— Ir tolydų žindymo ritmą, - priduria Maksas. - Kažkas skaitė 
veikalą apie žindomų kūdikių auginimą. 

— Mėginau pakeisti Jakobo nuomonę, - atsidūsta Kiaušė. - Bet 
tas žmogus neturi gėdos. Jis drįso užsiminti, kad tarp mudviejų su 
Iris kažkas nederamo. Aš niekada... 

— Ar galėtum vairuoti automobilį? - klausiu Makso. 

— Kodėl ne? Automobilis negali būti sudėtingesnis už triratį. 


Iris sėdi ant suoliuko po liepom. Aplinkui stiebiasi tulpės. Ji pasi- 
dėjusi ant kelių knygą, bet akys žvelgia atmintin. Priekiniais dan- 
tim krimsnoja apatinę lūpą. Galvą prisidengusi balta skrybėlaite, 
vilki dukslų paltą. Ji sėdi sukryžiavusi kulkšnis po suolu, kad ne- 
sverdėtų. 

- Iris, - sakau ir sėduosi šalia. 

Ji krūpteli, ilgai žiūri, paskui nusuka akis. 

— Man labai gaila, - sakau. 

— Aš laukiau jūsų. Tikėjausi, kad mane pasiimsit. 

Jos rankos dreba, kai prisidega cigaretę. Laiko jas kažkokioj pras- 
toj emaliuotoj dėželėj. Atokiau slaugės vedama šliūrina moteris. 
Baltas ligoninės pastatas kieme primena rūmą. 

— Tai Manta, buvusi Manerheimo kambarinė. Ji serga neurosi- 
filiu. Čia dauguma serga ta liga. Jiems švirkščia gyvsidabrį. Užtat 
Mantai pajuodo dantenos, iškrito dantys. 

Šliumpindama pro šalį Manta žiūri į mus, aš nutildau Iris. 

- Ji nesupranta, nors ir girdi. Jos galva kaip guminė. 

Staiga suskamba varpas, jo aidas sklendžia per sodą, iššoka iš 
gyvatvorės ir atsimuša į baltas mūro sienas. 

— Metas gerti arbatą, - ištaria Iris. - Aš turiu eiti. 

— Automobilis už kampo, - sakau. - Mes atvažiavom tavęs pa- 
siimti. 

Šviesos spinduliai smelkia Iris veidą. 

Išvydusi automobilį, Iris paglosto jo šonus, priglaudžia prie jo 
skruostą. 

— Mano fordas! 

— Kiaušė nupirko jį iš Jakobo, kai šis nusprendė parduoti. Kiaušė 
nemoka vairuoti, bet nenorėjo, kad jis pakliūtų į svetimas rankas. 

Iris išsiima iš rankinės akinius nuo saulės. Jos nugara atsitiesu- 
si. Ji nusijuokia, užsideda akinius. 

Iris važiuoja pašėlusiai greitai, kol už miesto asfaltuotas kelias 
virsta smėlėtu vieškeliu. Maksas paduoda jai viskio butelį, ji mau- 
kia dideliais gurkšniais. Atsilošiu ant pasostės ir šneku be atvangos. 

- Liverpulyje nusipirksim bilietus į laivą. Iš pradžių galėsim iš- 
sinuomoti mažesnį butą, gal virš teatro, ir gyvensim, kol rasim ką 
nors tinkamo... 

Viskis sušildo papilvę, nuo laukų pakyla juodieji strazdai, oras 
kvepia žeme, pažadais. 

Iris tyli. Netoli Porvo miestelio ji pasuka į vilą. Tada prabyla. 

— Sakė, kad aš agresyvi, - taria ji. - Todėl pririšo prie vonios ir 

laistė leduotu vandeniu. Taip pririšę laikė kelias dienas. Maniau, 
per klaidą. Tikėjausi, kad Kiaušė arba Jakobas išsiveš mane namo. 
Rašiau jums. Parašiau daug laiškų, bet atsakymo nesulaukiau. Kai 
kurie laiškai grįžo neatplėšti su prancūzišku prierašu, kurio nesu- 
pratau. 

— Teatras subankrutavo, - pasakiau. - Jo savininkas buvo ameri- 
kietis, kuris investavo pinigus į statybos pramonę... 

— Lankiausi tris kartus per savaitę pas tą kvailą asilą, jį vadino 
profesorium. Bjauresnis už aną pliką šliužą, pas kurį Jakobas mane 
anksčiau siuntė. Jį labiausiai domino mano lytinis gyvenimas. 
Su jumis, su Robertu, net su Kiauše. Norėjo, kad prisipažinčiau, 
jog mudvi su Kiauše siejo nesveikas lesbiečių ryšys, norėjo, kad 
smulkiai papasakočiau apie savo vaikystę. Jis sakė, kad aš pradėjau 
fantazuoti lytinio brendimo metais, kai ėmiau vaizduotis, jog vir- 
šininkas kabinėjasi prie manęs, o paskui susigalvojau, kad buvau 
išprievartauta. 

— Iris... 

— Galų gale pradėjau pasakoti jam tai, ką maniau jį norint išgirs- 
ti, maniau, nurims, bet jis dar daugiau rašėsi. Man atrodo, kad jo 
ryšys su motina buvo blogas. 

Ji staigiai pasuka į dešinę. Lūpos kiečiausiai sučiauptos. Įsukusi į 
kiemą ji nesustoja, bet važiuoja toliau. Prieplauka tik tik nudažyta 
baltai. Jos gale žvilga jūra. 

— Iris, sustok! — persisvėręs per Maksą mėginu sugriebti vairą, 
brolis daro tą patį. Automobilis pasuka į kairę, bet Iris padidina 
greitį. Mes lekiame prieplauka tiesiai į jūrą. 

Akimirką viskas sustoja. Balsai nutyla. Automobilis grimzta į 
dugną. Priplūsta vandens. Matau Iris, ji išsižiojusi kvatoja. Iš bur- 
nos veržiasi burbulai. Plaukai lyg šešėlis kyla aukštyn. Maksas lai- 
kosi šalia manęs. Purtau jį, bet brolio galva atkranga atgal. Daužau 
automobilio dureles, bet jos neatsidaro. Plaučiai ima stigti oro. Ap- 
sivynioju kojine ranką ir smogiu į langą. Maksas glemba. Suimu jo 
nosį, kvėpuoju jam į burną. Tempiu paskui save pro langą. 

Taškydami vandenį kylame į paviršių. Maksas ant kranto vemia. 
Prieplaukoje kažkas sėdi. 

Iris. Ji geria viskį iš butelio ir juokiasi. Nuo drabužių varva 
vanduo. 


Ryte pabundam ant šlapių paklodžių, mane krečia šaltis. Iris nebė- 
ra, bet kieme stovi nematytas automobilis. Kiaušė sėdi verandoje 
ir šypso puse lūpų. 

— Labas rytas. 

— Kur Irisi 

Kiaušė užmerkia akis. Vokai nudažyti rusvu kremu ir ji turi 
markstyti akis, kad dažai neišsiterliotų. Ji bruka man į ranką laišką. 

- Jis atplėštas, - sakau. 

— Aš... - Kiaušė sako. - Turėjau žinoti, ką ji parašė. 

Linkteliu galvą. Imdamas laišką netyčia paliečiu Kiaušę, ji krūp- 
teli. 

—- Aš nieko nepadariau, - sako. - Tik norėjau turėti ją šalia ir 
globoti. 

Nepaisau jos savigailos, o išimu iš voko laišką. Dvelkteli kvepa- 
lais, kuriuos maniau užmiršęs. Pakalnutės - Iris kvepalai. 

- Ji apgavo mus visus, - guodžiasi Kiaušė. 


Izaokai! 

Oi, kaip tu juoksiesi, kai šitai skaitysi. Žinau, kad kvapo pri- 
stigsi. Mudu su Robertu apgavome visas Helsinkio liežuvininkes 
ir pabėgome. Netikėk niekuo, ką apie mane išgirsi. Aš irgi ne iš 
kelmo spirta. Pasiskolinau iš Jakobo šiek tiek pinigų. Nebenorėjau 
daugiau prašyti Kiaušės, tavo siųstieji pasibaigė, o Jakobas jų turi 
labai daug. 

Aš ieškojau namų, Izaokai. Ilgus metus ieškojau priebėgos, ne- 
žinodama, kad ji šalia. Aš grįžtu į Rusiją, namo. Jiems reikia tokių 
žmonių, kaip aš. Robertas tapys, o aš mokysiuosi, gal net lėktuvų 
skardas mokysiuos virinti. Palieku visas šilkines kojines Kiaušei. 


320 


Per mažos jai, bet galės sudėti į krūvą ir ant jos miegoti. Dievas 
žino, kad Kiaušė jas nupirko. Aš piktžolė, Izaokai. Naujosiose vi- 
suomenėse piktžolės klesti. 

Norėjau jus vežtis kartu, bet Robertas pasakė, kad tokiems, kaip 
jūs, nėra vietos išsivysčiusioje visuomenėje. Jeigu Šitaip, tai norė- 
čiau, kad Sovietų Sąjunga nebūtų taip išsivysčiusi. 

Tululu ir bučkis. 


Su meile Iris 


— Ką ji čia rašo apie Jakobo pinigus? - klausiu. 

- Iris tikriausiai turėjo Jurgio gatvės krautuvės raktą, - atsidūsta 
Kiaušė. - Ji ištuštino seifą galiniame kambaryje. Jakobas laukė kaž- 
kokio užsienio tiekėjo, į seifą buvo pasidėjęs itin didelę sumą. Iris 
buvo apie tai girdėjusi. Iš viso 200 000 markių. 

Iris buvo teisi - aš pratrūkstu juoku. Negaliu susilaikyti. Links- 
mumas veržiasi iš pilvo, aš įsikimbu kėdės atkaltės, kad kretėda- 
mas nenuvirsčiau. 

- Ji išdygo prie Roberto durų nakčia. Net nežinojau, kad jiedu 
dar palaiko ryšį, bet jis tikriausiai lankė ją ligoninėje. Jakobas dras- 
kyte draskosi. Jis turėjo kažkokių investicijų užsienyje, viskas žlu- 
go. Iš batų prekybos jis niekada gerai neuždirbo. Bent jau tiek, kad 
galėtų išlaikyti stilių. 

Kiaušė sučiaupia lūpas. 

— Maniau, kad rimčiau į tai pažiūrėsite. Gal jūs jai padėjote? 

— Ne, - papurčiau galvą. - Bet būčiau padėjęs, jeigu būtų papra- 
šiusi. 

— Šiaip ar taip, aš ketinu pasiųsti žmogų paskui juos. 

— Tavim dėtas apie tai nekalbėčiau, - sakau Kiaušei. - Sugauta 
Iris gali pradėti šaudyti. 

Kiaušė išvynioja atsineštą ryšulį. 

— Paprašiau atiduoti ją man. Robertas buvo numetęs prie šiukš- 
lių, bet sutiko parduoti, - Kiaušė iškelia skulptūrą, aš spoksau į 
ją. - Buvo perskilusi, suklijavau. Pamaniau, norėsit ją turėti. 

Keista žiūrėti į save svetimomis akimis. Žmogus vengia net savo 
atvaizdo veidrodyje, bet skulptūra, kurioje tavo pavidalas sukurtas 
svetimo žvilgsniu, sykiu ir žavi, ir baugi. Laikiau skulptūrėlę viena 
ranka. Skilusi per Makso nugarą iki pėdų. 


Vėliau sužinome, kad jie kirto sieną motorine valtimi. Valties 
vairuotoją Salmio pasienio tarnyba rado nušautą. Tikriausiai tai 
padarė rusų pasienio sargyba. 

Roberto skulptūrų rado vienoje Sortavalos komiso parduotuvėje. 
Jos buvo nusavintos ir parduotos metalo perdirbėjams. Jiedu su Iris 
buvo išskirti, įsakyta prisitaikyti prie sąlygų. Žinių apie tolesnį Iris 
gyvenimą nėra. Gal ji jau Sibire. 

- Iris nepražus, - sakau. - Nenustebčiau, jei ji jau būtų Stalino 
meilužė. Tokios, kaip Iris, niekada nepražūva. 

Užmerkiu akis ir valandėlę regiu ją. Iris mėlynais darbo drabu- 
žiais su kitom, taip pat aprengtom moterim juokdamasi eina lauko 
pakraščiu. Mikliai užsikiša plaukus už ausies, atsigręžia atgal. Gal 
akimirką prisimena mus? Šiaip ar taip, jos akys prisimerkia, ji su- 
stoja. Augesnė moteris kažką jai sako, bet Iris mostu ją nutildo. 
Po akimirkos Iris nusisuka ir dedasi prie šnekučiuojančių moterų. 

1932-ieji, Tamsusis kambarys 


Slaugė atplėšia duris. Jos rankos stiprios, gyslotos. Neprisimenu jos 
vardo. O turėčiau prisiminti? Suraukiu antakius. Liusija, dingteli. 
Madam Liusija? Girdėta. Kaip sunku prisiminti vardus. Nedrąsiai 
nusišypsau jai. Gal ne tokia kaip ta, kuri paprastai čia užeina. Ji 
linkteli galvą, įtariai apžiūrinėja Maksą. 

— Kaip jaučiamės? - Tada žvilgteli į mane: - Ar reikia į tualetą! 

Aš papurtau galvą. 

Po kelių nelaimių Maksas buvo suvyturiuotas į vystyklus, tikrai 
nupirktus ne šiemet. Aš dar turiu teisę praustis vonioje. Tikiuosi, 
kad mudviejų bendri organai pasiduos anksčiau, nei būsiu privers- 
tas atsisakyti šitos teisės. Pardavinėjau savo kūną visose šio žemyno 
scenose, bet siusioti noriu vienas. Noriu pasakyti, kartu su Maksu. 

Liusija - juk toks jos vardas. Didžiuojuosi, kad ne viską užmir- 
šau. Jau nedaug liko. Ilgai žiūrėdamas į tamsą, galų gale ką nors 
prie šaknų žili. Maksas nori, kad ir aš dažyčiausi plaukus. 

— Žiūrėdamas į brolį aiškiausiai matai, kiek pasenai. 

— Aš nesu senas, - sakau. Akių vokai sausi. Mane ima nuovar- 
gis. — Tai tu senas. 

Maksas šypteli puse lūpų. 

— Metai poną daro įdomų. 

— Būtų smagu susipažinti su tokiu ponu. 

Maksas jau nesiklauso. Iš skausmo jis užmerkė akis. Aš noriu 
dar pasišnekėti. Noriu, kad jis vėl nusišypsotų. Užgesę žodžiai bur- 
noje palieka pelenų skonį. Kažkur iš čiaupo laša vanduo. 


Mėginu prisiminti, kaip atrodė Iris. Norėčiau nupasakoti jos eigas- 
tį, jos šypseną. Bet jos veidą dengia ūkana. Mintyse keliauju į sodą. 


Obelų pavėsyje auga tulpės. Jos dar neišsiskleidė. Žali jų pumpurai 

kieti kaip vaiko kumštukas. Viršūnėlėse geltonos gyslutės susilieja su 
šviesiu raudoniu. Tolėliau lauke dar kėpso kelios sniego salelės. Žie- 
mos grūmojimų nuoliekos. Kažkas vaikšto pakrantėje. Iris. Su balta 
kailine kepure. Išlindę plaukai primena šuns kakučius ant sniego. Jos 
eigastis kitokia, lengva, lyg bėgant. Paskui susivokiu, kad kažkas ne- 
gerai. Kilsteliu ranką prie skruosto ir suprantu, kad verkiau. Tai tikra 
ranka. Pažvelgiu į šoną. Makso nėra. Aš stoviu vilos kieme vienas. 
Iškeliu ranką. Sugniaužiu kumštį ir vėl atgniaužiu. Štai koks tai jaus- 
mas! Liūdesys sunkiasi iš manęs, lyg kūno organus spaudžia per rėtį. 


Pamirksiu akimis ir pasvarstau, ar nemiegojau. Kambaryje dvelkia 
pakalnutėm - kvepalais, į kuriuos įvarvinta ir lašelis jazmino. Jau 
aiškiau matau kambarį. Akys priprato prie tamsos. Čiužinys braš- 
ka, kai pasiverčiu ant šono. Viena spyruoklė skaudžiai duria į nuga- 
rą. Nuslenku į duburėlį čiužinyje. Įsivaizduoju buvusius viešbučio 
gyventojus, kurių kūnų šiluma įsispaudusi į čiužinio atmintį. Plei- 
skanotus, trykštančius išskyrom, kupinus geidulių ir vilčių. Įsivaiz- 
duoju miegojusių nugaras, sėdmenis ir kelionėse susiriebalavusius 
plaukus. Nepažįstamieji glaudžiasi pagalvės glėbin, dūsauja, šno- 
puoja, mirksi akimis. Jų buvimas sukuria saugumą. Vaizduojuosi 
juos slenkant ilgom eilėm ir krintant į lovą, svaidant keiksmus, 
skaitant knygas, išjungiant naktinę lempelę, pjaustant kojų nagus. 
Jie kramto obuolius, krapšto iš tarpdančių sėkliukes, riaugėja taip, 
kaip riaugėjama manant, kad esi visai vienas. Jie nežino, kad aš 
juos stebiu. Jie nežino mane esant čia. Nupučiu Maksui nuo akių 
plaukus. Jo blakstienos suvirpa lyg sapnuojant sapną. 

Abraomas, Izaoko tėvas, sudarė sutartį su Dievu dėl palikuonių. 
Dievas paprašė jo perkirsti per vidurį treigę telyčią, treigę ožką, trei- 
gį aviną, purplelį ir jauną balandį. Saulei nusileidus, kai Abraomas 
drebėjo iš baimės, perėjo Viešpats tarp skerdienos pusių. Jo deglas 
sudegino jas savo liepsnomis. Šią naktį kažkas pereis tarp manęs 
ir Makso. Pirmą kartą gyvenime alsuodamas nejaučiu jo krūtinės 
kilsavimo. Jau niekada nebegirdėsiu jo balso už savo akių. 

Mano brolis mirė. Oras kambaryje tirštėja su kiekvienu įkvėpi- 
mu. Mano brolis Maksas mirė. Paikai kostelėjo ir įbedė akis į lubas. 
Mano brolis Maksvelas. Iš karto pamaniau jį žiūrint į musę ant 
lubų. Musė turi lanksčius sparnelius per visą nugarą, kojelių tiek, 
kiek reikia. Straubleliu siurbiasi prie viso, kas gyva ir negyva, bet 
prie mūsų nesiartina. 

Musė trina priekines kojeles. Apsimeta tik vinimi, išsimušusia 
iš lubų lentos. Šimtai jos akių atspindi mudu su Maksu. Gulim 
vienas šalia kito viešbučio kambario lovoje. Susirietęs prisiglaudžiu 
prie šilto brolio kūno. Netrukus bendri mudviejų organai nustos 
dirbti ir aš mirsiu. 

Musės po vieną negyvuoja. Kastorui mirus, Polideukas jį palai- 
dojo. Jis liepė pastatyti savo broliui paminklą, iš tolo matomą ant 
kalvų. Nuo jo marmuro kolonų krito melsvi šešėliai. Polideukas 
glaudė prie jų kaktą. Marmuras buvo vėsus. Polideukas verkė. Jiedu 
su broliu niekuomet nebuvo išsiskyrę. Iš pradžių jis ketino nusižu- 
dyti, bet paskui suprato negalėsiąs. Polideukas buvo Dzeuso sūnus, 
kaip Dievo sūnus - nemirtingas. Užtat jo brolis, nors iš vienų įsčių 
išėjęs, buvo tiktai karaliaus sūnus. Gal jie net nebuvo dvyniai, gal 
graikai kažką praleido. Polideukui buvo liepta likusį gyvenimą nu- 
gyventi Olimpe be brolio. Jis meldė Dzeuso pagalbos, bet net Dzeu- 
sas negalėjo pakeisti nustatytos pasaulio tvarkos. Žmonės turi mir- 
ti. Bet, matydamas sūnų sugniužus iš liūdesio, Dzeusas paskelbė 
savo sprendimą. Dvyniai galėsią pakaitomis praleisti vieną dieną 
Olimpe, o kitą - požemio karalystėje. Taip jie dalysiąsi vienas kito 
pasauliu. Ir niekada nebūsią po vieną. 
margo apkloto ir ant nešvaraus kilimo. Musės dauginasi tirštais 
tumulais. Karvės mėšle jos palieka tik daugybę tankiai išbedžiotų 
skylučių. Sausiausiai išdžiovina šlapius garuojančius blynus. Mu- 
sės negyvena pavieniui. Makso kūnas dar toks šiltas. Ar mano oda 
atšalo? Pavargau, bet dar negaliu užmigti. 

Suomių rašytojos Leenos Parkkinen debiutinis romanas 
„Potavęs, Maksai" apdovanotas keliomis premijomis — 
Geriausio debiuto, Lailos Hirvisaari premija, skiriama 
jaunam talentingam rašytojui, ir premija už perkamiausią 
2009 metų debiutinę knygą. Romano vertimai leidžiami 


Vokietijoje, Ispanijoje, Italijoje, Lenkijoje, Danijoje. 


Tai romanas apie Siamo dvynius, vaikystėje parduotus 

cirkui. Maksas ir Izaokas suaugę nugaromis, gyvena 

vieną gyvenimą, nors turi skirtingas širdis. SU cirku 

jie keliauja p0 dekadansišką tarpukario Europą, Vokietijos 
miestus, lanko Paryžiaus kabaretus, Helsinkio bordelius. 
Cirko savininkai pelnosi demonstruodami |uošumą. 
Dvynius užjaučia tik į juos panašūs likimo nuskriaustieji, 
visuomenės atstumtos moterys. Titaniškos pastangos 
išgyventi, kai esi kitoks nei aplinkiniai, kai trokšti meilės, 
o patiri vienatvę Ir pažeminimą. Helsinkyje Izaokas 


tragiškai įsimyli Irisą... 


(g. 1979) nuo vaikystės 
svajojo tapti rašytoja. Studijavo filologiją, grafikos 
dizainą, rašo ketvirtą knygą. 


